
Prolog 


Londra, martie 1885 


Casa de la oraş a fratelui său era ca un mormânt. 
Dincolo de foaierul intens luminat, lămpile erau stinse, iar 
obloanele de la ferestre erau trase. Nimeni nu ar fi crezut 
că soarele strălucea asupra Londrei. 

Michael îşi scoase pălăria şi mănuşile. 

— Cum se simte astăzi? 

Jones, majordomul lui Alastair, fusese cândva un 
model de discreţie. Dar întrebarea aceasta devenise ritualul 
lor zilnic, iar acum nu mai ezita să răspundă. 

— Nu bine, domnia voastră. 

Michael încuviinţă din cap şi îşi trecu o mână peste 
faţă. Două operaţii matinale îl epuizaseră şi încă duhnea a 
dezinfectant. 

Vreun vizitator? 

— Sigur, domnule. 

Jones se întoarse să aducă tava din argint de pe bufet. 
Oglinda de deasupra lui încă era acoperită cu pânză 
neagră. Ar fi trebuit să fie dată jos deja, trecuseră mai mult 
de şapte luni de la moartea soţiei fratelui său. Dar lunile 
acelea scoseseră la iveală o serie de revelații. Infidelitate, 
minciuni, dependente - fiecare nouă descoperire sporise 
durerea pierderii ducesei lui şi o transformase în ceva mai 
ameninţător. Părea un lucru potrivit ca oglinda să rămână 
acoperită. Era o reflexie fidelă a stării de spirit a lui Alastair, 
se gândi Michael. 

Luă cărţile de vizită de la Jones, studiind numele. 
Fratele lui refuza să primească vizitatori, dar dacă nu 
răspundea la mesajele primite, bârfa avea să sporească. 
Michael căpătase obiceiul de a împrumuta trăsura ducală şi 
pe unul dintre lacheii fratelui său, aşteptând la cotitură o 


ocazie să lase cartea de vizită a lui Alastair fără să fie 
văzut. Dacă situaţia nu ar fi fost atât de sumbră, ar fi privit- 
o ca pe farsă excelentă. 

Michael se opri la un nume. 

— A trecut Bertram pe aici? 

— Da, acum o oră. Domnia sa nu l-a primit. 

Mai întâi, Alastair se izolase de prieteni, suspicios din 
pricina posibilei lor implicări în aventurile răposatei sale 
soţii. Acum, din câte se părea, îi îndepărta pe apropiații 
politici. Era un semn foarte rău. 

Michael pomi spre scări. 

— Mănâncă, măcar? 

— Da, strigă Jones. Dar mi s-a poruncit să nu vă 
primesc, milord! 

Asta era o noutate. Şi nu avea sens, mai ales după 
biletul pe care Alastair i-l trimisese noaptea trecută, 
conştient fiind că avea să provoace un răspuns. 

— Ai de gând să mă dai afară? întrebă el, fără să se 
oprească. 

— Mă tem că sunt prea neputincios ca să reuşesc, 
sosi răspunsul. 

— Bună idee. 

Michael îşi continuă drumul, urcând câte trei trepte 
odată. Alastair trebuia să fie în biroul său, cercetând ziarele 
amiezii, disperat să se asigure că veştile despre înclinațiile 
soţiei lui nu scăpaseră în presă. Sau, poate, disperat să afle 
veşti - şi să afle, dincolo de orice urmă de îndoială, cine îl 
mai trădase. 

Dar nu avea să afle numele astăzi. Michael deja 
verificase el însuşi ziarele. 

Un val de furie fierbinte îl străbătu. Nu îi venea să 
creadă că fuseseră reduşi la asemenea măsuri - reduşi din 
nou, după o copilărie în care căsnicia părinţilor lor 
explodase lent şi public, în titluri de ziare cu litere de-o 
şchioapă, stârnind națiunea vreme de ani buni. Era 


împotriva bunului-simţ să gândeşti lucruri rele despre cei 
morţi, dar în acest caz, Michael avea să facă o excepţie. 
„Să te ia naiba, Margaret.” 

Intră în încăpere fără să bată la uşă. Fratele lui stătea 
la biroul masiv de lângă peretele îndepărtat, lampa de 
lângă cotul său fiind un ajutor insuficient împotriva 
întunericului. Capul blond rămase aplecat asupra a ceva ce 
citea, apoi spuse: 

— Pleacă. 

Michael deschise o draperie în timp ce porni spre el. 
Soarele inundă covorul oriental, luminând  firicelele 
plutitoare de praf. 

— Lasă pe cineva să facă curăţenie aici, spuse el. 

Aerul mirosea a fum şi a ouă clocite. 

— La naiba! Alastair puse jos ziarul. O carafă de 
coniac stătea destupată lângă cotul lui, cu un pahar pe 
jumătate gol alături. l-am spus lui Jones că nu sunt acasă! 

— Scuza asta ar fi mai convingătoare dacă ai pleca 
vreodată de acasă. 

Alastair arăta de parcă nu ar fi dormit de o 
săptămână. Semăna cu răposatul lor tată, cu părul negru, 
în timp ce Michael era blond şi avea tendinţe de îngrăşare. 
Dar nu şi în ultima vreme, totuşi. Chipul fratelui său era 
teribil de sfrijit, iar cearcăne negre îi înconjurau ochii 
injectaţi. 

Un isteţ îl poreclise odată pe fratele lui Făuritorul de 
Regi. Era adevărat că Alastair avea darul de a exercita 
puterea - politică sau de orice alt fel. Dar dacă duşmanii lui 
l-ar fi văzut acum, ar fi râs de uşurare, dar şi din răutate. 
Bărbatul acesta nu părea în stare să aibă grijă nici de el 
însuşi. 

Michael trase şi următoarele draperii. De mult - din 
copilărie, când avea impresia că e un pion în jocurile 
părinţilor lor - nu se mai simţise atât de neajutorat. Dacă 
suferinţa lui Alastair ar fi fost fizică, poate ar fi reuşit să îl 


vindece. Dar boala era în sufletul fratelui său, şi niciun 
medicament nu putea să o trateze. 

Întorcându-se spre el, îşi văzu fratele tresărind din 
pricina luminii. 

— De cât timp n-ai mai ieşit din casă? O lună? Mai 
mult, cred. 

— Ce contează? 

Fiind a noua sau a zecea oară când aveau acest 
dialog, impulsul să îi răspundă tăios era puternic. 

— In calitate de frate al tău, cred că asta contează 
foarte mult. Ca doctor al tău, sunt convins. Să dai soarele 
pe băutură este o idee al naibii de proastă. Incepi să 
semeni cu un peşte nu prea bine gătit. 

Alastair afişă un zâmbet subţire. 

— O să ţin cont de asta. Deocamdată, am afaceri de 
rezolvat... 

— Nu, nu ai. Eu mă ocup de afacerile tale zilele astea. 
Singurele tale ocupaţii sunt băutura şi mahmureala. 

Folosind asemenea cuvinte dure, Michael spera să 
provoace o ripostă. Alastair fusese întotdeauna conştient de 
autoritatea lui în calitate de fratele cel mare. Până recent, 
asemenea înţepături nu ar fi fost aruncate. Dar tot ce primi 
drept răspuns fu o privire stinsă. 

La naiba! ` 

— Ascultă, spuse el. Incep să fiu... extrem de 
îngrijorat pentru tine. Dumnezeule, avea nevoie de un 
limbaj mai convingător. Luna trecută eram îngrijorat. Acum 
aproape că am înnebunit de grijă. 

— Curios. Alastair îşi întoarse privirea asupra ziarului. 
Mi-aş fi închipuit că ai alte preocupări. 

— Nu este nimic în ziare. Am verificat. 

— Ah. 

Alastair puse jos ziarul Times şi privi plictisit în 
depărtare, în tăcerea lui, semăna cu o marionetă cu sforile 
tăiate. Lipsită de vlagă. 


Michael vorbi pentru a sparge tăcerea: 

— Ce este mesajul ăsta pe care mi l-ai trimis? 

— Ah. Da. Alastair îşi scărpină nasul, apoi îşi fricţionă 
colţurile ochilor. L-am trimis, nu-i aşa? 

— Cherchelit, nu? 

Mâna cobori pe birou. Încruntarea lui Alastair era 
încurajatoare. 

— Destul de treaz. 

— Atunci, explică-mi-l. Nişte aberaţii despre bugetul 
spitalului. 

Michael trase şi ultimele draperii, descoperind astfel 
sursa mirosului: o tavă cu micul dejun, abandonată pe 
podea. Jones se înşelase; Alastair nu se atinsese de 
mâncare. Probabil că servitoarele erau prea speriate să o ia 
de acolo şi prea temătoare ca să îi spună lui Jones să o 
facă. 

— Oricine ţi-a spus că ducem lipsă de fonduri n-a fost 
foarte bine informat, spuse el întorcându-se spre fratele 
său. 

La naiba cu bârfele astea! Nu ar fi trebuit niciodată să 
permită acelui jurnalist să intre în spital. Dar Michael 
crezuse că articolul avea să abordeze povara sărăciei, 
nevoia de reforme legale. În schimb, ziaristul se 
concentrase obsesiv pe spectacolul reprezentat de fratele 
unui duce care se îngrijea personal de drojdia societăţii. De 
atunci, spitalul fusese copleşit din toate părţile de interes 
nedorit - matroane plictisite crescute cu poveşti despre 
Florence Nightingale!; escroci mărunți care vindeau remedii 
false pentru orice boală existentă pe lume; şi, mai presus 
de toate, oponenții politici ai fratelui său, care batjocoreau 
eforturile lui Michael în articole menite să îl rănească pe 
Alastair. Dacă atenţia lui nu ar fi fost îndreptată spre 
problemele fratelui său, ar fi fost de-a dreptul furios. 


1 Celebră reformatoare socială din secolul al XIX-lea, fondatoarea 
serviciului sanitar modern (n.tr.) 


— Ai înţeles greşit, spuse Alastair. Nu a fost un zvon. 
A fost o informaţie. Eşti pe punctul de a-ţi pierde sponsorul 
principal. 

— Dar tu eşti sponsorul meu principal. 

— Da. Îmi retrag investiţia. 

Michael încremeni în drum spre scaunul din faţa 
biroului. 

— Scuză-mă... ce faci? 

— Îmi retrag banii. 

Surprinderea îl reduse la tăcere pe Michael. Se aşeză 
pe scaun şi încercă să schiţeze un zâmbet. 

— Ei, haide. E o glumă proastă. Fără sponsorizarea ta, 
spitalul... 

— Trebuie să se închidă. Alastair împături ziarul cu 
mişcări delicate. Tratarea celor săraci are un inconvenient. 
Nu au cu ce să plătească. 

Michael îşi căuta cuvintele: 

— Tu... nu poţi vorbi serios. 

— Vorbesc serios. 

Se priviră în ochii, dar ai lui Alastair erau pustii. 
„Dumnezeule!” Michael ştia despre ce era vorba aici. 

— Spitalul n-a fost ideea ei! 

Da, fusese numit după Margaret, dar asta fusese 
sugestia lui A/astair. Da, Margaret îl încurajase pe Michael 
în privinţa ideii, dar fusese proiectul /ui. Creaţia /ui. Singurul 
lucru pe care el putea să îl facă, şi fratele său nu. 

— Spitalul este al meu. 

Rezultatul unui deceniu de trudă şi sudoare, cu cea 
mai scăzută rată a mortalităţii dintre toate instituţiile 
comparabile din ţară. 

— Doamne, Dumnezeule! Doar pentru că ea a sprijinit 
proiectul... 

— Ai dreptate, spuse Alastair. Nu are nimic de-a face 
cu ea. Dar m-am gândit mai bine. Şi am decis că era o 
investiţie nechibzuită. 


Michael scutură din cap. Nu îi venea să creadă. 

— Visez, spuse el. 

Alastair bătu o dată cu degetele în birou. 

— Nu. Eşti cât se poate de treaz. 

— Atunci, asta este o prostie. Michael lovi cu palma în 
birou şi se ridică. Ai dreptate - ea nu merită vreo 
moştenire! Voi chema chiar astăzi zidarii. Vom scoate 
numele ei de pe blestemata aia de faţadă. Dar nu poţi... 

— Nu fi copil. Cuvintele lui Alastair ar fi putut fi 
sculptate din gheaţă. Nu vei face aşa ceva. Presa araveao 
zi de pomină făcând tot felul de speculaţii. 

Michael râse aproape sălbatic. 

— Şi crezi că nu o va face când spitalul se va închide 
brusc? 

— Nu. Nu dacă tu te ocupi de asta cu puţină 
subtilitate. 

— A, acum vrei să bagi şi pe mine în nebunia asta? 
Michael îşi trecu o mână prin păr, trăgând tare, dar durerea 
nu îi limpezi gândurile, doar adăugă o latură tăioasă 
neîncrederii sale. Alastair, doar nu crezi că te voi ajuta să 
distrugi locul ăla - locul pe care eu l-am construit - doar ca 
să-ţi potoleşti tu setea de... Dumnezeu ştie! Răzbunare? 
Este moartă, Al! Ea nu va suferi din pricina asta! Singurii 
oameni care vor suferi sunt bărbaţii şi femeile pe care îi 
tratăm acolo! 

Alastair ridică din umeri. 

— Ai putea convinge altă instituţie caritabilă să-i preia 
pe cei mai bolnavi dintre ei. 

Un sunet înăbuşit îi scăpă lui Michael. Nu mai exista 
un alt spital de caritate în Londra cu resursele necesare - 
resurse sponsorizate în cea mai mare parte de Alastair, cel 
de-al cincilea duce de Marwick - pentru a îngriji fiecare 
pacient nevoiaş. lar Alastair ştia asta. 

Michael îi întoarse spatele, păşind agitat în cerc 
pentru a-şi stăpâni acel sentiment sălbatic. Era mai mult 


decât furie. Era un amestec fierbinte de şoc, furie şi 
trădare. 

— Cine eşti? întrebă el poruncitor, întorcându-se spre 
fratele său. 

Pentru că Alastair fusese întotdeauna un izvor de 
încurajare, atât verbală, cât şi financiară. Să studieze 
medicina? O ideea minunată. Să deschidă un spital? Foarte 
bine, lasă-mă să îl sponsorizez. Alastair fusese protectorul 
şi susținătorul său... părintele lui, când era mai tânăr, 
pentru că, Dumnezeu fusese martor, mama şi tatăl lor 
fuseseră ocupați cu altele. 

— Nu eşti tu cel care vorbeşte! 

Alastair ridică din umeri. 

— Eu sunt, aşa cum am fost dintotdeauna. 

— La naiba cu asta! N-ai mai fost bărbatul acela de... 
luni bune! Michael tăcu pentru o clipă, gândurile gonindu-i 
nebuneşte, apoi continuă: Doamne! Atunci, asta va fi 
moştenirea ei? O să o laşi pe Margaret să ne despartă? Asta 
vrei? Alastair, nu cred că vrei să faci asta. 

— Ţi-am anticipat durerea şi îmi pare rău. 

Alastair îşi privea mâinile care se odihneau peste 
mapa de pe birou. Un birou gol. Nu se mai uitase peste 
registre şi nu îşi mai citise corespondenţa de săptămâni 
întregi. Toate astea, toate afacerile lui, fuseseră lăsate în 
mâinile lui Michael. Nu îl deranjase. Când era mic, Alastair îl 
protejase, iar Michael fusese bucuros să îşi plătească acea 
datorie. Dar acum... acum, gândul a tot ceea ce făcuse 
recent se simţea ca sarea pe o rană. 

— Dumnezeule. Să-mi faci asta... 

— Chiar tu eşti motivul pentru care o fac. Şi îţi voi 
oferi şi o soluţie, dacă vei fi destul de calm să o asculţi. 

— Calm! Un râs straniu puse stăpânire pe el. A, da, 
haide să fim ca/mi! 

Când Alastair îl privi tăios, Michael scrâşni din dinţi şi 
se aşeză din nou. Mâna lui simţea nevoia de a lovi ceva. Işi 


încleştă pumnul. 

Fratele său îl privea din spatele acelui birou - acea 
monstruozitate de birou, exagerat de mare, de unde şi tatăl 
lor dominase lumea - asemenea unui rege care judeca un 
petiţionar plictisitor. 

— Sunt gata să-ţi fac o donaţie considerabilă, suficient 
de mare cât să sponsorizeze spitalul pentru zeci de ani de 
acum încolo. 

Pentru numele lui Dumnezeu, ce era asta? 

— Ar fi mai mult decât considerabilă. 

Spitalul îi trata pe cei mai săraci cetăţeni din Londra şi 
funcţiona în întregime din donaţii caritabile. 

— Da. Dar există condiţii. 

Un sentiment straniu îi străbătu şira spinării. În urmă 
cu un minut, Michael se simţise de parcă nu l-ar fi 
recunoscut pe bărbatul din faţa lui. Dar poate că îl 
recunoştea prea bine. Există condiții. Asta fusese vorba 
preferată a tatălui lor. 

— Continuă, spuse el precaut. 

Alastair îşi drese glasul. 

— În general, eşti privit foarte călduros în cercurile 
înalte ale societăţii. Catalogat drept... fermecător, cred. 

Presentimentul i se întări. Conform ierarhiei virtuţilor 
lui Alastair, disciplina şi spiritul antreprenorial erau pe 
primul loc; şarmul se situa undeva sub o strângere fermă a 
mâinii şi igiena de bază. 

— Nu cred că o să-mi placă deloc ce urmează. 

Gura lui Alastair se strâmbă, mai degrabă într-o 
grimasă decât într-un zâmbet. 

— Poate prea fermecător. Probabil că-ţi cunoşti 
reputaţia. Să fii zărit în casa de la oraş a unei văduve 
înainte de amiază - câtă neglijenţă! 

Se întâmplase în urmă cu trei ani, de fapt. 

— Dumnezeule, ai o memorie de elefant! N-am mai 
fost atât de neglijent de atunci! 


Nu mai dăduse nici unei iubite motive să se plângă. 
Ridicase discreţia la rang de artă. 

— Dezinteresul tău în politică nu ajută deloc. Alastair 
îşi plimbă degetele pe marginea paharului cu coniac. Nu 
eşti luat... în serios, am putea spune. Dar asta trebuie să se 
schimbe. Ai treizeci de ani. A venit timpul să treci peste 
obiecțiile tale la adresa căsătoriei. 

Michael nu mai putea fi deloc atent la această 
discuţie. 

— Ce obiecţii? Nu am nicio obiecţie. Pur şi simplu, n- 
am întâlnit o femeie care să-mi inspire acel gând. 

Poate că nu avea să întâlnească vreodată una. Părinţii 
lor îi oferiseră o lecţie foarte bună în această privinţă. Dar 
ce conta? 

— Dacă mă însor sau nu n-are nicio legătură cu 
problema noastră! 

— Nu e chiar aşa. Alastair ridică paharul şi bău restul 
de coniac. Are legătură cu familia noastră. Dacă nu te 
însori, titlul va merge la viitorul copil al vărului Harry. lar 
asta nu este acceptabil. 

— Stai puţin. Panica îi brăzda glasul. Cum rămâne cu 
viitorul tău copil? 

Asemenea unei lumini stingându-se, chipul fratelui 
său se întunecă. 

— Eu nu mă voi recăsători. 

lisuse Hristoase! 

— Alastair, tu nu ai murit odată cu ea. 

Fusese ca şi cum Michael nu ar fi vorbit. 

— Aşa că alegerea cade asupra ta, continuă fratele 
său cu o asemenea cadență, de parcă ar fi recitat din 
memorie. Îţi cer să te căsătoreşti înainte să se termine 
anul. În schimb, vei primi donația menţionată, suficientă să 
protejeze spitalul până la moartea ta şi să-ţi facă viaţa 
destul de confortabilă. Totuşi, îmi rezerv dreptul de a 
aproba alegerile tale în materie de mirese. Gustul tău la 


femei nu-ţi recomandă discernământul - şi nu te voi lăsa să 
repeţi greşeala mea. 

Michael se simţea de parcă ar fi fost sub apă, auzind 
totul distorsionat. 

— Permite-mi să fiu clar, spuse el. Trebuia să îi arate 
lui Alastair cât de nebuneşti sunau vorbele lui. Trebuie să 
mă însor cu o femeie pe placul tău. Altfel, vei închide 
spitalul. 

— Întocmai, spuse Alastair. 

Michael se ridică, podeaua de sub picioarele lui 
părând să se mişte. 

— Ai nevoie de ajutor, Al. Mai mult ajutor decât ştiu 
eu să-ţi ofer. 

Să îl ajute Dumnezeu, dar nici nu ştia unde să caute 
genul de ajutor de care avea Alastair nevoie. Un ospiciu? 
Fiecare instinct din corpul lui se crispa la acel gând. Şi cum 
ar putea să aplice un asemenea tratament? Fratele lui era 
afurisitul de duce de Marwick. Nimeni nu îl putea forţa să 
facă ceva. 

Alastair se ridică la rândul lui. 

— Dacă vei refuza condiţiile mele, preţul va fi mai 
mult decât spitalul. Va trebui să-ţi cauţi o nouă locuinţă; nu 
vei mai fi primit în apartamentul din Brook Street. Desigur, 
va trebui să-ţi cauţi şi o slujbă. Când îţi voi tăia 
indemnizaţia, vei avea nevoie de un venit. 

Michael râse, dar râsul era ca o lamă în gâtul său. Nu 
mai fusese tratat astfel - intimidat şi tratat de sus - de la 
moartea tatălui său. Şi să îndure asemenea tratament de la 
Alastair, dintre toţi oamenii. 

— Nu-mi poţi lua alocaţia. Mi-a fost dată prin 
testament de tata. 

Alastair oftă. 

— Michael. Ai fi surprins de câte pot să fac. Acestea 
fiind spuse, nu mă aştept să dureze prea mult. Când vei 
simţi gustul sărăciei, fără îndoială îţi vei revizui 


intransigenţa. 

Intransigenţa ? Michael trase aer în piept. 

— Haide să nu ne prefacem. Era atât de greu să îşi 
păstreze vocea calmă, să vorbească într-un mod care să îl 
poată convinge pe fratele său să asculte, când furia îl 
împingea să strige. Ameninţările tale, intransigența mea - 
n-au nicio legătură cu grija ta privitoare la moştenitori. Asta 
este despre tine. 

Michael crezuse că izolarea fratelui său avea să fie o 
fază trecătoare, o manifestare stranie a furiei şi a durerii 
lui. Dar ca Alastair să facă asemenea ameninţări... sufletul 
lui era cel pentru care se luptau. 

— Ai lăsat-o să câştige. Ai renunţat. La viața ta. 
Dumnezeule! 

Fratele lui ridică din umeri. 

— Trebuie să fac planuri pentru viitor. De îndată ce 
vestea se va afla... 

Din nou chestiunea asta? 

— Lasă să se afle! Lasă întreaga lume să ştie că 
Margaret de Grey era o mâncătoare de opiu - lasă-i să 
creadă că s-a culcat cu armate întregi! Şi ce dacă? 

Zâmbetul palid al fratelui său îi trimise fiori pe şira 
spinării. 

— Povestea tatei nu te-a învăţat nimic? 

— Erau vremuri diferite. lar el şi-a meritat soarta. O 
abuzase pe mama lor. Îşi etalase amantele şi îşi înmulţise 
datoriile. Propriile lui acţiuni l-au ostracizat, continuă 
Michael. Singura vină a lui Alastair fusese că avusese 
încredere în soţia sa. Ceea ce a făcut Margaret nu a avut 
nicio legătură cu tine. Tu eşti nevinovat în povestea asta! 

Zâmbetul lui Alastair crescu, devenind grotesc de 
vesel. 

— M-a transformat într-un fraier, fără îndoială. Dar eu 
i-am îngăduit să facă asta. l-am spus secrete pe care le-a 
împărtăşit cu amanţii ei şi am pierdut alegerile de două ori 


din cauza asta. Dumnezeu ştie - poate am pierdut mai mult 
de-atât. Avea o pasiune pentru ruşi, dacă îţi aduci aminte. 
Aşa că spune-mi, Michael, chiar eşti atât de naiv încât să 
crezi că voi scăpa viu şi nevătămat? 

Michael îşi muşcă buza. Avea să fie greu. Avea să se 
işte un scandal. 

— Dar ai aliaţi... 

— Nu contează. Ce e făcut e bun făcut. Alastair arătă 
cu degetul spre ziar. Îţi recomand să o iei în considerare pe 
fiica lordului Swansea. Mama ei este adecvată şi, după 
toate spusele, fiica este frumoasă şi manierată. Dacă vor 
ajunge la mine veşti că participi la balul dat de ei vinerea 
asta, voi privi asta ca pe un semn al cooperării tale. 

Se aşternu tăcerea. Michael nu putea fi de acord cu 
aşa ceva. Nu avea să fie de acord. Dar ceva - ceva trebuia 
făcut, şi repede. Alastair nu putea continua astfel. 

— Voi participa la bal, spuse el, deşi cuvintele 
alunecară tăioase pe gâtul său. Dar am şi eu o condiţie: 
trebuie să vii cu mine. 

— Nu. Clauzele mele nu sunt deschise pentru 
dezbateri. 

Dumnezeule din ceruri! 

— leşi din casă cu mine chiar acum - la aer curat - şi 
voi participa. 

— Vai. 

Alastair ridică din umeri. 

Michael îşi pierdu cumpătul. Se repezi la fratele său şi 
îl apucă de braţ. 

— Vii afară! 

Alastair încercă să se elibereze. 

— la-ţi mâinile de pe... 

Cu o forţă brutală, îl trase pe Alastair un pas spre uşă. 
Apoi încă unul. Alastair se trăgea înapoi, înjurând şi 
zbătându-se. Dar trei luni de izolare nu fuseseră de folos 
forţei unei bărbat. Michael îşi încleştă braţul în jurul capului 


fratelui său şi îl trase după el. 

Pentru secunde îndelungate, înaintă. Din ce în ce mai 
aproape de uşă. 

Un pumn îl lovi în bărbie. Se împletici înapoi, încă 
ţinându-se de reverul lui Alastair. Pânza se rupse cu un 
sunet prelung şi ameninţător. 

Alastair îl lovi cu dosul palmei. 

Lovitura îl dădu cu un pas înapoi. Se clătină, apoi îşi 
recăpătă echilibrul, acoperindu-şi ochiul cu mâna. 

— leşi din casa mea, spuse încet Alastair. 

Şocul îl paraliză. Apoi îşi lăsă mâna să cadă. Nu avea 
sânge pe degete. Măcar era ceva, în sfârşit. 

— Bravo, spuse el cu gura amorţită. Fiul tatălui tău. 

Cuvintele, adevărul lor, îi făcură stomacul să se 
învolbureze. 

Pentru o clipă, se temu să nu vomite pe podea. Fiul 
tatălui tău. 

Înghiţi în sec. Nu. Alastair nu era deloc precum tatăl 
lor. Asta era doar o nebunie temporară, o boală. Putea fi 
vindecată. Avea să fie vindecată. 

Alastair trecu pe lângă el şi se întoarse la birou. Sticla 
scoase un clinchet. Coniacul fu dat pe gât. 

Michael respiră adânc. 

— Ascultă-mă. Nu voi permite... 

— Tu nu te plictiseşti de vocea ta? Vorbele lui Alastair 
erau tăioase. Du-ţi amenințările plictisitoare în altă parte, la 
cineva care te confundă cu un bărbat care are puterea de a 
le pune în aplicare. 

Michael trase adânc aer în piept. 

— Aici te înşeli. Articolul din ziarul ăla îmi dă toată 
puterea de care am nevoie. 

Alastair se întoarse spre el. Michael înaintă un pas, şi 
Dumnezeu să îl ierte dacă retragerea lui Alastair nu 
satisfăcu ceva foarte întunecat în sufletul lui. 

Niciun bărbat nu avea să îl lovească. Vreodată. O 


jurase când era mic, când plecase de lângă tatăl lui 
preferând siguranţa şcolii. Acum că era pregătit pentru 
posibila violenţă, fratele lui nu va mai avea vreodată putere 
asupra lui. Dacă ecoul acelui gând îl crestă ca o lamă, dacă, 
pentru o clipă, uimirea şi durerea trecură prin el ca o 
otravă, nu lăsă să se vadă. 

— Spitalul este un mare avantaj pentru tine. O 
reclamă ţipătoare pentru politica ta. Spune-mi, acum că se 
apropie alegerile, cum crezi că se va vedea asta când 
lumea va afla că eşti responsabil de distrugerea lui? Pentru 
că eu însumi voi scrie ziarelor şi le voi anunţa care este 
rolul tău aici. Spitalul meu, credibilitatea partidului tău - 
moştenirea mea şi a ta - vor eşua împreună. Din nou, vei 
provoca înfrângerea partidului tău. 

Zâmbetul lui Alastair pieri. 

— Impresionant, spuse el. Dar iartă-mă că nu sunt 
convins. Vezi tu, eu mă gândesc la preţioşii tăi pacienţi. La 
urma urmei, vei ceda - de dragul lor, dacă nu de al tău. 

— Pune-mă la încercare. Pentru că acum vorbea 
serios: nu avea să îi mai facă pe plac în nebunia lui nicio 
clipă. Şapte luni acum - nu ar fi trebuit să permită să se 
ajungă atât de departe. Sigur, continuă el, poate ar fi o 
uşurare pentru tine dacă dezvălui povestea asta. Nu ai mai 
aştepta ca adevărul despre Margaret să iasă la iveală. 
Numele tău va fi distrus cu mult înainte să se întâmple 
asta, împreună cu credibilitatea partidului tău. 

Alastair trânti paharul pe birou. 

— Vei pleca acum. la-ţi lucrurile din apartamentul de 
pe Brook Street, altfel voi scăpa eu de ele. 

Dumnezeule, asta umplu paharul. 

— Am o idee mai bună. Voi pleca din Londra. Dă-i 
înainte, distruge spitalul. Oferă-i publicului un spectacol 
minunat. Eu nu voi fi aici să îl văd. 

O umbră întunecată străbătu chipul fratelui său, 
schimonosindu-i gura într-un zâmbet sălbatic. 


— O, vei fi aici. Unde ai putea să mergi? Toate 
proprietăţile mele vor fi închise pentru tine. 

— La naiba cu tine! 

Michael se întoarse spre uşă. 

— Deşi... ar fi amuzant să te văd încercând să te 
ascunzi, îţi dau trei săptămâni. Poate patru. Nu-ţi dai seama 
ce înseamnă să-ţi croieşti drumul în lume fără influenţa 
mea. Habar n-ai cum să continui. 

Comentariul fu ca o lance fierbinte care îi străpunse 
pieptul. Sau mândria. Michael se opri, strângând mânerul 
uşii, şi trase adânc aer în piept. Camera aceasta. 
Întotdeauna o urâse. Era locul unde tatăl lui se simţise cel 
mai bine. Stăpânul conacului. Tiranul extraordinar. 

— Nu sunt marioneta ta, spuse el. Şi nu voi dansa 
după cum îmi cânţi tu. Pentru bine tău, Alastair, ca şi 
pentru al meu. 

leşi din încăpere, trântind uşa în urma lui. Zgomotul 
asurzitor îi declanşă o durere în piept, o rană care i se 
răspândi adânc sub piele. 

Pentru binele fratelui său, vorbise serios: avea să 
părăsească oraşul. Şi să rămână plecat până când Alastair 
avea să iasă din casa asta uitată de Dumnezeu ca să îl 
găsească. 


Capitolul 1 


Bosbrea, Cornwall, iunie 1885 


O beţivă sforăia întinsă în tufele lui de trandafiri. Îi 
părea inexplicabil de familiară, deşi Michael nu credea că 
putea uita un asemenea chip. Era una dintre cele mai 
frumoase femei pe care le văzuse vreodată, cu pielea 
catifelată şi părul lung, ondulat şi castaniu - şi părea să fie 


îmbrăcată pentru un bal. 

Michael o privi pentru un moment îndelungat. Cât de 
ciudat! Era insuportabil de frumoasă şi... 

„Este o capcană.” 

Michael făcu un pas în spate înainte să se 
dezmeticească. Dumnezeule, ce gând aberant! O capcană? 
Fratele lui nu era chiar atât de machiavelic. 

Tiara ei cu diamante, spera el, era făcută din mucava. 
Michael îşi drese glasul: 

— Hei, spuse el. Trezeşte-te. 

Niciun răspuns. 

El îşi frecă ochii, simțindu-se nu destul de treaz pentru 
a se confrunta cu asemenea ciudăţenie. Mireasma de pere 
pergamote încă zăbovea în palma lui de la ceaiul de 
dimineaţă. Nu era încă ora şapte - nu era un moment al 
zilei în care să fii beat. lar ea era beată, nu-i aşa? Michael 
nu credea că duhoarea de whisky era emanată de flori. 

Aruncă o privire în grădină, dar nu se întrezărea 
niciun servitor. Fiind miercuri, grădinarul şi ajutorul lui erau 
amândoi la casele lor din sat în acea dimineaţă. Intre timp, 
în jurul lui, soarele se strecura luminos printre frunzele 
verzi şi lucioase, iar păsările cântau printre ramurile 
înflorite ale cameliilor. Nu era anotimpul pentru beţii, 
serios. Vara în Cornwall era mai potrivită pentru o 
limonadă. 

Corpul femeii tresări cu un sforăit - nu un sunet slab 
sau jucăuş, ca de pisică, ci un sforăit sonor, cu atât mai 
uimitor cu cât cutia ei toracică nu părea destul de mare cât 
să producă o şoaptă. Era atât de încorsetată încât părea să 
se lupte pentru viaţa ei. 

Michael se încruntă. Moda asta putea să se ducă la 
naiba. Jumătate dintre pacientele lui s-ar fi însănătoşit 
instantaneu doar dacă ar fi fost dispuse să scape de 
corsete. 

Frumoasa Adormită sforăi din nou. Braţul i se zbătu. 


Zgârietura însângerată ce îi brăzda cotul avea nevoie de 
îngrijire. Ei bine, măcar leşinase într-un loc potrivit. Mai bine 
în tufişurile unui doctor, decât în ale unui brutar. „Sau ale 
unui lumânărar”, bombăni mintea lui obosită. 

Doamne, Dumnezeule, provincializarea îi degrada 
spiritul. 

Păşi înainte pentru a cuprinde încheieturile femeii, 
care purta o singură mănuşă, lungă, până la cot, din 
dantelă. Cealaltă lipsea. 

O presimţire rea puse stăpânire pe el, simţind-o până 
în creştetul capului. Dar era un instinct absurd. Femeia se 
îmbătase din prostie, iar apoi pornise împleticindu-se în 
josul dealului dinspre Havilland Hall, căutând Dumnezeu 
ştie ce. O toaletă, probabil. 

O ridică în braţe, descoperind cu un gâfâit că nu era 
atât de uşoară pe cât părea. 

— Mm, făcu ea. 

Capul ei se sprijini pe umărul lui, iar Michael simţi cum 
balele îi udă haina. Scoase un hohot de râs. Ce efect avea 
asupra femeilor! Deschise cu piciorul poarta grădinii, apoi 
împinse cu umărul uşa din faţă. 

— Domnul să ne ajute! Această exclamaţie şocată 
veni din adâncul coridorului. Doamna Brown apăru, vizibil 
uimită de femeia din braţele lui. Dacă nu e chiar doamna 
Chudderley! 

Femeia din braţele lui era măritată? Ce fel de bărbat 
ar permite soţiei lui să hoinărească în starea asta? Şi unei 
asemenea femei... 

Michael blocă accesul creierului său spre drumul pe 
care o pornise. Făcea o treabă foarte bună (se felicită pe 
sine) în a evita să o studieze prea atent pe femeie. Mănuşa 
lipsă, rochie scumpă, probabil bijuterii adevărate, corset 
foarte strâmt: aceste detalii aveau să îi ocupe mintea şi nu 
să o simtă în braţele sale, curbele fundului ei fiind 
surprinzător de generoase. 


Fără femei. Nu până când fratele său nu îşi recăpăta 
raţiunea. Michael nu avea de gând să îi ofere nicio şansă să 
trişeze. Alastair va trebui să îşi facă singur moştenitorii. 

Îşi drese glasul: 

— Doamna Chudderley, spuneţi? Ei bine, atunci - 
trimiteţi după soţul ei. 

Michael porni de-a lungul coridorului, foşnetul rochiei 
apretate anunțând că menajera îl urma. 

— O, nu are soţ, spuse doamna Brown. Părea la fel de 
încruntată ca atunci când găsea praf pe şemineu. Nu citiţi 
ziarele, domnule? Este văduvă - şi una cu o reputaţie destul 
de proastă! 

Spre ruşinea lui, recunoscu un fior de interes la auzul 
acestui anunţ. Văduvă. Reputatie proastă. Atâtea cuvinte, 
atâtea feluri de a cataloga o femeie drept o pradă uşoară. 
Văduvele fuseseră întotdeauna genul lui preferat... 

„Nu fi ticălos, Michael.” 

Cu siguranţă, dacă doamna Chudderley avea o 
reputaţie îndoielnică, probabil că şi-o câştigase pe drept. O 
femeie care petrecea noaptea în grădina unui străin, 
salivând pe diamantele pe care le purta, se simţea în mod 
evident confortabil flirtând cu o soartă potrivnică. 

În timp ce urca scările, scândurile scârţâiau asemenea 
unor mici creaturi torturate. Un gând îi trecu prin minte: 
„Trebuie să repar scările”. 

Absurd. Nu avea să stea aici destul timp cât să aducă 
asemenea îmbunătăţiri. Şi, după cum îi amintea doamna 
Brown în mod constant, bugetul gospodăriei nu putea 
suporta asemenea lux. El închinase casa - cinci camere şi o 
grădină, fără alte terenuri - pentru şase luni; era tot ceea 
ce îşi putea permite cu micile economii pe care le avusese. 
Dar, cu siguranţă, doar de atât avea nevoie. Absența 
continuă a lui Michael avea să îl îmboldească pe Alastair ca 
un ghimpe în coastă. Avea să îl scoată din conacul acela 
dărăpănat şi să pornească în căutarea lui în curând. 


Până atunci, Bosbrea era un loc ideal ca să se 
ascundă. Celălalt doctor din vecinătate avea peste 
şaptezeci de ani şi se bucura de ajutor. In plus, Michael nu 
avea nicio cunoştinţă în zona asta din Cornwall. Avea să îi 
ia destul timp lui Alastair să îl găsească aici - destul timp 
cât să îl scoată din sărite şi, spera Michael, să îl scoată din 
casa aceea. 

„iți dau patru săptămâni”, prezisese Alastair. 
Nemernic încrezut! Michael spera că fratele său se bucura 
de ceea ce făcuse. 

O aşeză pe doamna Chudderley pe patul din camera 
din faţă. Somnul adânc în care căzuse femeia îl îngrijora 
într-un fel. li verifică pulsul cu două degete. Pielea ei era 
lipicioasă din pricina alcoolului care îi otrăvea corpul, dar 
bătăile inimii îi erau regulate şi puternice. 

Buza ei superioară părea să fi fost desenată de mâna 
unui artist, atât de precis îi era conturul. Buza inferioară 
era... voluptuoasă. Ce culoare aveau ochii ei? Cafenii ca 
părul, presupuse el. O nuanţă bogată şi întunecată, 
asemenea ciocolatei pariziene. Dulce-amăruie. 

Dar foarte comestibilă. 

Dumnezeule mare! Michael făcu un pas înapoi, atât 
amuzat, cât şi uimit. In Londra, întotdeauna recunoştea 
când o femeie era dispusă să se distreze cu el. Dar aici, în 
provincia asta cuminte, învăţa multe lucruri despre sine. De 
exemplu: abstinenţa îl transforma într-un poet foarte prost. 

— Prea drăguță pentru binele ei, bombăni doamna 
Brown. 

Michael se întoarse şi surprinse privirea stânjenită a 
menajerei sale chiar când aceasta şi-o feri. Probabil că el se 
holbase la văduvă, şi acela era comportamentul tipic în 
preajma ei. Următoarea remarcă a menajerei îi confirmă 
bănuiala: 

— Fotografii cu ea, vândute pentru bani. Masxilarul 
încleştat al doamnei Brown sugera părerea sa despre 


această industrie. Le vezi în toate magazinele din oraş. Ea 
este 0... cum se spune? O frumusețe profesionistă, îi spun 
ei. 

— Ah, făcu el. 

Aceasta era acea doamnă Chudderley. O cunoştea. 
Femeia se învârtea în cercul vicontelui Sunburne, un grup 
foarte frivol. Michael fusese la aceeaşi şcoală cu Sunburne, 
dar de atunci cercurile lor se intersectaseră destul de rar: 
chiar şi cu o alocaţie generoasă, lui Michael îi lipseau 
fondurile pentru a ţine pasul cu acel gen de oameni. ŞI 
interesul, de asemenea. Petrecerile desfrânate nu îl 
atrăgeau. 

Pentru ea totuşi, ar fi făcut o excepţie. Inconştientă, 
femeia arăta ca un personaj dintr-un basm, părul ei lung şi 
castaniu fiind potrivit pentru a fi înfăşurat pe încheietura 
unui bărbat, iar buzele ei rozalii şi uşor deschise păreau să 
invite la un sărut. Ceva mult mai palpabil decât o frumuseţe 
clasică. Michael se forţă să îşi ia privirea de la ea. 

— După culoare, pare sănătoasă. 

Ce mod patetic de a face ochi dulci unei femei care 
nici măcar nu era trează! 

Afară, dincolo de fereastra deschisă, peste copaci, se 
zăreau turnuleţele conacului de unde plecase ea. Locuinţa 
Frumoasei Adormite. Arăta mai degrabă ca un castel în 
miniatură decât ca un conac, cu steaguri fluturând din 
turnuri şi un balcon ce înconjura acoperişul. Arhitectură 
vulgară, confuză - nu părea o casă veche sau prea folosită. 

Michael zâmbi în sinea lui. Ce judecată superioară 
pentru un doctor de provincie. 

— Să vă aduc trusa? întrebă doamna Brown. 

— Vă rog. Mă aştept să aibă zgârieturi peste tot. 

Peste tot. 

Doamne, Dumnezeule. Faptul că gura i se uscă îl uimi 
pe Michael. 

— Zgârieturi pe braţe, spuse el, clarificând situaţia. 


De orice alte zgârieturi avea să îl lase pe domnul 
Morris să se ocupe. Morris era doctorul preferat de locuitorii 
din Havilland Hall. Michael era bucuros să i le lase lui. El 
trebuia să se ţină cât mai departe posibil de lumea fratelui 
său, deocamdată. 


O durea capul. 

Liza ţinu ochii închişi, deşi îşi venea în fire cu o viteză 
nemiloasă, raţiunea scrijelind ca un cuţit peste simţurile ei 
amorţite. 

Amintirile aveau să revină mai lent. Ţinându-şi 
respiraţia, cu corpul încordat, aşteptă amintirea a orice s-ar 
fi întâmplat de căpătase o asemenea durere teribilă de cap. 
Avea să fie foarte umilitoare, era convinsă; părea să o fie o 
durere de cap ca urmare a două sticle, şi nimeni nu bea 
două sticle decât dacă nevoia este foarte mare. Deja 
simţea umilinţa strecurându-i-se pe sub piele, în aşteptare, 
pregătită să-şi înfigă ghearele. 

— Bună dimineaţa, spuse o voce. 

O voce plăcută, nu suficient de tare cât să îi amplifice 
durerea de cap; o voce joasă, masculină... pe care ea nu o 
recunoscu. 

Deschise ochii şi respiraţia i se opri. Bărbatul care 
stătea aplecat asupra ei arăta precum un lup în sezonul cu 
pradă puţină: obraji supţi, păr negru, ochi arzători. Gura lui 
carnivoră îi oferi un zâmbet tulburător. Teama goni prin ea. 
Bărbatul era îmbrăcat doar cu cămaşă. Ea habar nu avea 
cine era. 

— Frumoasa Adormită se trezeşte, murmură el, apoi 
zâmbetul îi dispăru, ca şi cum propriile cuvinte îl 
nemulţumiseră. 

Fără zâmbet, chipul lui ascuţit deveni sever. Avea 
pomeţi teribil de accentuaţi şi un nas precum prora unui 


vas. 

Înghiţind agitată în sec, ea deveni conştientă de o 
sete fantastică. Îşi simţea gura ca un deşert. Cine era el? 

— Ai nişte apă? şopti ea. 

Când el încuviinţă din cap şi se întoarse, ea se ridică 
şi se sprijini într-un cot. De-abia atunci o văzu pe femeia 
înaltă care stătea în pragul uşii - o menajeră, judecând 
după inelul cu chei legat la şorţul ei. Femeia arăta vag 
familiar - un chip de prin sat, probabil. Privirea severă pe 
care i-o aruncă Lizei înainte să plece fu, de asemenea, 
familiară. Era plină de dezaprobare. 

„Ei bine, asta e.” Reputația Lizei o ajunsese şi aici - 
oriunde ar fi fost aici. Aici era, în mod evident, un loc 
dominat de principii morale - privirea menajerei o dovedise 
-, aşa că nu avea de ce să se teamă nici de interlocutorul 
ei. Bărbaţii cu înclinații necurate nu angajau femei în 
vârstă, cu conştiinţă. 

Doamne, Dumnezeule, capul îi bubuia! De ce nu îşi 
putea aminti... 

Bărbatul reveni, iar ea încercă să schiţeze un zâmbet. 
El nu intră în încăpere, ci luă locul menajerei, în pragul uşii. 
Privirea lui - oarecum precaută - îi dădu strania impresie că 
nu voia să se apropie prea mult. 

Pe măsură ce îl studia, îi era greu să îşi facă o părere 
clară. Nu părea genul care să fie intimidat de o femeie. 
Îngust în şolduri, lat în umeri, umplea pragul uşii. Puţin cam 
subnutrit, poate - obrajii aceia supţi sugerau o boală 
recentă. Dar nu era nimic ce o lună de fripturi să nu poată 
vindeca. Căuta o astfel de constituţie zveltă, cu muşchi 
alungiţi, la servitorii ei, dar îi era greu să o găsească. De 
asemenea, servitorii probabil că trebuie să aibă trăsături 
clasice şi o frivolitate naturală. Părul acestuia era de o 
nuanţă superbă de castaniu, întunecat şi lucios, şi cu 
siguranţă era moale la atingere - dar vâlvoi, ca şi cum şi-ar 
fi trecut des mâna prin el. Costumul lui nu doar că era 


incomplet - unde îi era haina? ci de-a dreptul simplu. Vesta 
şi pantalonii, ambele de un cenuşiu trist, îi erau puţin cam 
mari. 

Când inspecția ei reveni asupra ochilor lui, descoperi 
că o priveau, expresia fiindu-le calmă şi indescifrabilă. 
Dintr-un anume motiv, inima ei bătu mai repede, într-un 
mod plăcut. Ei bine, şi zâmbetul lacom, de lup, desigur. lar 
bărbaţii care nu se bâlbâiau în preajma ei şi nu îi acordau o 
atenţie exagerată - bărbaţi atletici şi stăpâni pe sine - erau 
genul ei preferat, deşi ştia că nu ar trebui. Dar cine putea 
rezista unei provocări? 

Cum de nu îl cunoştea pe acest bărbat? Era o 
prezenţă remarcabilă. 

— Unde mă aflu, domnule? 

Întrebarea păru mai potrivită decât să se intereseze 
cum îl chema. 

— Lângă Bosbrea, doamnă. 

Adresarea lui respectuoasă îi potoli şi ultimele temeri. 

— Atunci, probabil că sunteţi un vecin, spuse ea. 

Satul Bosbrea era la o oră de mers pe jos de casă. 

— Presupun că da. 

Nu era prea vorbăreţ, nu-i aşa? lar ea credea că îşi 
cunoaşte toţi vecinii. Aruncă o privire curioasă în încăpere. 
Cuvertura de pe pat era făcută din mai multe petice de 
material cusute împreună. Pe podeaua lustruită din lemn nu 
era niciun covor. Piese modeste de mobilier din lemn de 
nuc stăteau de pază de-a lungul pereţilor: un scrin, un cufăr 
şi un şifonier. Pe pereţi era un tapet de modă veche, mici 
buchete de flori care deodată năvăliră unele în altele. 

Liza se încruntă şi închise ochii. Evident, nu se afla pe 
niciuna dintre moşiile vecine. Cum ajunsese aici? Noaptea 
trecută... noaptea trecută... 

Nello plecase! 

Desigur. Dumnezeule, cum de uitase? Ea îi dăduse 
veştile dezastruoase, apoi el i le împărtăşise pe ale lui. El 


aşteptase să îi spună - toată ziua şi o mare parte din 
noapte, în timp ce îi mâncase mâncarea şi abuzase de 
ospitalitatea ei. Amintirea o invada acum precum greaţa. 

Stai puţin - greaţa era reală. 

Se ridică de pe pat atât de repede, încât îşi pierdu 
echilibrul. O strânsoare fermă îi cuprinse braţul şi o împinse 
într-o poziţie mai sigură, aşezând-o înapoi. Probabil că 
bărbatul traversase încăperea dintr-un singur pas. Foarte 
impresionant, fără îndoială, dar echilibrul nu avea nicio 
valoare pentru ea din moment ce stomacul ei încă protesta. 

— O să... începu ea. 

Bărbatul căzu în genunchi şi începu să cotrobăie sub 
pat. Se ridică cu o oală de noapte - curată, slavă Domnului, 
mirosind a oţet. Ea o luă şi o ţinu strâns în braţe, simţindu-i 
răceala chiar şi prin rochie, corset şi lenjerie. Apoi închise 
ochii şi se luptă să îşi păstreze demnitatea. 

El plecase. Definitiv, de data asta. Ea îl alungase, 
pentru că în momentul în care Nello îi descoperise 
problemele financiare, el se decisese să o ceară în 
căsătorie pe acea... acea copilă, acea domnişoară timidă, 
care nici măcar nu îşi putea pronunţa propriul nume fără să 
se bâlbâie... 

„Da, Elizabeth, o inocentă. Cu ce alt gen de femeie ar 
trebui să mă însor?” 

Cât de nepăsător o spusese, în timp ce îşi studia 
unghiile, în acel moment - rănită de răceala şi de 
indiferența lui la lacrimile ei -, ea ştiuse că era mai bine să 
nu rostească răspunsul care îi trecuse prin cap. 

Trase adânc şi sacadat aer în piept. „Trebuia să te 
căsătoreşti cu mine.” 

— Ai dureri? 

Vocea calmă era îngrijorată. Când ea deschise ochii, 
îşi dădu seama de motivul îngrijorării. O lacrimă i se 
prelingea pe obraz. 

Doamne, Dumnezeule, ce dramă! Cât de umilitor. 


Ştergându-şi lacrima şi simțind, cu părere de rău, cum se 
îmbujorează, Liza scutură din cap. 

— Nu, spuse ea, apoi îşi drese glasul. „Fii veselă, Liza. 
Nimănui nu-i plac persoanele plictisitoare.” 

Îşi ridică bărbia şi zâmbi. Drept răspuns, bărbatul se 
încruntă. Nu era prima dată când Lizei îi trecea prin cap 
gândul că sarcina de a fi fermecătoare îi revenea în general 
femeii. 

„M-am plictisit de asta”, spusese Nello. Ca şi cum 
nefericirea ei avea rolul de a-l distra pe el! Ca şi cum nu ar 
fi implorat-o să se mărite cu el în urmă cu şase luni! 

Bărbatul aştepta răspunsul ei. Liza trase adânc aer în 
piept. 

— lertaţi-mă, domnule. Zâmbetul ei nu voia să reziste; 
îi tot aluneca de pe buze. Este teribil de ciudat, având în 
vedere că suntem vecini, dar mă tem că nu vă cunosc 
numele. 

Ochii lui erau fascinanţi, de un albastru-cenuşiu, iar 
pupilele îi erau încercuite de inele aurii. Fermitatea privirii 
lui părea tot mai critică. 

— Sunt noul doctor, spuse el. 

— Noul... 

Ea nu ştia că prin zona aceea mai era şi alt doctor în 
afară de domnul Morris. El îi citi confuzia pe chip. 

— Michael Grey, la dispoziţia dumneavoastră. 

— Oh. 

Liza îşi şterse din nou ochii, încă uimită de acel scurt 
moment înlăcrimat. Nello nu îi merita lacrimile. Ce escroc! 
Nu vorbise serios când făcuse toate acele promisiuni. Și 
toate visurile pe care ea le avusese pentru viitorul lor... şi 
ele erau escrocherii. Liza nu ar trebui să plângă după ele. 
Era limpede acum că fuseseră la fel de goale precum o 
nucă seacă. y 

— Ei bine, domnule Grey. Işi drese glasul. Ce mai 
faceți? 


— Deocamdată, sunt îngrijorat, răspunse el calm. Vă 
doare ceva în mod special? 

— Poftim? Liza nu îşi putea închipui cum de nu îi 
observase ochii din prima clipă. O frumuseţe aproape 
imposibilă. Nasul lui, presupuse ea, îi eclipsase. Nu, sunt 
bine, spuse ea. 

Nasul lui Nello era drept şi îngust, dar ochii lui erau de 
un căprui plictisitor. Culoarea rahatului de porc. 

Sprâncenele negre ale doctorului se  arcuiră, 
dezvăluindu-i scepticismul. 

— V-aţi rănit în vreun fel care nu este vizibil? Nu este 
nevoie să fiţi ruşinoasă. 

Evident, reputaţia ei nu ajunsese la el, altfel nu şi-ar 
închipui că ea ar avea vreo urmă de ruşine. 

— Nu, spuse Liza, sunt bine. Dar bineînţeles că el nu 
părea convins, din moment ce o văzuse plângând. Doar că 
lumina este atât de puternică aici. În timp ce el aruncă o 
privire îndoielnică spre fereastră, ea se grăbi să continue: Şi 
sper că nu vă veţi face o părere greşită, dar vă mărturisesc 
că nu-mi amintesc exact cum am ajuns - „în patul tău” 
suna puţin cam nedelicat - aici. 

Privirea lui se întoarse asupra ei. Chiar îi amintea Lizei 
de un lup sau de o creatură prădătoare. Nu atât de mult din 
pricina pomeţilor ascuţiţi sau a tenului întunecat - pentru 
că era destul de bronzat -, ci din pricina dezinvolturii 
evidente cu care trata stinghereala ei. 

— Nu pot să spun cum aţi ajuns aici, doamnă. Dar v- 
am găsit în tufişurile mele de trandafiri. 

În tufişurile lui? Liza trase adânc aer în piept, 
luptându-se să îşi păstreze cumpătul. Dumnezeule, dormise 
afară, în rouă? Asta era... umilitor, chiar şi după 
standardele ei recente. 

El încă o privea, fermitatea privirii lui fiind oarecum 
medicală. Liza se forţă să îl privească în ochi. Nu îşi putea 
controla îmbujorarea, dar cu siguranţă nu avea de gând să 


îşi plece capul, asemenea unei fetişcane sfioase. 

— In tufişuri, spuse ea vioaie. Cât de straniu! 

El râse - un sunet jos şi aspru. 

— Într-adevăr, spuse bărbatul. Straniu este cuvântul 
la care m-am gândit şi eu. 

Râsul acela. Şi zâmbetul care i se aşternuse acum pe 
buze! Avea o tentă sfidătoare care - spre surprinderea ei - 
îi tăie răsuflarea. Liza se ridică puţin, iar capul lui se aplecă 
uşor, parcă pentru a o vedea mai bine, iar zâmbetul acela... 
continuă să se lărgească. 

Dumnezeule! Dintr-un anume motiv, Liza îşi dădu 
brusc seama că el ştia exact ce efect avea zâmbetul lui 
asupra ei. In plus, îi făcea plăcere. 

Ea înghiţi în sec. Cât de neaşteptat. 

— Noul doctor, spuneţi? 

— Pregătit să vă îngrijesc zgârieturile, confirmă el cu 
o plecăciune uşoară, parcă insultătoare. 

Vocea lui joasă şi calmă făcea sarcina să sune în mod 
evident... indecentă. 

Uluirea ei crescu. Asemenea prezenţă animalică şi 
dură nu era specifică doctorilor, de obicei. Acum Liza era 
perfect conştientă de ea, îi putea simţi efectul, pulsând în 
aerul dintre ei asemenea unor curenţi de electricitate 
întinzându-se spre ea. 

Bărbatul acesta... ar spune lucruri foarte obraznice în 
pat şi ar râde de ea când ar protesta, şi ar face-o să îi placă 
oricum. 

Liza respiră adânc. Evident, noaptea petrecută în 
tufişuri îi afectase simţurile. 

— Sper că trandafirii nu au avut prea mult de suferit 
pentru că m-au găzduit, spuse ea, rugându-se la Dumnezeu 
ca acestui doctor să nu îi placă bârfele. 

— Cred că vor supravieţui, spuse el. 

Când se întinse spre mâna ei, contactul dintre pielea 
lui şi a ei îi făcu Lizei degetele să zvâcnească, ca şi cum ar 


fi fost străbătută de un şoc. Ochii lui îi întâlniră pe ai ei. 
Poate că atracţia asta se întâmpla doar în imaginaţia ei, 
pentru că expresia lui rămase neschimbată. 

— Dacă mă urmaţi la parter, vă voi îngriji zgârieturile. 

Liza îi permise să o ridice în picioare. Bărbatul era mai 
înalt decât Nello, iar umerii îi erau mai laţi decât ai lui. Şi 
picioarele acelea atât de lungi... 

Le observă în timp ce îl urmă, punându-şi mâna pe 
perete pentru a-şi recăpăta echilibrul. Pantalonii i-ar fi putut 
fi mai strâmţi, dar în timp ce îl privea mergând, Liza primi 
mai multe indicii pentru a-şi forma o părere apreciativă 
despre musculatura lui. Nello arăta foarte bine îmbrăcat, 
dar bărbatului acestuia i-ar sta mult mai bine dacă ar scăpa 
de haine. 

Liza îşi muşcă buza, uimită de ea însăşi. Dar... de ce 
să ezite? La naiba cu Nello! Ea avea nevoie de o distragere 
de la durere, iar acest vecin misterios ar putea să o distreze 
destul de bine. 


Capitolul 2 


Din fericire, domnul Grey era burlac: asta reieşea 
evident din salonul lui, care era mic şi curat, dar sărăcăcios 
mobilat. In plus, o doamnă nu ar permite prezenţa acelui 
covor cu flori. Era prea gros şi avea o culoare prea ţipătoare 
ca să nu fi fost nou. 

Totuşi, era posibil ca lipsa obiectelor de valoare să-i 
încurajeze pe servitori spre o atitudine mai relaxată decât 
cea adoptată în casa Lizei, pentru că draperiile erau larg 
deschise, permiţând luminii să distrugă orice putea. Drept 
rezultat, atmosfera camerei era confortabilă, luminată şi 
veselă, în ciuda acelui covor oribil. 

Conştientă de tendinţa ei de a căpăta pistrui, Liza se 


aşeză în singurul colţ din încăpere unde nu ajungea soarele, 
într-un fotoliu de catifea verde, capitonat atât de generos 
încât se simţi de parcă s-ar fi scufundat. Dacă nu ar fi avut 
corsetul, s-ar fi ghemuit acolo, ca o fiinţă fără oase. 

Domnul Grey, stând în picioare lângă ea cu trusa în 
mână, se încruntă. 

— Nu ar trebui să vă încorsetaţi atât de strâns, 
doamnă Chudderley. Vă va afecta sănătatea. 

Dumnezeule! Liza îşi stăpâni râsul la auzul sincerităţii 
lui. Cât de adorabil de naiv! Evident, doctorul nu ştia prea 
multe despre moda londoneză. De fapt, nu părea să o ştie 
pe ea. În oraş, bărbaţii ar fi făcut coadă la uşă ca să o vadă 
în rochia asta. Liza putea doar să îşi închipuie reacţia lor la 
gândul că ea şi-ar putea mări talia cu zece centimetri. 

Domnul Grey puse trusa pe podea, apoi îngenunche 
înaintea ei - şi începu să îşi suflece mânecile cămăşii. Liza 
aproape că rămase cu gura căscată. Ce gest grosolan! Era 
un sălbatic. Un sălbatic ale cărui braţe goale... făcură ca 
gura ei să se usuce. 

încheieturile lui erau late, uşor acoperite de păr. 
Braţele îi păreau sculptate doar din muşchi. Venele de pe 
ele ieşeau în evidenţă în timp ce el desfăşură un sul de 
tifon. 

Adorabil de barbar! Liza îşi dorea să traseze urma 
acelor vene cu degetele. Cu siguranţă, braţele lui nu puteau 
fi atât de dure pe cât păreau. 

Degetele i se încleştară în palmă. Nu putea asalta 
doctori inocenți de provincie. Avea să facă pe indiferenta. 

— Pare să fie o... zi minunată, spuse ea. 

— Este. 

Fără vreun avertisment, el îi luă braţele - un sunet i 
se blocă în gât în timp ce bărbatul le întinse pentru a le 
examina. El ridică privirea. 

— Sunteţi bine? o întrebă. 

Vocea lui era pură politeţe. Dar îi strânse braţele 


goale foarte ferm, cu palma fierbinte şi uscată, şi puţin 
aspră. 

— Da, spuse ea încet. 

Ce naiba o apucase? Reacţia asta era aproape 
animalică. Încercă să îşi concentreze atenţia în altă parte. 
La covorul groaznic. Dar asta doar îi aduse în raza vizuală 
partea inferioară a corpului lui. Poziţia lui ghemuită făcea 
ca pantalonii săi de vară să i se muleze pe coapse. 

Coapsele îi păreau chiar mai musculoase decât 
braţele. 

Liza scutură uşor din cap. Grosolanul şi ignorantul 
domn Grey dădea un înţeles cu totul nou expresiei de 
diamant neşlefuit. 

— Nu văd nicio rană care să necesite vreo cusătură, 
spuse el. 

Ea reuşi să râdă. 

— Minunat.  Mărturisesc că nu-mi plac acele. 
Goblenurile mele v-ar da coşmaruri. 

— Da? Nu ştiam că par atât de laş. Trebuie să lucrez 
la asta. 

Lizei tocmai îi scăpase un chicot? îşi muşcă buza, 
uimită. Ea era 

Elizabeth Chudderley: ea nu chicotea. 

— Nu, vă asigur, spuse ea. Este îngrozitor. Îmi propun 
să fac o simplă floare şi obţin o... ei bine, pată ar fi o 
descriere potrivită. 

Zâmbetul lui fu scurt şi nu răspunse, plecându-şi din 
nou capul la sarcina sa. 

Dezamăgirea ei se întrepătrunse cu uimirea. Poate că 
el nu se credea demn de ea, ca să flirteze. Dragul de el! 
Trebuia să îl corecteze. 

Din nou, bărbatul îi întoarse braţul fără permisiunea 
ei. În pat cu o femeie, oare el i-ar manevra corpul în acelaşi 
fel? Dominant, dar nu nemilos; nici nu ar accepta 
timiditatea sau ezitările. Şi-ar face de cap cu ea, calm şi 


fără grabă. Metodic. 

Uşor şocată, Liza îşi analiză propriile gânduri. Nu îi 
stătea în fire să viseze la asemenea intimităţi cu un străin. 
In plus, în afară de soţul ei, Nello era singurul bărbat cu 
care... 

Un junghi de durere o străbătu. „Nu. Nu te gândi la el. 
Nu merită nici măcar un gând. Măgarul, ticălosul, porcul!” 
Cum putea judecata să înşele atât de groaznic pe cineva? 
Fusese atât de convinsă că găsise în sfârşit dragostea. Atât 
de convinsă! 

Nu ar fi trebuit să îi dezvăluie problemele ei. Nu ar fi 
trebuit să se încurce cu el, în primul rând. Toţi prietenii ei o 
avertizaseră în privinţa motivelor lui. Vânător de averi. 
Afemeiat. Dar chiar şi vânătorii de averi şi afemeiaţii se pot 
îndrăgosti. Aşa îşi spusese în sinea ei. Aşa crezuse. 

„Proasto, e de neiertat!” 

Chipul lui, când îi povestise despre problemele ei 
financiare... Liza nu mai văzuse niciodată un rânjet 
formându-se atât de repede. 

Dacă Nello spusese povestea ei mai departe, ce urma 
ea să facă atunci? Pentru că nimeni nu era mai puţin 
popular în societate decât o văduvă disperată după bani. 

— Nu aţi căzut pur şi simplu în tufişuri, doamnă 
Chudderley. S-ar părea că, odată ajunsă acolo, v-aţi 
rostogolit. 

Când doctorul ridică privirea, o rază de lumină îi 
coloră ochii într-un albastru intens. Efectul se resimţi în 
stomacul Lizei. Se holbă la el. Nu era frumos, nu tocmai - 
dar chipul lui era plăcut. Pomeţi ascuţiţi. Ochii tulburători şi 
un maxilar ferm. Avea o gropiţă în bărbie care implora să 
fie atinsă. 

Ceva chimic păru să clocotească în interiorul ei, o 
reacţie atât de violentă încât o ameti. Liza avea să îi cedeze 
bucuroasă. Era mai bine decât să îşi plângă de milă. 

— Câtă stângăcie din partea mea, spuse ea. Sunteţi 


sigur că trandafirii nu au avut de suferit? 

Se putea oferi să îi înlocuiască pe toţi cu alte flori din 
sera ei. De fapt, le putea aduce ea însăşi. 

— Trandafirii sunt  înfloritori, spuse el calm. Cu 
siguranţă sunt mult mai bine decât mâinile dumneavoastră. 

— Într-adevăr. Liza încercă să adopte un ton 
seducător. O doamnă ar trebui să poarte întotdeauna 
mănuşi în timpul aventurilor nocturne. Probabil că mă 
credeţi o neruşinată! 

El ridică din nou scurt din sprâncene, o expresie pe 
care ea nu o putea descifra. Sau poate că ea prefera ca 
privirea lui să fie indescifrabilă, pentru că îi amintea la fel 
de sonor ca nişte cuvinte că nu doar o găsise inconştientă 
în tufişurile lui, ci şi beată - o neruşinare mult mai mare 
decât lipsa mănuşilor. 

Umilinţa o străbătu din nou. 

„Nimeni nu îl poate învinui pentru că îţi dezaprobă 
comportamentul.” 

Gândul părea să fie rostit cu glasul mamei ei. Liza se 
încruntă ţii privi spre fereastră, lăsând lumina soarelui să îi 
ardă ochii, până când reuşi să înghită nodul care i se 
pusese în gât. „Destul. Nu te gândi la asta acum.” 

Mama nu l-ar fi plăcut niciodată pe Nello. Dar îl 
plăcuse pe Alan Chudderley, astfel că nici judecata ei nu se 
dovedise prea înţeleaptă. 

„Cum am stricat totul.” Mama nu ar fi prevăzut 
niciodată asta. 

„Fata mea de aur”, o numise ea pe Liza. Blânda, 
îngăduitoarea şi nechibzuita mama. Nimeni nu avea să o 
mai privească vreodată pe Liza cu asemenea încredere. 
Gândul era prea dureros, iar răsuflarea ei sacadată, prea 
zgomotoasă; îi atrase atenţia doctorului. 

— Da, spuse el, aceasta este cea mai adâncă. 

Vocea lui profundă avea o tendinţă liniştitoare, dulce - 
vocea, presupuse ea, unui bărbat menit să cânte. Intr- 


adevăr, vorbea foarte bine pentru un doctor. Liza nu îşi 
putea da seama care îi erau originile. 

— Unde este locuinţa dumneavoastră, domnule Grey? 

Liza avea să se concentreze pe a-l face pe el să se 
simtă confortabil, nu pe starea ei jalnică. Avea să îi arate că 
era în regulă să i se adreseze mai puţin formal şi 
profesional, mai mult... uşuratic. Ea avea nevoie de 
distragere. 

El îmbibă o fâşie de tifon într-un lichid adus de 
menajera sa - un lichid cu un miros înţepător, aproape ca 
oţetul. 

— La nord de aici. Înainte ca ea să insiste asupra unor 
detalii mai exacte, el adăugă: S-ar putea să usture. 

Când puse lichidul peste zgărietura prelungă care îi 
brăzda braţul, ea trase adânc aer în piept. Nu o duru, 
desigur. Doar un nerod şi-ar închipui că avea să doară. Dar 
ea nu ar fi fost surprinsă dacă el o considera o neroadă. 

„Comportamentul tău recent atrage tot felul de 
judecăţi nemiloase.” 

Liza îşi muşcă interiorul obrazului pentru a împiedica 
următoarea rundă de lacrimi. Chiar şi după moarte, se 
părea că mama nu putea să îşi ţină gura. Oare vocea asta 
sâcâitoare nu avea să o lase niciodată în pace? Părea doar 
să devină mai puternică pe zi ce trecea. 

îndrăznea ea să îi ceară doctorului un păhărel de 
whisky? l-ar domoli durerea de cap. Se spunea că whisky-ul 
este ca un medicament, nu? 

— Durerea de cap va trece, spuse domnul Grey, 
făcând-o să tresară, dându-şi seama că îşi freca tâmpla. 
Asiguraţi-vă că beţi multe lichide până se va întâmpla asta, 
adăugă el. Supă şi ceai, de preferat. 

Dragul de el! îi oferise instrucţiuni de parcă şi-ar fi 
imaginat că aceasta era prima oară când ea băuse prea 
mult. Doar blândeţea din ochii lui o împiedică să râdă de el. 
Într-adevăr, privind în ochii lui, durerea din inima ei păru să 


se domolească puţin. 

— Sunteţi foarte amabil, spuse ea. Un adevărat 
gentleman, domnule. 

Poate că aceştia făceau cu toţii parte din clasa din 
mijloc. Asta ar explica de ce gentlemenii erau atât de rari în 
lumea ei. Complimentul îl făcu să se încrunte. 

— Sunt doctor, doamnă Chudderley. Cu asta mă ocup. 

— Poate că aşa vedeţi dumneavoastră lucrurile. 

Dar unii bărbaţi, dacă ar găsi o femeie inconştientă în 
toiul nopţii... 

Liza îşi puse mâna peste a lui, acolo unde îi susţinea 
cotul. Degetele lui zvâcniră, fiind luat prin surprindere. Se 
simțeau uşor aspre. Desigur. Bărbatul muncea pentru a se 
întreţine. 

Această idee trimise un val de căldură prin corpul ei. 
O creatură exotică. Cu mâini capabile, iscusite. Bărbatul 
acesta de-abia ştia cum să mânuiască puşti de vânătoare şi 
frâie. Păcat că adevărații domni şi conturile bancare 
generoase coincideau atât de rar. 

— Mulţumesc, spuse ea. 

Ochii li se întâlniră. Acel curent electric păru să se 
instaleze din nou în aer. 

— Plăcerea mea, murmură el. 

Liza trase adânc aer în piept, inhalându-i mirosul. 
Mirosea atât de... masculin. Un bărbat muncitor şi 
musculos, fără vreun simţ adecvat al modei, fără vreo 
bănuială că ea ar putea fi una dintre cele mai faimoase 
frumuseți din ţară. Absurd, total absurd, dar Liza simţi un 
val brusc şi copleşitor de afecţiune. El era de-a dreptul 
adorabil. Păcat că nu putea să îl păstreze - să îl ia pur şi 
simplu cu ea în Havilland Hall, iar el să îi îngrijească braţele 
şi să se încrunte într-un mod adorabil la ea în fiecare 
dimineaţă când ea se trezea cu o durere de cap. 

Uşa se deschise. Doctorul se desprinse de lângă ea şi 
se ridică în picioare. Dacă ar fi făcut ceva indecent sau 


mişcarea lui ar fi fost mai puţin graţioasă, Liza ar fi putut la 
fel de bine să creadă că sărise ca ars. 

— Splendid, îi spuse el menajerei, mulţumesc, 
doamnă Brown, şi făcu semn spre măsuţa de ceai. 

Evident, era speriat. Altfel, de ce şi-ar imagina că 
servitoarea lui avea nevoie să i se arate unde să aşeze 
tava? Liza privi din ce în ce mai amuzată cum e/o privea pe 
menajeră aşezând farfurioarele. Cu siguranţă, şi el simţise 
acea atracţie magnetică - şi îl tulburase. 

— În regulă, spuse el aproape mormăind, fără să 
privească spre ea sau spre menajeră. Vă voi lăsa să vă beţi 
ceaiul în linişte, doamnă Chudderley... 

Menajera îi aruncă o privire uluită. Liza se ridică în 
picioare. 

— O, nu, spuse ea cu căldură în glas când el se 
întoarse spre uşă. Vă rog să rămâneţi. Aş vrea să aflu mai 
multe despre salvatorul meu. 

Pentru o clipă, se părea că avea să o ignore şi să îşi 
continue evadarea. Dar menajera spuse pe un ton de-a 
dreptul uimit: 

— Domnule? 

El se opri şi îşi îndreptă umerii. Când se întoarse, 
doctorul zâmbea, ca şi cum interesul Lizei îi convenea de 
minune. 

— Desigur, spuse el amabil. Se întoarse şi se aşeză 
vizavi de ea, zâmbetul acela fals încă zăbovindu-i pe buze. 

Domnul Grey prefera ceaiul fără lapte şi cu două 
linguriţe de zahăr. Ochii lui îi întâlniră pe ai ei peste 
marginea ceştii, apoi îşi feri privirea, ca şi cum ochii ei l-ar fi 
ars. 

Căldura gâdila obrajii Lizei. Prin minte îi trecu un gând 
pe care şi-ar fi dorit să i-l împărtăşească: „Da, o simt şi eu. 
Minunat, nu-i aşa?” 

Ce gafă teribilă ar fi! Liza se cutremură pe interior. Se 
trăsese de şireturi cu duci şi prințese şi nu avea niciun 


motiv să fie tulburată şi să comită gafe sociale din pricina 
unui doctor de provincie - indiferent cât de arătoase erau 
braţele lui. Dregându-şi vocea, ea spuse: 

— Nu sunt surprinsă că un bărbat atât de fermecător 
ca dumneavoastră se trage dintr-un loc aflat la nord de aici. 
Când el o privi, încruntându-se uşor, Liza îi oferi cel mai 
amabil şi mai încurajator zâmbet. Sunt atât de multe locuri 
minunate în acea categorie - de fapt, aproape întreaga 
ţară, cred, continuă ea. La urma urmei, suntem în Cornwall. 

Râsetul lui suna ruginit şi surprins. 

— Aşa este, spuse el. 

Nu era o contribuţie foarte utilă la conversaţie. Spre 
norocul lui, ea se simţea răbdătoare. 

— Atunci, trebuie să ghicesc care parte din minunatul 
nostru nord a fost binecuvântată cu naşterea 
dumneavoastră? 

— Partea cea mai rece, spuse el. 

Ochii menajerei se plimbau de la unul la celălalt, ca şi 
cum ar fi privit un meci de tenis. Liza nu o putea învinui. 
Replicile eliptice ale domnului Grey anticipau un spectacol. 
Dragul de el era timid! 

— Deci aţi venit în Cornwall pentru căldură, spuse ea. 

— De fapt, pentru linişte şi pace. 

Ochii lui coborâră pe corpul ei, întorcându-se atât de 
repede la chipul ei, încât era posibil ca Liza doar să îşi fi 
închipuit asta. Dar nu îşi închipuise. Pielea ei ardea în locul 
unde zăbovise privirea lui. 

El era foarte conştient de ea ca femeie - şi nu Îi 
plăcea asta. 

Dezamăgirea ei păru să râcâie rana vie deschisă de 
trădarea lui Nello. Liza avea toată răbdarea din lume pentru 
timiditate, dar nu şi toleranţă pentru bădăranii moralizatori. 
Jurase la mormântul răposatului ei soţ: nu avea să îşi mai 
ceară vreodată scuze în faţa vreunui bărbat. Îndreptându-şi 
umerii şi arcuindu-şi uşor spatele, Liza se aplecă înainte. 


Desigur, rochia asta formală nu era potrivită pentru un flirt 
în miezul zilei, dar cu siguranţă îi expunea foarte admirabil 
pieptul. 

— Atunci, sper că nu v-am tulburat prea tare pacea. 

Acum ochii lui îi întâlniră pe ai ei cu o fermitate care 
provocă un mic şoc ce explodă plin de căldură în stomacul 
ei. El ştia exact ce făcea ea. 

— Mă aştept să-mi revin destul de repede, murmură 
el. 

Acea privire sinceră şi pătrunzătoare nu putea să 
aparţină unui ruşinos. Pulsul ei o luă din nou la goană. 

— Trebuie să vă mulţumesc pentru ajutor cu o 
invitaţie la cină - în seara asta, dacă sunteţi liber. 

La urma urmei, era datoria ei socială să întâmpine 
nou-veniţii în zonă. 

— Ce păcat, spuse el, am programată o întâlnire la 
parohie. 

Vestea o făcu pe Liza să ezite. Nu era convinsă că era 
pregătită să flirteze cu un bărbat care socializa de bunăvoie 
cu oamenii lui Dumnezeu. Un asemenea angajament ar fi, 
fără îndoială, dominat de predici. Dar... ca să obţii 
recompense, trebuie să îţi asumi riscuri. O distracţie 
plăcută, un flirt nevinovat ar fi foarte bine-venit. 

— Mâine, atunci? 

Pentru un scurt moment, doctorul de-abia o privi. Apoi 
afişă un zâmbet straniu, cu jumătate de gură. 

— Doamnă Chudderley. Nu cred că ar fi prea înţelept. 

Ea clipi. Răspunsul fu atât de neaşteptat - şi, dacă îl 
interpretai într-un mod anume, atât de sincer şi de 
neruşinat, ca şi cum doctorul ar fi presupus că, dacă 
accepta, şi-ar face de cap cu ea până la desert - încât îi tăie 
pentru o clipă răsuflarea. Zâmbetul lui se lărgi într-un 
rânjet. 

— lar acum v-am şocat, spuse el şi puse ceaşca pe 
farfurioară cu un clinchet decisiv. Nu sunt o companie 


plăcută, mărturisesc. Tocmai de aceea trebuie să vă refuz 
invitaţia: nu aş vrea să vă stric buna părere despre nord. 

Doctorul se ridică şi schiţă o plecăciune care îi 
contrazicea cuvintele, pentru că demonstra politeţe şi o 
cunoaştere a rigorilor înaltei societăţi. Dar înainte ca ea să 
poată evidenția asta - şi ar fi putut să o facă; el era 
intolerabil de direct, ceea ce însemna că ea ar putea fi 
directă la rândul ei - bărbatul se întoarse, rostind peste 
umăr cuvintele descurajatoare: 

— Doamna Brown vă va conduce, doamnă. 

Apoi plecă, lăsând-o uimită şi întrebându-se dacă ar 
trebui să se simtă groaznic de jignită sau decisă să 
răspundă acestei provocări - asta trebuie să fi fost. Pentru 
că nimeni nu îi spunea ei nu - mai ales bărbaţii care erau 
consideraţi o companie nepotrivită. 


Capitolul 3 


Acasă, în holul de la intrare, sunetul pantofilor 
majordomului răsuna în domul de marmură de deasupra. 
Fără îndoială, era o mustrare la adresa Lizei că nici el, nici 
lacheul nu păruseră surprinşi de înfăţişarea ei răvăşită, de 
lipsa pelerinei şi a mănuşilor, de absenţa ei vreme de şapte 
ore sau de lipsa ei de la micul dejun. 

— Bună dimineaţa, doamnă, spuse Ronson. 

Vocea majordomului era teribil de amabilă în timp ce 
făcu o plecăciune. Chipul lui, brăzdat de riduri care se 
adânceau atunci când se încrunta, arăta în acest moment 
ca şi cum ar fi fost sculptat cu un topor. Dragul de Ronson 
nu era de acord cu comportamentul ei. 

— Văd că doamna Mather nu vă însoţeşte. 

Secretara ei? 

— Nu, desigur că nu. 


Mather avea tendinţa să dispară atunci când se 
termina băutura - cu o noapte în urmă nu făcuse excepţie. 

Liza îşi luă corespondenţa de pe tava din argint adusă 
de un servitor. Vreo zece plicuri, multe dintre ele fiind 
invitaţii sosite de la Londra. Ea închisese casa din oraş în 
urmă cu trei săptămâni, după acea întâlnire dezastruoasă 
cu avocaţii ei. Creditori ciocănind în stânga şi în dreapta... 
păreau să fie cu toţii în cârdăşie, întrucât criza se 
manifestase şocant de subit. Primul ei instinct fusese să 
fugă la adăpost. Să se ascundă şi să îşi refacă forţele. 

Acum avea un motiv să stea deoparte. In Londra, 
înalta societate avea să îşi găsească o ocupaţie în a-i privi 
reacţiile în timp ce Nello îşi curta moştenitoarea sub nasul 
ei. Nu se putea întoarce în oraş. Avea să îşi petreacă vara în 
provincie. 

Liza îşi drese glasul, trăgând adânc aer în piept pentru 
a alunga sentimentul de singurătate. „Nu contează. Las-o 
să îl ia ea.” Acum ştia cât valorau promisiunile lui. O, avea 
să fie plin de dulcegării la început. Nello îi promisese totul - 
luna, stelele, căsătorie şi dragoste veşnică. lar ea, afectată 
de moartea mamei ei, îşi dorise cu disperare să îl creadă. 

Dar, de asemenea, rămăsese şi văduvă de curând şi 
ştia cât de repede o căsnicie putea lua o întorsătură urâtă 
astfel încât să îşi ia un alt angajament atât de rapid. „Dă-mi 
timp”, îl implorase ea. „Am nevoie doar de puţin timp.” 

Slavă Domnului pentru asta! Pentru că, la urma 
urmei, motivul lui nu fusese dragostea. Nu, el umbla după 
bani. 

Probabil că şi ea ar trebui să facă la fel. 

Simţi că îi era din ce în ce mai greu să respire. Ce 
opţiuni avea? Nu doar bunăstarea ei atârna în balanţă, ci şi 
a tuturor celor care îi munceau pământurile - deşi valoarea 
recoltelor lor continua să scadă; a tuturor celor care se 
aflau în slujba ei şi a copiilor a căror educaţie o sponsoriza, 
şi a parohiei, şi a şcolii din sat... 


Cum putuseră câteva alegeri proaste să o înfunde 
atât de repede? Contabilii ei păruseră de-a dreptul uimiţi. 
„Cum este posibil ca avocaţii tăi să nu fi cercetat niciodată 
investiţiile răposatului tău soţ?” Dar avocaţii spuseseră că 
era datoria contabililor să facă asta. Cât despre rolul ei, îi 
venea să se pocnească singură pentru că presupusese că 
asemenea chestiuni nu necesitau supravegherea ei. Dar, să 
fim serioşi, ce ştia ea despre capital şi garanţii? 

Tăcerea era apăsătoare. Liza ridică privirea. 
Sprâncenele ridicate ale lui Ronson cereau un răspuns. 

— A, da, spuse ea. Vorbeai de Mather? 

— Da, doamnă. Când doamna Hull nu a putut explica 
absenţa dumneavoastră de la micul dejun, domnişoara 
Mather a plecat să vă caute. 

Liza oftă. O mustrase de o sută de ori pe Mather, dar 
fata avea darul să se agite inutil: la cea mai mică 
posibilitate de a apărea vreun necaz, pleca în căutare 
asemenea unui câine după mirosul osului. 

— AŞ fi vrut să o opreşti, atunci. Stiai că sunt bine. 

— Desigur, spuse Ronson amabil. Să trimit pe cineva 
să o găsească? 

— Da, să-i spună că sunt bine. Deşi eu... 

— Elizabeth! 

O siluetă apăru în capul scărilor, ţinând mâinile 
împreunate în mod teatral peste inimă. Jane Hull era, la 
rândul ei, văduvă şi era o nouă prietenă pe care Liza o 
întâlnise când fusese în staţiunea balneară de la Baden 
Baden. O, ce iarnă grozavă! Habar nu avea atunci de 
necazurile care urmau să vină. 

Dregându-şi glasul, adoptă un ton vesel: 

— Bună dimineaţa, strigă ea. 

lar priveliştea chiar o înveseli. Din acel unghi, Jane 
arăta precum un înger care plutea deasupra ei, pentru că 
purta întotdeauna alb, iar părul blond îi ajungea până la 
talie, desfăcut. O descoperire foarte încântătoare. Ar fi 


foarte amuzant să o prezinte tuturor la următoarea 
petrecere. „Dacă voi fi invitată după ce se va afla vestea.” 
Liza alungă acel gând. 

— Sper că nu mi-ai simţit prea mult lipsa seara 
trecută, continuă ea. 

— Slavă cerului că te-ai întors în siguranţă! răspunse 
Jane cu o voce ascuţită şi tremurândă. 

Un pufnet se auzi din direcţia lui Ronson. Liza se 
întoarse zâmbind către el, bucuroasă să vadă viaţă 
adevărată în expresia lui - dar majordomul îşi feri privirea, 
afurisitul. Cât de absurd era să se simtă rănită. La urma 
urmei, era doar un servitor. Liza ridică bărbia şi îi întoarse 
spatele. 

Jane cobori grăbită scările şi veni să o îmbrăţişeze. 

— L-ai găsit? îi şopti ea Lizei la ureche. 

Obrazul îi era rece şi fin când îl atinse pe al Lizei, şi ea 
mirosea insuportabil de bine: apă de trandafiri, săpun şi 
lavanda pe care servitoarele o foloseau la spălătorie. 
Conştientă că ea însăşi nu mirosea atât de bine, Liza se 
retrase din îmbrăţişare - sau încercă să o facă; Jane nu voia 
să îi dea drumul. 

— Vino, spuse tânăra, punându-şi braţul pe după talia 
Lizei şi conducând-o spre scări. Spune-mi tot. Servitoarea ta 
mi-a spus că domnul Nelson a plecat. L-ai dat afară? Sau - 
Jane cobori glasul, iar obrajii i se îmbujorară cu o nuanţă 
drăguță de roz - ai fost cu el toată noaptea? 

Liza era îngrijorată cu privire la manierele de inocentă 
ale lui Jane. Nu puteau fi considerate deloc rafinate. 

— Niciuna, nici alta, spuse ea. 

După nenorocirea din salon, Nello plecase. Pur şi 
simplu... plecase fără să privească înapoi. Cam atât despre 
inima /ui frântă. Orice bătea în pieptul lui era probabil făcut 
din piatră. Cât despre ea însăşi, de-abia îşi amintea goana 
nebună prin pădure. Oare petrecuse ceva timp lângă lac? 
Da, aşa părea logic - privind luna şi gândindu-se la mama 


ei în timp ce plângea cu atâta disperare, încât o durea chiar 
şi acum gâtul când îşi amintea. lar apoi... cumva, îşi găsise 
drumul spre grădina domnului Grey. 

Un fior o străbătu. Uneori era speriată de ea însăşi. 

— Ce s-a întâmplat? întrebă Jane în timp ce urcau 
scările. Expresia ta... 

Liza vorbi repede, pentru că nu voia să ştie nimic 
despre expresia de pe chipul ei: 

— Am cunoscut un bărbat. 

Regretă instantaneu mărturisirea, pentru că gândul la 
acel doctor îi declanşă un tremur fizic, un ecou al atracției 
pe care o simţise - care, în eleganța şi liniştea casei ei, 
părea mult mai stranie şi stânjenitoare. Un doctor de 
provincie. Groaznic îmbrăcat. Care îi refuzase invitaţia la 
cină! 

— O! Jane bătu din palme. O, te rog, povesteşte-mi! 
Cine e? Este deja îndrăgostit de tine? 

Liza ridică din umeri. 

— De fapt, cred că este exact opusul. 

Jane se strâmbă. 

— Atunci, probabil că este făcut din piatră. 

— Sau este arogant, spuse Liza. Plin de sine. Să îi 
refuze invitaţia în faţă! Cât despre Nello, continuă ea, îmi 
închipui că a prins ultimul tren spre Londra. Şi călătorie 
sprâncenată din partea mea. 

— Dumnezeule! Jane căscă ochii albaştri şi curioşi. 
Câtă vehemenţă! 

— Da. Deodată, întreaga lume părea enervantă. Am 
terminat-o cu el. 

— Înţeleg. Jane părea sceptică, ceea ce o cam înţepă 
pe Liza. Ei bine, probabil că eşti epuizată. O să-ţi pregătim 
baia şi vom bea ceaiul împreună, şi... Jane ridică din 
sprâncene. Îmi vei spune toată povestea? Despre arogantul 
ăsta obraznic? 

Porniră spre camera Lizei, unde Jane o eliberă şi se 


îndreptă spre o tavă cu ceai care era deja acolo. Priveliştea 
o făcu pe Liza să se oprească: Jane o aşteptase acolo? Asta 
era camera ei privată! 

Jane ridică privirea. 

— Te-am văzut pe fereastră din galerie, venind 
dinspre lac. M-am gândit că ai vrea să-ţi bei ceaiul în linişte 
- sper că nu te superi. 

— A! Nu, desigur că nu. Cât de amabil din partea ta, 
draga mea. 

Liza se aşeză la măsuţa de ceai, care era amplasată 
lângă fereastră, oferind o vedere asupra împrejurimilor 
parcului. În zilele senine, puteai să vezi până pe coastă. 
Liza îşi fixă privirea pe licărul îndepărtat şi oftă. Poate că 
era timpul să facă o călătorie pe mare. Unde putea să 
meargă? În America? O mulţime de milionari la alegere 
acolo. Dacă avea să facă asta - şi nu vedea o altă opţiune 
-, un soţ american ar fi la fel de bun ca oricare altul. De 
asemenea, din străinătate ar fi şi mai dificil să se intereseze 
de statutul ei financiar. Soluţia ar fi să îl facă să se 
îndrăgostească de ea înainte să afle adevărul. 

Ce fraieră fusese că îi spusese totul lui Nello. Dacă el 
nu îşi ţinea gura, era distrusă. 

— Dar spune-mi, zise Jane, turnând ceai în cești. Cine 
este acest bărbat arogant şi misterios pe care l-ai întâlnit? 

Liza îşi drese glasul. 

— A, doar un doctor. E nou-venit în provincie. 

Jane încuviinţă şi merse la măsuţa de toaletă, scoțând 
capacul unei carafe de cristal, din care turnă un strop de 
whisky în ceaşca aburindă. 

— Asta te va ajuta cu durerea de cap, spuse ea cu 
blândeţe. Atunci, este căsătorit? 

— Nu. Liza luă recunoscătoare ceaşca. Mulţumesc, 
dragă. 

— Câţi ani are? 

— Cred că vreo treizeci. 


— A, atunci e bătrân, spuse Jane nepăsătoare - 
necunoscând, presupuse Liza, vârsta gazdei sale. 

Totuşi, comentariul o deranja. Jane se căsătorise la 
nouăsprezece ani şi rămăsese văduvă cu un an în urmă, la 
douăzeci şi doi. Dar nu toţi soţii aveau o sincronizare atât 
de bună. Unii dintre ei monopolizau o femeie ani şi ani, deşi 
nu arătau niciun interes pentru ea în pat, pentru prezenţa 
ei, pentru dorinţa ei de a-i fi prietenă... Nu, soţul ei alesese 
un drum diferit. Singurul lui interes fusese să o certe. Nu 
trebuie să faci asta, nu trebuie să faci aia, e ruşinos, 
vulgar... Următorul va trebui să fie mult mai înţelegător şi 
docil. 

Liza luă o gură sănătoasă de ceai - fără zahăr, nu cum 
îi plăcea, ci cum cerea talia ei. Jane îi urma exemplul, deşi 
era cu câţiva centimetri mai înaltă şi deja suplă ca un ogar. 

— Da, presupun că un bărbat la treizeci de ani este 
bătrân, confirmă Liza, parcă experimentând. 

„Eu sunt bătrână acum?” Pentru că, dacă un domn 
era catalogat bătrân, o femeie de aproape aceeaşi vârstă - 
o femeie de treizeci şi doi de ani - probabil că era de-a 
dreptul babă. 

Gândul o nelinişti. Trebuia să îşi găsească un soţ 
repede - înainte ca vestea despre necazul ei să iasă la 
iveală; înainte să înceapă să îşi arate vârsta. 

— Dar este chipeş încă? insistă Jane. 

Interesul ei părea straniu. O imagine trecu prin faţa 
ochilor Lizei: Jane, blondă şi cu ochi albaştri, ca o păpuşă de 
porțelan, mergând la căsuţa doctorului şi câştigându-l 
instantaneu cu tenul ei fără cusur şi rochiile albe, 
neprihănite - toate, aşa cum observase Liza, croite cu doi 
centimetri mai scurte decât cerea moda actuală. 

— Ce contează? 

Doctorii de provincie erau la fel de buni de 
însurătoare ca... mobila. 

— Contează dacă vrei să îl îngenunchezi, spuse Jane. 


Dacă este urât, va trebui să îi ataci intelectul, pentru că nu 
va crede niciodată că ai putut să îl observi astfel. Dar dacă 
arată acceptabil, atunci îl poţi păcăli să te iubească şi apoi 
să îi frângi inima! 

Râzând, Liza puse ceaşca pe masă. 

— Dumnezeule! Ce abordare crudă! Totuşi, vanitatea 
îi fu mângâiată de gândul că încă era considerată capabilă 
să frângă inimi. Nu ar fi mai bine să-l ignor complet? 

— Dar a fost nepoliticos cu tine, spuse Jane. Deci, 
spune-mi: este chipeş sau nu? 

Liza o privi pe fată pentru o clipă. Se simţi ciudat, ca 
şi cum ar fi privit cu zece ani în urmă, în propriul trecut, la 
un chip delicat, fără riduri, luminat de plăcere şi ambiţie, 
neumbrit de îndoieli. Anii care aveau să vină - deceniul care 
pentru Liza era pierdut - aveau să reprezinte cel mai mare 
triumf al lui Jane Hull. Urma să înveţe, fără îndoială, despre 
folosul bunătăţii; trecând prin propriile înfrângeri, va învăţa 
ce înseamnă mila pentru cei mai puţin binecuvântaţi decât 
ea. Dar, deşi dezamăgirea era un profesor bun, nu era 
nevoie să o însoţească toată viaţa. Avea frumuseţe, 
educaţie, iar în Liza, un model perfect de intrare în 
societate: de ce altceva avea nevoie ca să găsească 
dragostea? 

Poate că, gândi Liza, aceste sentimente le-ar fi avut 
pentru o soră mai mică: speranţă şi nerăbdare şi protecţie 
la un loc. Se întinse spre mâna lui Jane, strângându-i uşor 
degetele fine şi micuţe. 

— Draga mea. Ai încredere în mine, nu-i aşa? 

Jane făcu ochii mari. 

— Desigur, dragă Liza! 

— Atunci, permite-mi să mă asigur că eşti fericită. Ea 
îşi risipise ultima şansă la dragoste. Dar avea să se asigure 
că Jane nu o va face. Cât despre doctorul ăsta, continuă ea, 
nu, nu este chipeş. Dumnezeule, adăugă ea şi râse. Este un 
doctor. Să-l lăsăm în pace pe bietul om! 


Jane păru uşor dezamăgită. 

— Atunci, nu vrei să-i frângi inima? 

— O, n-am spus asta. Zâmbind, Liza eliberă mâna lui 
Jane şi se întinse din nou după ceai, care chiar îi domoli 
într-un mod minunat durerea de cap. Depinde în mare 
parte de cât de plictisită sunt, continuă ea. 


Capitolul 4 


Dacă cineva i-ar fi spus lui Michael în urmă cu trei luni 
că, în curând, cel mai constant tovarăş avea să îi fie un 
vicar, s-ar fi tăvălit pe jos de râs sau ar fi prevestit sfârşitul 
lumii. Religia, împreună cu alte aspecte sensibile, era mai 
bine să fie lăsată pentru primii născuţi, care îşi puteau 
permite asemenea interese nobile. Şi totuşi, iată-l aici, 
împărțind bucuros o halbă cu bere la cârciuma din sat cu un 
bărbat care purta gulerul de preot. 

Lawrence Pershall era acel preot rar care ajunsese în 
această poziţie mai degrabă din pricina sorții, decât a 
considerentelor financiare. Dar Dumnezeu nu apărea des în 
conversațiile lor, iar astăzi, ca de obicei, politica şi sportul 
le însufleţeau discuţia. Aveau un interes comun pentru 
curse, întărit probabil de faptul că niciunul din ei nu îşi 
putea permite să participe la ele. Amândoi credeau - în 
tăcere, pentru că nu aveau tendinţe sinucigaşe - că rugbiul 
era un sport mai atletic decât crichetul. lar în materie de 
imperiu, de asemenea erau de acord: chestiunea irlandeză 
devenise o mare povară, care putea fi rezolvată cel mai 
eficient oferind independenţă acelei naţiuni. Totuşi, armata 
era o instituţie al naibii de grozavă, orice ar fi. 

— Armata a fost cealaltă chemare a mea, îi mărturisi 
Pershall în timp ce ieşeau din cârciumă în lumina 
strălucitoare a zilei. La paisprezece ani, eram convins că 


într-o zi voi fi general. 

— Îmi amintesc de faza aia, spuse Michael. 

Nimic nu înveselea mai bine un băiat crescut cu 
idealuri de răzbunare decât perspectiva de a mânui o 
puşcă. Doar că, după cum subliniase Alastair, duelurile 
fuseseră declarate ilegale în urmă cu multe decenii - iar 
lupta nu ar fi fost echilibrată, tatăl lor fiind un bun trăgător 
la vremea lui. 

— Şi ce te-a împiedicat? 

Michael ridică din umeri. 

— Am decis să salvez vieţi, nu să le iau. 

Asta, şi faptul că, în cele din urmă, încercarea lui de a 
se înrola în infanterie fusese zădărnicită de intervenţia lui 
Alastair. În schimb, ceea ce îi aranjase fratele său - un post 
în garda călare, un regiment care rar se aventura dincolo 
de umbra palatului Buckingham - nu era potrivit pentru el. 

Era al naibii de greu să îţi croieşti un drum în viaţă 
când fratele tău îţi cumpăra reuşitele. Ani buni, în timpul 
universităţii şi la scurtă vreme după aceea, Michael fusese 
sub supravegherea atentă a lui Alastair. Dar odată cu 
vârsta, căpătase o nouă perspectivă. În copilăria lor, 
Alastair jucase atât rolul mamei, cât şi al tatălui, 
protejându-l pe Michael de cele mai rele excese ale 
părinţilor lor. Era greu să îl facă să renunţe la un obicei atât 
de vechi. Dar, până recent, Michael fusese mulţumit să îl 
lase pe fratele său să îl protejeze. 

— Ei bine, îl numesc noroc pentru amândoi, spuse 
Pershall. Dacă ne-am fi înrolat, fără îndoială că am fi murit 
de dizenterie în prima săptămână. Michael râse, iar el 
adăugă: Şi cum aş putea să mă plâng? Am sfârşit în 
propriul sat al lui Dumnezeu - dacă îmi poţi ierta blasfemia. 

Michael urmări privirea lui Pershall, care cerceta 
peisajul. Bosbrea se întindea de-a lungul unei pante 
calcaroase uşor înclinate.  Vitrinele luminoase ale 
magazinelor şi căsuţele împodobite cu flori erau grupate 


de-o parte şi de alta a drumului principal, care urca spre 
vechea piatră de hotar ce marca vârful dealului Bosbrea. În 
direcţia opusă, cărarea de piatră cobora spre râul Cuby, un 
curs susurând de apă, care strălucea în soarele amiezii. 

— Pitoresc, într-adevăr, şopti Michael. 

Frumuseţea îl făcu să se simtă de-a dreptul 
nerăbdător - sufocat, aproape. Chemarea lui era în altă 
parte, alături de oameni care depindeau de el pentru că nu 
aveau niciun alt sprijin. Poate că Alastair fusese cel care 
sponsorizase spitalul, dar Michael era cel care salvase vieţi 
acolo şi concepuse metode care conduseseră la cea mai 
scăzută rată a mortalităţii din orice instituţie medicală din 
ţară. 

La naiba, el voia să fie în Londra. Aici aerul era prea 
curat, locuitorii prea sănătoşi, iar timpul lui prea liber. ÎI 
cunoştea pe fratele său destul de bine să ştie că misterul 
dispariţiei lui avea să îl împingă pe Alastair spre o furie 
sănătoasă, dar aşteptarea era grea. 

Şi acum o limită fusese depăşită, ceea ce Michael nu 
putea tolera. Ca şi cum i-ar fi citit gândurile, Pershall spuse: 

— Vreo veste de la fratele tău? 

Michael scutură din cap. Pershall ştia povestea în linii 
mari: o ceartă violentă, o cerere de neconceput, nicio 
opţiune în afară de retragerea cât mai departe cu putinţă 
de sfera de influenţă a fratelui său. Ceea ce nu ştia el era 
cât de largă era acea sferă. 

— Nu ar fi nicio diferenţă dacă aş fi primit veşti de la 
el. Dacă vrea să ne împăcăm, trebuie să vină el însuşi după 
mine. 

Pershall căscă ochii mari. 

— Aşa de grav este? 

O întrebare foarte bună. Michael nu credea că Alastair 
avea să îşi pună ameninţarea în practică. Pe parcursul 
disputelor şi al certurilor dintre părinţii lui, în timpul 
divorţului dezgustător dintre ei, care ţinuse publicul în 


alertă - Alastair fusese tot timpul acolo pentru el: o stâncă 
într-o mare destul de furtunoasă. În ultimul an, Michael îşi 
dăduse silinţa să îi răsplătească acea favoare. Chiar şi 
faptul că acum se ascundea era tot pentru binele fratelui 
său. Cu siguranţă Alastair va înţelege asta în curând. Nu ar 
trăda încrederea dintre ei. 

Totuşi, dacă o făcea... Amestecul în viaţa lui era uşor 
de suportat, atâta vreme cât era din dragoste. Dar să 
închidă spitalul nu ar fi nimic altceva decât o răutate 
brutală. 

lată un gând înfricoşător: s-ar putea ca Michael să nu 
îl poată ierta niciodată pentru asta. 

— Să spunem doar că nu ar câştiga niciun premiu 
pentru popularitate sau simpatie, îi spuse el lui Pershall. 

Vicarul pufni. 

— lar tu ai câştiga? 

Michael, rânjind, era pe punctul de a-i răspunde, când 
un strigăt răsună în jur: 

— lată-te! Domnule Grey! 

Vocea aristocratică îl luă prin surprindere. Michael se 
întoarse încremenit, gândindu-se pentru o clipă că - ei bine, 
că fusese găsit. Asemenea momente ironice tindeau să se 
înmulțească în viaţa lui. 

În schimb, apropiindu-se de ei, era nimeni altul decât 
vizitatoarea sa  neinvitată de săptămâna trecută. 
Stânjeneala puse stăpânire pe el. Doamnei Chudderley îi 
plăcea grozav să flirteze - era o tentaţie la fel de mare 
precum o plăcintă lăsată pe pervazul unei ferestre în timpul 
foametei. Când îi îngrijise braţele zgâriate şi murdare în 
urmă cu o săptămână, Michael se luptase cu tentaţia 
copleşitoare de a i le alina cu limba. 

Deloc igienic, desigur. Se mulţumise să folosească 
doar un antiseptic. 

— O privelişte din rai, oftă Pershall. Afrodita ieşind din 
valuri. 


Michael îi aruncă bărbatului o privire confuză. i 

— Raiul greşit pentru biserica dumitale, spuse el. In 
plus, un om al lui Dumnezeu ar trebui să observe asemenea 
lucruri? 

Pershall râse. 

— Încă nu sunt mort, domnule Grey. 

Doamna Chudderley venea parcă plutind spre ei. Era 
îmbrăcată într-un mod absurd pentru o plimbare pe străzile 
prăfuite ale satului, într-o rochie delicată şi vaporoasă, de 
culoarea piersicii coapte. In urma ei venea grăbită o 
servitoare roşcată şi înaltă, gâfâind şi vizibil supărată, 
ducând într-o mână un coş, iar în cealaltă o umbrelă de 
soare pe care o ţinea deasupra capului stăpânei sale. 
Obiectul caraghios, prea subţire pentru a proteja pe cineva 
de soare, era împodobită cu panglici fluturânde, care se 
asortau cu rochia doamnei Chudderley. 

Michael dădu din cap spre servitoarea supraîncărcată 
înainte să facă o plecăciune înaintea văduvei. În privirea lui 
fu o mică împunsătură, dar văduva o observă: Michael văzu 
asta în felul în care ochii ei se mijiră uşor înainte ca 
zâmbetul să îi crească hotărât. 

Nu fu nevoie de nimic mai mult, iar inima lui uită să 
bată pentru o secundă. La naiba! în urmă cu o săptămână, 
îşi închipuise că ochii văduvei erau la fel de cafenii ca şi 
părul ei, aşa că avu un şoc când ea îi deschisese şi îşi 
dezvăluise _irisuri de un verde palid, straniu, de nuanţa 
jadului chinezesc când este ţinut în lumină. Un şoc avu şi 
acum, când îi privi şi îşi dădu seama că frumuseţea lor nu 
fusese doar în imaginaţia lui. 

Işi stăpâni respiraţia, care ar fi vrut să o ia la goană, şi 
imaginaţia, care ar fi vrut să fie eliberată. Ea nu avea să 
afle niciodată cât de mult îl supusese în salonul său 
săptămâna trecută. Fiecare mişcare a ei trimisese o briză 
de căldură parfumată spre el, făcându-i corpul să se 
încordeze ca un arc. Când doamna Brown îi dăduse ceaşca 


aia blestemată cu ceai, mâinile îi tremurau. 

| se întâmplase uneori să simtă o asemenea atracţie 
instantanee. Dar niciodată cu un pacient. Dumnezeule 
mare! Viaţa din provincie nu îi pria. 

— Doamnă Chudderley, spuse el. Bună ziua. 

Plină de graţie, ea îi răspunse la salut - apoi îl 
surprinse întorcându-se sprintenă spre vicar. 

— Este totul în regulă cu animalele? 

O briză blândă trecu pe lângă ei, legănându-i volanele 
din jurul gâtului, oferind frânturi din decolteul alb şi fin. 
Michael îşi înfipse arătătorul în pernuţa degetului mare, 
încercând să îşi distragă atenţia. 

— Da, spuse Pershall. Şi deja am avut vreo 
douăsprezece comenzi de plăcinte. Bucătăriile din Havilland 
Hall au fost foarte ocupate pregătind delicatese pentru 
micul nostru bazar de mâine de la şcoală. 

Tresărind, Michael îşi dădu seama că acest 
comentariu îi era adresat lui. 

— Poftim? 

— Da, plăcintele lor cu căpşune sunt faimoase. Şi pe 
bună dreptate! 

— Domnul Grey ar şti asta, spuse doamna 
Chudderley, dacă mi-ar accepta invitaţia la cină. Poate îl 
puteţi convinge dumneavoastră, domnule. 

Observând privirea întrebătoare a lui Pershall, un val 
de căldură inundă ceafa lui Michael. 

— Doamna Chudderley dă cele mai bune mese din 
Cornwall, spuse Pershall. De fapt, chiar săptămâna trecută 
am mâncat cea mai moale şi mai suculentă prepeliţă pe 
care am gustat-o vreodată. 

A, foarte bine. Acum, un om al lui Dumnezeu încerca 
să îl convingă să accepte o invitaţie care avea să se 
sfârşească într-un singur mod: cu Michael devorând gazda. 
Meditase asupra chestiunii în ultimele nopţi; ştia exact cum 
avea să o facă. Ar începe cu degetele ei, sorbindu-le unul 


câte unul... 

— Domnul Grey a fost invitat la aceeaşi cină, spuse 
doamna Chudderley, parcă tachinându-l cu zâmbetul ei. 
Vai, mă tem că el crede că dacă va sta la masa mea îşi va 
pune în pericol sufletul nemuritor. Fiind un expert în 
asemenea chestiuni, poate îl veţi sfătui dumneavoastră, 
domnule Pershall. 

— A, dar nu cred aşa ceva. 

La naiba, tonul lui fusese total greşit - jos şi uşuratic, 
potrivindu-se cu al ei. Michael vorbise din reflex, desigur. 
Fiul al doilea născut, cu nas exagerat de mare, trebuia să 
devină destul de priceput în arta seducţiei dacă voia să 
atragă interesul unei femei. lar în mod normal... pentru 
numele lui Dumnezeu, Michael şi-ar fi dat toată silinţa să o 
prindă în capcană de aceasta. 

Dar acum nu era o situaţia normală. Michael se 
încruntă şi îşi drese glasul. Nu înţelegea interesul e; faţă de 
el. Ea nu era genul de femeie care să aibă un interes 
personal pentru doctorii umili de provincie. 

Conştient de atenţia curioasă a lui Pershall, Michael 
făcu din nou o plecăciune, străduindu-se acum să 
vorbească pe un ton potrivit şi serios. 

— Doamnă, după cum v-am mai spus, singura mea 
teamă este că nu sunt o companie plăcută. „Amintiţi-vă că 
sunt un biet doctor.” 

— O, mă îndoiesc de asta, spuse ea, ridicând din 
sprâncene. Apoi, când tăcerea se aşternu pentru un 
moment cam prea lung şi începu să pară la fel de tăioasă 
precum replica ei, femeia râse şi se întoarse spre 
servitoarea sa ca să ia umbrela. Mather, ştiu că ai nişte 
treburi în oraş, îi spuse ea. Dă-mi coşul ăla şi continui eu 
singură. 

— Foarte bine, spuse servitoarea şi se descotorosi de 
coş în braţele stăpânei sale, apoi le întoarse spatele şi 
plecă. 


A 


Repeziciunea cu care plecase nu îl uimise doar pe 
Michael. 

— Ciudată fată, spuse văduva întorcându-se spre ei - 
părând, spre surprinderea lui, mai degrabă amuzată decât 
iritată. Domnule Pershall, veţi primi veşti de la mine mâine- 
dimineaţă; vreau să trimit florile şi alte câteva fleacuri pe la 
ora zece. 

— vă mulţumesc. Dar, permiteţi-mi să spun, doamnă 
Chudderley, mi-ar plăcea să ne întâlnim curând într-o 
duminică. Congregația vă duce dorul. 

— Ah, spuse ea încet, într-una din aceste zile, 
domnule, păcătoasa se va întoarce la turma ei. lar atunci 
mă veţi putea reforma după bunul-plac! Domnule Grey, aţi 
vrea să mă însoţiţi? 

„Foarte proastă idee.” Michael îi aruncă o privire lui 
Pershall, care radia asemenea unui băieţel ai cărui obraji 
tocmai fuseseră ciupiţi de cea mai durdulie lăptăreasă din 
staul. Nu avea să găsească ajutor la el. 

— De fapt, este posibil să mă aştepte pacienţii... 

— Dar tocmai asta este grija mea, spuse ea. Băiatul 
familiei Broward se simte slăbit. Sunt convinsă că ar 
aprecia părerea dumneavoastră profesională. 

Michael o privi printre ochii mijiţi, bănuitor cu privire 
la cât de bine îşi pregătise ea momeala. Dar zâmbetul ei 
era luminos şi sincer, iar el ar fi părut un bădăran dacă ar fi 
refuzat-o. In plus, obligaţiile lui morale îi interziceau să 
refuze. Evitarea flirtului şi păstrarea virtuţii nu aveau 
prioritate înaintea copiilor bolnavi. 

Trase adânc aer în piept. Cumpătare: va fi nevoit să 
exerseze cumpătarea. O adevărată noutate, la fel ca 
afurisitul ăsta de aer proaspăt de pe care îl inhala. 

— Desigur, spuse el. Aş fi bucur să-l examinez. 

— Minunat! 

Femeia îi trânti coşul în braţe şi plecă fără să îşi ia 
rămas-bun. Rochia ei învolburată îi transformă mersul într- 


unul mai... ţanţoş. Vântul se porni din nou, iar minţii lui 
febrile i se păru că zăreşte conturul unui şold coborând spre 
o coapsă armonioasă. 

Înainte ca Alastair să vină după el, castitatea avea să 
îl ucidă. 


Tânărul Daniel avea o febră uşoară, dar Michael se 
simţi destul de sigur pe sine cât să îl declare în curs de 
însănătoşire, mai ales după ce băiatul dădu dovadă de un 
apetit sănătos, atacând coşul cu tarte al doamnei 
Chudderley. Doamna Broward, însărcinată, insistă să îi 
trateze cu ceai, iar după o jumătate de oră şi două ceainice 
mai târziu, Michael stătea într-un fotoliu mic, încercând cu 
disperare să îşi aşeze picioarele în aşa fel încât să nu arate 
disconfortul groaznic pe care i-l provoca mobila croită 
pentru un om mult mai scund. 

Sau poate că disconfortul lui se datora dizolvării 
treptate a celei mai bune apărări împotriva văduvei. Genul 
de Lady Bountiful? nu îl impresiona; prea des, bunele lor 
intenţii erau diminuate de aversiunea evidentă faţă de 
obiectul compasiunii lor. Totuşi, doamna Chudderley părea 
în largul ei în compania familiei Broward, iar atitudinea ei 
încuraja o atmosferă informală de bună dispoziţie. Doamna 
Broward, cu o mână pe burta ei imensă, întrebă dacă 
doamna Chudderley avea vreo sugestie de nume. Tânăra 
domnişoară Broward îi ceru părerea despre moda 
londoneză. Cei mici se agăţau de rochia ei. La un moment 
dat, un sunet ameninţător de material sfâşiat se auzi, dar, 
în timp ce doamna Broward se sperie şi luă ţâncul de lângă 
ea, doamna Chudderley doar râse. 


2 Lady Bountiful - personaj din piesa de teatru The Beaux Stratagem a 
dramaturgului irlandez George Farquhar, înfăţişând o femeie bogată şi 
generoasă. (n.tr.) 


Era evident că nu era prima dată când îi vizita pe 
aceşti oameni. Nici nu avea să fie ultima, judecând după 
invitaţiile sincere pe care le primiseră când îşi luară rămas- 
bun, toate concentrându-se asupra posibilităţii revenirii ei 
de îndată ce copilul se năştea. 

— Ei bine, spuse el când ieşiră din nou pe cărarea din 
sat. 

Deci ei îi plăcea compania fermierilor. lar el o plăcea 
pentru asta. Nu conta. Circumstanţele îi porunceau să îşi ia 
rămas-bun de la ea cu atât mai repede din acest motiv. 

— Trebuie neapărat să ajung la ceilalţi pacienţi, spuse 
Michael. La revedere. 

Doamna Chudderley, absorbită în procesul de a-şi 
descâlci panglicile umbrelei, îi aruncă o privire piezişă. 

— Fugiţi aşa de repede? 

Michael ezită. 

— Cam multe panglici şi fundiţe pe umbrela aia. Au 
vreun scop anume? 

Ea râse. 

— Frumuseţea, răspunse doamna Chudderley. Acesta 
este scopul lor. 

Atunci, panglicile nu erau necesare. Ochii ei erau 
singura podoabă de care avea nevoie. Erau extraordinari, 
de o asemenea nuanţă pală de verde, şi se arcuiau uşor 
spre colţurile exterioare, îi aminteau, într-un fel, de statuile 
pisicilor din aripa egipteană din British Museum. Ochi 
străvechi, mult mai antici decât chipul pe care îl 
împodobeau. 

Din senin, Michael îşi aminti lacrimile ei atunci când 
se trezise în patul lui, în urmă cu o săptămână. Ce, sau 
cine, o făcuse să plângă? 

„Nu este treaba ta.” 

— Oricum, spuse ea, casele noastre sunt în aceeaşi 
direcţie. Nu vreţi să mergem împreună? 

Scuturând umbrela o ultimă dată, o porni în josul 


drumului fără să privească înapoi - presupunând, aşa cum 
făceau femeile frumoase ca ea, că el avea să o urmeze. 

Destinaţiile lor chiar erau pe acelaşi drum. Michael nu 
se putu gândi la nicio scuză pentru a se întoarce în sat. Aşa 
că, oftând, porni după ea - aşa cum făceau de obicei 
bărbaţii, presupuse el. 

— Se pare că îi cunoaşteţi foarte bine pe cei din 
familia Broward, spuse el ajungând-o din urmă. 

| se păruse neobişnuit. Mulţi dintre aristocrații de 
provincie încercau din răsputeri să nu se amestece cu 
arendaşii lor. 

— Într-adevăr, spuse ea. Eu finanţez educaţia fiilor lor 
mai mari. Flăcăi foarte inteligenţi, unul este la Harrington, 
celălalt la University College, în Londra. Şi îi cunosc pe Mary 
şi Thomas - doamna şi domnul Broward - de când eram 
copii. 

— Ah. Aţi crescut în această provincie, deci. 

— Da, iernile stăteam aici. Nu ştiaţi? Doamna 
Chudderley oftă. lar eu care îmi închipuiam că nimeni din 
Bosbrea nu avea alt subiect mai interesant decât mine de 
dezbătut. 

Zâmbetul ei trist oferi propriului comentariu un aer de 
autoironie, care lui Michael îi plăcea foarte mult. Instinctele 
lui superioare se războiau cu obiceiurile. Obiceiurile 
învinseră. 

— Mi-e greu să îmi închipui asta, spuse el. 

Recompensa fu o fluturare a genelor cafenii. 

— Foarte amabil din partea dumneavoastră. De fapt, 
sunt înrudită cu familia Broward prin intermediul mamei 
mele. Tata a cumpărat Havilland Hall ca să nu îi fie dor de 
casă. 

O mezalianţă, deci. Uimit să o audă dezvăluind 
căsătoria atât de deschis, Michael spuse doar: 

— Inţeleg. 

Doamna Chudderley ridică o sprânceană. 


— Da, sunt convinsă că înţelegeţi. Nu a fost cea mai 
potrivită căsătorie pentru papa, desigur. Familia lui a fost 
foarte nemulțumită. Dar... Zâmbi. Mama şi papa s-au iubit 
enorm, în cele din urmă, le-au câştigat de partea lor chiar şi 
pe cele mai neîndurătoare rude. 

Cinicul din el se îndoia de asta. Dar era o poveste 
tocmai bună să circule în lume. 

— Aşadar, sunteţi înrudită cu câţiva dintre arendaşii 
dumneavoastră. O situaţie predispusă la probleme. 

Glasul ei deveni uşor tăios: 

— Presupun că ar putea fi, dacă moşierul este 
nedrept. 

În schimb, Michael se simţi uşor iritat de aluzia ei 
întâmplătoare: că propria lui familie se purta mai puţin 
corect cu oamenii lor. Desigur, ea îl credea pe el un simplu 
doctor. Totuşi... 

— Cum preţul recoltelor scade, economia devine 
necesară. Am putea spune că acest lucru provoacă o 
tensiune inevitabilă între cei care deţin pământul şi cei care 
îl lucrează. 

Doamna Chudderley râse uşor. 

— Vorbiţi ca un lector universitar. 

Doamne, Dumnezeule! De fapt, vorbea ca Alastair. 

— Doamne fereşte, doamnă Chudderley. 

— Sau... ca un bărbat care are ceva experienţă 
personală cu administrarea pământului? Pauza ei îl invită 
pe Michael să detalieze. Când el nu o făcu, ea adăugă: în 
nord, fără îndoială. 

Ah! Zâmbetul lui Michael se lăţi. Evident, reținerea lui 
o deranjase. 

— Ce memorie excelentă aveţi. În nord, într-adevăr. 

Ea miji ochii. 

— Acum cred că mă tachinaţi. 

— S-ar putea să aveţi dreptate. 

Michael simţi o satisfacţie prostească la gândul că el 


era cauza îmbujorării ei - şi că era studiat îndeaproape de 
asemenea ochi magnifici. Ridică din sprâncene şi privi cum 
îmbujorarea ei creşte. Era surprinzător de uşor de tulburat 
pentru o frumuseţe profesionistă. Un bărbat îşi putea face o 
pasiune din asta. 

— Acum vă holbaţi, spuse ea ţâfnoasă. 
` — Cu siguranță, sunteţi obişnuită cu asta, spuse el. 
Imi închipui că este aproape obligatoriu. 

Nicio fărâmă de modestie la văduva asta: nici măcar 
nu clipi. 

— Sunt obişnuită cu multe lucruri, spuse ea. 
Conversaţiile politicoase, de exemplu - care în general 
încep cu o discuție sinceră despre locul natal al cuiva. Dar 
poate că asemenea amabilităţi sunt obişnuite doar în sudul 
tării. O să vă rog pe dumneavoastră să mă luminaţi. 

O, dar era inteligentă. Michael îşi amintea vag poveşti 
despre dezmățul ei, dar niciuna despre spiritul ei. 
Nedreptate tipică. 

— Este adevărat, noi, nordicii, suntem faimoşi pentru 
reticența şi primitivismul nostru. Dar vă asigur, ne-am 
abandonat majoritatea obiceiurilor grosolane odată ce picţii 
nu au mai deţinut puterea. Sunteţi în siguranță cu mine. 

— A, dar nu vă cred un sălbatic, spuse ea blând. De 
fapt, păreţi un specimen mult mai evoluat - un bărbat în ale 
cărui subiecte preferate nu se include pe sine. Nu cred că 
am mai întâlnit vreodată acest tip de om! 

El râse. De fapt, doar o fărâmă de bun-simt îi dezlegă 
limba şi îl făcuse să vorbească, întrucât, tendinţa unui 
bărbat, când atrăgea atenţia unei asemenea femei, era să 
vorbească la nesfârşit, ca nu cumva ea să găsească un 
motiv să privească în altă parte. 

Dumnezeule, dar era frumoasă! Michael se întrebă cât 
de sălbatică putea deveni, mai exact. Avu o scurtă viziune 
cu ea dansând pe o masă, purtând doar un şirag de perle 
negre. Vai, părea puţin cam prea parizian, chiar şi pentru 


ea. 

— Vă par amuzantă? 

Ea părea încântată de posibilitate. 

— Imi păreţi stăruitoare - mai ales în prezenţa unui 
nordic atât de grosolan. 

Doamna Chudderley strâmbă din nas. 

— Nu sunteţi nici pe-aproape nordicul care pretindeţi 
că sunteţi. Modul în care vorbiţi sugerează educaţie; modul 
în care mergeţi sugerează o viaţă de sportiv. Crichet, 
bănuiesc? 

— Rugbi, răspunse el, înainte să se gândească mai 
bine. 

— Ah. 

Ea părea satisfăcută. Rugbiul era un sport practicat 
cel mai adesea pe terenurile şcolilor publice. Dar el nu se 
dăduse de gol. 

— Un joc comun pentru nord, spuse el. Şi domnul 
Pershall juca rugbi când era mic. 

—A, nu mă îndoiesc. Totuşi... da, înfăţişarea 
dumneavoastră mi se pare ciudat de c/ze/ată pentru un om 
de la ţară. Hainele dumneavoastră, pe de altă parte... 
Doamna Chudderley scutură din cap. Ştiţi că avem un 
negustor foarte bun de haine bărbăteşti în Bosbrea, nu-i 
aşa? Tocmai aţi cunoscut-o pe soţia lui. 

Acum Michael râse din toată inima, fiindu-i imposibil 
să se abţină. 

— Ce femeie directă! Doamnă Chudderley, dacă genul 
meu este rar, al dumneavoastră este şi mai rar. 

Zâmbetul ei deveni aproape un rânjet. 

— Atunci suntem o pereche pe cinste! Dar 
dumneavoastră, cred, sunteţi decis să rămâneţi un mister, 
în vreme ce eu sunt o carte deschisă. 

Ah, dar aceste minciuni îl făceau să se simtă stingher. 
Nu vinovăția era cea care îl deranja, totuşi. Continuase 
această farsă ca fiind doar domnul Grey şi pentru binele 


fratelui său: dacă şi-ar folosi adevăratul nume, în cele din 
urmă ar ajunge la Londra vestea că fratele ducelui de 
Marwick abandonase spitalul pentru a trăi liniştit în partea 
rurală din Cornwall, iar speculaţiile cu privire la motive ar 
zburda nebuneşte. Nu voia să îl arunce pe Alastair în toiul 
bârfelor până când şi doar dacă fratele lui nu îi dădea de 
ales. Din aceleaşi motive... să provoace asemenea bârfe ar 
însemna să piardă singurele arme pe care le avea în acest 
joc ridicol pe care îl jucau. 

Dar faptul că motivele erau corecte nu îi uşura 
situaţia. Michael ar fi trebuit să fie în Londra acum. Această 
situaţie era extrem de absurdă. 

— Din contră, spuse el, sunt aşa cum mă vedeţi. 
Singurele mistere din viaţa mea sunt cele medicale. Am 
avut parte de un mic mister săptămâna trecută, dar în 
zilele care au trecut de atunci, tufişurile mele de trandafiri 
m-au dezamăgit. 

Michael aşteptă o replică timidă sau poate chiar o 
ripostă pornită dintr-un sentiment de jenă. În schimb, ea îl 
privi surprinsă, apoi izbucni în râs - iar lui i se opri 
răsuflarea. Aproape că se opri din mers pentru a o privi mai 
bine. Ce fel de râs era ăsta? Nu era un sunet politicos sau 
controlat, ascuns în spatele mâinii, aşa cum fac doamnele 
din înalta societate, ci un hohot surprinzător de puternic: un 
râset fără vreo urmă de sfială. Femeia râdea ca o hangiţă, 
cu întreg corpul. 

Poate că era pariziană în adâncul inimii. 

Pentru un moment, Michael îşi permise să simtă 
efectul acelei posibilităţi: o dorinţă arzătoare, frivolitatea 
fascinantă. Să se plimbe prin soare cu o femeie frumoasă, 
care îl privea de parcă ar fi fost cea mai fascinantă enigmă 
pe care o întâlnise vreodată, iar apoi să râdă ca şi cum 
nimeni nu ar fi putut să o distreze mai bine... 

În următorul moment, Michael se  controlă. 
Blestematul lui de temperament romantic îl băgase în 


destule tărăşenii cât să îi ajungă pentru toată viaţa. 
„Perfecţiune”, decidea el după o conversaţie de cinci 
minute, doar ca să ajungă la concluzia, după două sau 
patru sau şase săptămâni, că perfecțiunea era doar o 
deghizare foarte bună pentru dezastru. Nu dura niciodată. 

În plus, ea nu ştia nimic despre el. Îl tachina şi flirta 
pentru că era în firea ei, şi ar fi făcut la fel şi cu cel mai 
bădăran muncitor. Michael înţelesese asta şi era de acord. 
Doamna Chudderley nu era o snoabă. Se distra oriunde sau 
oricând i se ivea ocazia. 

— Mai trebuie să mergeţi la alţi pacienţi? îl întrebă ea. 
Dacă nu, vă pot arăta zona. 

Circumstanţe afurisite. În orice alt loc sau moment, el 
ar fi fost mai mult decât dornic să o distreze. 

— De fapt... 

— Va fi în avantajul dumneavoastră să fiţi văzut cu 
mine, spuse ea uşor. Dacă doriţi să obţineţi o clientelă pe 
aici. Veţi descoperi că oamenii de prin aceste locuri au 
tendinţa să nu se încreadă într-un străin, chiar tacă talentul 
lui medical îl recomandă. 

— O ofertă foarte generoasă, pentru care vă sunt 
recunoscător. Dar... 

— Şi sunt dispusă, pentru că este o zi atât de 
frumoasă, să vă arăt unul dintre locurile mele preferate, 
continuă ea, iar starea ei veselă şi lipsită de griji îi provocă 
şi lui un sentiment asemănător, făcându-l să vrea să râdă şi 
să ţopăie, simțindu-se mult mai tânăr decât în ultima 
perioadă. 

Michael îşi dădu seama că rânjea. 

Ei bine... de ce să nu o însoţească? Era plictisit; aici 
nu avea destui pacienţi şi nici cărţi suficiente ca să îl ţină 
ocupat. Atracția nu îl obliga să acționeze. lar familiarizarea 
prelungită cu ea avea, cu siguranţă, să îi potolească 
interesul pe care îl simţea. 

În plus, nu ar fi deloc înţelept să o jignească. Dacă cel 


mai faimos cetăţean din Bosbrea îşi punea în cap să îi 
ponegrească numele, posibilii pacienţi ar fi descurajaţi să 
apeleze la el. Atunci chiar ar fi la ananghie. 

O, da. O logică foarte bună, deloc egoistă. Michael îşi 
muşcă obrazul pe interior. 

— Foarte bine. Dacă este aproape. 

— Totul este aproape. Merseră unul lângă altul, 
trecând pe lângă ultimele case, şi ajunseră în câmp 
deschis. De fapt, pământul meu începe de la acest gard viu. 

Michael privi în zare. Havilland Hall nu era vizibil din 
această poziţie, dar peisajul avea farmecul lui. Vara se 
întindea ca o briză caldă peste pământuri, iar fluturii 
dansau printre ierburile care fremătau. 

— O bucată minunată de pământ. 

— Mai mult decât o bucată, spuse ea. Aproape cinci 
mii de acri - toţi ai mei acum. 

Cumva o umbră de tristeţe îi atinsese cuvintele? 

— Nu aveţi alte rude, atunci? 

— Fraţi, vreţi să spuneţi. Nu, am fost copil singur la 
părinţi. Un alt aspect în care mama a dezamăgit familia lui 
papa. Dar pe papa nu l-a deranjat niciodată. El m-a răsfăţat 
îngrozitor, aproape la fel de mult pe cât a răsfăţat-o pe ea. 

Ah! Poate că ea nu exagera povestea căsniciei 
părinţilor ei. 

La acel gând, Michael simţi imboldul unei vechi 
emoţii, neîncredere şi melancolie amestecate. Când era mic 
şi mergea în vacanțe pe la casele prietenilor, la cină sau în 
salon, privea cu uimire cum domnul şi doamna casei făceau 
schimb de priviri sau se atingeau uşor unul pe celălalt. Ce 
lucru rar şi minunat trebuia să fie să ai părinţi fericiţi. 

— A fost o poveste de iubire nemaipomenită, din câte 
îmi spuneţi. 

— Desigur! Dar eu sunt doar un critic obiectiv. 
Presupun că majoritatea copiilor îşi idealizează părinţii. Ea îi 
aruncă o privire veselă. Şi ai dumneavoastră au fost 


perfecţi, fără îndoială. 

Michael de-abia îşi putea închipui norocul de care era 
nevoie să producă o asemenea naivitate. 

— De fapt, fratele meu m-a crescut. 

În toate privinţele, Alastair îi fusese şi mamă şi tată. 
Expresia ei deveni brusc serioasă. 

— Îmi pare atât de rău, domnule. Cât de îngrozitor 
pentru dumneavoastră! 

Michael se gândi că ea îşi închipuia că fusese orfan. 
Nu putea permite o asemenea neînțelegere. 

— Părinţii mei... aveau alte treburi. Ocupaţi cu 
propriul lor război, aveau puţin timp pentru copiii lor, şi 
atunci doar pentru că fiii lor erau pioni excelenți. N-au fost 
prea mult prezenţi în viaţa noastră, continuă el. Fratele 
meu a avut grijă de... „Siguranţa mea. Psihicul meu.” Fără 
remarci politice. De bunăstarea mea, spuse Michael într-un 
final. 

— Ah. Femeia se încruntă uşor. Ei bine... cine ştie, 
domnule? Poate că aşa a fost mai bine. Uneori, am bănuiala 
că o căsătorie fericită este un exemplu groaznic pentru un 
copil. 

Cu siguranţă, o spusese ca pe o glumă. 

— Unul minunat, mai degrabă, aş crede eu, zise 
Michael. 

— A, pentru soţ şi soţie, fără îndoială. Dar închipuiţi- 
vă aşteptările pe care le produc! Că oricine poate avea o 
asemenea dragoste - sau că un bărbat care se 
îndrăgosteşte nebuneşte de o femeie o va iubi doar pe ea 
toată viaţa. Un copil crescut cu asemenea poveşti tinde să 
dezvolte cele mai fanteziste aşteptări. 

Comentariul sincer îl luă prin surprindere pentru un 
moment scurt. În ultimele două luni, Michael descoperise că 
acest gen de intimitate se petrecea foarte des când 
oamenii îl priveau şi vedeau doar un doctor de provincie. 
Acolo unde reputaţia lui nu ajunsese, păreau să se 


înmulțească prieteniile sincere. 

— Cât cinism, spuse el. Cu siguranţă sunteţi prea 
tânără ca să fiţi atât de înţeleaptă. 

Ea râse. 

— Acum linguşirea dumneavoastră devine 
transparentă. Sunt, la urma urmei, o văduvă. 

El deschise gura, dar tăcu. Oare ea spusese 
comentariul ca pe o invitaţie ca el să o întrebe despre 
căsătoria ei? 

Dacă da... Dumnezeule sfinte! Deodată, curiozitatea 
deveni la fel de intensă precum o foame. „De ce te ascunzi 
aici în provincie?” Pentru că ea deţinea inima Londrei: 
chipul ei era pe vitrinele magazinelor; societatea s-ar 
arunca la picioarele ei dacă ar binevoi să îi binecuvânteze 
cu prezenţa. 

Ce păcat că drumurile lor nu se intersectaseră mai 
devreme. Poate că el ar fi abordat-o deschis, cu o invitaţie 
sinceră. Relaţiile lui nu durau de obicei mai mult de câteva 
săptămâni, dar cu ea, Michael îşi închipuia că ar putea face 
o excepţie. Majoritatea frumuseţilor londoneze adoptau un 
aer sfios şi o reţinere misterioasă - sau opusul ei, o 
senzualitate exagerată care transforma orice alt cuvânt 
într-o invitaţie deghizată. Farmecul ei, pe de altă parte, 
părea să fie conectat cu sinceritatea sa. Michael găsi 
sinceritatea ei straniu de... înviorătoare. 

Împreună cu lipsa timidităţii, onestitatea ar fi un mare 
avantaj când ar face dragoste. „Spune-mi ce îţi place”, ar 
spune el. „Arată-mi.” 

— V-am şocat? îl întrebă ea. 

Întrebarea îl amuză. Dacă ar fi ştiut încotro se 
îndreptau gândurile lui... 

— Nu, deloc, spuse Michael. 

„Ai grijă, băiete. Nu eşti disponibil pentru seducţie 
momentan.” lar ea arăta prea plină de viaţă în rochia 
aceea, precum însuşi spiritul verii, cu câmpurile verzi 


întinzându-se în spatele ei, pentru ca el să îşi închipuie că o 
prietenie între ei nu ar fi complicată de tentaţii primitive. 
Aşa că se forţă să facă o remarcă neutră: 

— Lăsând deoparte realismul iubirii, presupun că 
probabil este util să ai un ideal în minte. 

— Adevărat? Atunci trebuie să facem o dezbatere pe 
tema asta. Vă plac dezbaterile? 

— Din când în când, spuse el. 

Doamna Chudderley îşi lăsă capul pe spate; privea 
norii de deasupra. Această nouă privelişte dezvălui 
imperfecţiuni: o aluniţă pe maxilar; vârful nasului ei ciudat 
de drept. Michael bănuia că fotografiile ei nu erau făcute 
din profil. Aceasta era o privelişte care nu avea să fie 
arătată vreodată publicului. 

Gândul îl fascina într-un mod straniu. Acestea erau 
secrete ce aşteptau să fie descoperite. Se trezi studiind-o şi 
mai îndeaproape, dornic să afle mai multe. Forma urechii ei 
nu era de scoică, lobul îi era puţin prea mare pentru acea 
formă drăguță - întins, probabil, în urma purtării cerceilor 
greoi preţ de atâţia ani. Dar ideal pentru un sărut. Pistruii 
palizi de pe gâtul ei îi trimiseră un alt fior prin trup. Îşi 
dorea să îi atingă, să îi şoptească pe piele, „te-am găsit”. 
De fapt, gâtul ei implora să fie mângâiat. Mâna ui, înainte 
să îi cuprindă ceafa şi să o conducă uşor, cu spatele, spre 
un pat... 

— Atunci, haide să dezbatem această chestiune, 
spuse ea veselă, fără să fie conştientă de... starea lui, care 
evolua rapid. Dragostea este unul dintre cele mai 
periculoase idealuri pe care îl poate avea o fată. Desigur, 
primul bărbat care îi va declara dragostea lui îi va părea în 
mod inevitabil ca fiind destinul ei, făcând-o să ignore 
complet a/te argumente. 

— Poate. 

Michael vorbi încet, pentru că purta o bătălie între 
raţiunea şi corpul lui, care voia să îl facă de râs ca pe un 


şcolar. Doamne, Dumnezeule! Nu fusese niciodată de acord 
cu bărbaţii care apelau la bordeluri, dar dacă celibatul 
însemna sfârşitul demnităţii sale... s-ar putea să îşi 
reconsidere gândirea. 

— Sau poate... propriile aşteptări o vor conduce spre 
cea mai bună alegere şi o vor feri de acei crai care caută 
mai puţin decât iubire într-o căsnicie. 

Cuvintele lui sunară foarte virtuoase. Michael zâmbi, 
mulţumit de sine. Înclinându-şi capul, ea spuse sec: 

— Ce drăguţ. Dar chiar credeţi că dragostea este aşa 
de uşor de recunoscut? Un crai poate vorbi despre dragoste 
la fel de uşor precum ziarele de dimineaţă - mai uşor, de 
fapt, pentru că eu cred că nici unui crai nu-i place să 
citească. 

Entuziasmul lui se stinse brusc. Spera că doamna 
Chudderley nu era o moralistă. 

— Să înţeleg că soţul v-a dezamăgit, doamnă. 

Ah, comentariul fusese prea tăios şi direct. Privirea pe 
care i-o aruncă ea se schimbă când ochii li se întâlniră; 
Michael se simţi de parcă ar fi văzut decizia ei de a pleca de 
lângă el în modul în care zâmbetul îi deveni rigid, 
asemenea unui perete care se înălța. 

— Vai, ce plictisitoare sunt, spuse ea. V-am promis că 
vă arăt un loc minunat, iar în schimb îndrug verzi şi uscate. 

Forţa dezamăgirii lui îl uimi, urmată de o resemnare 
ambiguă. La urma urmei, ea nu căuta un confident, ci o 
ureche tăcută, un auditor care să nu îi răspundă. Doamnele 
de rangul ei nu se împrieteneau cu doctorii lor. 

— Imi închipui că foarte rar plictisiţi pe cineva, spuse 
el. 

Ea se aştepta la galanterii, iar acestea erau uşor de 
oferit. 

Zâmbetul ei tremură uşor. Ah, melancolia îi 
preschimba într-un mod minunat chipul. Deşi ea nu le-ar 
admira în oglindă, ridurile uşoare care răsăreau din colţurile 


ochilor confereau frumuseţii ei o calitate umană care trezi 
în el cel mai straniu şi mai neaşteptat sentiment. 

Dacă nu soţul ei, atunci cine o dezamăgise? 
Asemenea grosolănie era de neiertat; Michael i-ar distruge 
faţa acelui bărbat. Nu, ar face mai mult decât atât: ar 
cuprinde chipul ei în mâini şi şi-ar plimba degetul mare 
peste buzele ei, şoptindu-i: „Nu era demn de tine”. Apoi i-ar 
arăta ce merita: atenţie necontenită, un bărbat care 
înţelege cum funcţionează corpul unei femei, care să îi 
poată numi fiecare parte şi să o manevreze spre plăcerea 
ei... 

„Dumnezeule, omule.  Stăpâneşte-te!” Michael 
acceptase în urmă cu mult timp că acest caracter ar lui îl 
plasase printre cei mai nesăbuiţi şi pripiţi bărbaţi de pe 
planetă, dar aceste fantezii aveau o evoluţie foarte rapidă, 
chiar şi pentru ritmul lui natural. 

Ca şi cum i-ar fi citit gândurile, ea spuse: 

— Suntem nişte străini, domnule Grey. Mă întreb de 
ce mă simt atât de confortabil în prezenţa dumneavoastră. 
Mi se pare că tăcerile sunt foarte greu de împărtăşit, nu 
credeţi? Dar nu cu dumneavoastră. 

Femeii îi plăcea să flirteze. Asta era clar. Provoacă şi 
retrage-te; provoacă şi retrage-te. Era ritmul firesc al 
cochetelor. 

— Cred că acesta este un compliment. 

— Da, este. Aşa că haide să fim tăcuţi pentru câteva 
minute. 

Şi îşi continuară drumul în tăcere, sub un cer care se 
transformă dintr-un albastru palid într-un azuriu intens în 
timp ce soarele cobori mai tare. Michael simţi un impuls 
absurd de a o lua de mână - simţea o mâncărime în 
degete, dorindu-şi să ştie cum s-ar fi simţit degetele ei 
împreunate cu ale lui, căldura şi delicateţea pielii ei. Işi 
încleştă pumnul, apoi se grăbi să îl ascundă în buzunarul 
hainei, până nu pierdea controlul şi o lua de mână fără 


permisiunea ei. 

Un zâmbet apăru şi apoi se stinse pe buzele ei. Plecă 
uşor capul ca să îl ascundă de el, ceea ce îl făcu pe Michael 
şi mai curios să ştie ce anume îl provocase. Dragostea 
nebună, desigur, putea apărea în orice moment: el se 
îndrăgostise de femei pe care le văzuse doar pentru câteva 
clipe de la fereastra unui tren sau în săli de bal, sau pe 
chei, când vasul lui acosta. Şi la fel de uşor îi trecuse 
dragostea, pe măsură ce aceste femei îşi continuaseră 
drumul - sau, şi mai rău, odată ce ajunsese să le cunoască. 
Frumuseţea era toxică pentru rațiune, iar dragostea era 
aliatul ei - dar, pentru Dumnezeu, drogul era ameţitor când 
îşi făcea efectul. Umbrea alţi ochi, alte zâmbete, alte 
chipuri, până când doar al ei, în acest moment, rămase clar 
şi limpede pentru el. 

Ah, dar creierul lui nu putrezise. Cu siguranţă, era 
statistic improbabil ca oriunde în lumea asta să mai existe o 
altă femeie al cărui zâmbet să se formeze cu atâta 
gingăşie. Michael ar accepta bucuros dezamăgirea 
inevitabilă pentru o şansă de a simţi acea gură peste alui. 

Trase în piept aerul plin de căldura pământului încălzit 
de soare şi mirosul fânului şi al trifoiului, apoi izbucni în râs. 
Nicio femeie până când Alastair nu se recăsătorea? Michael 
era blestemat. 

Ea îl privi, dar nu întrebă care era motivul 
amuzamentului său. 

— Aici, spuse ea, şi se întoarse spre o deschizătură în 
gardul viu, care dădea într-o cărare nepavată. 

Aleea tăia câmpul pe diagonală şi ducea spre o 
pădure unde lumina soarelui era filtrată de ramurile 
copacilor, aruncând paiete sclipitoare pe un covor de 
muşchi şi frunze căzute, parfumate. Coborâră o pantă 
uşoară şi ajunseră la ceea ce se dovedi a fi malul unui lac 
foarte bine ascuns. Dând la o parte ramurile unei sălcii, 
doamna Chudderley îi făcu semn să o urmeze până la 


marginea apei. Din acest punct, lacul se dezvălui în 
întregime, strălucind sub cerul lipsit de nori. 

— Lacul Mai, spuse ea. Este numit astfel pentru că 
niciodată nu este mai frumos decât în luna mai, când 
înfloresc copacii. Dar chiar şi în iunie este minunat. 

O briză uşoară se pomi, legănând ramurile sălciei, 
care se plimbau asemenea unor degete prin apă. 

— Ah, spuse el încet. 

Da, Michael înţelegea de ce pentru ea acest loc era 
special. 

— Ah, spuse şi doamna Chudderley la fel de încet, iar 
privirea ei către el era radioasă şi înţelegătoare... şi ceva 
mai mult. 

Michael o studiase pe femeie prea mult ca să 
interpreteze greşit acea privire. 

Nu îi putea rezista. De ce ar trebui să o facă? Un scurt 
moment de îngăduinţă... pentru binele amândurora. 

Michael se apropie uşor şi îi cuprinse braţul. Mai bine 
să se mişte încet, să îi transmită că îl putea refuza. 
Alegerea era a ei. 

Ochii ei luminoşi rămaseră fixaţi pe ai lui. Buzele i se 
întredeschiseră uşor când Michael îşi plimbă mâna de la cot 
spre încheietura ei. Dumnezeule! Pielea ei goală, acea 
porţiune expusă, mică şi vulnerabilă, dintre manşetă şi 
mănuşă, era incredibil de catifelată. Îi mângâie încheietura 
cu degetul mare, o dată, de două ori. Un sunet uşor veni 
dinspre ea, răsuflarea îi deveni sacadată, un sunet la fel de 
semnificativ precum căderea pe podea a unei rochii din 
mătase. Aşa începea totul: aşa se lăsa o femeie în voia 
simţurilor. 

Michael o trase lângă el. Ramurile sălciei şopteau şi 
se plimbau pe oglinda apei. Un mic flirt, atâta tot. Doi cinici, 
profitând de distracţia lor de vară atunci când li se iveşte 
ocazia. 

Michael îşi apropie gura de a ei, respirându-i pe buze. 


Nicio grabă. Stăteau unul lângă altul, gură lângă gură, în 
timp ce mâna lui urcă pe braţul ei, strecurându-se pe 
umărul mic, apoi coborându-i pe spate. Centimetru cu 
centimetru, degetele lui îi descoperiră delicata coloană 
vertebrală. Ritmul respirației ei crescu pe buzele lui. Corpul 
ei revenea la viaţă lângă al lui, iar mesajul făcu trupul lui 
Michael să se încordeze, de asemenea. Işi plimbă degetele 
în jos, pe coloana ei, apoi iar în sus, ajungând la căldura 
emanată de pielea gâtului ei, simțind greutatea cocului ei şi 
moliciunea părului său atingându-i degetele. Ochii ei erau 
precum o lumină în apele tulburi ale unei lagune. Verzi 
precum căminul sirenelor, mari şi uniţi cu ai lui. 

Michael îi cuprinse chipul în mâini, mângâindu-i 
obrazul catifelat cu degetul mare. Spaţiul dintre trupurile 
lor - de un deget, nu mai mult - îi sugeră cât de potriviţi ar 
fi împreună. Perfecţi. 

Închizând ochii, îşi lipi buzele de ale ei. Îi mângâie 
buzele uşor cu limba, şi asta îi câştigă intrarea. Gura ei se 
deschise. Avea un gust răcoros şi curat, precum apa 
proaspătă dintr-un izvor de munte. 

Mâna lui se întoarse pe spatele ei, pe acea linie 
graţioasă de deasupra fundului ei. O mică întindere 
perfectă, demnă de adorare în orice limbă. Michael vru să îi 
simtă şi mai mult gustul, limba lui întâlnind-o pe a ei, iar ea 
se aplecă spre el şi începu să îi răspundă la sărut. O, era 
fierbinte şi făcea lucruri inteligente cu gura. Niciun moralist 
nu ar săruta astfel. Mâna lui se încordă; simţi materialul 
rigid al corsetului ei şi, sub el, o moliciune ameţitoare. Dacă 
ea purta vreo jupă, atunci probabil că era mai subţire decât 
aerul. 

Deci, mai mult decât un sărut scurt. Mai senzual. Mai 
lacom. Totul la ea era comestibil. Michael voia să îi simtă 
gustul transpiraţiei. Viața, chiar aici. Viaţa era scurtă. 
Dulceaţa ei, pe care nu putea să o refuze. Nu era asta o 
filosofie dreaptă? Profită de plăcere acolo unde o găseşti. 


Lasă argumentele mai complexe în seama altora. 

Îi prinse buza inferioară între dinţi şi o supse, flămând 
după sarea pielii ei. Ea scoase un sunet jos care îl inspiră să 
îi traseze cu buzele linia maxilarului. Apoi gâtul. 
Dumnezeule, era perfectă. 

Gândul îi distruse reținerea. Sărutul deveni sălbatic; 
mâinile ei se încordară pe talia lui, degetele ei se încleştară, 
iar Michael răspunse cererii tăcute, siluindu-i buzele, gura şi 
gustându-i obrajii. Pielea lui pe pielea ei avea să vindece 
această foame. Michael se lipi de ea, iar ea se împinse în el; 
prea multe haine, Dumnezeule, mireasma ei, avea să o 
savureze bucăţică cu bucăţică, avea să înceapă de aici, de 
la gât... 

— Ah! 

Ea îşi lipi fruntea de a lui, îndepărtându-i gura. EIl 
încremeni, aşteptând, cu toate simţurile în alertă, cu 
răsuflarea sacadată, aşteptând să vadă dacă ea se 
răzgândise. Femeia nu se retrase. Dar nici nu ridică gura ca 
să o întâlnească pe a lui. Michael trase adânc aer în piept 
pe nas, încercând să se stăpânească. Ca/m. Calm. Mâinile 
lui o eliberară. 

Respirația ei sacadată pe obrazul lui era un 
compliment. Îl făcu să se simtă ca un sălbatic plin de 
ambiţie. Dacă i s-ar da şansa, ar face-o să respire şi mai 
greu. Ar face-o să gâfâie. 

— Dumne... zeule, spuse ea, cuvântul fiind despărţit 
în silabe de răsuflarea greoaie. Talentul tău se extinde 
dincolo de cel medical. 

Michael râse încet şi se simţi ca şi cum ar fi fost beat. 

— Mi-ar plăcea să vă demonstrez în continuare ce pot. 

Suspinul ei avea gust de scorţişoară. 

— A, aşa aţi face? 

Ar face-o? Cu soarele blând mângâindu-i pielea şi 
căldura corpului ei lipit de al lui, tachinându-l, totul îi părea 
foarte clar lui Michael. Nu era un sfânt. Niciodată nu fusese 


adeptul virtuţii sau al canoanelor bisericeşti. Femeile îl 
plăceau pe el; el le plăcea pe ele. Această femeie, mai 
frumoasă decât Venus, îl dorea. De ce să o refuze? 

Văduvele erau libere să hoinărească pe oriunde voiau. 
Cochetăria nu stătea sub ameninţarea căsătoriei. O 
aventură nu ar răni pe nimeni, iar jurământul şi intenţiile lui 
ar rămâne intacte. Alastair nu ar afla niciodată. 

— Trebuie doar să repetaţi invitaţia la cină, spuse el. 

Doamna Chudderley se retrase şi îl privi în ochi. 
Zâmbetul ei părea uşor timid şi încântat, perfect pentru a 
încuraja un bărbat. 

— Mâine, după bazar, trebuie să veniţi să luaţi cina cu 
mine. 

Michael îi luă mâna şi o duse la buze. 

— Doamnă, accept cu bucurie. 


Capitolul 5 


Bazarul era evenimentul preferat din an al Lizei - 
istoric vorbind, evenimentul la care nu trebuia să îşi facă 
griji dacă îşi rupea rochia sau dacă vreo neruşinată flirta cu 
Nello, în mare parte pentru că Nello nu se deranjase 
niciodată să vină. Dar acum, în timp ce stătea în capătul 
coridorului, era conştientă de o nemulţumire acută, care îi 
dădea o senzaţie de iritaţie pe piele. 

Încruntându-se, cercetă din nou încăperea cu privirea, 
printre panglicile tremurătoare din şifon roz şi galben. 
Evenimentul anual, care strângea fonduri pentru ajutarea 
parohiei, atrăsese vizitatori tocmai din Matlock, situat la o 
jumătate de zi de mers spre nord. Mâncaseră toate 
plăcintele, cumpăraseră toate nimicurile - perniţe de ace cu 
motive cu floarea-soarelui şi batiste, şosete croşetate şi 
tabachere pictate manual, huse de scaun brodate şi picturi 


în acuarelă. Micuța Dolly Broward ascunsese în buzunare şi 
fusese obligată să returneze patru milieuri, spre umilinţa 
mamei sale. Tombola atrăsese o mulţime considerabilă în 
faţa încăperii. 

Bazarul fusese un succes. Dar e/ nu era de găsit 
nicăieri. 

Dacă nu ar fi fost atât de supărată din pricina 
absenței lui, ar fi râs de ea însăşi. Când te gândeşti că 
sărutul unui doctor de provincie o ţinuse trează jumătate de 
noapte! Dar îi plăcea că un bărbat îşi recunoştea norocul de 
a-i fi câştigat atenţia. Admiraţia lui era exact ce avea 
nevoie orgoliul ei rănit. Şi nu merita ea o mică idilă, o 
distracţie scurtă şi nevinovată, înainte să se dedice 
obositoarei vânători de soţi? 

Pentru că nu avea de ales în privinţa asta. Primise o 
altă scrisoare de la avocaţii ei, de data asta scrisă de 
comun acord cu contabilii ei de la Ogilvie şi Harcourt. li 
chemase pe administratorul şi pe secretara ei să o ajute să 
o descifreze, dar misterul ghinionului Lizei nu era atât de 
neclar, la urma urmei: investiţiile deloc înțelepte ale 
răposatului ei soţ, combinate cu o piaţă agricolă în scădere 
şi, ah, puțină indisciplină în propriile ei cheltuieli, o 
aduseseră aproape de marginea prăpastiei. 

Ea nu avea să moară de foame. Nici măcar nu va fi 
obligată să vândă proprietatea - nu încă. Dar dacă vreo 
nenorocire s-ar abate asupra ei sau a prietenilor săi, sau a 
oamenilor din Bosbrea care depindeau de ea - iar dacă 
acea nenorocire s-ar întâmpla să necesite o sumă mare de 
bani... Ei bine, ar fi distrusă. 

Curios cum cuvintele de pe o pagină de hârtie te pot 
face să te simţi de parcă pământul de sub picioarele tale nu 
mai este sigur. Pentru un scurt timp, îşi închipuise că fusese 
îndrăgostită de fostul ei soţ. Apoi învățase să se 
mulţumească doar cu luxul pe care i-l oferea el. Dar acum, 
toţi acei ani petrecuţi cu Alan Chudderley păreau irosiţi. Cât 


despre timpul petrecut cu Nello, care nu îi adusese nimic 
altceva decât suferinţă şi notorietate... 

In comparaţie cu acea dovadă de judecată greşită, 
atracţia ei faţă de doctor era aproape virtuoasă. Cel puţin, 
noutatea interesului unui bărbat cinstit şi integru ar trebui 
să fie educativă pentru ea. Medicinală, chiar. O vaccinare 
înainte ca ea să se scufunde din nou în mocirlă. 

— Vin cu daruri! Jane îşi făcu apariţia cu două pahare 
în mână. Uite ce-am găsit! 

Liza râse în timp ce luă un pahar de şampanie. 

— Şampanie? Dar de unde? 

— l-am spus unuia dintre servitorii tăi să o pună la 
pachet - ca să putem sărbători salvarea parohiei. Un 
zâmbet răutăcios se ivi pe buzele lui Jane în timp ce îşi 
ciocni paharul de al Lizei. Sau să scandalizăm parohia, dacă 
preferi. Limonada aia a fost foarte slabă. 

Odată cu prima gură de şampanie, nervii Lizei 
începură să se domolească. Totul avea să fie bine. Nu era 
nicio grabă imediată, aşa o asiguraseră avocaţii. Avea ceva 
timp la dispoziţie. 

În următorul moment, fu copleşită de fericire: îl zări 
pe domnul Grey intrând pe uşa laterală. 

Părea puţin cam chinuit, părul lui lucios fiindu-i 
ciufulit, iar el trăgea de mănuşi de parcă tocmai şi le-ar fi 
pus. Dar era aici! Venise. Costumul pe care îl purta în seara 
asta i se potrivea de minune, mulându-se pe umerii lui laţi 
şi pe talia subţire, iar lavaliera albă de la gât contrasta în 
mod splendid cu pielea lui bronzată. Avea structura osoasă 
a unui viking, decise ea - pomeţi precum prora unui vas şi 
buze atât de precis definite, încât o femeie le-ar putea trasa 
conturul în întuneric. Nu avea un chip drăguţ, ci unul brutal 
de atrăgător. 

Liza îşi termină paharul, inima luându-i-o la goană. 

— Unde este sticla? întrebă ea. Se simţea nesăbuită 
din pricina nerăbdării. Domnul Grey ni se poate alătura la 


un toast. 

Jane îi urmări privirea. 

— Ah! Acela este doctorul pe care îl aştepţi la cină? 
Dumnezeule - îl cunosc! 

— Adevărat? Ideea o făcu pe Liza să se simtă 
supărată, în mod inexplicabil. De unde? 

Jane ridică din sprâncene. 

— Nu prea pot să-mi aduc aminte. Arată teribil de 
familiar, dar... 

Ei, bine. Jane şi-ar fi dorit să ştie totul. Liza îi înmână 
paharul fetei şi porni spre doctor. 

Domnul Grey o văzu venind. Acele buzele prelungi şi 
talentate formară un zâmbet. La bătrâneţe, Lizei avea să îi 
lipsească modul în care apropierea ei îl putea face pe un 
bărbat să îşi îndrepte umerii, să înalțe bărbia, ca şi cum și- 
ar fi dat silinţa să îi prezinte cel mai înalt şi mai bun sine. li 
oferea un simţ delicios al puterii. 

Dar nu dorea să îşi exercite prea tare puterea asupra 
lui. Nu ar fi drept, el era doar un doctor. lar ei chiar îi plăcea 
îndrăzneala lui; Liza nu o putea separa de stăpânirea de 
sine a lui, care o atrăgea atât de mult. 

— Bună seara, domnule Grey! Se opri înaintea lui, 
rezistând impulsului de a-şi aranja părul. Micuţei Dolly cea 
hoţomană îi plăcea foarte mult să danseze, iar zbenguiala 
lor de mai devreme cu siguranţă o făcuse să arate ca o 
sperietoare. Mă temeam că nu ne veţi onora cu prezenţa. 
Mă bucur să vă văd! 

— Doamnă Chudderley. 

Michael schiţă o plecăciune, fără să îşi ia ochii 
luminoşi de la ea. 

În sfârşit, Liza descoperi motivul principal al 
frumuseţii ochilor lui: genele îi erau atât de negre, încât 
arătau de parcă erau vopsite. 

— Vă rog să-mi iertaţi întârzierea, continuă el, dar 
ochii lui transmiteau un mesaj mai fierbinte. Am plecat de 


acasă la o oră rezonabilă, dar am dat peste un accident pe 
drum şi m-am oprit să ofer ajutor. 

— Dumnezeule! 

Un bărbat putea fi de ajutor. Un bărbat util! 

— Sper că toată lumea este bine, spuse Liza. 

Vocea ei suna precum a unei fetişcane aiurite. 

— Da - o gleznă scrântită, câteva zgărieturi; nimic 
mai serios de atât. 

Doctorul privi în urma ei şi făcu din nou o plecăciune. 

Jane venise lângă ei, iar unul dintre servitori o 
urmase. Liza făcu prezentările, apoi o privi pe Jane cerând 
ca şampania să fie turnată în pahare. 

— Un bazar foarte fastuos, spuse pe un ton neutru 
domnul Grey, apoi clătină din cap, refuzând paharul pe care 
i-l oferea Jane. Nu, mulţumesc, mă voi abţine. 

Refuzul lui umbri uşor bucuria Lizei. Era o festivitate, 
nu-i aşa? Şi urma să continue acasă mai târziu. 

— Doamnă Hull, îmi permiţi să ţi-l prezint pe domnul 
Michael Grey? De curând sosit aici din nord, adăugă ea cu 
un zâmbet amuzat. 

Domnul Grey observă acel zâmbet şi i-l întoarse 
intenţionat, înainte să privească spre Jane. 

— Încântat, spuse el, dar Liza de-abia auzi replica lui 
Jane. 

Părinţii ei fuseseră pricepuţi la aceste intimităţi 
nerostite, aceste glume tăcute împărtăşite în doi. O durere 
stranie o străbătu, singurătate amestecată cu dor. Liza 
încercă să îşi păstreze zâmbetul pe buze. 

„Nu îl iubeşti”, spuse vocea mamei ei. „Fără dragoste, 
va fi pustiu.” 

— Domnule Grey, am sentimentul că ne cunoaştem, 
spuse Jane. Chipul dumneavoastră îmi este șocant de 
familiar. Totuşi, nu îmi vine în minte niciun Grey. De unde 
din nord veniţi? 

— Din apropierea graniţei cu Scoţia, spuse el. 


— lar eu vin din York! Aşadar, probabil că avem 
cunoştinţe comune. Vă rog, spuneţi-mi, unde locuieşte 
familia dumneavoastră? 

— lertaţi-mă, doamnă Hull, dar nu cred că cercurile 
noastre se intersectează, spuse el, apoi îi aruncă Lizei o 
privire scurtă, impenetrabilă. Cu siguranţă, nu aş putea uita 
o cunoştinţă atât de minunată. 

Jane îşi aranjă părul, mulţumită de compliment. 

— Ei bine, eu simt că există o legătură pe undeva. 
Poate o vom descoperi la cină. Am auzit că ne veţi însoţi? 

Pentru un moment ciudat, conversaţia ajunse într-un 
punct mort. Apoi domnul Grey îi spuse Lizei: 

— Pot să vă vorbesc în privat? 

Uimită, Liza îi permise să o conducă într-un colţ al 
camerei, în urma lor răsunau chiote în timp ce erau 
anunţaţi câştigătorii tombolei. Mâna domnului Grey pe 
braţul ei, la început ciudat de formală, deveni mai blândă; 
Lizei i se opri respiraţia când îi simţi mângâierea furişă a. 
Degetelor, dar apoi el se retrase. 

— Din nou, mă văd nevoit să vă rog să mă iertaţi, 
spuse domnul Grey încet. Nu pot veni la cină în această 
seară. 

Un fior tăios de dezamăgire o lăsă pentru un scurt 
moment fără cuvinte. 

— Dar... de ce nu? O, Dumnezeule, sunase precum o 
şcolăriţă. Vreau să spun că am pregătit un meniu foarte 
rafinat şi eram... eram foarte nerăbdătoare să luăm cina. 

— Ca şi mine, de altfel, spuse el sobru. De fapt, 
eram... Domnul Grey îşi drese glasul şi privi în altă direcţie. 
Ei bine, spuse el. Înţelegeţi. 

Nu, nu înţelegea deloc. Părea atât de schimbat. Liza îi 
urmări privirea şi descoperi că era îndreptată spre Jane, 
care, în rochia ei albă, radia de tinereţe şi de sănătate. 
Pieptul ei dezgolit ridicase sprâncenele câtorva cârcotaşi în 
ultimele ore... şi provocase interesul mai mult bărbaţi cu 


chipurile roşii. Jane le zâmbi veselă, apoi ridică întrebător 
din sprâncene. Ce vă ține acolo? 

— Este minunată, se auzi Liza spunând. 

— Poftim? A, da. Domnul Grey părea distras. Un 
oaspete de-al dumneavoastră, presupun? 

— Într-adevăr. 

Deodată, Liza se simţi bătrână şi teribil de conştientă 
de ţinuta ei modestă - o rochie simplă din mătase, de 
culoare gri, cu un decolteu care ar fi făcut mândră o 
matroană de şaizeci de ani. Dar, pentru numele lui 
Dumnezeu, era un bazar caritabil. Întotdeauna considera că 
se cuvenea să se îmbrace modest la asemenea ocazii, 
pentru a asigura confortul cetăţenilor în prezenţa ei. 

— Să înţeleg că a intervenit o chestiune urgentă? 

Dacă acele ultime cuvinte avuseră un ton tăios, Liza 
nu o regreta. O chestiune urgentă la ora zece seara, în 
pastoralul Bosbrea? 

— Mă tem că da. Domnul Grey se încruntă uşor când 
îi întâlni privirea, apoi îşi schimbă greutatea de pe un picior 
pe altul, ca un băieţel. Desigur, aş dori... 

Liza se luptă din răsputeri să nu lase cuvintele care îi 
veniră pe buze să evadeze. 

„Ai dori să fi ales o altă doamnă pentru un sărut. Una 
mai tânără, poate.” 

Vocea mamei ei îi răsuna în cap. „Frumuseţea este 
trecătoare, Liza. Ce vei mai avea atunci?” 

Se îndepărtă cu un pas de el. Doamne, Dumnezeule. 
Deja venise timpul acela? Dacă da... 

Nu. Se privise în oglindă astăzi. Ştia foarte bine că nu 
avea motive să se plângă. În timp ce trase aer în piept, 
incertitudinea i se transformă în supărare. Cine era el? Un 
doctor de provincie. 

Un nimeni. 

— Foarte bine, spuse ea. Vă doresc o seară bună, 
domnule Grey. Cred că au mai rămas câteva milieuri, dacă 


doriţi să sprijiniți mica noastră parohie. 

Întorcându-i spatele, trecu pe lângă Jane şi se opri 
lângă servilor. Sticla de şampanie era încă pe jumătate 
plină. Era suficientă, 

Cel puţin până ajungea acasă. 


* 


— Este foarte urât din partea domnului Grey. 

— Nu vreau să vorbesc despre asta. 

Liza stătea pe terasă, cu Jane lenevind în dreapta ei, 
iar Mather stând cu stângăcie în cealaltă parte. Deasupra, 
luna croia o alee luminoasă printre norii împrăştiaţi pe cerul 
nopţii. Briza părea să şoptească secrete printre frunzele 
copacilor. 

— Prea bine, spuse Jane după un moment. Dar eu 
cred că a fost nerecunoscător. A fost o mare onoare pentru 
el să fie invitat la cină! 

Vocea lui Mather era la fel de formală precum a unui 
profesor: 

— Poate că s-a îmbolnăvit cineva. Nu trebuie să 
judecăm fără să ştim toate informaţiile. 

Jane pufni cu îngâmfare. 

— Cred că voi judeca după cum vreau eu! Şi sunt 
convinsă că Liza este de acord cu mine. 

Liza nu avea asemenea intenţii. Mather şi Jane se 
antipatizau reciproc, iar ea nici nu visa să descurajeze 
această antipatie: Dumnezeu era martor că viaţa rurală îi 
oferea destul de puţine distracţii. Se întinse după paharul 
ei, luând o gură de coniac. Arsura alcoolului se simţea 
precum vara în gâtul ei, o vară arzătoare într-un climat arid. 

— Ar fi trebuit să călătoresc vara asta, spuse ea. In 
momentul când s-a ţinut ultimul bal... 

Nu - cu mult înainte de asta. Cu un an în urmă. Din 
momentul în care murise mama ei. 


— Ar fi trebuit să urc la bordul unei nave şi să plec 
către cel mai îndepărtat loc din lume, continuă ea. 

O metodă pentru a economisi bani, de asemenea. 
Oriunde era mai ieftin decât în Anglia. 

— Dar asta ar fi fost imposibil. Mather se întinse spre 
lampa de pe măsuţă. Când o aprinse, ochelarii ei reflectară 
lumina, două flăcări jucând în locul ochilor ei. Nu vă 
amintiţi? Au fost atât de multe aranjamente de făcut... 

— Oare China ar fi locul potrivit? întrebă Jane în timp 
ce ridică mâna pentru a-şi studia unghiile sidefate la lumina 
lămpii. China pare foarte departe. 

— Nu ştiu. Liza medită pentru un moment. China nu 
era tocmai pe gustul ei; părea prea rigidă. Am citit că în 
China oamenii sunt devotați ordinii, spuse ea. Au un sistem 
matematic care ghidează chiar şi amplasarea paturilor lor. 

Jane chicoti. 

— Cât de straniu. Trebuie să consulţi un matematician 
înainte să te întorci pe partea cealaltă şi să sforăi? 

Liza schiţă un zâmbet, pentru că Jane încerca să o 
înveselească. Era sarcina cuvenită pentru un oaspete, iar 
asemenea eforturi trebuiau răsplătite, chiar dacă erau 
eşuate. In plus, nu era întocmai vina lui Jane că era atât de 
abătută. 

Briza se înteţi, fluturându-le şalurile. 

— Doamnă, spuse Mather, dându-şi propriul şal de pe 
bărbie, aş vrea să intraţi înăuntru cu mine. Aerul acesta nu 
poate fi sănătos... 

— Ce femeie bătrână este secretara ta, spuse Jane. 

— Nu cu mult mai bătrână decât tine, mormăi Mather. 

— Spune-mi, Liza, ai văzut-o vreodată dansând într-o 
noapte cu lună? Sau este mereu prea frig pentru ea? 

Liza, aruncând o privire spre Mather, îşi suprimă un 
oftat. La muncă, fata excela, dar era adevărat că îi lipsea 
imaginaţia. Liza nu o învinovățea pentru asta, nu tocmai - 
pentru că bănuia, din rarele aluzii ale lui Mather, că trecutul 


fetei nu contribuia la un temperament vesel. Cu toate 
astea, era plătită foarte bine acum. Cu siguranţă îşi putea 
permite să cheltuie puţin din salariu pentru a se îngriji. 

Dar poate că acea perspectivă o copleşea, întrucât 
erau atât de multe de făcut pentru a se redresa. Lumina 
lămpii evidenția şuviţe rătăcite de păr roşcat, încreţindu-se 
în jurul chipului ei pătrăţos şi palid. Ochelarii ei erau 
îngrozitori. lar îmbrăcămintea - o jachetă care nu îi venea 
deloc bine, şi căreia încercase să îi dea o formă cu ajutorul 
unei curele care avea o cataramă foarte mare, de forma 
unui papagal - putea fi folosită la o pantomimă despre 
sufragete?. Maxilarul ei sugera încăpățânare: nu avea nicio 
intenţie să răspundă provocării lui Jane. 

— Deci? întrebă Liza. Dansezi, Mather? 

Secretara se încruntă la ea. Liza luă o gură de coniac 
şi aşteptă. 

— Cred că dansam când eram mică. Aciditatea din 
vocea lui Mather părea promițătoare. Dar după şaisprezece 
ore de muncă pentru a promova un bazar caritabil - nu, nu 
pot să spun că mai sunt în stare! 

Ah. Liza scutură din cap. O retragere atât de 
dezamăgitoare în superioritate morală. 

— Bine! Jane se ridică, aruncându-şi şalul indian peste 
umăr, cu un dramatism exersat. Dacă aluzia este că eu nu 
am fost de ajutor astăzi, ţin să obiectez. Am prins copilul 
ăla care fura milieurile, nu-i aşa? Cred că şi asta contează 
câtuşi de puţin! 

Doamne, Dumnezeule, se părea că ipocrizia era 
contagioasă. 

— Dragele mele, spuse Liza. 

Poate că era prea mult din partea ei să se aştepte să 
o distreze. Jane se afla aici doar de câteva săptămâni, dar 


3 Partizană a mişcării femeilor din Anglia din a doua jumătate a sec. al 
XIX-lea şi de la începutul sec. XX, al cărei scop a fost obţinerea 
drepturilor politice pentru femei, (n.tr.) 


parcă trecuseră secole. Cum naiba aveau să se împace 
pentru restul verii? Atât de repede după pierderea 
interesului domnului Grey, perspectiva de a rămâne izolată 
aici o îngrijora. Frumusețea este trecătoare. Nu îşi putea 
permite să mai piardă timpul. 

Observă cum coniacul era pe sfârşite, aşa că se 
întinse după clopoțel ca să i se aducă mai mult. „Este 
suficient, Elizabeth.” Mama ei nu fusese atât de enervantă 
când trăia. Liza se jucă uşor cu mânerul clopoţelului. 

— Poate ar trebui să invit câţiva prieteni în vizită. 

— O idee foarte bună, spuse Mather. 

— Da, nu-i aşa? 

Avea să alcătuiască o listă, în care să strecoare şi 
câţiva burlaci eligibili. Desigur, va trebui să îi ademenească 
într-un fel, din moment ce Cornwall era situat în direcţia 
opusă faţă de majoritatea itinerarelor de vară, care, fără 
nicio excepţie, sfârşeau în nord pentru vânătorile din 


august. 

Ah! Nu voia să se gândească la nord acum. Sună din 
clopoțel. 

— Pe cine vei invita? întrebă Jane. Îi cunosc? 

— Nu, dragă. 


Dar aveau să îi crească ei şansele de a se împrieteni 
cu ei - împrieteni fiind cuvântul cheie. Liza îşi puse în gând 
să nu uite să includă şi câţiva bărbaţi despre care ştia că nu 
preferă blondele. Jane va avea şi ea şansa ei, dar fiind atât 
de tânără, îşi putea permite să se mişte fără grabă. 

— Vom da o petrecere acasă - una cu tematică. Să 
dureze cel puţin o săptămână, ca să merite timpul lor. 

— 0... săptămână? întrebă Mather. Asta ar necesita 
multe pregătiri... 

— Poate două săptămâni, spuse Liza. Un servitor îşi 
făcu apariţia. Mai adu coniac, ceru ea. 

— Dumnezeule! Chiar şi Jane părea nesigură. Crezi că 
va vrea cineva să stea atât de mult? 


— Desigur că da. Liza strecură puţină asprime în voce 
în timp ce le privi pe cele două femei. Eu sunt gazda, nu-i 
aşa? În plus, le voi garanta că se vor distra. 

Mather trase adânc aer în piept, apoi încuviinţă din 
cap, îndreptându-şi umerii. 

— Cu o înştiinţare prealabilă de şase sau şapte 
săptămâni... 

— Nu. Cel mult o lună. În luna august pielea i se 
pistruia teribil. Era mai bine să ţină petrecerea înainte de 
august. 

— Ce temă vei alege? întrebă Jane. 

Inspirația era atât de simplă, şi totuşi atât de genială, 
încât, pentru o clipă, Liza fu convinsă că îi fusese trimisă 
din cer. 

— Am citit recent o carte despre misticism - ceva ce 
mi-a fost recomandat de vicontesa Sunburne în ultima ei 
scrisoare. Cred că vom avea o temă spirituală. Tot felul de 
experţi în domeniu. Demonstratii, experimente, prelegeri - 
iar la sfârşitul petrecerii, ne vom decide care practică este 
cea mai credibilă! 

Jane strâmbă din nas. 

— O adunătură de predicatori! Ai luat-o razna? 

Liza izbucni în râs. 

— Dragă Jane, cât de supărată eşti! Nu, dragă, nu mă 
refer la oamenii lui Dumnezeu, mă refer la mistici - 
clarvăzători şi mediumuri şi aşa mai departe. 

— Asemenea pregătiri pot dura mai mult de o lună, 
mormăi Mather. 

— O, cât de inteligent! Jane ţopăi pe scaunul ei. lar 
domnul Nelson va fi nebun de gelozie pentru că va fi 
exclus! 

Îi luă Lizei un moment să înţeleagă cuvintele lui Jane. 
Nello era ultima persoană la care se gândea acum. Cât de 
interesant. Se testă pe sine, aşa cum cineva şi-ar plimba 
limba peste o măsea cariată. Durerea era încă acolo, dar 


mult mai redusă. Liza îşi spuse că nordicii bădărani erau 
buni la ceva, la urma urmei. 

— Sentimentele domnului Nelson nu sunt grija mea, 
spuse ea. Aşa cum ale ei nu fuseseră grija /ui. Mather, 
trebuie să începem degrabă pregătirile. 

Trebuiau să trimită telegrame; camerele trebuiau 
aerisite; personalul trebuia să meargă la Londra ca să ducă 
invitaţiile. 

— Da, doamnă. Mather se aplecă şi scoase din 
faldurile voluminoase ale fustei ei îngrozitoare un mic 
carneţel şi un creion. Presupun că vreţi să angajaţi şi o 
persoană care comunică cu spiritele... şi poate o ţigancă, să 
citească în cărţi... 

— Un scriitor spiritist, sugeră Jane. Am văzut o 
demonstraţie foarte înfricoşătoare a acestui talent când mi- 
am petrecut iama la Bath, în urmă cu doi ani! îţi jur, Liza, 
bărbatul nu avea de unde să fi ştiut lucrurile pe care le-a 
scris! 

— Pe scurt, spuse Mather tăios, varietatea obişnuită 
de ticăloşi şi escroci. 

— Spiritişti, o corectă Liza. Ticăloşii, dragele mele, vor 
fi exclusiv pe lista de invitaţi. 


Capitolul 6 


Scrisoarea sosi în toiul crizei. Liza stătea în sala de 
bal, supraveghind aranjarea draperiilor din catifea pe care 
le comandase din Londra. Refuzase comanda de două ori; 
scrisori lungi şi telegrame zburaseră înainte şi înapoi; iar 
acum servitorul deschise cutiile, dezvăluind - roşu de 
Burgundia. Catifea de culoarea roşului de Burgundia. 

Jane îşi pierdu răsuflarea. 

— Îngrozitor! 


— Mie mi se pare roşu, comentă Mather. 

— Roşu! Tu numeşti asta roşu! 

— Eu o numesc prostie, spuse calm Liza. Chiar trebuie 
să ţinem o prelegere publică despre definiţia exactă a 
diverselor culori? 

— Cred că ar trebui să ţinem un priveghi pentru 
Madame Huse! Jane bătu din picior. Ai spus stacojiu - 
stacojiu sau roşu aprins, precum sângele proaspăt! Nu roşu 
de bordel! Arată... 

— Sinistru, încheie Liza. Roşul avea o nuanţă prea 
distinctă de violet. Dar acum nu mai era timp să ceară un 
alt schimb, aşa că lumina va trebui ajustată. Lămpi 
franţuzeşti şi sfeşnice. Nu voi mai apela la Madame în viitor. 

Apelase la Madame doar pentru că negustorul ei 
obişnuit îi trimitea cele mai agresive cereri de plată. 

— 0... Jane se încruntă, privind în jur. Lămpile 
franţuzeşti s-ar putea să meargă, dar într-un spaţiu de 
dimensiunea asta... _ 

Liza înţelese ceea ce voia să spună. Incăperea era 
destul de mare cât să cuprindă două sute de oameni, fără 
să se calce pe picioare. Dacă le cerea servitorilor să 
ajusteze lămpile la fel de des pe cât era nevoie să 
împiedice ceara chiar şi uneia singure să se scurgă, nu ar 
avea timp nici să respire, darămite să aducă alte rânduri de 
şampanie. De asemenea, nu era timpul ca ea să înceapă să 
economisească? 

— Lămpi cu gaz, atunci, spuse ea oftând. Dar mă tem 
că nu vor fi la fel de ambientale. 

Decizând asupra lămpilor, deschise scrisoarea pe care 
i-o adusese Ronson. 

Dacă i-ar fi anticipat conţinutul, ar fi citit-o în privat. 

Sângele i se scurse din obraji într-o clipită ameţitoare. 
Se întinse orbeşte după braţul lui Mather, neputând să îşi ia 
ochii de pe hârtie. 

— Ce s-a întâmplat? 


Jane îi sprijini celălalt braţ. Liza nu putea exprima în 
cuvinte cât de recunoscătoare era pentru sprijinul dublu, 
care păru deodată să fie singurul lucru care o mai ţinea în 
picioare. 

— Domnul Nelson şi-a anunţat logodna. 

Liza îşi drese glasul. Probabil că făcuse cererea în 
căsătorie chiar când se întorsese în oraş. Sau... poate că 
deja o ceruse înainte de vizita lui aici, caz în care... plănuise 
de la bun început să o lase cu buza umflată. Problemele ei 
financiare nu aveau nicio legătură. Pur şi simplu nu o dorise 
pe ea. 

— A! 

Jane o îmbrăţişă, dar mirosul de apă de trandafir şi 
lavandă deveni brusc sufocant, de nesuportat. 

Nepăsându-i de grosolănia gestului, Liza o împinse la 
o parte pe prietena ei. 

— Nu pot - iartă-mă, trebuie să fiu puţin singură. 

Strângând scrisoarea la piept, traversă sala de bal, 
trecând pe lângă doi servitori care derulau încă o fâşie din 
oribila catifea, ajungând în galerie şi ieşind pe uşile duble în 
aerul amiezii cenușii. 

Uşoara umiditate a aerului proaspăt şi blând fu ca o 
palmă care o ajută să îşi revină în simţiri. Încetini goana 
nebunească, paşii fiindu-i nesiguri pe pietrişul de pe alee. O 
gură de aer curat îi aduse gustul şi mireasma mării, al apei 
sărate şi al creaturilor marine. Deşi cerul era acoperit de 
nori, era o zi luminoasă, de o strălucire calmă, care ar fi 
putut fi cauza lacrimilor ce începură brusc să îi inunde ochii. 

Trase aer în piept, despături scrisoarea şi o citi din 
nou: 


Trebuie să îti împărtăşesc logodna domnului Nelson 
cu domnişoara Lister. Oare mi-o vei lua în nume de rău 
dacă mărturisesc că sunt uşurată? El nu ţi-a recunoscut 
niciodată valoarea, Lizzie, nici nu a meritat vreo clipă de 


atenție din partea ta. 

Să îi urez fericire domnişoarei Lister ar fi ca şi cum aş 
vrea ca luna să poarte un lanţ, pentru că ştiu că nu se va 
întâmpla niciodată. Biata fată! Sunt atât de recunoscătoare 
că tu nu ai căzut în capcană, căsătorindu-te cu el. 


Domnişoara Lister. Liza nu putea uita acel nume. Nu 
contează. Ea nu îl voia pe Nello! Nimeni nu ar trebui să îl 
vrea pe acel fanfaron laş şi mincinos! Mereu pus pe ceartă, 
mereu nemulţumit... 

Se întoarse şi făcu un pas spre casă, când îi veni 
ideea nebunească de a-i scrie fetei, de a o avertiza: 


Nu te va iubi niciodată. Dacă pe mine nu m-a putut 
iubi după toată răbdarea cu care i-am îndurat prostul 
comportament, după toate dățile când l-am iertat pentru 
modul grosolan în care s-a purtat cu mine, după toată 
toleranța pe care i-am arătat-o când am aflat de trădările 
lui, atunci nu te va iubi în vecii vecilor. 


Dar ce mesaj nemilos! Şi mai rău - dacă nu era 
adevărat? Dacă Nello chiar se îndrăgostise de fata aceasta? 
Dacă putea fi un bărbat cinstit, onorabil şi iubitor - cu 
altcineva? 

„Dacă tu, pur şi simplu, nu poţi fi iubită?” 

Mototoli hârtia şi porni orbeşte în josul aleii, scoicile 
zdrobite şi pietrişul străpungând tălpile subţiri ale pantofilor 
ei de casă. Durerea îi făcea bine. Păşi mai apăsat pentru a o 
simţi şi mai intens. Unii oameni o numeau cea mai 
frumoasă femeie din Anglia. Ea îşi spunea că este cea mai 
proastă. Ce erau cuvintele fără fapte care să le întărească? 
De ce îşi pusese inima în joc pe baza cuvintelor lui? 

Liza ridică privirea spre lac, ascuns vederii de copaci. 
O briză legănă vârfurile ramurilor, ridicându-le spre cer, iar 
ea simţi, oarecum şocată, nemărginimea lumii: oceanul ca 


o vastă gură deschisă, la vreo douăzeci de kilometri spre 
est; şi distanţa imposibilă şi nesfârşită spre cerul de 
deasupra, a pământului şi mării care înconjura globul; şi 
spaţiul gol de dincolo de el, un vid straniu în care erau 
împrăştiate stele. 

Cât de mică era ea, stând acolo. Nimic mai mult decât 
un grăunte. Tot tumultul din pieptul ei era echivalent cu 
mişcarea următoarei pietricele lovite de pasul ei. 

Oricum, ce era dragostea? Tăcută şi efemeră precum 
o suflare. Peisajul acesta din jur, care fusese martorul liniştii 
sufleteşti a părinţilor ei în timpul scurtei lor vieţi, avea să 
supravieţuiască mai mult decât toată lumea pe care o 
cunoşteau ei, şi decât copiii lor şi copiii strănepoţilor lor. De 
ce să te agăţi de dragoste? Era ceva bun de care să te 
prinzi în mijlocul torentului, dar toată lumea cădea în râu în 
cele din urmă. Purtaţi de curent, erau uitaţi cu timpul. De 
ce să goneşti spre suferinţă, să tânjeşti după aşa ceva? De 
ce să te deranjezi? Mai bine să cauţi confortul decât să 
pariezi pe un vis pentru care suferinţa era cea mai 
probabilă recompensă. Erau inutil să găseşti ceva de care 
să te prinzi. lar ea oricum nu avea să găsească aşa ceva. 

Liza trase adânc aer în piept. Foarte bine. Să fie 
practică avea să devină scopul ei de acum înainte. Nu va 
mai fi niciodată proastă. Îşi jură asta: o terminase cu 
dragostea. 

Mototoli scrisoarea. Nici măcar nu merita să o ardă. 


* 


Stând în mijlocul drumului prăfuit, lângă oficiul poştal, 
Michael citi din nou cuvintele. 


Secretarul lordului Marwick nu are niciun comentariu 
oficial, dar a confirmat că a fost desemnat un director 
interimar pentru a implementa un program atipic de 


reformă la spitalul Ducesa de Marwick. Cât despre fostul 
director, fratele domniei sale, nu se aude nicio veste... 


Michael trase adânc aer în piept. Ziarul era vechi de o 
jumătate de zi, trimis de la Londra cu trenul de dimineaţă. 
Dumnezeu ştia cu ce veşti avea să vină curierul din ziua 
următoare. Nu îşi putea explica de ce Peter Halsted, mâna 
lui dreaptă de la spital, nu îi scrisese nimic să îl avertizeze 
în această privinţă. Halsted era singurul care ştia unde se 
află. Până acum, fusese un corespondent fidel, care îl 
asigura constant că totul avea să fie bine. Dar ieri nu îi 
scrisese deloc. 

Un orar uriaş era lipit pe fereastra oficiului poştal. 
Michael se trezi holbându-se la programul trenurilor. Gara 
era la o oră distanţă spre nord. Ar putea ajunge în Londra 
până la miezul nopţii. Să meargă direct la apartamentul lui 
Halsted. Alastair nu trebuia să afle. 

Doar dacă Alastair nu reuşise cumva să îl atragă pe 
Halsted în treaba asta. 

„Ai fi surprins de câte pot să fac.” Alastair deja 
dovedise asta, întrucât, în ciuda clauzelor din testamentul 
tatălui lor, conturile bancare ale lui Michael erau goale. 
Putea doar să îşi închipuie ce le spusese Alastair 
bancherilor. De fapt, îşi putea închipui prea bine. „Ce poate 
să facă? Să mă cheme la tribunal? Cu ce bani? Ştiţi de ai cui 
bani depinde banca voastră pentru a avea succes.” 

Dacă Alastair putea intimida asemenea oameni ca să 
facă aşa cum voia el, de ce s-ar dovedi imun Halsted, un 
biet funcţionar cu trei copii şi al patrulea pe drum? Poate că 
nici nu fusese nevoie de ameninţări. O sută de lire în plus ar 
fi o mică avere pentru Halsted, şi lipsa ei de-abia s-ar simţi 
în buzunarul lui Alastair. 

Michael încercă să îşi potolească gândurile. Spitalul 
rămânea deschis. Acest director interimar probabil că nici 
nu exista. 


Era un şiretlic, o născocire gândită de Alastair pentru 
a-l scoate pe Michael din ascunzătoare. Ei bine, nu va 
funcţiona. Să fie al naibii dacă avea să îi cedeze atât de 
uşor victoria fratelui său! 

— ... trebuie să insist. Nu poţi fi văzută în asemenea 
zdrenţe! 

Vocea familiară îi întinse şi mai tare nervii. Se întoarse 
pentru a o vedea pe doamna Chudderley venind direct în 
direcţia lui. 

Nu îl văzuse până atunci; era evident din modul în 
care chipul ei adoptă o mască de amabilitate lipsită de 
expresie, însoţitoarea ei - servitoarea roşcată - nu se 
deranja cu asemenea eforturi, aruncându-i o încruntare 
sinceră de antipatie. 

Doamnele vorbeau cu servitoarele lor, desigur. 
Comportamentul lui de la bazar îi pătase numele în 
Havilland Hall. 

— Doamnă Chudderley, spuse el. Bună dimineaţa. 

— Domnule Grey. Femeia îşi ţinea singură umbrela de 
soare astăzi, confecţionată din mătase trandafirie, tivită cu 
galben, din nou asortându-se cu rochia ei. În timp ce o 
răsucea, ciucurii de culoarea lămâii tremurau. Ce... 

Zâmbetul i se schimonosi, transformându-se în ceva 
mai tăios, abţinându-se în mod intenţionat de la a declara 
întâlnirea o plăcere. 

— Ce ocazie, sugeră el - o încercare de a fi amuzant, 
care eşuă în timp ce tăcerea se aşternu între ei. 

Michael  oftă. Distrusese invitaţia la cină, dar 
blestemata insistenţă a oaspetelui ei, cum că se cunoşteau, 
îl luase pe nepregătite. Nu o recunoştea pe doamna Hull, 
dar era posibil să se fi întâlnit undeva - şi dacă aşa era, nu 
avea niciun interes în a-i oferi oportunitatea de a-l interoga 
sau de a-şi scotoci memoria în timp ce îl studia în voie. 

Michael privi în urma ei. 

— Doamna Hull nu vă însoţeşte? 


Doamna Chudderley miji privirea. 

— Nu, nu m-a însoţit. Şi presupun că întâlnirea 
noastră poate fi catalogată drept o ocazie, după cum 
spuneţi dumneavoastră. Dar, dacă preferaţi, am putea să o 
numim o întâmplare şi să ne vedem de drum fără vreun 
comentariu. 

Ei bine, asta chiar era o replică tăioasă. ŞI 
înviorătoare, în mod ciudat, după minutele îndelungate pe 
care le petrecuse gândindu-se la manipulările fratelui său. 

— Poate dacă mi-aş cere din nou scuze pentru 
absenţa de la cină, spuse el, am putea transforma 
întâmplarea într-un eveniment. 

— Acestea sunt cuvinte diferite, cu înțelesuri 
specifice, spuse roşcata tăios. Ca să fiu mai exactă, aş numi 
asta o întâlnire întâmplătoare. 

— Aţi cunoscut-o pe domnişoara Mather? întrebă 
doamna Chudderley. Modul indiferent în care ridica din 
umeri îl făcu să se gândească la o felină care se întindea şi 
se pregătea de atac. Secretara mea şi o adevărată expertă 
în arta conversaţiei. 

Acea glumă părea adresată domnişoarei Mather 
însăşi, care ridică din sprâncene. 

— Cred cu tărie în semnificaţia specifică a diverselor 
cuvinte, zise ea afectată. Este o calitate apreciată la o 
secretară, aşa am auzit. A, acela este ziarul de dimineaţă? 
Doamnă, vă întrebaţi... 

— Da, aşa este. 

Doamna Chudderley ridică din sprâncene şi întinse o 
mână acoperită de mănuşă. Michael îşi dădu cu întârziere 
seama că trebuia să i-l dea. O făcu, conştient şi supărat pe 
faptul că nu se deranjase să împăturească ziarul. Strânsese 
atât de tare pagina încât degetului lui mare lăsase pete de 
cerneală pe margini. 

Din păcate pentru el, doamna Chudderley era 
curioasă ca o pisică: ochii ei ageri se fixară pe această 


dovadă a interesului lui. 

— Bârfă medicală, spuse ea. Dumnezeule, nu ştiam că 
există asemenea lucru! 

Michael luă înapoi ziarul înainte ca ea să poată citi 
mai departe. 

— Da, spuse el, împăturindu-l, noi, doctorii, ne 
amuzăm cum putem. Presupun că dumneavoastră căutaţi 
secţiunea Societate? 

— Poate căutam un articol militar, zise ea. Poate că 
strategiile noastre regale mă ţin trează noaptea. 

El râse. Da, ea ridica sarcasmul la rang de artă. 

— Sunt convins, spuse el. Cred că prima secţiune vă 
va mulţumi, atunci. 

— De fapt, ultima secţiune este ceea ce o 
interesează, spuse domnişoara Mather, doar pentru ca apoi 
să închidă destul de brusc gura, în urma privirii tăioase pe 
care i-o aruncă stăpâna ei. 

— Atunci, probabil căutaţi un anunţ. Michael răsfoi 
ziarul până ajunse la pagina respectivă. Naşteri, morţi - a, 
şi următoarea pagină: un bal public în onoarea reginei... 

— Eu nu particip la baluri publice, spuse cu răceală 
doamna Chudderley. 

Scuturând ziarul, Michael îi studie linia serioasă a 
gurii. 

— Veşti despre o logodnă, atunci? 

Tăcere. Doamna Chudderley aruncă încă o privire 
fulgerătoare spre secretara ei. 

Oh, acum e/ se distra. 

— Dumnezeule! Să nu îmi spuneţi că unul dintre 
numeroşii dumneavoastră admiratori şi-a îndreptat atenţia 
în altă parte. Acum, asta - şi cred că şi domnişoara Mather 
va fi de acord - ar fi un eveniment. 

— Sunteţi foarte nepoliticos, spuse cu fermitate 
domnişoara Mather. 

Michael o privi uimit - la fel şi  domnişoara 


Chudderley. Fata se îmbujoră aşa cum numai o roşcată 
putea să o facă, în mod violent, toţi pistruii ei întunecându- 
se. 

— Bine, bombăni ea, apoi îşi frecă bărbia pătrăţoasă. 
Poate ar trebui să plec... 

— Da, du-te, spuse doamna Chudderley. Şi nu te 
întoarce până nu găseşti ceva acceptabil de purtat 
împreună cu modista. 

Lui Michael îi trecuse prin cap că fata era îmbrăcată 
ciudat. O bunică de optzeci de ani ar fi făcut materialul 
acela să pară învechit. 

— Ceva indecent, spuse domnişoara Mather. Da, mi- 
aţi spus. 

— Haide, n-am spus indecent... 

Secretara plecă, lăsându-i pe amândoi încruntându- 
se, mai întâi la silueta ei care se îndepărta, apoi unul la 
celălalt. 

Aproape imediat, doamna Chudderley îşi feri privirea 
de a lui. Se îmbujorase, iar lumina ce pătrundea prin 
umbrela ei din mătase adăuga o nuanţă şi mai intensă 
strălucirii rozalii din obrajii ei. Nici măcar cea mai stilată 
gazdă franţuzoaică nu ar fi găsit un cusur rochiei ei, o 
creaţie din mătase galbenă, de culoarea lămâii, care 
aluneca pe formele ei ca o mână iubitoare. 

Michael îşi trecu greutatea de pe un picior pe celălalt. 
Rareori se simţea atât de stingherit în prezenţa unei femei, 
mai ales în prezenţa uneia pe care ar fi preferat să o sărute. 
Pentru că, da, după ce o văzu, dură doar o secundă să îşi 
amintească de ce îşi dorise să ia cina cu doamna 
Chudderley în primul rând, după o săptămână în care 
încercase să nu se gândească la ea. lubea femeile 
spirituale. 

— Îmi voi lua şi eu un ziar, spuse ea, întorcându-se pe 
călcâie. 

— Nu, aşteptaţi. Secretara avea dreptate; era un 


bădăran. Scoase secţiunea despre spital din ziar şi i-l dădu 
ei. Mă tem că l-am cumpărat pe ultimul. 

Ea se opri, apoi se întoarse spre el, încetineala 
mişcărilor ei conferindu-le un aer răutăcios. Când luă ziarul 
oferit ca pe o ofrandă de pace, nu îl privi în ochi. 

Asta îi scufundă şi mai mult corăbiile lui Michael. 
Făcuse multe stângăcii la vremea lui, dar niciodată înainte 
nu făcuse o femeie să ezite să îl privească în ochi - cu 
excepţia surprizelor plăcute şi neaşteptate, iar situaţia de 
acum cu siguranţă nu putea fi catalogată astfel. 

— În legătură cu bazarul, spuse el. Îmi pare extrem de 
rău că mi-am încălcat cuvântul. 

— Aţi mai spus asta. Aşadar, îl cunoaşteţi pe ducele 
de Marwick? 

Michael aproape că se sufocă cu propriile cuvinte. 

— Ah - de ce întrebaţi? 

— Spitalul din bârfele alea medicale. Răsfoi ziarul, 
scuturând paginile. El este binefăcătorul acelui spital. Este 
hobby-ul fratelui său, să ştiţi. 

Hobby? 

— Ce mod interesant de a spune, zise el. Din câte am 
înţeles, au făcut progrese mari în prevenirea infecțiilor. 

Michael ar fi trebuit să primească un premiu pentru 
stăpânire pentru că nu începuse să îi citeze din statistici. 

— Adevărat? 

Tonul ei neîncrezător îi zgândări orgoliul. 

— Da. De ce vă surprinde? 

Doamna Chudderley ridică din umeri. 

— Recunosc, nu cred că şi-l imaginează cineva pe 
fratele domniei sale ca fiind un vizionar în ale medicinei. 
Dar poate că angajează un personal foarte bun. 

Ce naiba? Femeia îl făcea să pară un amator! 

— İl cunoaşteţi pe fratele ducelui? 

Ea clipi. 

— Nu-mi amintesc dacă ne-am întâlnit. Dar am auzit 


despre el. Zâmbetul ei slab, ca şi cuvintele, erau pline de 
condescendenţă. Londra este un loc mic, domnule Grey, 
pentru cei din cercurile mele. 

— A, îmi pot închipui, zise el. Cu siguranţă el nu 
auzise despre ea. lar reputaţia lordului Michael nu îl 
recomandă ca doctor? Asta vreţi să spuneţi? 

Tonul lui tăios păru să o amuze. Zâmbetul femeii se 
lărgi. 

— Mă rog. Presupun că, dacă o doamnă are nevoie de 
atenţii... particulare, ar fi bărbatul potrivit pentru asta. 

Dumnezeule! Aveau să îl lase vreodată să uite acea 
singură judecată greşită? „leşi pe uşa din faţă”, spusese 
Lady Heverley. „De-abia s-a luminat. Cine să fie afară ca să 
te vadă?” 

— Nu ştiam asta. Suna precum un cârcotaş băţos de 
optzeci de ani, dar un bărbat nu auzea în fiecare zi cum era 
bârfit ca fiind un dezmăţat. 

— Mă bucur că v-am putut lumina. Doamna 
Chudderley îşi întoarse atenţia asupra ziarului. Dar îi 
recunosc un merit: spitalul are un ambient destul de plăcut. 
Plin de lumină. Poate că asta ajută cu... infecțiile şi altele. 

Acum Michael se simţi uşor ameţit. 

— L-aţi vizitat? 

— Am mers la deschidere acum cinci ani. Ducele a 
găzduit o serată în rotondă. 

— Eu... trebuie să fi fost minunat. 

Fusese un coşmar. Să aibă întreg spitalul pregătit de 
deschidere, doar ca apoi să aştepte săptămâni întregi 
începerea sezonului social, totul pentru ca Margaret să îşi 
poată găzdui mai întâi petrecerea... 

— A fost acceptabil, spuse doamna Chudderley 
trecând la următoarea pagină. Acum dădea un adevărat 
spectacol după modul în care studia ziarul. N-am stat mai 
mult de un sfert de oră, continuă ea. Decoraţiunile erau 
sărăcăcioase, şampania era ieftină, iar oaspeţii mă tem că 


nu erau suficient de pretenţioşi pentru a-mi atrage atenţia. 
Dar, da, presupun că dumneavoastră vi s-ar fi părut 
minunat. 

Michael se abţinu să nu râdă, pentru că ea nu îşi 
putea închipui cât de mult părerea ei se potrivea cu a lui - 
şi, la urma urmei, femeia încerca să îl insulte. lar după 
bazar, el presupuse că îi datora satisfacția de a crede că 
reuşise. 

— Într-adevăr, spuse Michael. Fără îndoială, aveţi 
dreptate. 

Măcar de-ar fi cunoscut-o atunci. Ar fi putut petrece 
timpul împreună, plângându-se unul altuia. După aceea, i- 
ar fi putut arăta şi cât de bine le trata pe doamnele care 
aveau nevoie de atenţii... particulare. 

Replica lui nu o mulţumi. Doamna Chudderley ridică 
privirea şi se încruntă la el. Michael presupuse că ar fi 
trebuit să pară puţin mai supărat. 

— Adică, sunt convins că aş fi fost copleşit de 
eveniment, spuse el. Această mascaradă deja îi afecta 
demnitatea. 

Doamna Chudderley îşi reîntoarse privirea asupra 
ziarului. 

— Da, mă rog. Presupun că nu v-aţi fi simţit 
confortabil în prezenţa unor asemenea oameni. 

— Credeam că aţi spus că nu era o companie selectă. 

Ea ridică din nou privirea. 

— Prin selectă nu mă refer la origini, domnule. Mă 
refer la inteligenţă şi bun-simţ, zise ea şi zâmbi. 

Orice reţetă complexă îi produsese acel zâmbet, 
făcuse o treabă minunată, amintindu-i lui Michael că el juca 
rolul unui bărbat mult prea nesemnificativ pentru a merita 
atenţia ei. Şi, pentru prima dată, se simţi iritat de acest 
lucru. 

Îşi dorea ca scuzele să îi fie luate în serios. Voia, îşi 
dădu el seama, o altă şansă de a lua cina cu ea. Viaţa de 


provincie era plictisitoare. Şi ce dacă Jane Hull l-ar 
recunoaşte? El nu ar fi prea bucuros - dar dacă ea reuşea 
să îi dezvăluie identitatea, Michael s-ar desfăta apoi cu 
expresia de pe chipul doamnei Chudderley. „Cred că aţi 
auzit despre mine”, ar adăuga el. 

— Aţi căzut pe gânduri? întrebă ea pe un ton suav. 
Pot să repet comentariul. 

— Nu este nevoie, spuse el. Cred că tocmai mi-aţi 
insultat originile. Am dreptate? 

— Da, întocmai. 

Doamna Chudderley trecu la următoarea pagină. 
Orice ar fi citit acolo o făcu să încremenească. 

— Aţi găsit anunţul pe care îl căutaţi? întrebă el. 

Ochii ei îi întâlniră pe ai lui, apoi priviră peste umărul 
său şi se întoarseră asupra paginii. 

— Da, spuse ea. Strângea hârtia atât de tare între 
degete, încât i se albiseră. 

Poate că speculaţia lui despre un fost iubit nu fusese 
atât de departe de adevăr. 

— Sunteţi bine? 

— A, foarte bine. 

Împături ziarul şi îl puse sub braţ. Într-adevăr, anunţul 
nu era despre o logodnă, ci despre un deces: decesul unei 
plimbări, asasinul fiind un nordic. 

Dumnezeule, era splendidă când era supărată. Dacă 
ar fi avut o sabie în mână, Michael ar sângera chiar în acest 
moment. 

— lar acum se pare că întâlnirea noastră s-a 
transformat într-o dispută. Vă cedez victoria, doamnă. 

Pentru un moment scurt, gura ei păru să tremure - 
dar apoi se curbă într-un zâmbet luminos şi aprig. 

— Nu cred că cineva poate ceda ceva ce deja a 
pierdut, spuse ea. Dar nu vă descurajaţi; vă puteţi plânge 
de grosolănia mea diseară, la tavernă. Asiguraţi-vă că le 
spuneţi că nu v-am salutat de rămas-bun, domnule. 


Doamna Chudderley ridică bărbia semeaţă şi trecu pe 
lângă el. Michael se întoarse pentru a o privi îndepărtându- 
se. Nu era doar în imaginaţia lui: umerii ei se moleşiseră, 
parcă devenind abătuţi. Ce văzuse în ziar de o descurajase? 

La naiba! Michael trebuia să facă rost de un alt 
exemplar al acelui ziar. 


Capitolul 7 


Ciocănitul se auzi în toiul nopţii. Liza deschise ochii, 
apoi gemu din pricina junghiului de durere care îi străpunse 
capul. Prea mult vin la cină. 

Ciocănitul se auzi din nou în uşa laterală. 

Covorul era rece sub tălpile ei desculţe. Mâna îi 
cotrobăi îi căutarea clanţei. In urma ei, din budoar, se auzi 
un foşnet în timp ce servitoarea ei, Hanson, se trezi. Liza 
deschise uşa. 

Mather stătea în pragul uşii, chipul fiindu-i palid în 
lumina lumânării pe care o avea cu ea. 

— Doamnă, iertaţi-mă că v-am trezit. 

Ceasul de pe coridor arăta trei şi jumătate, iar Mather 
era îmbrăcată. Teama o copleşi pe Liza ca un duş rece ca 
gheaţa. 

— Ce este? Ce s-a întâmplat? 

— A venit un băiat - John Broward. Spune că aţi vrea 
să ştiţi că mătuşa lui este încă în travaliu. 

Respirația i se tăie. 

— Poftim? 

Mary simţise primele convulsii în urmă cu aproape 
două zile! 

Chipul lui Mather era sumbru. 

— Se pare că a cerut să vă vadă. 

Liza îşi simţi inima ca prinsă într-o menghină din 


pricina semnificației acelui gest. Prietenia ei cu familia 
Broward nu ajunsese niciodată la asemenea intimitate; în 
mod normal, ea nu avea ce căuta în casa lor într-un astfel 
de moment. Dar dacă Mary Broward se temea de ce era 
mai rău, atunci bineînţeles că ar fi vrut să vorbească cu 
binefăcătoarea familiei. Mary se gândea întotdeauna la 
binele copiilor ei... 

Liza se întoarse spre servitoarea ei, care stătea cu 
gura căscată, ca o idioată. 

— Hanson, îmbracă-mă repede. Pune să înşeueze un 
cal, îi zise ea peste umăr lui Mather. Va fi mai rapid aşa. 

— Deja am dat ordinul, spuse Mather. 


* 


Nu din nou. Totul era prea familiar. Călătoria prin 
întunericul nopţii. Inima bubuindu-i cu teamă. Işi aminti 
cum se urcase în tren la St. Pancras, cotrobăind orbeşte 
după biletul ei, şi privirea înţelegătoare a conductorului. 
Atunci ajunsese prea târziu. Mama ei deja murise. lar 
acum... 

Păşi în micul dormitor al familiei Broward. Aerul era 
greoi, mirosind a sudoare şi a sânge. Mary zăcea pe o 
grămadă de cearşafuri mototolite. Pânza care îi acoperea 
talia şi picioarele îl ascundea pe doctorul care o examina. 

Această pudicitate prefăcută îi atrase atenţia Lizei. Un 
val neaşteptat de furie o inundă. Nici ea nu îl înţelegea, dar 
se simţea mai bine, mult mai bine aşa, decât cu 
sentimentul de teamă. 

— De ce nu am fost informată înainte de asta? întrebă 
ea. 

Prea tăios, prea tare. Capetele se întoarseră spre ea. 

Apoi îşi dădu seama că micuța încăpere era 
aglomerată. Soţul lui Mary era îngenuncheat lângă capul ei, 
cu ochii închişi şi mâinile împreunate, murmurând o 


rugăciune. lar domnul Morris... bătrânul doctor stătea lângă 
fereastră, trăgând adânc în piept aerul care intra prin 
geamul deschis. 

— Doamnă Chudderley, spuse el, evident tulburat. 
Bărbatul de sub cearşaf, bărbatul care o îngrijea pe Mary, 
se îndreptă de spate şi se dovedi a fi domnul Grey. 

Liza nu îl mai văzuse de o săptămână. Jignirea lui 
părea neînsemnată acum. Doar priceperea lui conta. 

— Cum se simte? întrebă ea. O puteţi ajuta? 

Domnul Grey avea cearcăne întunecate şi o privi doar 
pentru o secundă, înainte ca gemetele lui Mary să îi atragă 
din nou atenţia asupra ei. 

— Ar trebui să plecaţi, îi spuse el. 

— Ar trebui să luaţi cearşaful ăla ridicol de pe ea, 
spuse Liza. Să vedeţi ce faceţi! 

— Doamnă Chudderley, începu domnul Morris cu 
asprime, dar Grey i-o reteză. 

— Da, spuse el cu răceală. Aşa ar trebui. Cred că o voi 
face, doamnă, de îndată ce veţi părăsi camera. 

— Doamna Broward a dat instrucţiuni foarte specifice, 
izbucni domnul Morris. A vrut să îi fie respectată 
intimitatea. 

Liza nu înţelegea privirea sumbră pe care Grey i-o 
aruncă lui Morris, dar linişti ceva în interiorul ei. Doctorul 
avea să renunţe la cearşaf. 

— Voi aştepta afară, spuse ea, şi ieşi în micul coridor, 
unde aşteptau ceilalţi membri ai familiei. 

Genunchii îi tremurau. Recunoscătoare, luă scaunul 
pe care unul dintre fii îl eliberă pentru ea. Paul Broward, 
venit acasă de la şcoală. Băiatul făcu o mică plecăciune, 
căreia ea îi răspunse încuviinţând din cap. „Il învaţă bunele 
maniere la Harrington”, gândi ea absentă. Contabilii ei 
încercaseră să o convingă să renunţe la asemenea 
cheltuieli. Ticăloşii! 

Niciun sunet nu se auzea din dormitor. Tăcerea din 


hol apăsa ca o greutatea imensă pe umerii ei. Daniel 
Broward, puştiul de nouă ani, veşnic murdar, îi cuprinse 
încheietura cu o mână mică şi transpirată. 

— Mama este bine? Aţi văzut-o? 

Liza îl privi prin întuneric. Podeaua din lemn scârţâi în 
timp ce cineva cobora scările. Nu mai fusese niciodată în 
această parte a casei. Le era rudă, dar nu o prietenă 
adevărată. Pentru ea exista doar salonul şi cele mai bune 
tacâmuri, şi cel mai bun ceai pe care îl aveau. Familie, dar 
nu familie adevărată. 

— Da, spuse ea, va fi bine, dar vocea îi era 
sugrumată, iar băiatul simţi incertitudinea ei. 

Mâna îi alunecă de pe a ei, încleştându-se în pumn, pe 
care şi-l băgă în gură. Domnişoara Broward, suspinând 
îndurerată, îl luă în braţe şi îl ţinu pe genunchii ei. 

Aici era dragoste. Privindu-i, Liza se simţi copleşită de 
durere. Ce alinare putea găsi în faptele crude ale vieţii? 
Făcu o grimasă. Era prea devreme pentru această 
deznădejde. Deloc necesară. Furia ei se întoarse brusc 
împotriva sa. 

— Doamna Broward va fi bine, spuse ea. Aici era 
fermitatea de care avea nevoie, în vocea ei de acum. Doi 
doctori o îngrijesc. Va fi bine, Daniel. 

— Mulţumesc că aţi venit, spuse domnişoara Broward. 
Părea răguşită, de parcă ar fi ţipat. 

— Dacă aş fi ştiut, aş fi venit mai devreme. 

— Desigur. N-am vrut să vă deranjăm. Apoi ea a cerut 
să vă vadă, dar... 

Liza închise ochii. Durerea din capul ei se simţea 
precum o dovadă intolerabilă a propriei josnicii. Astă-seară 
stătuse în salon, plănuind o petrecere, bând şi toastând cu 
Jane pentru toate prostiile. Intre timp, Mary zăcuse în acel 
pat, suferind... 

O voce ridicată răsună prin perete, cuvintele fiind 
înăbuşite, dar dispoziţia lor era clară. In dormitor, bărbaţii 


se certau. 

Liza îşi drese glasul: 

— Am crezut că va fi bine. 

Luni, la piaţă, Mary simţise primele dureri. Dar păruse 
atât de calmă. Născuse deja şase copii. Nu avusese 
niciodată probleme cu vreo naştere. 

— Da, spuse domnişoara Broward, apoi tăcu. 

Uşa se deschise brusc. Domnul Broward ieşi 
împleticindu-se. 

— Nu pot să privesc asta, spuse el, ştergându-şi 
lacrimile de pe obraji. Nu pot. lertaţi-mă. 

În urma lui, apăru domnul Morris. 

— Doamnă Chudderley, spuse el sobru. Aş vrea să 
vorbesc cu dumneavoastră, vă rog. 


* 


Domnul Grey îşi scotea instrumentele pe lada de 
lângă piciorul patului. Cu o agresivitate neobişnuită, 
domnul Morris o împinse spre el. 

— Spuneţi-i ce aveţi de gând să faceţi. Dacă domnul 
Broward nu are curaj să îşi apere soţia, ea o va face! 

Liza aruncă o privire confuză spre pat. 

— Despre ce e vorba? Mary zăcea destul de 
nemişcată, singurul semn de viaţă fiindu-i genele care 
tremurau uşor şi luciul subţire de transpiraţie care îi 
acoperea pielea. Dumnezeule, este... 

— Nu, spuse domnul Grey. Morris i-a administrat o 
cantitate mică de cloroform ca să îi aline durerea. Nu va 
dura mult. 

Ochii Lizei căzură pe bisturiul din mâna lui. Domnul 
Grey îl scufundă într-un vas mic cu un lichid care clocotea. 
Putea exista un singur motiv pentru un asemenea cuţit. 

— Vreti să... 

El ridică privirea. Ochii lui luminoşi păreau să o 


evalueze. 

— Copilul este blocat prea sus, în pelvis, spuse el. 
Operația este singura opţiune. 

— O craniotomie este soluţia evidentă! izbucni Morris. 

Liza îl privi când pe unul, când pe celălalt. 

— Ce este asta? 

— O procedură care i-ar salva viaţa doamnei Broward, 
spuse domnul Morris după o clipă. 

Pauza aceea părea importantă. 

— Şi copilul? întrebă ea. 

Liza observă cum bătrânului doctor i se încordă 
maxilarul. 

— Copilul... nu ar supravieţui. Dar ea, da. Ceva ce 
domnul Grey nu poate garanta, după planul /ui! 

— O craniotomie are riscurile ei. Grey se aplecă, 
scoțând din geanta lui neagră o bucată de sârmă argintie. 
Desfăcu sârma, cufundând-o în soluţie. În comparaţie cu 
agitația lui Morris, mişcările lui calculate păreau enervant 
de calme. Dimpotrivă, continuă el, o operaţie cezariană i-ar 
putea salva pe amândoi. Şi asta este preferința doamnei 
Broward. 

Morris pufni batjocoritor. 

— Preferinţa e; - da, foarte bine, haide să ascultăm de 
o femeie isterică din pricina durerii! Şi dacă tot eşti aici, 
spuneţi-i doamnei Chudderley despre riscul infecțiilor şi 
despre cât de des supravieţuieşte o femeie acestor infecţii! 
Ca să nu mai spunem de hemoragie! De ce... 

— Suturi uterine, spuse Grey. 

— Imposibil. Cum le veţi scoate? 

Zâmbetul lui Grey era rece şi tăios. 

— Nu este treaba mea să vă educ. Acum, din geanta 
de la picioarele lui, scoase un ac şi un sul de tifon alb. 
Sauminger a scris o monografie despre acest subiect în 
urmă cu cinci ani, continuă el. 

— Nu. Morris scutura din cap. Vrei să trec cu vederea 


nebunia asta pe baza tacticilor moderne ale unui neamt? 
Nu, nici în ruptul capului! 

Domnul Grey nu răspunse, concentrându-se pe 
sarcinile sale. Liza privi din nou spre pat, îngrijorarea 
încleştându-i gâtul. Nu înţelegea de ce ea fusese târâtă în 
cearta asta. Dar, cu siguranţă, Mary nu mai avea mult timp. 
Faţa ei era ca de ceară, aproape lipsită de sânge. 

— Faceţi ceva, strigă ea. Unul sau celălalt! 

— Vorbiţi cu domnul Broward, îi spuse Morris. Vă rog, 
convingeţi-l să oprească asta! Gândurile îi sunt confuze. Se 
va încrede în judecata dumneavoastră! 

Liza înghiţi în sec. 

— Dar eu habar nu am care... Domnule Grey, care 
este argumentul dumitale? 

Domnul Grey ridică privirea. 

— Domnul Broward a lăsat alegerea pe mâinile soţiei 
sale. lar eu nu aş fi de acord cu ea dacă nu aş crede că aşa 
este cel mai bine. Ştiu care sunt şansele şi riscurile, şi mi le 
asum. 

Vorbi scurt şi tăios, nu aşa cum ar vorbi un om care 
încearcă să fie convingător. Acest lucru, mai mult decât 
orice, o făcu să se decidă. 

— Atunci, dacă familia Broward simte că aşa este cel 
mai bine, trebuie să le respectăm dorinţa. 

Morris lovi aerul cu mâinile - o mişcare atât de 
violentă, încât Liza făcu speriată un pas în spate. 

— Un croitor şi soţia lui! Un croitor - auziţi ce spuneţi? 
Aveţi încredere în el în privinţa croielii unei haine, dar aici 
este vorba despre viaţa unei femei, doamnă! 

Sfidarea lui era mai tăioasă şi mai şocantă decât o 
palmă. Liza se holbă la el. Bărbatul se înroşi la faţă, dar nu 
îşi feri privirea. 

— Eu nu voi lua parte la asta. Stropi de salivă îi 
zburau din gură. Mă auziţi? Nu voi asista! 

În momentul de tăcere care urmă, teama se încolăci 


în jurul plămânilor ei, până când Liza nu mai putu să 
respire. Deci asta era frica adevărată. Venise să o privească 
pe Mary Broward murind. 

— Trebuie, şopti ea, dar Morris îşi feri privirea, 
muşcându-şi buzele. 

— Nu este nevoie de dumneata, spuse domnul Grey. 

Aerul reveni în plămânii Lizei. Ea se întoarse spre el, 
foarte recunoscătoare să vadă încrederea fermă de pe 
chipul lui, în timp ce Morris explodă în spatele ei: 

— Prostii! Nu o poţi face singur! 

— Mâinile dumitale nu sunt destul de ferme. Atenţia 
lui Grey căzu asupra Lizei. Voi avea nevoie de ajutorul 
dumneavoastră. 

— Poftim? Şocul se transformă în groază pe măsură 
ce înţelese. Nu, nu putea vorbi serios Vreţi să vă ajut? 

— E scandalos, spuse Morris. Va leşina la prima 
picătură de sânge! 

Grey o studie cu o privire îndelungată, desfăşurând o 
fâşie de tifon. 

— Mă ajutaţi? 

Stomacul Lizei se încleştă. Nu, nu. El voia să o facă 
părtaşă la o operaţie care o putea ucide pe Mary? 

— Nu pot! Niciodată nu am mai... 

— Copilul. Vocea sugrumată venea dinspre pat. Vă 
rog... Morris, cu o înjurătură joasă, se întoarse cu spatele. 
Liza păşi spre pat, gândindu-se să vorbească cu Mary, dar o 
mână dură pe braţul ei - mâna lui Grey - o trase înapoi. 

— Lăsaţi-o în pace, spuse el. Apoi îi şopti la ureche: 
Sunteţi speriată. Înţeleg asta. Dar trebuie să decideţi acum, 
repede. Aş prefera să nu includ vreun membru al familiei ei 
în operaţie. 

Liza ezită, întorcându-se spre el pentru a-l privi în 
ochi. Un gând straniu, trecător: ea crezuse că ochii lui erau 
atât de frumoşi. Dar acum erau injectaţi, mortal de sobri. 
Nu recunoscu în el nimic din bărbatul care flirtase cu ea şi o 


sărutase lângă lac. 

— Dacă fac vreo greşeală... Când vreodată mai făcuse 
ea ceva atât de important şi de delicat? Nu cosea nici 
măcar goblenuri. Nici măcar nu se îmbrăca singură! Sunt 
ultima persoană căreia ar trebui să-i cereţi ajutorul. 

O umbră străbătu chipul domnului Grey, prea 
trecătoare ca să o poată descifra. Dar expresia lui aspră se 
îmblânzi. 

— Nu v-aş cere ajutorul dacă nu v-aş crede capabilă 
să o faceţi. Trebuie doar să îmi urmaţi instrucţiunile. 

Liza nu putea face asta. Nu. Privi în altă parte - dar 
ochii i se fixară pe privirea rugătoare şi agonizantă a lui 
Mary. Gâtul i se încleştă. Cum putea să refuze? 

— Da. Dumnezeule. Vă voi ajuta. 

Îşi ridică mâinile pentru a le testa. Spre uimirea ei, 
domnul Grey avea dreptate. Nu tremurau. 


* 


De îndată ce Morris ieşi din încăpere, iar domnul Grey 
încuiase uşa, timpul păru să încetinească. Liza îşi spălă 
mâinile pentru ceea ce păru o eternitate, neîncrederea 
gonind ca o teamă prin sângele ei, iar mirosul înţepător al 
antisepticului provocându-i lacrimi în ochii obosiţi. Domnul 
Grey aprinsese lămpile. Totul deveni mult prea dureros de 
luminat. Inima îi bubuia ca un strigăt de luptă înainte de 
bătălie: ce făcea? Probabil că el era nebun de îi cerea ei să 
îl ajute. Ea era un fluture. O frumusețe profesionistă, în 
numele lui Dumnezeu. 

Când el îi întinse o cârpă îmbibată cu cloroform, Liza 
tresări. 

— Nu mai este nimeni aici care să poată ajuta? 

El o privi în ochi. 

— Pot să trimit după cineva. Pershall ar trebui să 
sosească. 


Dar ar putea dura prea mult. 

— Nu pot să fac asta, spuse. Nu înţelegeţi. 

El habar nu avea cine era ea. Dacă i-ar fi cunoscut 
reputaţia sau ar fi înţeles cât de săracă îi era judecata, nu i- 
ar fi cerut niciodată ajutorul. 

„O voi ucide.” 

— Puteţi să o faceţi, spuse el. Vă voi explica fiecare 
pas. 

Liza înghiţi în sec, convinsă că avea să i se facă rău. 
Dar luă cârpa şi trecu lângă capul lui Mary, încercând să 
zâmbească măcar palid, aşa cum o făcea Mary - 
Dumnezeule sfinte, o încercare de a o asigura că va fi bine 
- înainte de a o pune cu grijă peste nasul femeii. 

Ochii lui Mary se închiseră din nou. Apoi întreaga lume 
se reduse la acel pat, la mişcările tăcute ale lui Grey în timp 
ce sprijini genunchii lui Mary de pături. 

— Acum antisepticul, spuse el. Aceasta este sarcina 
dumneavoastră. Eu voi pregăti furtunul. 

Era uimitor că nu îi tremura mâna. Cum de ştiuse 
Grey că nu avea să îi tremure? Liza se concentră intens pe 
sarcina ei, limitându-şi conştienţa doar pe acel moment: pe 
linia arcuită a burţii lui Mary în timp ce o ştergea. Pe 
slăbiciunea înfricoşătoare a loviturilor din ce în ce mai 
lipsite de vlagă ale copilului. 

Pe mirosul înţepător şi dulceag al cloroformului, în 
timp ce îi administra o nouă doză, sub îndrumarea 
domnului Grey. Pe mirosul ca de cupru al sângelui în timp 
ce el făcu prima incizie. 

În tot acest timp, Liza se simţi liniştită de vocea lui - 
fermă, clară şi lipsită de îndoieli în timp ce o ghida. Vocea 
lui făcu posibil ca mâna ei să rămână fermă în timp ce îl 
ajută cu furtunul din cauciuc - „ca să controleze drenajul”, 
îi spusese el. Vocea lui o făcu să rămână calmă în timp ce îl 
privea dezvăluind secretele groaznice pe care pielea le 
ascundea vederii. Cumva, nimic din toate astea, din 


sângele şi dezastrul din jur, nu îl afecta; cu fiecare pas, 
rămase la fel de calm şi de sigur pe sine; la fel şi Liza, 
respirând adânc, rămânând calmă, chiar şi când sângele se 
vărsa în voie şi bisturiul lui tăia din nou. Nu putea fi rău. 
Pentru că el nu părea îngrijorat. 

Totuşi, când eliberă copilul din pântec - când i-l puse 
în braţe agitat şi plin de sânge, iar ea îşi dădu seama că era 
o fetiţă perfectă, cu gene şi unghii, toate intacte - o parte 
din ea se trezi brusc. Parcă se reîntoarse deodată în corpul 
ei şi începu să tremure în această mică încăpere, care 
duhnea a cloroform şi a sânge, în timp ce ţinea în braţe un 
copil viu, care fusese imposibil de aproape de a nu trăi 
deloc. 

„Dumnezeule”, gândi ea. Privi de la copil la Mary, care 
încă dormea, împăcată în visele ei sedate, apoi la bărbatul 
care acum stătea aplecat asupra ei, mânuind acul şi firul 
argintiu. O cosea pe Mary strat cu strat, murdar de sânge 
până la cot, fără vreun alt semn pe chip decât o 
concentrare intensă. 

Acelaşi bărbat care o sărutase şi râsese. 

Nu putea să îşi ia ochii de la el. Domnul Greu nu 
renunţa. Salvase o viaţă şi acum se lupta să o salveze şi pe 
cealaltă. 

Liza simţi cum rămâne fără suflare. Niciodată nu mai 
fusese martoră la ceva atât de serios. Niciodată nu mai 
văzuse un bărbat făcând un lucru atât de important. Un 
sentiment straniu o cuprinse, un fior în tot corpul, 
asemenea unei minuni. Strânse şi mai tare copilul la piept. 
„Ştiu care sunt şansele şi riscurile, şi mi le asum.” 

Plânsetul supărat o făcu să tresară. Bebeluşul ţipă, 
înroşindu-se la faţă. Apoi se auziră paşi pe scări, uşa se 
zgudui, iar domnul Grey o privi, o privire dură care fu 
întreruptă când clipi, ca şi cum ar putut brusc să vadă din 
nou. 

— Bravo, spuse el. 


— Da, şopti ea. 

— Daţi-le copilul, dar nu îi lăsaţi să intre - voi mai 
avea nevoie de ajutor încă o dată. 

Liza merse la uşă. 


Când operaţia se încheie, Liza se întoarse la Havilland 
Hall doar ca să se spele şi să doarmă. O aşteptau treburi 
nesfârşite la familia Broward, pentru că, în numele lui 
Dumnezeu, ea încă avea banii necesari pentru a le uşura 
viaţa. Trebuia să angajeze o doică, pentru că durerile lui 
Mary necesitau laudanumi, ceea ce îi făcea laptele destul 
de periculos. Croitoria domnului Broward nu putea fi 
închisă, pentru că primea o livrare de materiale din Londra. 
Dar Liza alcătui un program pentru vecini, tineri chemaţi de 
la câmp ca să se ocupe de croitorie de îndată ce el primea 
materialele. 

Aproape în momentul în care aceste chestiuni 
fuseseră stabilite, la o zi de la naşterea copilului, Mary 
făcuse febră. Pentru prima dată, domnul Grey păru 
îngrijorat. lar asta o speriase pe Liza mai mult decât căldura 
care radia din corpul lui Mary. 

A doua şi a treia zi trecură pe nesimţite: băi cu gheaţă 
pentru a reduce febra lui Mary; administrarea constantă de 
medicamente; supravegherea ei pentru a se asigura că îi 
rămân curate căile respiratorii. Aproape de amiaza celei de- 
a patra zi, Mary începu să delireze şi fu nevoie să o 
supravegheze din nou. La scurt timp după aceea, domnul 
Morris le făcu o vizită, cerând să o examineze el însuşi pe 
Mary. Fu scurt şi la obiect, furia lui nestingându-se. Dar 
domnul Grey îşi cedă cu amabilitate pacientul, iar după o 
scurtă conversaţie cu Morris, Liza merse să îl caute, 
nerăbdătoare să îi ştie părerile. 


4 Substanţă narcotică din opiu, folosită ca medicament (n.tr.) 


El stătea în grădina mică a casei, înconjurată de ziduri 
de piatră. Liza se aşeză lângă el pe banca joasă; era destul 
de lată pentru încă doi oameni. Lumina delicată a soarelui 
şi căldura blândă, albinele bâzâind din floare în floare în 
jurul lor, le oferiră un răgaz bine-venit din întunecimea 
casei. Cineva, domnişoara Broward cel mai probabil, îi 
adusese domnului Grey un mic dejun simplu, cu carne rece 
de vită, brânză şi pâine. El îi întinse tăcut o bucată de 
brânză. 

Ea muşcă din ea, dar mestecă fără prea mult 
entuziasm. 

— Credeţi că îi va trece febra azi? 

— Dacă avem noroc. 

Domnul Grey ciuguli din pâine, încruntându-se. 

— Este un semn rău, nu-i aşa? Că are halucinaţii? 

Gura i se schimonosi, nu tocmai într-un zâmbet. 

— Aţi vorbit cu domnul Morris? 

— Dumnealui spune că trebuie să îi puneţi ventuze. 

— Nu ar ajuta, spuse el calm. Cred că domnul Morris 
tânjeşte după anii 1830. 

— Dar are dreptate că este un semn rău? 

Domnul Grey oftă. 

— Nu este un semn bun. Nu. 

— În regulă. Liza trase aer în piept. Voi trimite vorbă 
la Havilland Hall că trebuie să rămân peste noapte aici. 

El îi aruncă o privire pe care Liza nu o putu descifra. Şi 
domnul Grey se întorsese acasă, o dată sau de două ori, ca 
să se odihnească şi să îşi facă provizii. Dar după cearcănele 
de sub ochii lui, nu îşi permisese să doarmă prea mult. 

— Nu este nevoie. Mă pot ajuta ceilalţi dacă este 
nevoie. 

Era ciudat că Liza se simţi rănită de ideea că el nu 
avea nevoie de ea. 

— Dar Paul se întoarce la şcoală astăzi, iar 
domnişoara Broward trebuie să aibă grijă de cei mici şi de 


bebeluş. lar domnul Broward este epuizat şi devine extrem 
de supărat când îşi vede soţia în starea asta. Va fi mai bine 
dacă aş rămâne, nu credeţi? 

El se întoarse şi o privi. În lumina puternică a zilei, 
umbrele de sub pomeţii lui erau şi mai pronunţate. 

— Ajutorul dumneavoastră este bine-venit, spuse el 
încet. Dar sunt convins că aveţi şi alte obligaţii. 

Ea ridică din umeri. Mather şi Jane erau la zi cu 
pregătirile pentru marea petrecere - un lucru bun, pentru 
că Liza nu se putea gândi la asta acum. Cât despre altceva, 
Havilland Hall funcţiona ca pe roate: ea era doar un 
spectator inert al activităţii casei. 

— Nimic important, spuse ea. 

Domnul Grey nu răspunse. Nici nu îşi feri privirea, deşi 
îşi mişcă puţin capul, astfel că razele soarelui căzură brusc 
pe ochii lui, luminându-i. Se asortau cu cerul de deasupra 
lui, de un albastru dureros. 

Liza se foi uşor pe bancă, jenată de o conştientizare 
bruscă. De câteva zile, el fusese o autoritate rezervată: 
doctorul, dând instrucţiuni, cel care trebuie ascultat. Dar 
acum, brusc, ea îl văzu din nou ca pe un bărbat, maxilarul 
lui puternic fiind ascuns de barba nerasă şi de părul lucios 
ciufulit peste măsură. Şi mai observă, de asemenea, că 
părul ciufulit i se potrivea, îi stătea bine aşa. Domnul Grey 
nu era chipeş într-un mod clasic, dar avea trupul unui 
soldat, înalt şi uscăţiv - şi o minte ageră şi informată, şi 
mâini late care salvaseră un copil şi apoi mângâiaseră 
blând capul unei femei suferinde în timp ce vorbea cu ea, 
şoptindu-i şi încurajând-o să creadă că avea să trăiască şi 
să îşi vadă copilul. 

Ochii Lizei căzură pe acele mâini, bronzate, cu degete 
lungi şi competente, şi ceva fierbinte se agită înăuntrul ei, 
ceva de-a dreptul copleşitor şi îngrozitor de deplasat şi de 
nepotrivit. Când îl sărutase lângă lac, nu ştiuse nimic 
despre el. Admiraţia, atracţia ei fuseseră bazate pe surpriza 


pe care o avusese: un provincial cu umor şi inteligenţă, un 
bărbat care mirosea delicios, ale cărui buze erau 
surprinzător de abile. 

Dar apoi salvase viaţa unui copil şi pe a lui Mary. lar 
acum se priva pe sine de odihnă ca să se asigure că Mary 
avea să trăiască în continuare. 

Acum Liza îl dorea şi pentru aceste motive. Nu mai 
era o simplă distracţie. Era un bărbat care merita să fie 
dorit. 

lar el încă se uita la ea. 

Liza îşi dădu câteva şuviţe rebele de păr după ureche, 
devenind deodată conştientă de cât de mult transpirase 
când îi ajutase pe ceilalţi să o imobilizeze pe Mary. 

— Ce s-a întâmplat? întrebă ea, încercând să îl 
înveselească. De ce mă priviţi aşa? Mi-a crescut încă un 
cap? 

El îi oferi un zâmbet lipsit de vlagă. 

— Cel pe care îl aveţi este deja suficient pentru a 
atrage priviri. Nu, doar mă întrebam... ce vă ţine cu 
adevărat aici? 

Gâtul i se încleştă. Oare el simţise cumva schimbarea 
din starea ei? Simţise că fiecare centimetru din pielea ei 
tânjea să se apropie de el? Gândul era prea îngrozitor. Cu 
Mary atât de bolnavă... 

— Aţi spus că febra ar putea fi ceva serios. Dar dacă 
preferaţi... 

— Nu, spuse el imediat. Nu mă înţelegeţi greşit. Nu aş 
putea spera la un ajutor mai bun. Sunteţi calmă şi cu capul 
limpede; ascultați cu atenție şi urmați metodic 
instrucţiunile. 

Liza îşi putea simţi chipul încălzindu-se. Ce laudă 
stranie, să o impresioneze atât de profund. 

— Nu au fost cele mai grele sarcini. 

— Aţi fi surprinsă. A fost norocul domnului Broward, şi 
al meu, că aţi fost aici în acea primă seară. Dar mărturisesc 


că sunt surprins că aţi rămas atât de mult. Ştiu că 
sănătatea lui Mary vă îngrijorează. Dar, mă întreb... vă 
temeţi de ce s-ar putea întâmpla în absenţa 
dumneavoastră? Sau sunteţi ţinută aici de... noutatea 
situaţiei? 

Liza se încordă. Dar, după ce medită un moment, îşi 
dădu seama că în vocea lui nu era nicio urmă de critică, în 
ciuda aluziei lui că ea şi-ar putea oferi ajutorul din 
plictiseală - sau pentru faptul că se îndoia de capacităţile 
lui. Curiozitatea domnului Grey părea prea sinceră ca să se 
simtă jignită. 

— Bineînţeles că am încredere că veţi avea grijă de 
ea, spuse Liza. 

— Mulţumesc. Vocea lui era serioasă. Vă asigur că 
preţuiesc foarte mult încrederea dumneavoastră. 

Cât de serios vorbea! Ca şi cum încrederea e; chiar 
însemna ceva ieşit din comun pentru el. Ideea o făcu să se 
simtă ciudat de ruşinată. Îşi plecă privirea, încercând să 
netezească cutele rochiei, care era mototolită peste 
măsură. 

— Poate că un motiv este şi noutatea situaţiei, 
recunoscu ea. 

Când avusese grijă de Mary se simţise... utilă într-un 
mod pe care nu îl mai experimentase vreodată. Înainte, le 
oferise bani celor nevoiaşi. Dar acum se implicase trup şi 
suflet. Ţinuse în braţe un copil care trăise şi datorită 
eforturilor ei. Cine dintre prietenii ei ar fi crezut-o capabilă 
de asemenea fapte? Nello ar fi râs în hohote doar la auzul 
ideii. 

— Presupun, zise ea ezitant, că îmi place să mă simt 
ca şi cum aş fi... utilă. 

In aceste ultime zile nu se simţise singură nici măcar 
o clipă. Nu auzise nici măcar o dată vocea dojenitoare a 
mamei sale. Dumnezeule. Ce motiv egoist! 

— Deloc, doamnă Chudderley. Domnul Grey luă o 


firimitură de pâine între degetul lui mare şi arătător şi o 
aruncă unei cinteze îndrăzneţe care ţopăia spre ei. Vorbiţi 
cu un om care a ales medicina drept un mijloc de trai. Nu 
este un drum obişnuit în viaţă, dar unul care mi-a garantat 
că serviciile mele vor fi preţuite. Asta a fost important 
pentru mine, să fac ceva ce... alţii nu pot să facă. 

Ea ezită. 

— Imi puteţi spune Elizabeth. Este mai uşor, adăugă 
ea repede. Doamna Chudderley sună atât de greoi şi este 
atât de lung. 

Brusc, Lizei nu îi mai plăcea că el îi spunea pe numele 
fostului ei soţ. Alan Chudderley nu avea nicio legătură cu ea 
acum. Nu avea nicio legătură cu e/. 

— Elizabeth. El rosti numele încet. Un numele elegant. 
Vi se potriveşte. 

Dar el nu o invită să îi spună pe numele mic. Liza 
încercă să nu se simtă jignită din această pricină. Poate 
domnul Grey simţea că ar fi prea necuviincios pentru un 
bărbat de rangul lui. 

— Atunci, tatăl dumneavoastră a fost implicat în alte 
afaceri? Când el îi aruncă o privire speriată, Liza repetă 
propriile lui cuvinte: Aţi spus că medicina nu este un drum 
obişnuit. 

— Ah. Da, el a fost... Domnul Grey râse blând în timp 
ce cinteza ţopăi mai aproape de ei. Pasăre ridicolă. El îi 
aruncă încă o firimitură. Tatăl meu a fost un fel de... om de 
afaceri. Dar, desigur, acea moştenire a revenit fiului mai 
mare. 

Vocea lui căpătă o notă stranie. Liza încercă să 
ghicească. 

— Tatăl nu a fost de acord să deveniți doctor. 

— O, nu era de acord cu multe lucruri când venea 
vorba de mine. Mai puţin la sfârşit. Domnul Grey îşi plecă 
privirea spre bucata de pâine, răsucind-o în mâini. Gura lui 
frumoasă se încleştă, parcă pentru a împiedica următoarele 


cuvinte, pe care le spuse foarte încet. Când s-a îmbolnăvit, 
nu i-a mai folosit atât de mult priceperea la cifre sau 
atitudinea moralizatoare, sau... loialitatea celorlalţi. În 
sfârşit, i-am fost de folos atunci. Doar eu am putut să-i alin 
durerea. 

Liza îşi muşcă buza. Nu era nevoie de un ghicitor de 
gânduri ca să îţi dai seama că tonul lui neutru ascundea 
multă durere. Se întinse şi îi atinse braţul. 

— Sunteţi un doctor minunat. 

El ridică din sprâncene, privindu-i mâna pe braţul său, 
apoi privind-o în ochi. Şi, atât de simplu, atingerea ei 
inocentă nu mai păru atât de inocentă. Ca şi cum cineva ar 
fi apăsat un întrerupător, căldura pe care o simţi sub 
atingerea degetelor îi făcu trupul să se înfierbânte. 

Cât de curios că impulsul ei instantaneu fu să îşi 
retragă mâna - să se retragă şi să stea cu mâinile 
încrucişate. Acum că îl cunoştea mai bine, această atracţie 
primitivă părea periculoasă, pentru că nu putea să ducă 
nicăieri. Viitorul ei şi viitorul unor băieţi ca Paul şi Harry 
Broward nu putea fi asigurat din venitul unui doctor. O 
scurtă distracţie, se gândise ea, nu ar face rău nimănui - 
dar dacă inima ei devenea implicată, avea să se lase cu 
multă suferinţă. 

Deja inima ei fusese frântă de prea multe ori. Nu avea 
să şi-o frângă singură acum, de bunăvoie. 

Totuşi, se luptă să îşi ţină mâna acolo unde era - 
rugându-se ca el să nu observe roşeaţa care începea să îi 
încălzească obrajii. Pentru că ea nu îşi dorea vreun moment 
stânjenitor între ei. Dacă judecata îi interzicea să îl ia de 
iubit, atunci, mai presus de toate, Liza îl voia ca prieten. 

Da. Acesta era un lucru corect. Chiar şi mama ei ar fi 
fost de acord. 

— Un doctor minunat, repetă ea cu fermitate. Suntem 
foarte norocoşi că aţi ales comitatul nostru, domnule Grey. 

El o privi fix, gâtul mişcându-i-se ca şi cum s-ar fi 


pregătit să vorbească - apoi îşi feri privirea. 

— Mulţumesc, spuse el. Inseamnă mult pentru mine. 

Acum Liza îşi retrase mâna, simțindu-se oarecum 
dezechilibrată - oarecum respinsă, deşi răspunsul lui era 
corect din toate punctele de vedere. Apoi domnul Grey 
adăugă: 

— Deci, veţi rămâne. Sunt bucuros de ajutor. 

Şi, cu atâta uşurinţă, dispoziţia ei se însenină din nou. 


Capitolul 8 


Se lăsa noaptea când Michael ieşi din casa familiei 
Broward. Trăsura doamnei Chudderley aştepta la poartă. 
Michael îşi scoase pălăria, salutându-l pe vizitiu şi privi în 
josul drumului, în întunericul crescând. Vântul care sufla 
spre el purta o mireasmă de pământ proaspăt şi copaci 
verzi, iar greierii cântau ascunşi prin iarbă. O bufniţă îşi 
făcuse auzit ţipătul, nerăbdătoare pentru venirea nopţii. 

Michael respiră adânc şi se simţi uşor precum aerul. 
Fie că era în Londra, în rusticul Cornwall sau în cel mai 
îndepărtat colţ al lumii - fie ca străin, ca frate al unui duce 
sau ca un călător necunoscut - putea ajuta. Oamenii apelau 
la el, iar uneori, când norocul era de partea lui, abilitatea sa 
făcea diferenţa. 

Astăzi, el făcuse diferenţa. Febra se stinsese, iar Mary 
Broward avea să trăiască. Ca întotdeauna, în asemenea 
circumstanţe, credea că niciun peisaj nu arătase vreodată 
mai minunat decât acesta de dinaintea lui. 

Ca la un semn, un tunet bubui în depărtare. 

Michael se întoarse spre sunet. Norii împrăştiaţi, 
întinzându-se precum fâşii de tifon de-a lungul cerului slab 
luminat, nu puteau fi răspunzători pentru tunet. Aruncă o 
privire întrebătoare spre vizitiu, dar bărbatul era bine 


pregătit, preocupat cu ignorarea lui. 

Uşa din faţă se deschise. Pentru un moment scurt, 
doamna Chudderley se opri în prag, silueta ei mică şi 
sublim construită conturată pe fundalul valului cald de 
lumină din spatele ei. Michael simţi un şoc blând, ca şi cum 
începea să se trezească. 

Dumnezeule, Pershall avusese dreptate. Sculptorii 
greci ar fi putut-o folosi drept inspiraţie pentru o zeiţă. 

Ea închise uşa, iar rochia ei foşni peste pietrele 
pavajului în timp ce porni spre el. 

— Mă bucur că v-am prins, spuse ea. Voiam să vă 
mulţumesc. Pentru... tot, presupun. 

— Mulţumirile sunt reciproce. 

Michael întotdeauna îi simţea pe cei care ar fi rămas 
calmi în situaţii de criză. Dar intuiţia în privinţa ei îl lovise 
brusc, chiar în momentul în care avea nevoie. Faptul că 
avusese dreptate păru surprinzător de-abia acum, când 
criza se încheiase, iar creierul lui putea din nou să se 
concentreze pe chestiuni mai plăcute - ca ea. 

Elizabeth Chudderley îşi ascundea foarte bine curajul 
şi caracterul. Dar acum el văzuse dincolo de podoabele 
exterioare, de volane şi dantelă, şi de ochii de felină. 
Fusese un ajutor de mare nădejde, chiar şi în cele mai grele 
momente: calmă, veselă, neobosită. „Spuneţi-mi ce trebuie 
să fac.” O spusese atât de calm, noapte după noapte. 

În întuneric, Michael avu straniul şi subitul sentiment 
că nu o mai văzuse niciodată cu adevărat înainte. Îşi drese 
glasul. 

— lar dumneavoastră, spuse el. Cum vă simţiţi, 
domnişoară Nightingale? 

Ea râse încet. 

— Dumnezeule. Foarte măgulitor, domnule Grey - mai 
ales venind din partea unui bărbat al cărui nume este slăvit 
în rugăciunile unei familii în această seară. 

— Veşti excelente, spuse el. Am nevoie de tot ajutorul 


posibil ca să pot echilibra balanţa. 

Ea îşi înclină uşor capul, părând surprinsă. 

— Aceasta este prima glumă pe care aţi făcut-o de 
când a început toată treaba asta. 

— Sunteţi atât de sigură că este o glumă? Michael nu 
îi dădu ocazia să răspundă. Tind să fiu foarte hotărât şi 
serios când muncesc. 

Era unul dintre motivele pentru care el nu căutase 
niciodată companie printre acele Lady Bountiful din spitalul 
lui. La muncă, Michael nu era fermecător şi şarmant. Deşi, 
poate dacă acele doamne din Londra ar fi fost la fel de 
competente şi minunate ca aceasta... 

— Şi nu încerc să vă măgulesc, continuă el. Aţi fost de 
mare ajutor în acele ultime zile. Sper că ştiţi asta. 

— Mulţumesc. Ea ezită. Mă întrebam dacă... 

Încă un tunet răsună în depărtare. Ea privi într-acolo, 
la fel şi el. 

— Este al doilea pe care l-am auzit, spuse Michael. 
Încep să mă tem ca nu cumva să fi avut loc vreun accident 
în mină, caz în care... 

Lady Chudderley îl întrerupse cu râsul ei. 

— O, nu, nu este asta. Sunt focuri de artificii. 
Dumnezeule, cum am putut să uit? Este ajunul solstițiului 
de vară! 

— Artificii pentru solstiţiu? 

Ea întoarse capul spre el, fiind acum doar o umbră în 
întuneric. 

— Noi îi spunem Goluan. Nu aţi văzut niciodată 
festivitățile noastre? Dar nu, desigur că nu - 
dumneavoastră fiind un sălbatic din nord. Amuzamentul se 
simţea în vocea ei, transformându-i insulta într-o tachinare 
prietenoasă. Vreţi să vă arăt? Aşa aţi putea scrie acasă, în 
nord, despre obiceiurile noastre barbare. 

Amândoi erau epuizați. Aveau nevoie de somn şi de 
mâncare, în această ordine. lar, de obicei, după o victorie, 


el prefera să se scalde singur în propria satisfacţie. 

Totuşi, stând atât de aproape de el, Michael interpretă 
căldura ei ca o invitaţie. Mirosea precum săpunul cu care îşi 
spălase mâinile de fiecare dată când se apropia de patul 
doamnei Broward. Era un miros banal, unul pe care Michael 
îl cunoştea mai bine decât oricare altul. Totuşi, pe pielea ei, 
devenea ceva mai... mult. Ceva ce îl făcea să vrea să tragă 
adânc aer în piept şi să se apropie mai mult de ea. 

— S-ar putea să nu fiu cea mai plăcută companie, 
spuse el. 

Se simţi ciudat de dezechilibrat, nesigur de propria 
abilitate de a recupera flirtul care existase între ei înainte 
de blestematul acela de bazar caritabil. El ştia cum să 
seducă femeile. Dar ea devenise, pentru un moment scurt, 
o colegă, oarecum. Respectul era un partener deloc 
confortabil al pasiunii. 

— Ştiu că sunteţi obosit, spuse ea. Putem merge cu 
trăsura în Bosbrea. Aveţi putere pentru asta? 

O, mândria lui nu era obosită: mai bine ar cădea mort 
decât să îi spună că nu avea energie pentru o plimbare de 
seară - sau, mai bine zis, pentru o expediţie montană. 

— Desigur, spuse el. Să-i dăm bice, atunci. 


* 


Trăsura o luă de-a lungul drumului spre sat. Michael 
se aşeză în fața lui Elizabeth, care privea pe fereastră, 
profilul ei fiind luminat de licărul lămpii vizitiului, care 
pătrundea prin geam. Huruitul roților trăsurii pe drumul 
pietruit producea o vibraţie ciudat de plăcută, care îl făcu 
pe Michael să se relaxeze şi să se cufunde şi mai tare în 
perna din pluş a banchetei. 

In starea lui moleşită de satisfacţie, s-ar fi putut 
plimba astfel o veşnicie, privind-o, cu mintea lenevindu-i. 
Nu îşi putea aminti o altă femeie cu care tăcerea să fie atât 


de plăcută. Ea comentase asupra subiectului odată. 

— Priviţi, spuse ea în timp ce trăsura încetini. O 
procesiune. 

Lumina ce pătrundea prin geam deveni brusc mai 
puternică, dezvăluind micile detalii ale frumuseţii ei: o 
şuviţă de păr care îi evadase din coc şi i se legăna pe 
tâmplă; micuța aluniţă de pe maxilarul ei, ca un semn de 
frumuseţe dintr-un secol trecut. 

Michael îşi drese glasul şi îi urmă privirea spre un şir 
lung de tineri cu torţe aprinse care se înălţau deasupra 
capetelor lor cu vreo treizeci de centimetri. 

— Dumnezeule, spuse el. Cât de medieval. 

Zâmbind, Elizabeth îşi lipi palma de geam. Drept 
răspuns, răsunară chiote, iar bărbaţii începură să fluture 
torţele în fel şi chip. Flăcările trasară o urmă arzătoare în 
privirea lui Michael; când închise ochii, văzu pentru câteva 
secunde simbolul infinitului. 

Elizabeth bătu în trapă. 

— Vom merge pe jos de aici, spuse ea. Altfel le vom 
sta în cale. 

Până coborâră în aerul cald al nopţii, bărbaţii deja o 
luaseră înaintea lor pe drum. Merseră încet, fără grabă, prin 
noaptea blândă, însufleţită de muzica estompată a 
talgerelor şi a fluierelor şi de chiotele mulţimii îndepărtate. 

După ce trecură de primele case din sat, o cotitură a 
drumului aduse la vedere culmea dealului Bosbrea. In 
vârful lui ardeau trei focuri, cele două mai mici flancând o 
flacără la fel de înaltă ca trei bărbaţi puşi la un loc. Se 
opriră să admire priveliştea. Acum, luminile care se 
aprinseră la ferestre o luminau din nou, dezvăluindu-i 
zâmbetul palid. 

— Sper că îmi veţi explica obiceiul ăsta, spuse 
Michael. Sau trebuie să ghicesc? 

— O, da, vă rog, ghiciţi! 

— O mică revoluţie? 


— Împotriva cui? 

— A Tiranului local. 

— Dar asta aş fi eu, spuse ea. Şi aţi observat că m-au 
întâmpinat foarte voioşi. 

— Da, bine, sunt bărbați, la urma urmei. 

Ea râse. 

— Domnule Grey! îmi veţi face capul mare cu atâtea 
laude. 

— Ar fi păcat, spuse el, pentru că deja are 
dimensiunea perfectă. 

— Care este următoarea bănuială? întrebă ea după ce 
începură din nou să urce. 

— Nimicirea depravatelor, spuse el. Apropo, nu-mi 
amintesc să existe în sat o brigadă de pompieri. Puteţi să 
spuneţi că sunt pesimist, dar ar trebui să luăm găleți cu apă 
cu noi? 

— Doamne fereşte! Sper să nu se ajungă la asta 
niciodată! Ar trebui să-mi îngrop în datorii moştenitorii până 
la a şaptea generaţie ca să reconstruim totul! 

Pe Michael îl uimi cu câtă uşurinţă îşi asuma 
responsabilitatea pentru acel loc. La urma urmei, poate că 
Alastair ar fi plăcut-o. Gândul îi umbri uşor starea de spirit. 
Nu voia să se gândească la fratele lui în seara asta. 

— Este o povară? întrebă el. Să ştiţi că întreg 
comitatul se bazează pe dumneavoastră ca fiind 
binefăcătorul lor? 

— Ce întrebare ciudată! Nu aş vrea să fie altfel! 

Şi acum auzi ecoul lui Alastair. Poate că lui Michael îi 
scăpa vreun lucru esenţial, pentru că aristocrația care făcea 
acte curtenitoare îl bulversa întotdeauna. 

— Mie mi s-ar părea foarte restrictiv, cred, să fiu atât 
de îndatorat. 

Elizabeth îl privi încruntată. 

— Ce absurditate! Sunteţi doctor! Numeroase vieţi 
depind de deciziile dumneavoastră. Nu-mi imaginez că 


cineva poate fi mai îndatorat de atât! 

— Dar este exact opusul. Nimic nu îl limita. Nicio fâşie 
de pământ nu îi putea defini scopul sau modela utilitatea. 
Poate că sunt lipsit de putere în a preveni o febră, dar, cu 
siguranţă, pot să prezic apariţia ei. lar de acolo, deciziile 
mele îmi dictează drumul - nu grijile arendaşilor mei sau 
neglijenţa băieţilor cu torţele. ` 

Ea se întinse - şi îl ciupi de ureche. In timp ce el o 
privi uimit, ea izbucni în râs. 

— Nu vor fi neglijenți, spuse ea. Vai, expresia 
dumneavoastră - îmi cer scuze, dar nu mi-am închipuit că 
sunteți atât de pesimist! 

Michael îi zâmbi în cele din urmă, pentru că meritase 
să fie luat peste picior. 

— lar acum mi-aţi aflat secretul, spuse el. Sunt o 
femeie bătrână cu o deghizare foarte bună. 

În momentul în care rosti cuvintele, auzi sâmburele de 
adevăr din spatele lor. Întotdeauna îşi închipuise că el era 
echivalentul lipsit de griji al cumpătării rigide a fratelui său. 
Dar, pe lângă femeia aceasta, se simţea aproape cumpătat. 
Gândul nu îi făcea plăcere. 

— Poate ar trebui să iau şi eu o torţă. 

— Eu aş mai aştepta, spuse ea. Incă nu aţi văzut ce 
fac cu ele. 

— Ce ameninţare! 

Michael ar fi continuat să o tachineze, dar o uşă se 
deschise brusc în apropiere şi o femeie ieşi gâfâind cu două 
urcioare. 

— Goluan! strigă ea. Dumnezeu să vă apere de rău, 
doamnă Chudderley! Dumnezeu să vă apere, domnule! 

Cu o reverență scurtă, le puse urcioarele în mâini. 

— Goluan! răspunse Elizabeth. Dumnezeu să vă 
apere! 

Ridicând cana, bău până la fund, apoi i-o înapoie. 
Michael îi urmă exemplul. A naibii bere, atât de groasă 


încât o puteai mesteca. Femeia îşi recuperă cănile, apoi se 
întoarse şi dispăru înapoi în casă. 

— Cred că-mi place sărbătoarea asta, spuse el. O să 
fim îmbiaţi cu bere la fiecare uşă? 

— Soţul doamnei Matthews este berar, zise Elizabeth. 
Dar nu cred că asta va fi ultima halbă de bere, dacă de asta 
vă temeţi. 

Aproape de focurile din vârful dealului, prezicerea ei 
se dovedi adevărată: cei de pe marginea mulţimii îi 
împinseră spre o grămadă de butoaie, unde alte halbe li se 
puseră în mână. În jurul lor, fete cu părul lung se învârteau 
în cercuri vesele, iar mai departe, o trupă de muzicanți cu 
viori şi fluiere acompaniau nişte tineri care dansau într-un 
cerc uriaş în jurul focurilor, flăcările torţelor lor adăugându- 
se norului de scântei care brăzda cerul nopţii. 

Apoi, unul dintre ei se desprinse din horă şi se aruncă 
în focul mai mic - aruncându-şi torţa în flăcări înainte ca el 
să apară pe partea cealaltă, făcând o tumbă în praf. 

— Ah, spuse Michael. Aveţi dreptate. Nu vreau o torţă. 

Râsul ei fu cea mai dulce recompensă pe care avea să 
o primească vreodată acel act de laşitate. 

— Da, este un talent specific din Cornwall; nu le 
recomand nordicilor să încerce. 

— Poate că acest nordic n-ar fi trebuit să-şi lase trusa 
de doctor în trăsură. 

— A, nu există medicament mai puternic decât 
mândria de a fi din Cornwall. Veselia dansa în vocea ei în 
timp ce se întoarse spre el. Nu se va arde nimeni în seara 
asta. Dar v-aş sfătui să vă treziţi devreme mâine, dacă 
puteţi. Atunci veţi avea destui pacienţi. 

Michael nu mai văzuse pe nimeni care să se bucure 
atât de mult de distracţie. Ea avea un talent pentru fericire 
care îl surprinse, dintr-odată, ca fiind copilăresc. Avu o mică 
bănuială despre cum trebuie să fi arătat ea când era mai 


tânără, stând lângă şemineu în ajunul Zilei Cadourilor;, 
prăjind castane şi visând la cadourile de a doua zi. 

Aerul nostalgic al acelei viziuni îl tulbură. Pe el nu îl 
interesau copiii şi, în mod sigur, nu o vedea pe ea ca fiind 
unul. Dumnezeule, nu. Lumina care cădea asupra ei trasă o 
umbră sub buza ei inferioară, iar sentimentele lui nu erau 
deloc paterne. 

— Nu-mi pot închipui cum aţi fi la Londra, spuse el 
fără să gândească. 

Veselia ei se domoli vizibil. 

— Ce vreţi să spuneţi? 

Ce putea să răspundă fără să se dea de gol? Un 
doctor de provincie nu ar şti că în înalta societate 
asemenea vivacitate nu ar fi apreciată - că înalta societate 
cerea o atitudine plictisită, nu plină de veselie, de la 
frumuseţile ei distinse. Cu siguranţă, zvonuri despre 
petrecerile lor cu fermieri nu le-ar ajuta reputaţiile. 

— Locul dumneavoastră pare să fie aici, spuse el. 

lar asta era adevărat. Era o creatură tare ciudată. 
Michael întotdeauna se crezuse mai liber ca fiind al doilea 
fiu, eliberat de lipsa obligaţiilor faţă de moştenirea familiei. 
Totuşi, cumva, ea reuşea să găsească plăcere chiar în acele 
obligaţii care făcuseră ca viaţa fratelui lui să pară atât de 
încorsetată. 

— Dar în Londra nu sunt aşa, spuse ea. Poate că nu 
m-aţi recunoaşte acolo. 

Michael se întrebă dacă acea seriozitate din privirea ei 
era doar un efect al luminii flăcărilor din jurul lor. 

— Cum sunteţi în Londra? 

Un petrecăreţ o strigă pe nume, iar ea îi întoarse 
salutul cu un zâmbet absent şi o mişcare din cap. 

— Nu... fericită, spuse ea. Nu recent, cel puţin. Aţi 
ghicit corect, să ştiţi - în ziua aceea, lângă poştă. Căutam 

un anunţ matrimonial. Sau despre o logodnă, mai degrabă. 
Zâmbetul îi pieri. Şi l-am găsit. 

— Ah. 

Brusc, Michael nu era convins că voia să ştie 
povestea. Gândul că ea urmărea un alt bărbat îl făcea să se 
simtă... neliniştit. Se încruntă spre foc - apoi tresări când 
un alt tânăr idiot făcu săritura. 

Totuşi, curiozitatea era prea mare şi îl făcu să spună 
cuvintele pe care ar fi preferat să le înghită mai degrabă. 

— A cui logodnă era? 

Elizabeth se strâmbă. 

— A unui bărbat nedemn de cerneala irosită pe el - cu 
atât mai puţin de anul pe care l-am irosit, închipuindu-mi că 
se va dovedi a fi un om onorabil. 

Dacă modul în care o spusese avea scopul de a-l 
linişti, avu exact efectul contrar. 

— S-a purtat violent cu dumneavoastră. 

— Nimic atât de barbar. Ea ridică din umeri. A fost 
vina mea, de fapt. 

Michael se gândi din nou la fratele lui. 

— Nu vă învinovăţiţi. Dragostea nu este un bun 
judecător al caracterului. Cel mai bine este să o evitaţi. 

Ea râse încet. 

— Într-adevăr. Şampania este mult mai rapidă, iar 
consecinţele ei durează doar o zi sau două. 

Michael îi cuprinse braţul. Nu avea nicio intenţie: pur 
şi simplu voia să o atingă. 

— Vreţi să facem o plimbare? 

Începură să meargă prin mulţime, trecând de focuri. 

— Atunci, asta este politica dumneavoastră? întrebă 
ea. Să evitaţi dragostea? Presupun că asta explică de ce un 
doctor integru este încă burlac. 

„Dimpotrivă, draga mea. Căsătoria este cel mai rapid 
medicament pentru dragoste.” 

Michael ţuguie buzele, simțindu-se straniu de iritat. 


Spusese replica aceea multor femei, îndulcind-o cu un 
zâmbet şi făcând cu ochiul. Dar nu părea un lucru pe care l- 
ar spune un doctor de provincie. De fapt, părea mai 
degrabă un lucru pe care l-ar fi predicat un ticălos precum 
fostul ei iubit. 

— Poate că este o chestiune de lene, spuse el. 
Cinismul, spre deosebire de dragoste, dezamăgeşte foarte 
rar. 

— Trebuie să mărturisesc, dragostea m-a adus în 
câteva momente teribile, spuse ea încet. Momente publice, 
aş putea spune. Momente care... mi-au clădit reputaţia. 
Elizabeth îşi muşcă buza. Care nu este, dacă vreţi să ştiţi, 
una prea rafinată. 

Dumnezeule, pe chipul ei se citea ruşinea. 
Frumuseţea profesionistă îşi făcea griji despre ceea ce ar 
putea crede el. Un sentiment straniu îl cuprinse - protector 
şi tandru, şi furios, toate laolaltă. Nu şi-l putea închipui pe 
nenorocitul care ar dezamăgi-o cu bună ştiinţă pe această 
femeie, dar cu siguranţă îşi putea închipui câteva pedepse 
potrivite pentru o faptă atât de stupidă. 

— Oamenii spun tot felul de prostii. Cei înţelepţi nu le 
ascultă. 

— A, nu mă înţelegeţi greşit, domnule Grey - nu-mi 
pasă ce spun oamenii. Asta este politica mea. 

Elizabeth zâmbi veselă. Poate că altădată ar fi crezut- 
o. Dar ceea ce crezuse la început a fi un rafinament 
neobrăzat i se păru acum mai mult bravură. Era ceva 
familiar pentru el, întrucât şi Michael se folosise de ea 
cândva, pentru a putea îndura batjocurile colegilor de 
şcoală, care erau informaţi din ziare despre slăbiciunile 
speciale ale părinţilor lui. 

Panta deveni mai abruptă sub picioarele lor. O siluetă 
diformă se zări pe cerul nopţii, un altar antic, ale cărui 
pietre în neorânduială erau un monument pentru cineva de 
mult uitat. 


— Este o noapte frumoasă, spuse ea când ajunseră la 
grămada de pietre. Îşi eliberă braţul de sub mâna lui şi îşi 
puse urciorul pe pământ, apoi se întoarse spre el. 
Trăsăturile ei, în întuneric, fură estompate într-o paloare 
nedesluşită, devenind imposibil de descifrat. O noapte 
frumoasă, în care doamna Broward va trăi, continuă ea. Işi 
întinse braţele şi îşi dădu capul pe spate. Imi vine să strig la 
stele: bună încercare, dar v-am zădărnicit planurile! 
Firicelele astea de praf au învins, la urma urmei! 

Michael râse. 

— Atunci, faceţi-o. Strigaţi! Eu nu o să spun nimănui. 

O auzi trăgând adânc aer în piept. Dar, după un 
moment, eliberă aerul şi îşi lăsă braţele să îi cadă pe lângă 
Corp. 

— Nu. Nu trebuie să provocăm soarta. Nu m-aş putea 
ierta dacă Mary ar primi pedeapsa mea. 

Michael întinse mâna spre obrazul ei. Atât de fin. 

— Nu-mi pot închipui de ce aţi merita vreo pedeapsă. 

Mâna ei o acoperi pe a lui cu o presiune uşoară şi 
caldă. 

— Dar nu ştiţi dacă ceea ce spun ei este adevărat. Din 
câte ştiţi... Michael îşi plimbă degetul pe obrazul ei şi îi 
simţi respiraţia oprindu-se. Din câte ştiţi dumneavoastră, 
continuă ea, sunt o femeie foarte păcătoasă. 

Degetele lui se strecurară uşor în părul ei. Acum o 
putea aduce mai aproape de el... sau îi putea lăsa uşor 
capul pe spate pentru a-i expune gâtul spre gura lui. 

— Sperasem la asta, şopti el. De când domnul Pershall 
v-a certat pentru că nu veniţi la biserică, aşteptările mele 
au luat-o razna. 

Răsuflările lor se împreunară. 

— Încep să cred că nu sunteţi deloc un nordic, şopti 
ea. Sunteţi prea fermecător. 

Cuvintele ei erau şi ale fratelui său. Coincidenţa păru 
sinistră. O presimţire stranie îl atinse, asemenea unui deget 


pe şira spinării. 

Dorinţa de a o săruta încă îl copleşea. Dar asta nu l-ar 
face un ticălos la fel de mare precum bărbatul care o 
părăsise? Pentru că intimitatea născută între ei în ultimele 
zile o făcuse să îi divulge secrete pe care el nu le merita. O 
făcuseră să aibă încredere în el când nici măcar nu îi 
cunoştea adevăratul nume. Domnul Grey, îi spunea ea. 

Îşi scoase uşor degetele din părul ei. Dumnezeule, ce 
încurcătură. Dacă s-ar fi întâlnit în Londra, fără secrete, ar fi 
avut-o în pat până acum. Spre satisfacția amândurora. 

— Numele meu este Michael, spuse el. 

Era o bucată de adevăr pe care i-o putea oferi. 
Restul... trebuia să se mai gândească. Experienţa îi spunea 
că cineva împărtăşeşte secrete doar când este dispus să le 
audă răspândite. 

— Dacă eu îţi pot spune Elizabeth, trebuie să-mi 
întorci favoarea, continuă el. 

Ea îşi drese glasul. 

— AŞ fi onorată, spuse ea. Dar numai dacă... numai 
dacă îmi permiţi să te numesc şi prieten. 

Elizabeth îi luă mâna într-a ei, iar atenţia lui fu 
împărţită, jumătate pe cuvintele ei, cealaltă jumătate pe 
atingerea ei. 

— Ştiu că n-am fost mereu amabilă şi drăguță cu tine, 
continuă ea. Degetele îi erau calde şi uşoare, precum 
atingerea unui fluture. Mă poţi ierta pentru asta? 

Şovăiala din glasul ei îl fascina. Poate că adevăratul 
motiv pentru care el continua cu această mascaradă nu 
avea nicio legătura cu discreţia. Michael voia, pur şi simplu, 
să descopere cât de departe se putea întinde această 
afinitate stranie dintre ei. O frumuseţe din înalta societate 
şi un doctor de provincie... El ştia cum să se poarte cu 
femeile, dar era realist: ştia că relaţiile familiei sale îi erau 
de folos. Şi totuşi, ea, neştiind nimic despre acele relaţii, 
încă stătea aici, în întuneric, atingându-l... 


— Haide, spuse el. Nu este nimic de iertat. 

Când era jignită, Elizabeth îşi lua revanşa: lui Michael 
îi plăcea acest lucru la ea. 

— Ai caracter; nu este niciun păcat în asta. 

Degetele ei se încleştară. Ca şi statura ei, forţa lor era 
înşelătoare. Michael vorbise serios; în caracter, în forţă, ea 
era mai puternică decât lăsa să se vadă. lar el era doctor, la 
urma urmei. Niciodată nu i se păruse atrăgătoare 
fragilitatea. 

Îşi puse mâna liberă peste a ei, dorindu-şi cu o 
intensitate aproape animalică să îi mute mâna pe şoldul lui, 
să o simtă încleştându-se în timp ce ar trage-o spre el. La 
naiba, nu acolo voia să îi simtă mâna. Voia ca mâna ei să îi 
cuprindă mădularul în timp ce se apleca peste ea în pat, 
limba lui desfătându-se în gura ei. Dumnezeule, ce i-ar 
face. 

Prieten era un cuvânt foarte, foarte slab. 

Michael îi luă mâna şi o duse la buze, un gest suficient 
de decent pentru a fi făcut în public. Dar între ei, nu putea 
rămâne decent. El avea idei... iar în timp ce răsufla printre 
degetele ei, îi măsură pulsul cu degetul mare şi simţi cum 
începe să îi bată mai repede. 

Abilităţi medicale: bune pentru multiple întrebuinţări. 

Michael deschise gura şi o muşcă, foarte uşor, de 
pielea dintre degetul mare şi arătător. Auzi cum respiraţia îi 
devine sacadată. 

— Poate... 

Dar Elizabeth nu termină gândul; vocea i se stinse, 
transformând cuvântul într-o invitaţie. 

— Poate, şopti el pe pielea ei, gustând-o din nou - 
uşor, trasând conturul degetelor ei cu limba, apoi 
muşcându-i foarte uşor vârfurile degetelor şi sărutându-le. 

Sare şi piele. Aroma ei. 

— Ah, şopti ea. Nu cred că... 

Gânditul era problema. Amândoi o făcuseră prea mult. 


Michael îi ridică mâna şi i-o puse pe ceafa lui, apoi îi 
cuprinse talia şi o trase lângă el. Din josul dealului se auzi o 
altă explozie; deasupra lor, lumini aprinse licăreau scurt 
printre stele. 

Îi văzu chipul luminat de un licăr trecător - ochii ei 
mari, gura tremurândă. Îşi coborî gura pe a ei... lar ea îşi 
feri privirea. 

— Prietenii, spuse ea gâfâind, nu se... sărută. 

Michael îi linse uşor lobul urechii. 

— Atunci, poate că n-ar trebui să fim prieteni. 

Gura lui Elizabeth se  încleştă, transmițând 
încăpățânare. 

— Ce altceva am putea fi, domnule? 

Intrebarea părea vicleană. El nu ar trebui să fie nevoit 
să îi explice alternativele unei văduve, cu atât mai puţin 
acesteia. Un gând foarte neplăcut îi trecu prin minte. 

— Atunci, încă îl iubeşti pe acest individ? 

Ezitarea ei păru să dureze minute bune. 

— Nu, spuse ea în cele din urmă. 

Dar nu păruse convinsă de asta. 

Michael o eliberă din braţe şi ea făcu un sigur pas 
înapoi. Dumnezeu să îl ajute, dar Michael voia să îl 
găsească pe nenorocit şi să îl strângă de gât. 

— Cum îl cheamă? întrebă el. 

Ea clipi nedumerită. 

— De ce contează? Nu îl cunoşti. 

— Chiar şi aşa, spuse Michael. Este genul de lucru pe 
care prietenii şi-l spun unii altora. 

— A, excelent. Suntem prieteni, atunci? Braţul ei se 
strecură din nou după al lui, pornind să coboare din nou 
spre focuri. Ar trebui să te avertizez totuşi că sunt genul de 
prietenă teribil de băgăreaţă. 

Ce naiba tocmai se întâmplase acolo? Michael îi putea 
simţi nervozitatea în modul în care degetele ei dansau 
agitate pe braţul lui. Doar din acest motiv, Michael îi 


permise să îl tragă după ea în timp ce Elizabeth continuă să 
pălăvrăgească: 

— Mereu o să fiu prin preajmă, spuse ea, bătându-te 
la cap, dorind să ştiu fiecare detaliu al meseriei tale. Va 
trebui să te obişnuieşti cu asta. 

— Meseria mea, te asigur, este mai mult decât 
plictisitoare. 

Doar dacă nu o implica pe ea. Pulsul sau pielea ei. 
Gura ei. Prieteneşte. 

— Te voi cruța de acele detalii, spuse el. 

— Totuşi, eu voi insista să le aflu. 

Păşind înapoi în lumina flăcărilor, Michael observă că 
ea îi oferea cel mai senin zâmbet al ei - cel pe care, 
începuse el să înţeleagă, îl folosea ca să domolească acele 
momente în care se simţea nesigură. Şi ea se simţea la fel 
de depăşită de situaţie ca şi el. Această atracţie dintre ei... 
niciunul nu ştia cum să se comporte. lar acest lucru, mai 
mult decât cuvintele ei, îl făcu pe Michael să tragă aer în 
piept şi să se stăpânească. Intrucât confortul ei, descoperi 
Michael, era foarte important pentru el - şi văzând-o atât 
de agitată, în el se trezi un instinct straniu: nevoia să o 
protejeze. 

— Foarte bine. Dacă asta fac prietenii. 


* 


Prietenii, află Michael, îşi terminau berile şi apoi 
mergeau cuviincios, braț la braț, înapoi la trăsură. Prietenii 
aveau conversații comode în drum spre casă şi îşi 
strângeau mâinile înainte să îşi ia rămas-bun. Prietenii îşi 
trimiteau scrisori în următoarele zile, întrebându-se reciproc 
de sănătate, făceau schimb de noutăţi: sănătatea doamnei 
Broward continua să se îmbunătăţească. Căpşunele de la 
Havilland Hall erau deosebit de dulci în această vară. 
Vremea continua să fie foarte frumoasă. Oare să ia ceaiul 


împreună, vineri, la ora cinci? 

Prietenii îşi făceau vizite. Aşteptau în foaier până când 
majordomul le confirma că stăpâna era acasă. Apoi îşi 
ascundeau surprinderea când erau conduşi la etaj, departe 
de saloane, într-un budoar decorat cu mătase roz, unde trei 
doamne stăteau în rochiile lor de dimineaţă, împăturind 
trandafiri din hârtie, brodând şi râzând atât de tare încât 
vocile li se auzeau până în hol. 

— Domnule Grey! exclamă Elizabeth când el se opri în 
prag, înainte să intre în camera micuță şi luminată de 
soare. Cât mă bucur că mă vizitezi. Acum, prinde! 

El reacţionă la timp, prinzând din aer un trandafir din 
hârtie. 

— Acesta este pentru tufişurile distruse de trandafiri, 
spuse ea. la câţi doreşti. Avem şi lipici, pe aici pe undeva, 
dacă doreşti să-i lipeşti. 

Michael îşi puse trandafirul la rever în timp ce 
celelalte două femei chicoteau - secretara şi doamna Hull. 
Prezenţa lor nu ar trebui să îl dezamăgească. Prieteniile nu 
necesitau întâlniri intime. Deşi... cu siguranţă, nici vizitele 
unui doctor de provincie nu erau de obicei atât de informai 
primite. 

Elizabeth îi făcu semn cu mâna către un fotoliu liber, 
apoi dădu din cap spre tava cu ceai de lângă ea. Michael 
încuviinţă în timp ce se aşeza. 

— Sper că nu te deranjează că te primesc aici, spuse 
ea. După cum poţi vedea - gesticulă spre grămada de 
trandafiri din hârtie crescând la picioarele ei - sunt destul 
de înghesuită aici. 

— In curând o să aibă nevoie de foarfece pentru 
grădină, spuse domnişoara Mather, care mânuia un ac şi 
părea să ducă un război împotriva broderiei. Modul în care 
broda era... agresiv. 

— Aşa aş spune şi eu, zise doamna Hull, care plimba 
un creion pe o foaie de hârtie în timp ce îl măsură pe 


Michael din cap până-n picioare. 

Zâmbetul ei avea o tentă ironică - sau poate era doar 
un truc al chipului ei, care era îngust şi viclean, ca al unei 
vulpi. Michael se pregăti pentru încă un comentariu despre 
cum era posibil să se fi cunoscut deja. In schimb, ea spuse: 

— Poate domnul Grey ne-ar putea ajuta cu regulile. 


— Ah, da - din perspectiva unui domn, spuse 
Elizabeth. 

— S-ar putea să nu fie de mare folos, bombăni 
domnişoara 

Mather. Credeam că am exclus toţi domnii de pe lista 
de oaspeţi. 


— Listă de oaspeţi? 

Vorbise parcă pe un ton pompos, şi nu era de mirare. 
Fotoliul lui era tapiţat cu damasc roz. Covorul era de 
culoarea lavandei. Cineva se dăduse cu prea mult parfum. 
Două bufete pline cu porţelanuri îl flancau, fiecare umplut 
cu mici figurine reprezentând animale şi ţărani. Dacă 
Michael se mişca prea brusc, avea să spargă ceva. Sau 
dacă strănuta. 

— Plănuiţi o petrecere? întrebă el. 

Elizabeth puse jos foaia de hârtie pe care o 
împăturea. 

— Dumnezeule, nu ţi-am spus? Da, o petrecere de 
societate, de modă veche, o săptămână plină de distracţie. 

La care se părea că el nu era invitat. Michael îşi 
muşcă obrazul. Desigur că nu era invitat. Nimeni nu ar cere 
nobilimii să bea cot la cot cu un doctor banal. 

— Cât de drăguţ din partea voastră. 

— Drăguţ nu este scopul nostru, rosti cu înverşunare 
doamna Hull. Liza a plănuit cele mai grozave activităţi şi 
recepții. O, şi oaspeţii! Le veţi recunoaşte numele, pot să 
jur. Lord Weston, Lord Hollister, vicontele Sunburne - 
câteva dintre cele mai faimoase familii din ţară! 

Splendid. Îl cunoscuse pe Sunburne la Eton, iar 


Weston îi era un prieten vechi. Pe Hollister nu îl cunoscuse, 
dar acesta îi făcuse câteva favoruri profesionale fratelui 
său, care, drept răsplată, îi susţinuse campania tăcută şi, în 
cele din urmă, încununată de succes, de a fi înnobilat. 

— O săptămână, deci? 

Era un răstimp destul de lung în care va trebui să stea 
în umbră, să îşi ascundă faţa. 

— Poate mai mult, spuse Elizabeth. Poate vom pleca 
spre Paris împreună! Nu se ştie niciodată cu prietenii mei. 
Sunt o companie foarte bună - sau, adăugă ea cu o privire 
veselă către doamna Hull, ar trebui să spun cea mai rea! 

Toate trei femeile izbucniră în râs. Fie trăseseră ceva 
la măsea în timpul prânzului, fie era o glumă foarte bună cu 
care el nu era la curent. Michael afişă un zâmbet complice. 

— Aşadar, o petrecere. Cu regulament, vasăzică. 

— O, da, cu regulament! Doamna Hull se aplecă 
înainte, cu ochii luminoşi. Să vă citesc ce avem până acum? 
Ne puteţi sugera îmbunătăţiri sau adăugiri, cum doriţi. 

— O, bietul om, spuse domnişoara Mather. Chiar îl 
veţi supune la aşa ceva? 

Bietul om? Michael nu era sigur că îi plăcea acest titlu. 

— Nu-l deranjează, spuse cu indiferenţă Elizabeth. 
Este un prieten foarte bun. 

Acum, Michael ar fi vrut să se încrunte. Niciun grup de 
femei nu mai tratase vreodată fratele unui duce cu o lipsă 
de formalism atât de degajată - ca şi cum nu ar fi fost un 
bărbat, ci o jucărie mai mare. 

— Atunci, iată prima regulă, spuse doamna Hull. 
Farmecul este obligatoriu. 

— Bunul nostru doctor corespunde regulii, spuse 
Elizabeth, zâmbindu-i. 

— Da, este un început bun - ştacheta trebuie să fie 
foarte joasă la început, spuse Mather în timp ce străpunse 
din nou materialul cu acul. 

Nu era singurul lucru pe care îl străpunsese. Era bine 


de ştiut că Michael trecuse de cea mai joasă ştachetă. Îşi 
drese glasul: 

— La ce se referă aceste reguli? 

Dar nimeni nu păru să îl audă. 

— Regula a doua, continuă doamna Hull. Cuvintele 
trebuie să se potrivească tot timpul cu acţiunile. 

Elizabeth încuviinţă din cap. 

— Aceasta este cea mai importantă. De fapt, cred că 
ar trebui să fie a zecea - ultimul obstacol de trecut. 

— Nu sunt de acord. Eu cred că este un principiu 
general periculos. Domnişoara Mather rupse aţa cu dinţii, 
ca şi cum ar fi decapitat un duşman foarte mic. Dacă 
domnul ameninţă să vă zgâlţâie ca pe o păpuşă de cârpă? 
Sau vă spune că întotdeauna îşi va iubi câinele mai mult 
decât pe orice doamnă? Chiar trebuie să cereţi ca vorbele 
lui să se potrivească acţiunilor sale? Bietul câine! 

Doamna Hull scoase un sunet sufocat şi violent şi izbi 
ceaşca de măsuţă. 

— Dumnezeule, Mather! exclamă Elizabeth. Cred că ai 
omorât-o. 

Doamna Hull dădea frenetic din mână. 

— Doar tu - ridică un deget, tuşind, chipul devenindu-i 
destul de roşu. Doar tu îţi puteai face griji pentru aşa ceva! 
Câinele lui, serios! 

— Dar are un argument bun, spuse Elizabeth. Atunci, 
adăugaţi o notă, cu următoarea însemnare: vorbim despre 
propuneri romantice. Dacă îşi făgăduieşte inima, trebuie, 
de asemenea, să îşi făgăduiască numele şi conturile 
bancare. Aţi înţeles? 

Dumnezeule. 

— Sunt reguli pentru pețitori? întrebă Michael. 

Cele trei femei îşi întoarseră privirile spre el. 

— Vă închipuiaţi că sunt reguli pentru animalele din 
ogradă? replică domnişoara Mather. 

— Peţitori, spuse doamna Hull. Ce cuvânt drăguţ şi de 


modă veche! 

— Domnul doctor este nordic, spuse Elizabeth - ca şi 
cum asta ar fi explicat ceva. 

— Dar cum i-aţi numi? întrebă el, conştient, şi fără să 
îi pese, că tonul îi devenise mai puţin amabil. 

Probabil că trăia visul multor bărbaţi, fiind invitat într- 
un budoar ca să tragă cu urechea la şiretlicuri feminine. Dar 
dacă ele i-ar fi legat o fundiţă în jurul gâtului şi l-ar fi 
mângâiat pe cap, nu s-ar fi simţit mai mult decât acum ca 
un căţel de salon. 

— l-aş numi candidaţi, sugeră doamna Hull. 

— Bărbaţi de caracter, spuse domnişoara Mather. 

— Amanti, spuse Elizabeth. 

Cuvântul provocă  exclamaţii şocate din partea 
celorlalte două femei. Cu zâmbetul crescându-i, Elizabeth 
privi de la ele la el - sperând, presupuse el, să îi smulgă 
aceeaşi reacţie scandalizată. Michael îi întâlni şi îi susţinu 
privirea. 

— Admir o femeie sinceră. 

Zâmbetul ei şovăi. 

— Deşi, dacă acest amant este ghidat de un 
regulament, aş sugera să ţintiţi mai sus. Privirea lui căzu pe 
gura ei. 

Obrajii lui Elizabeth se umplură de culoare. Ea plecă 
privirea, spre trandafirul pe jumătate terminat din mâinile 
ei. 

„Da”, gândi Michael. „Nu uita cât de mult ţi-au plăcut 
buzele mele odată.” 

— Poate - Elizabeth făcu o pauză pentru a-şi drege 
glasul - poate ar fi mai bine să vorbim despre alte lucruri 
cât timp domnul Grey este aici. Nu am vrea să-l plictisim. 

— O, dar sunt departe de a mă plictisi. 

Michael se ridică, făcându-le pe domnişoara Mather şi 
doamna Hull să ridice privirile spre el, uimite. Elizabeth nu îi 
observă mişcarea, atenţia încă fiindu-i fixată asupra 


propriilor mâini. Trecu pe lângă ea, atingându-i în mod 
intenţionat fusta rochiei în timp ce se întinse după ceainic. 

— O, permiteţi-ne nouă, spuse doamna Hull, dar 
Elizabeth stătea cel mai aproape - iar când ea ridică 
privirea, nu făcu nicio mişcare pentru a-l ajuta. 

— Ai vrea să auzi regulile mele? întrebă el încet - prea 
încet să audă celelalte femei. 

Buzele lui Elizabeth se întredeschiseră. Se uită fix la 
el, iar el la ea. Ce altă opţiune avea Michael? Ochii ei erau 
cel mai minunat lucru pe care îl văzuse vreodată. In orice 
lumină, păreau să aibă o culoare uşor diferită. Chiar acum 
erau de un verde viu, aceeaşi nuanţă cu a rochiei sale. 

Această prietenie nu avea să funcţioneze. 

— Sau poate ar trebui mai întâi să aud regulile tale, 
spuse el. Ridicând glasul, Michael spuse: Continuaţi, 
doamnă Hull. Ce reguli mai aveţi? 

Elizabeth privi în spatele lui, spre prietenele ei, care 
deveniseră tăcute. 

— Eu cred că „amant” este un cuvânt foarte 
dezagreabil, spuse Mather după o clipă. Dar sunt de acord, 
poate că „bărbaţi de caracter” este prea forţat şi tras de 
păr. 

— De ce nu „burlac eligibil”? propuse doamna Hull. 
Liza a invitat câţiva, să ştiţi! 

Michael aproape că scăpă ceaşca din mână. Elizabeth 
se întinse să o prindă. Pentru un moment scurt şi arzător, 
degetele ei le atinseră pe ale lui. De când avusese 
treisprezece ani nu mai fusese lăsat fără suflare de o 
atingere atât de nevinovată. Drept răspuns, tot corpul i se 
încordă. Minunat! Exact ce avea nevoie: începutul unui 
erecţii într-un budoar, cu trei femei drept spectatori. Printre 
dinţii încleştaţi, spuse: 

— Am prins-o. 

Elizabeth se aşeză din nou confortabil. Michael simţi 
atenţia ei zăbovind asupra lui în timp ce îşi punea ceai. Fu 


tentat să îşi stropească pielea cu puţin lichid fierbinte. 
Poate că o arsură l-ar distrage. 

— Ei, asta este o privelişte rară, comentă domnişoara 
Mather. 

Dumnezeule. Doar nu se referea la... 

— Rar vezi un bărbat turnându-şi ceai, continuă ea, 
iar el respiră adânc şi puse cu grijă ceainicul pe masă. 

— Foarte adevărat, spuse Elizabeth. Poate că o regulă 
ar trebui să facă apel la utilitatea unui bărbat. Glasul i se 
înveseli, devenindu-i mai energic; îşi recăpăta calmul. Nu 
este minunat când un bărbat poate fi de folos? 

Michael zâmbi în sinea lui în timp ce se întoarse la 
locul său. 

— Acesta este un ideal grozav, spuse el. Să bem 
pentru asta. Luă o gură de ceai. Un Oolongf excelent. 

— Este absurd, spuse doamna Hull. Poate că domnul 
Grey îşi toarnă singur ceaiul, dar domnii cărora li se 
adresează aceste reguli nu fac parte dintr-o clasă socială 
obişnuită să facă acest lucru. 

Doamna Hull devenea din ce în ce mai enervantă cu 
fiecare minut care trecea. 

— Într-adevăr? o întrebă Michael. Credeţi că bărbaţii 
din clasa aristocrată sunt aşa o adunătură jalnică încât nu 
nimeresc să toarne ceai într-o ceaşcă? 

— Nu este vorba că nu nimeresc, domnule. Este o 
viaţă foarte diferită, ştiţi, printre cei ca noi. Bărbaţii, pur şi 
simplu, nu îşi toarnă singuri ceaiul. De fapt, cred că bărbaţii 
rar beau ceai, doar în compania femeilor. 

Michael aproape că se înecă cu ceaiul. 

— Într-adevăr, spuse el. Lichior la micul dejun, prânz 
şi cină, nu-i aşa? Şi apa, şi ea este rezervată pentru 
compania mixtă, pentru ambele sexe? 

Doamna Hull afişă un zâmbet îngăduitor. 

— Aţi fi uimit, spuse ea. Nu ştiţi cum se poate răsfăţa 
un bărbat pe sine, dacă are la dispoziţie timpul şi mijloacele 
necesare. 

Doamne, Dumnezeule. Michael începu să se întrebe 
dacă nu cumva unul dintre motivele pentru care atât de 
multe căsnicii eşuau nu era ignoranţa generalizată a 
femeilor faţă de bărbaţi; şi ei aparţineau rasei umane, 
contrar credinţei femeilor. 

— Atunci, aş vrea să vă propun o regulă, doamnă Hull. 
Orice bărbat demn de luat în seamă trebuie să vă toarne 
ceaiul atunci când îi cereti. 

Doamna Hull râse - un sunet înalt şi piţigăiat, pe care 
femeia îl înăbuşi în cele din urmă cu palma. 

— Domnule Grey! Cred că aţi înţeles greşit scopul 
acestor reguli. 

— De fapt, mie îmi place propunerea, spuse 
domnişoara Mather. O dovadă de cavalerism. 

— Ei, haideţi, spuse Elizabeth. Cel puţin, cereţi să 
adauge şi laptele, şi zahărul. 

Doamna Hull ţâţâi iritată. 

— E foarte bine pentru un bărbat care munceşte 
pentru a se întreţine, aşa cum face domnul Grey. Dar eu şi 
Elizabeth avem nevoie de bărbaţi cu educație. Cu gusturi 
rafinate şi standarde! Nu de cineva priceput la a fi o s/ugă. 

O tăcere scurtă şi deloc confortabilă se aşternu, timp 
în care remarca doamnei Hull răsună în încăpere, devenind 
o insultă evidentă la adresa lui. Apoi Elizabeth îşi recăpătă 
zâmbetul - luminos, foarte luminos în timp ce i-l adresă mai 
întâi lui, apoi celor două femei. 

— V-am povestit cât de minunat s-a descurcat domnul 
Grey cu doamna Broward? Ce zi norocoasă pentru Bosbrea 
a fost aceea când dumnealui a decis să vină aici! 

Şuşoteli aprobatoare din partea domnişoarei Mather şi 
a doamnei Hull - dar nimic capabil de a revigora 
conversaţia. Lui Michael i se făcu milă de ele şi se ridică. 


— Trebuie să plec. 

Şi Elizabeth se ridică. 

— Permite-mi să te conduc. 

Uşurarea ei evidentă nu îi îmbunătăţi starea lui 
Michael. Odată ajuns în hol, spuse: 

— Nu contează. Pot găsi singur drumul de aici. 

— Dar simt că... Oftă, împreunându-şi mâinile la 
nivelul taliei. Simt că te-am insultat. Nu asta a fost intenţia 
lui Jane, te asigur. O remarcă stupidă, rostită fără să 
gândească... 

— Nu, deloc. Acum că ieşise din budoarul acela 
înghesuit, îl izbi cât de absurd era totul: nu doar mascarada 
lui, ci şi acest moment caraghios în care ea îşi cerea scuze 
fiului unui duce pentru că îi amintise întâmplător de statutul 
lui inferior. Niciodată nu mi-a fost ruşine cu faptul că 
muncesc pentru a mă întreţine, spuse el. 

Într-adevăr, pentru prima oară în viaţa lui, chiar 
muncea pentru a-şi câştiga pâinea. Şi, drept rezultat, 
pentru prima oară, se simţea... sigur în totalitate de 
propriile abilităţi. lată ceva pentru care trebuia să îi 
mulţumească fratelui său. Gândul îi uşură inima. Michael îi 
oferi un zâmbet sincer. 

— Te rog să mă crezi, spuse el. Nu m-aţi jignit. 

Elizabeth ridică mâna, apoi ezită, degetele 
încleştându-i-se în timp ce o cobori din nou pe lângă corp. 
Un moment grăitor: acceptarea tăcută că între ei nu puteau 
existe simple atingeri. 

— Trebuie să-mi permiţi să mă revanşez, spuse ea. 
Vrei să vii la cină marţi seara? Ca să-mi cunoşti prietenii? 

— Te referi la toţi acei burlaci eligibili? 

Printre care şi Weston. Weston era eligibil din orice 
punct de vedere. La naiba cu el. Ea ezită, încruntându-se 
Uşor. 

— Eu... ei bine, da. Presupun că unii dintre ei ar putea 
fi catalogaţi aşa. 


— Le vei spune despre regulile pe care le-aţi pregătit 
pentru ei? „Gata”, îşi porunci în sinea lui. „Tu nu eşti în 
competiţie pentru ea.” Le vei da lista la intrare, poate? 

Încruntarea ei se adânci. 

— Regulile sunt pentru doamne, spuse Elizabeth. 
Pentru doamne nesăbuite care şi-ar putea dărui inimile 
prea repede. 

— Aşa cum ai făcut şi tu, spuse el. Cu acest ticălos al 
cărui nume încă nu mi l-ai spus. 

Elizabeth afişă o expresie stranie şi se îndepărtă de el. 

— Nu-l cunoşti, spuse ea. Care ar fi diferenţa dacă i-ai 
şti numele? 

Care ar fi diferenţa? Răbdarea lui ajunse la limită. 
Avea să îi arate el care era diferenţa. Păşi spre ea prea 
repede ca Elizabeth să poată răspunde. Cuprinzându-i talia, 
o împinse în perete şi o sărută. 


Capitolul 9 


Presiunea buzelor lui o paraliză pe Liza. Doctorul ei 
blând, care stătuse în budoar şi le permisese să îl 
înghiontească la fel ca pe o pisică de casă, se transformase 
brusc într-un tigru. Încercă să vorbească, să îşi ferească 
faţa, să îi spună să îşi recapete controlul, dar el era de 
neoprit. Palmele lui îi încadrau chipul, ţinând-o astfel încât 
să nu se poată mişca, iar limba îi penetra gura. 

Elizabeth se topi, atât de simplu fusese. Muşchii i se 
relaxară. Oasele i se dizolvară. Corpul lui mare şi lat o 
înconjura, strânsoarea lui fiind poruncitoare, dar nu 
dureroasă, iar buzele îi erau insistente şi aveau un scop. El 
voia să pună stăpânire pe gura ei. lar ea nu avea niciun 
cuvânt de spus. Acesta era mesajul gurii şi al mâinilor lor. 

Elizabeth se lăsă dominată. Cu două femei în camera 


din spatele ei şi servitorii casei umblând pe coridoare, ea se 
relaxă în îmbrăţişarea lui şi îi răspunse la sărut. Simţi gustul 
ceaiului, al dulceţii zahărului; era gustul unei idei foarte 
proaste, pe care în curând avea să o regrete, dar nu acum. 
Nu acum, când el încă o săruta. 

Mâna lui alunecă pe corpul ei, cuprinzându-i sânul. 
Elizabeth deschise ochii şi îl descoperi privind-o, cu ochii lui 
atât de albaştri, iar palma sa peste sfârcul ei întărit păru 
deodată să transmită un mesaj, de asemenea. Îndrăzneala 
atingerii lui, împreună cu sinceritatea şi cutezanţa privirii 
lui, o făcu să râdă de încântare. 

ÎI simţi rânjind peste gura ei. Mâna lui alunecă mai jos, 
înşfăcându-i talia şi trăgând-o mai aproape. Genunchii 
parcă îi erau făcuţi din ceară, topindu-se acum, incapabili 
să o susţină. Îşi puse braţele pe după gâtul lui, lăsându-l să 
îi susţină greutatea - şi se lovi şi mai tare de perete când el 
se împinse în ea. Acum era ţintuită din două direcţii: de 
corpul lui încordat, care era la fel de ferm precum peretele 
din spatele ei. 

Michael o sărută din nou, mai intens, ca şi cum ar fi 
încercat să o convingă de ceva. De ce anume? Care era 
scopul încercării lui de convingere? Ea îl sărută înapoi cu 
înverşunare, el nu observa asta? Ea era aproape convinsă. 
Elizabeth îi găsi părul, moale şi puţin cam prea lung în locul 
unde îi atingea gulerul. Pielea de dedesubt era fierbinte şi 
fină. Palma ei îi cuprinse ceafa, apoi îl strânse tare în 
îmbrăţişare, înfiorându-se. Această nevoie pe care o simţea 
părea esenţială. Precum foamea sau setea. 

Din holul de la intrare, de la parter, se auziră voci. 
Amândoi încremeniră. Elizabeth deschise brusc ochii. Ai lui 
erau foarte, foarte albaştri. 

Cineva avea să îi vadă. Stăteau în plin spaţiu deschis. 

Chipul lui se ascunse la baza gâtului ei. Elizabeth îl 
auzi, îl simţi, cum trage adânc mirosul ei în piept. Apoi vorbi 
foarte încet, barba lui uşor aspră zgâriindu-i pielea: 


— Nu prietenie este ceea ce vreau. . 

Mâinile ei îşi pierdură controlul. li găsiră spatele, 
desfătându-se în lâna moale a jachetei lui. „Gândeşte!” 
Existau motive, motive foarte bune, să îl descurajeze. Bani: 
nu avea deloc. Putere: avea prea multă asupra ei. Doar că 
el nu îşi dădea seama de asta. 

Elizabeth nu i-ar spune asta niciodată. Era un bărbat 
bun, dar era un bărbat. Ea învățase să nu îi ofere unui 
bărbat armele, în speranţa fragilă că el nu le-ar folosi 
niciodată. 

— Tu... 

„Ţinteşti prea sus” erau cuvintele cu care l-ar face să- 
şi recapete cumpătul. „Nu îţi uita statutul.” Descurajări 
eficiente. Dar Elizabeth nu le putea rosti. 

Îşi cobori fruntea pe umărul lui. În timp ce stăteau 
uniţi, ea deveni conştientă de tremurul care cuprinsese 
corpul lui. Un sentiment sălbatic de triumf o cuprinse. Se 
simţea departe de a fi feminină. Prea sălbatic. Prea intens şi 
flămând. Ea voia... 

Voia să fie responsabilă pentru tot ce îl atingea. 
Statutul ei era mai presus decât al lui. lar ei... îi plăcea 
asta. Fie că tremura sub atingerea ei sau râdea de logica ei 
- Dumnezeu să o ajute, când el luase o gură de ceai şi 
spusese că e excelent -, Elizabeth voia să ştie că ea era 
autoarea tuturor acelor senzaţii. Ce putere delicioasă, să îl 
înşface pe acest bărbat, mult mai înalt şi mai greu decât 
ea, şi să îl simtă înfiorându-se! Dar nu să îl umilească - nu 
ar face asta niciodată. Michael era prea frumos, prea 
capabil, prea puternic. Ca în noaptea aceea când îi pusese 
bebeluşul în braţe, iar ea îşi dorise să fie implicată în tot ce 
făcea el, întrucât totul părea atât de demn. Voia să îl ajute 
în toate acele sarcini. 

Dar nu putea. Wu putea. Nu mai era femeia lipsită de 
grijă care fusese în urmă cu zece luni. Acum avea mai 
puţine opţiuni. Şi niciuna nu îl includea pe el. 


— Ascultă, spuse ea, uşor răguşită. Nu suntem în 
siguranţă. 

Suspinul lui îi arse urechea. 

— Da. Ştiu. 

Se despărţiră în etape: mai întâi el îşi retrase mâinile, 
apoi se îndepărtă uşor. Ea îi eliberă gâtul, mâna 
alunecându-i pe şira spinării, oprindu-se puţin pe talia lui, 
apoi căzând pe lângă corpul ei. Michael făcu un pas înapoi, 
iar Elizabeth îşi ridică fruntea de pe umărul lui. 

Ochii li se întâlniră. Inima ei tresări o dată, cu 
violenţă. Apoi, ceva înăuntrul ei păru să se domolească, 
precum o cheie răsucindu-se într-un lacăt. 

O întâlnire. Putea să se descurce cu asta. Putea să 
aibă asta pentru ea însăşi. 

— Oaspeţii mei sosesc poimâine, spuse Elizabeth. 
Dacă mă voi putea strecura mai devreme... 

O transformare subtilă îi schimbă expresia feţei: 
atenţia lui, care fusese concentrată în totalitate asupra ei, 
deveni chiar mai intensă. 

— La botezul de mâine, spuse el. Ele - arătă din cap 
spre budoar - te vor însoţi? 

— Nu, dar... Elizabeth îşi muşcă buza. Privirea lui căzu 
pe gura ei. Căldura o învălui. Işi supse uşor buza, apoi îşi 
trecu limba peste ea. 

Michael trase aer în piept, aproape şuierând. 

— Dacă mai faci o dată asta, vom găsi o cameră aici. 

Doctorul ei era un sălbatic. Elizabeth adora asta. li 
zâmbi, dorindu-şi să aplaude. 

— Botezul, repetă el. 

— Nu plănuisem să particip, spuse ea. Dar brusc... 

— Eşti naşa, spuse el. 

Ea se uită la el, tentaţia luptându-se cu laşitatea. De 
la înmormântarea mamei ei, nu mai pusese piciorul în 
biserica aceea. Dar era timpul. lar cu o asemenea 
recompensă drept motivaţie... 


— Voi veni, spuse ea grăbită, înainte să se poată 
gândi mai bine. Şi... după aceea, este o căsuţă lângă lac, 
pentru pădurar... 

Michael îi ridică mâna. Ea privi cu sufletul la gură cum 
el îi muşcă uşor degetul arătător. Apoi i-l mângâie uşor cu 
limba, o atingere fierbinte şi umedă, care îi făcu stomacul 
să se încleşteze. 

— Pe curând, spuse el, cu ochii arzând. 

Îi sărută palma, apoi i-o lăsă foarte blând pe lângă 
corp, după care făcu un singur pas, formal, înapoi. 

Nu făcu o plecăciune înainte să plece. Ea rămase 
nemişcată în timp ce el se îndepărtă, coborând cu paşi 
fermi scările. Doctorul ei de provincie se mişca acum cu 
aroganta unui prinţ. lar ea, fie era mai curajoasă decât ştia, 
fie cea mai mare idioată de pe faţa pământului. Dar ziua 
următoare, în sfârşit, avea să se ridice la aşteptările 
reputației ei de văduvă veselă. 


* 


După două săptămâni de vreme frumoasă şi senină, 
norii se adunară pe cer la botezul celui mai nou membru al 
familiei Broward. Michael sosi târziu, luând loc în ultimul 
rând de bănci. Ferestrele fuseseră lăsate deschise pentru a 
permite intrarea aerului curat, iar în jurul lui picioare 
agitate se târşâiau pe dalele de piatră. Işi frecă ochii cu 
mâna. Nu dormise mult. Îi fusese imposibil să adoarmă, 
ştiind ce avea să urmeze după eveniment - nu doar faptul 
că avea să facă dragoste cu ea, deşi Dumnezeu era martor 
că acela era evenimentul principal, dar şi... momentul 
adevărului. 

Neştiind nimic despre adevărata lui identitate, 
Elizabeth îl dorea. Gândul îl uimise: una dintre cele mai 
faimoase frumuseți ale Angliei era atrasă de el fără să aibă 
cea mai vagă idee despre adevărata lui poziţie socială. Dar 


în ciuda acelei plăceri stranii, el nu putea, în mod conştient 
şi voit, să se culce cu ea până când Elizabeth nu afla totul. 

Aşadar, el îi va spune totul. lar de îndată ce şocul 
avea să dispară, îşi închipuia Michael - spera - ea avea să o 
vadă ca pe o glumă foarte bună. Era, la urma urmei, o 
femeie care ameninţase că va striga la stele; o văduvă cu o 
reputaţie nu tocmai onorabilă, care se simţea confortabil 
flirtând cu doctori de provincie. El avea să îi ofere o poveste 
minunată pe care să o împărtăşească prietenilor ei când 
urmau să sosească. lar Michael avea să îi întâmpine 
împreună cu ea, ca iubitul ei. 

Da, planul suna logic în toate privinţele. Plăcere 
pentru amândoi şi o replică pentru Alastair, care publicase 
acea poveste în ziar drept o provocare evidentă. Michael 
aşteptase prea mult aici ca fratele său să acţioneze. 
Dezvăluindu-şi identitatea, avea să se asigure că vestea 
ajungea la Londra, iar mesajul era clar: „Vrei o mireasă 
decentă, sfioasă? lată femeia care îmi ţine companie: o 
văduvă notorie...” 

Acesta era un imbold potrivit. Asta avea să îl scoată 
pe fratele său din bârlogul lui. Pentru că Alastair nu ar fi 
niciodată de acord cu o femeie ca ea. 

Chiar în timp ce se gândea la asta, ideea îl înfurie. Nu 
îi plăcea să ştie că va fi judecată. Indiferent de ce s-ar 
întâmpla, el nu i-ar permite niciodată lui Alastair să 
vorbească urât despre ea. 

Michael se aplecă în stânga şi în dreapta, încercând 
să o zărească. Dar nu putea vedea nimic din ce se petrecea 
în faţa altarului, cu excepţia umerilor laţi ai domnului 
Broward şi a unui văr care venise pe post de naş. 

Bebeluşul începu să plângă. Un murmur de satisfacţie 
veni dinspre enoriaşi. Se ridicară în picioare, purtând cu 
toţii cele mai bune haine de vară, pentru a cânta un imn 
religios. Michael le urmă exemplul, deşi nu recunoştea 
cântecul - o omisiune care, în alte circumstanţe, i-ar fi 


scandalizat pe oamenii din jurul lui. În schimb, toţi îi 
zâmbeau. De când Mary Broward se însănătoşise, aflase ce 
însemna o adevărată primire în Cornwall: pretutindeni unde 
mergea, străinii se opreau să îi vorbească, să îi ofere 
respectul lor. 

Cântecul era frumos. Michael închise ochii, mai întâi 
pentru a admira cât de bine se potrivea melodia cu 
anticiparea lui. Dar apoi, mirosul pietrelor, al hârtiei umede 
şi al lumânărilor îi trezi o amintire din copilărie, dinainte ca 
scandalurile părinţilor lui să devină publice şi să nu mai fie 
bine primiţi în parohia lor. Pe atunci, îi plăcea slujba de 
duminică, pentru că fusese singura ocazie în care 
comportamentul lui câştigase aprobarea verbală a părinţilor 
săi. Incă putea auzi comentariul exasperat al mamei lui 
către fratele său: „De ce nu poţi să te porţi şi tu ca Michael? 
Uite cât de cuminte stă!” 

Când deschise ochii, soarele ieşise dintre nori, iar 
singurul vitraliu de deasupra altarului răspândea fâşii aurii 
şi albăstrii peste capetele plecate din primele rânduri. 
Frumuseţea priveliştii îi făcu inima să tresară. Urmări cu 
privirea o rază de lumină care mângâia marginea unei 
bonete de vară, tivită cu o fundă albă. Boneta se întoarse, 
dezvăluind un profil atât de pur încât inima lui tresări mai 
tare. Niciodată nu avusese mijloace de apărare împotriva 
frumuseţii descoperite prin surprindere. 

Ca şi cum gândurile lui o chemaseră, Elizabeth privi 
peste umăr. Poate că lumina îi făcea expresia chipului să 
pară atât de îngândurată. Când ochii li se întâlniră, Michael 
simţi cum îi scapă un zâmbet, iar apoi, după o clipă, ea îi 
zâmbi, de asemenea, înainte să îşi întoarcă privirea spre 
altar. 

Boneta ei îi captă privirea. Arăta atât de... tipic. Exact 
genul care ar trebui purtată de o văduvă sfioasă, 
cumpătată şi calmă. Ce camuflaj fantastic! lar în câteva ore 
- poate mai puţin - el avea să îi dea jos acea bonetă. Să Îi 


desprindă părul. Dumnezeule, deja putea să îl simtă printre 
degete. In dimineaţa primei lor întâlniri, îl văzuse în toată 
splendoarea lui. Atunci, păruse o cruzime să nu o poată 
atinge. Nu anticipase cât de dificil avea să devină acel act 
de reţinere. 

Dar nu avea să mai dureze mult. Prânzul la familia 
Broward, apoi... 

Ceremonia se încheie. Cei din jurul lui rămaseră 
aşezaţi pentru a le permite altora să iasă. Primii ieşiră copiii 
Broward, apoi domnul Broward, ţinându-şi braţul în jurul lui 
Mary, care era încă slăbită, dar mergea bine. Îşi strângea 
copilul la piept, iar când privirea ei îl găsi pe Michael, 
întoarse brusc capul, radiind de fericire spre el. Michael o 
salută cu o mişcare a capului. 

Apoi urmă mica aristocrație, în frunte cu Elizabeth, 
retrăgându-se într-un singur rând pe culoarul îngust, spre 
ieşire. 

Michael avu o presimţire. Ea nici măcar nu privi în 
direcţia lui. 


Liza ieşi din biserică, clipind în lumina soarelui 
amiezii. Oamenii treceau pe lângă ea, râzând şi vorbind, 
purtând cele mai bune haine de duminică. Botezul se 
încheiase, sărbătoarea avea să continue acum acasă la 
familia Broward. Dar Liza nu păşi spre drum. Ea avea o 
întâlnire cu Michael... deşi starea i se schimbase. Se temea 
că nu va fi o companie prea plăcută pentru el. 

Ştergându-şi discret ochii, trase aer în piept şi se forţă 
să se întoarcă spre locul care îi ocupase gândurile în timpul 
botezului. 

Cimitirul era la câţiva paşi în josul aleii pietruite. În 
ziua în care o îngropaseră acolo pe mama ei, fusese 
furtună. Prin vânt şi întuneric, cu ploaia bătându-i peste 


faţă ca nişte ace de gheaţă, Liza simţise nedreptatea 
momentului atât de intens, încât îşi dorise să strige. Dar din 
poziţia asta, cimitirul părea şocant de liniştit, chiar vesel - 
cu iarba deasă şi verde şi pietrele funerare acoperite de 
trandafiri. 

Nu se putea apropia de el, la fel cum nu putea ajunge 
la lună. 

Trecătorii îi aruncau zâmbete, priviri curioase, saluturi 
din cap. Era obişnuită cu acest interes, deşi aici îl resimțea 
mai blând decât în Londra. Cu toate astea, îşi dori, şi nu 
pentru prima oară, ca vălurile să fie la modă. Oriunde 
mergea, oamenii o priveau şi şuşoteau. Era sătulă să fie 
nevoită să le zâmbească mereu. 

Îşi ridică privirea spre cer, folosind formațiunea de 
nori drept scuză pentru brusca ei oprire. 

O mână îi cuprinse cotul. Elizabeth se smuci şi se 
întoarse, uimită, în timp ce o făcea, de lipsa de graţie a 
răspunsului ei. 

Michael se dădu în spate, cu mâinile în sus şi cu 
palmele la vedere, străvechiul gest prin care spunea că nu 
avea nicio intenţie rea. 

— lartă-mă, spuse el. N-am vrut să te sperii. 

Elizabeth avu cel mai înfricoşător impuls de a-l lua de 
mână, de a-i cădea în braţe, de a-şi ascunde faţa în umărul 
lui pentru a bloca priveliştea de dincolo de el. De parcă asta 
ar rezolva ceva. În schimb, spuse în mod stupid: 

— Ai venit. 

El se încruntă - pe bună dreptate. Se văzuseră în 
biserică. 

— Desigur. Doar nu credeai că voi rata ocazia? 
Michael râse uşor. Dumnezeule, ce-aş fi declanşat? Un 
dezastru natural, te asigur. 

Da, desigur. Niciun bărbat nu ar fi refuzat invitaţia pe 
care o făcuse ieri târfa. 

Nu. Nu era drept; starea ei capricioasă era nedreaptă. 


Şi ea îşi dorise această întâlnire la fel de mult ca şi el. Doar 
că, după ceremonie... acum părea cumva greşit. 

Fără dragoste, este greşit. 

Vocea mamei ei răsună mult mai tare aici, atât de 
aproape de locul unde o îngropaseră. 

— Eşti bine? întrebă el. 

Ea încercă să zâmbească, altfel el avea să o creadă 
nebună din pricina acestei stări ciudate. 

— Sunt bine, spuse ea. Dar tu? 

lar în sinea ei spuse: „Atunci, va fi greşit. Aşa să fie”. 
Pentru că dragostea nu putea intra în ecuaţia asta. Pentru 
binele său, nu putea exista dragoste între ei. Dar ea îşi 
datora... ceva înainte să pornească din nou pe drumul 
serios al căsătoriei. 

— A, sunt remarcabil de binedispus, zise el, tonul lui 
jucăuş fiind sugestiv. Şi dacă îmi permiţi să spun, ce 
alegere foarte bună au făcut pentru naşa copilului. 

Lumina amiezii dezvăluia cele două cute care îi 
înconjurau gura şi radiau din colţurile ochilor lui. Aceste 
riduri vorbeau despre un bărbat care zâmbea des şi cu 
uşurinţă, fără ezitarea răutăcioasă pe care ea o simţea de 
atâtea ori, fără acel simţ obositor al obligaţiei. 

Singurătatea se scurgea prin ea, un sentiment rece şi 
albastru, precum asfinţitul. Avea să caute mâine asemenea 
riduri pe chipurile burlacilor ei eligibili. Ar vrea un soţ care 
să râdă. 

— Da, spuse ea, am fost onorată. 

Michael ezită, studiind-o. Când el zâmbi din nou, ea 
simţi efortul din spatele gestului, uimirea lui din pricina 
stării ei. 

— Am stat în spate şi nu am auzit prea bine. Ce nume 
i-au pus copilului? 

Elizabeth se putea descurca mai bine. Trase aer în 
piept. 

— Rosemary, spuse ea cu o voce groasă. Rosemary 


Adele. 

El făcu un pas spre ea, atingându-i uşor braţul. Fu un 
gest curtenitor, nimic care să trezească suspiciunea 
privitorilor. 

— Eşti sigură că eşti bine? întrebă el cu blândeţe. 

Lumina era blândă şi caldă pentru moment, iar un 
vânt brusc legănă ramurile copacilor din jurul lor. Umbrele 
acestor ramuri dansară pe chipul lui, conferindu-i iluzia de 
imobilitate perfectă: totul în jur se mişca, doar el nu. 
Părea... solid într-un fel care contrasta cu frumuseţea şi 
nazurile bărbaţilor din clasa ei socială. Nu avea să mai 
găsească pe cineva ca el. _ 

Elizabeth nu putea suporta să se gândească la asta. In 
gât i se puse un nod; încercă să îl înghită. 

— Rosemary o chema pe mama. 

Fără îndoială că Mary Broward presupusese că va fi o 
surpriză plăcută pentru naşă. Pentru orice femeie normală, 
pentru orice femeie decentă, ar fi fost o surpriză plăcută. 

Orice femeie decentă ar fi vizitat deja mormântul 
propriei mame până acum, de asemenea. Dar Liza nu o 
făcuse niciodată. Ca o laşă, trimisese servitori cu trandafiri 
şi cunune de flori. 

— Mama este înmormântată aici, spuse ea. 

— Ah. Expresia lui păru să se domolească, pielea din 
jurul ochilor lui relaxându-se vizibil. Imi pare rău. Când a 
murit? 

— În urmă cu un an. Elizabeth simţi cum i se 
încordează gâtul. A trecut destul de mult, presupun, ca să... 
îmi revin. 

Să îşi revină? Uneori se temea că îşi revenise; că asta 
era normalitatea. Era singură. Nello se căsătorea cu 
domnişoara Lister. Şi ea va trebui să se mărite. lar bărbatul 
acesta din faţa ei, cu care voia să se culce... era un străin, 
acesta era adevărul. Nu ştia nimic despre viaţa ei 
adevărată, despre prietenii ei, despre tot ce făcuse... Era 


un domn onest şi burghez, care, fără îndoială, ar fi găsit 
asemenea fapte şocante. Certurile şi beţiile ei cu Nello; 
faptul că se prăbuşise din picioare din pricina alcoolului în 
toiului unui bal... 

Se simţea bătrână pe lângă el. 

— Se spune că asemenea pierderi sunt obişnuite, zise 
el blând. Inevitabile. Ca şi cum asta le-ar face mai puţin 
îngrozitoare. 

Aerul pe care îl trase în piept o înjunghie ca un cuţit în 
gât. Elizabeth nu avea de gând să plângă. Nu mai voia să 
se gândească la asta. Nu era o conversaţie pe care să o 
poarte în public. : 

— Tu... Vocea i se stinse. Işi drese glasul şi îşi încleştă 
degetele în palmă. lartă-mă. A fost nepoliticos din partea 
mea să vorbesc despre aceste lucruri într-o zi ca asta. Sunt 
foarte fericită... 

— Nimeni nu te va învinovăţi dacă nu mergi la familia 
Broward, şopti el. Pe chipul lui citea atâta milă acum; o 
durea să îl privească. Cât despre întâlnirea noastră... ei 
bine, mai există şi alte zile. 

Nu, nu mai existau. El nu ştia că oportunităţile ei de a 
merge unde voia, de a face ce voia erau pe cale să fie 
limitate. O femeie la vârsta ei, în căutarea unui soţ, nu se 
putea comporta ca o văduvă bogată şi nesăbuită. 

Dar până mâine, era liberă. 

Invocă cel mai luminos zâmbet de care era în stare. Îi 
văzu efectul, aşa cum se întâmpla cu bărbaţii, în modul 
uşor uimit în care el clipise, ca pentru a o vedea mai clar 
după ce suferise o lovitură puternică la cap. 

— Căsuţa pădurarului, spuse ea. Am aranjat-o pentru 
noi. 

Lăsase o sticlă de coniac acolo. Aproape că îi simţea 
gustul; putea simţi nervii din corpul ei anticipând 
indiferența ameţită pe care avea să i-o inducă. Avea să se 
simtă mai bine după câteva guri de coniac. 


— Poate, spuse ea, luându-i braţul, sărim împreună 
peste prânzul de la familia Broward. 


* 


Merseră în tăcere pentru câteva minute îndelungate, 
Michael aruncându-i câteva priviri pe furiş. Ea era pierdută 
în gânduri, păşind absentă printre pietrele şi bălegarul care 
punctau drumul. Nu era cel mai promiţător preludiu pentru 
nişte momente de pasiune. Dar orice s-ar întâmpla - sau nu 
s-ar întâmpla - odată ajunşi la destinaţie, el nu avea să o 
lase singură într-o asemenea stare şi cu o asemenea 
expresie pe chip. 

Fiind zi de târg, cărucioare cu produse şi turme de oi 
împânzeau drumul spre Bosbrea. De câteva ori se opriseră 
pe marginea drumului ca să permite vehiculelor 
supraîncărcate să treacă. La un moment dat, în timp ce 
traficul înainta, vizitiul unei mici trăsuri trase de un cal, 
încetini şi îşi scoase pălăria, dezvăluind un smoc de păr alb. 

— Doamnă Chudderley. 

Domnul Morris privi în jos, spre ei, fără să zâmbească. 
Chipul lui scofâlcit îi aminti lui Michael de o caricatură a lui 
Scrooge. Înainte ca pielea lui lăsată să o ascundă, 
încăpăţânarea bătrânului doctor fu dată în vileag de 
încordarea maxilarului său. Ce păcat că prostia lui nu se 
dădea de gol atât de uşor. 

— Sper că sunteţi bine astăzi, continuă bărbatul. Aş fi 
bucuros să vă conduc la oricare ar fi destinaţia 
dumneavoastră. 

Michael râse în sinea lui. Se părea că avea un rival la 
atenţia lui Elizabeth, pentru că acea trăsură avea doar două 
locuri. 

— Mulţumesc, spuse ea, sunt foarte bine, domnule, 
dar mă va conduce domnul Grey. 

Un val de culoare cuprinse tenul ca de ceară al lui 


Morris. Lui Michael îi trecu prin cap că timpul ar putea 
rezolva repede dilema ridicată de ignoranţa acestui om. 
Acel ten palid nu putea prezice longevitate. 

— Hm, spuse el, şi smuci frâiele. Calul porni la drum, 
ducându-şi trăsurica în susul drumului. 

— Nu cred că mă place, spuse Michael. 

Un zâmbet straniu şi palid se ivi pe buzele ei. 

— Nu trebuie să iei personal cuvintele domnului 
Morris. Ochii ei priveau peste umărul lui, zăbovind asupra 
unui obiect care nu părea să o intereseze prea mult. Este 
obişnuit să fie eroul nostru local, continuă ea. Acum că 
familia Broward te ridică în slăvi, probabil că mândria îi e 
rănită. 

Michael îşi muşcă limba. Dar nu. Ea trebuia să ştie 
asta. 

— Nu mândria lui mă îngrijorează pe mine, spuse el. 
Este incompetent în a practica medicina. Elizabeth îi aruncă 
o privire uimită, pe care el o ignoră şi continuă: înţeleg că 
familia ta i-a sponsorizat studiile. Cel care a făcut-o trebuie 
să fi fost bunicul tău, presupun, pentru că progresul 
medical din ultima jumătate de secol îi este complet 
necunoscut acestui om. Probabil că ucide la fel de mulţi pe 
cât salvează - dacă are noroc. 

— Nu este adevărat. Elizabeth părea ciudat de 
zdruncinată. Poate că ai avut dreptate să te împotriveşti 
metodei lui la naşterea copilului, dar altfel este un doctor 
excelent. Am confirmarea de la înşişi doctorii Maiestăţii 
Sale. 

Această veste absurdă îl făcu să îşi stăpânească râsul. 

— Adevărat? Nu-mi pot închipui de unde a avut Morris 
atâţia bani cât să obţină un asemenea verdict. 

Ea şuieră printre dinţi: 

— Câtă  insolenţă! Domnul Morris este doctorul 
familiei mele încă de dinainte să mă nasc! 

Deci aşa stăteau lucrurile, nu? Protejatul familiei avea 


să fie apărat şi la naiba cu toţi cei pe care îi măcelărea. 

— Omul este un măcelar. Să sugerezi altceva 
înseamnă să-ţi pui loialitatea mai presus de binele fiecărei 
persoane din comitatul ăsta. 

Palma ei îi lovi brusc obrazul. 

Uimirea lui fu atât de mare, încât Michael făcu un pas 
înapoi. Ea îl privea încruntată, cu gura schimonosită - apoi 
se întoarse şi porni înainte cu paşi mândri. Inaintea lor se 
întindea gardul viu în care se deschidea poteca spre lac. 
Elizabeth se strecură prin el şi dispăru din raza lui vizuală. 

Michael îşi ridică mâna la obraz. Dumnezeule, ce 
palmă zdravănă avea! Sau poate că el subestimase puterea 
femeilor. Din câte îşi amintea el, niciuna nu îl mai lovise 
înainte - deşi făcuse lucruri mai rele decât atât şi ar fi 
meritat. 

— La naiba! 

Nimeni nu îl lovea. Nici măcar o femeie. Se întoarse 
furios - apoi se opri brusc, privind în josul drumului. 

lisuse Hristoase! Habar nu avea ce o supărase. Dar 
înţepătura de pe obrazul lui nu lăsa loc de îndoială că ea 
era foarte tulburată. 

Prietenia nu era tot ce îşi dorea el. Dar fusese de 
acord să fie prietenul ei. lar prietenii nu se abandonau unul 
pe celălalt în vremuri de restrişte, indiferent de provocare. 

Trase adânc aer în piept şi porni după ea. 


Capitolul 10 


Fosta căsuţă a pădurarului era curată şi bine 
măturată, şi proaspăt aprovizionată cu apă şi mâncare. 
Ţinând sticla de coniac în mâini, Liza luă loc pe singurul 
scaun de lângă fereastră, rămas de pe vremea domnului 
Pagett. Îi plăcea să stea acolo şi să privească lacul. Să o 


privească venind, glumea el. Nu le fusese de mare folos 
părinţilor ei, care vânau foarte rar. In schimb, domnul 
Pagett servise pe post de spirit al pădurii, o creatură blândă 
care era pregătită întotdeauna să distreze o fetiţă curioasă, 
care îi vizita adesea căsuţa, însetată de limonadă după o 
dimineaţă lungă de hoinărit prin pădure. 

Era dus de ani buni deja. Camera nu mai păstra nimic 
care să îi amintească de el. 

Mulţi oameni treceau prin viaţă asemenea unor 
fantome, iar amintirea lor dispărea atât de repede. Dar ea 
şi-l amintea pe domnul Pagett, deşi nimeni altcineva nu o 
făcea. 

Se auziră paşi. Elizabeth ridică privirea şi îl văzu pe 
Michael, stând cocoşat în pragul unei uşi construite pentru 
o generaţie mai scundă de bărbaţi. 

— N-ar fi trebuit să mă urmăreşti, spuse ea, dar chiar 
în timp ce rosti cuvintele, îşi dădu seama că se simţea 
uşurată că nu era singură. lar această realizare aduse cu 
sine propria durere. Se simţea atât de singură, încât era 
recunoscătoare pentru compania unei persoane cu care 
tocmai se purtase îngrozitor. 

Michael ezită. 

— Pot să intru? 

Ea dădu aprobator din cap, privind cum el se apleacă 
şi trece pe sub pragul de sus al uşii. Se deplasa cu o 
uşurinţă care emana putere - prea masculină ca să fie 
graţioasă, dar plăcută, în acelaşi timp. Îndemânare, se 
gândi ea. Asta marca fiecare gest al lui. 

Elizabeth nu putea suporta să se gândească la 
adevărul celor spuse de el despre domnul Morris. 

Michael privi în jur. O făcu şi ea. Locul acesta fusese 
întotdeauna numit căsuţă, dar, de fapt, era o singură 
cameră, căci domnul Pagett se opusese mereu măririi 
spaţiului. „Îmi plac lucrurile simple”, spusese el. „Un pat, o 
sobă şi o masă, sunt singurele lucruri de care are nevoie un 


Li 


om. 

Când privirea lui Michael reveni asupra ei, Elizabeth 
observă roşeaţa uşoară de pe obrazul lui, acolo unde îl 
lovise. În poală, mâna i se încleştă atât de tare în pumn, 
încât o dureau degetele. Până acum, îl lovise doar pe Nello 
- o singură dată, când el încercase să o împingă şi să o 
scoată de la o petrecere la care ea îşi dorise să rămână. Se 
certaseră. Ea băuse. Acum nu avea asemenea scuze. 

Deodată, simţi sticla de coniac ca pe o povară. O 
aşeză cu grijă la picioarele ei. Poate că hidoşenia relaţiei cu 
Nello o schimbase în mod iremediabil. O umpluse de ură şi 
de venin. Elizabeth avea acum să îl împrăştie în restul vieţii 
ei? îndreptându-şi umerii, trase adânc aer în piept. 

— Imi pare rău că te-am lovit. Nu a fost corect din 
partea mea. 

El o studie pentru o clipă. 

— Erai supărată, cred. 

— Da. 

— Spune-mi motivul şi o să dau uitării palma ta. 

O uimi că el îi cerea atât de puţin înainte să îi accepte 
scuzele. Elizabeth presupuse că ştiuse cândva că nu toţi 
bărbaţi erau ca Nello, iritabili şi predispuşi la duşmănie. 
Dar, cumva, uitase. 

Totuşi, ea nu merita să fie iertată cu atâta uşurinţă. 
Nu voia să fie genul de femeie de la care asemenea 
comportament era de aşteptat sau chiar de imaginat. 

— Am fost nedreaptă, repetă ea. Dar domnul Morris... 
Elizabeth înghiţi în sec. Domnul Morris a îngrijit-o pe mama 
când era bolnavă. Şi nu pot suporta gândul că... 

Curios lucru, cât de greu era să împărtăşească un 
simplu adevăr, să aibă încredere că nu devenea mai slabă 
dacă îşi recunoştea temerile. Dar el merita sinceritate. Ea îl 
lovise, iar el o urmase pentru a se asigura că era în regulă. 

— Nu pot suporta gândul că un alt doctor ar fi putut-o 
salva, spuse ea grăbită. 


Expresia lui deveni sobră. 

— Ah, spuse el. Asta este... 

Oftând greoi, Michael îşi trecu mâna peste faţă, apoi 
prin părul negru. Îi rămase ciufulit în toate direcţiile; un stil 
care i se potrivea de minune. 

— Atunci, asta este o cu totul altă chestiune. Eu sunt 
cel care trebuie să-şi ceară scuze. Cu umilinţă. A fost... 
greşit din partea mea să aduc astfel vorba despre asta. 

— Nu este nevoie să-ţi ceri scuze. Când el privi spre 
uşă, parcă răzgândindu-se în legătură cu oportunitatea 
prezenţei lui acolo, ea adăugă repede: Este în regulă, 
serios. Te rog, ia loc. 

Michael privi în jur, şi când cea mai slabă umbră de 
amuzament îi traversă chipul, Elizabeth îşi dădu seama că 
nu avea unde în altă parte să se aşeze decât pe pat. 

— Este curat, spuse ea. Cât de pompos suna! Cât de 
formal!  Aşternuturile... uneori angajez un pădurar 
temporar, în caz că oaspeţii vor să vâneze. Şi le-am spus 
servitorilor... ei bine, că ar trebui schimbate în dimineaţa 
asta. 

Obrajii i se înroşiră când rosti cuvintele. După ceea ce 
tocmai se întâmplase, se simţea foarte ciudat să facă aluzie 
la intenţiile originale ale acestei întâlniri. Stricase totul. 
Elizabeth începuse să se teamă că avea un adevărat talent 
pentru asta. 

Michael se aşeză pe patul îngust din scânduri. 
Sprijinindu-şi coatele pe genunchi şi împreunându-şi 
mâinile, o privi. 

— Cum a murit mama ta? 

Ea tresări. 

— Nu. Nu voia să facă asta. Nu acesta era motivul 
pentru care îi spusese despre moartea ei. Asta este o 
întrebare nemiloasă! 

Dacă răspunsul dezvăluia că altcineva - cineva ca el, 
de exemplu - ar fi putut-o salva? Elizabeth nu ar putea 


suporta. 

— Nu trebuie să-mi răspunzi, spuse el blând. Dar este 
posibil să pot pune capăt temerii tale. 

Teamă? Elizabeth trase adânc aer în piept, 
recunoscând brusc că el avea dreptate, şi nu doar în 
privinţa mamei. Temerile păreau să o încolţească peste tot 
zilele astea. Poate că erau toate de acelaşi fel - laşitatea ei 
de acum şi cea care o împiedicase să viziteze mormântul 
mamei, şi teama care o ţinuse lângă Nello atâta timp - luni 
bune, de fapt - după ce observase la el primele semne ale 
urâţeniei. 

„Atunci, spune-i. Repede.” 

— O afecţiune la inimă. Aşa au numit-o. Elizabeth 
încercă să zâmbească, dar nu reuşi. Ciudat mod de 
exprimare, nu-i aşa, pentru ceva atât de groaznic? 

Michael îşi duse degetele la buze, privind-o cu 
fermitate. 

— Cum s-a prezentat afecțiunea asta? Care au fost 
simptomele? 

Unghiile parcă îi săpau în palmă. Elizabeth îşi menţinu 
vocea fermă: 

— Dropică, în primul rând. | s-au umflat foarte tare 
picioarele. Era dureros pentru ea să meargă, iar luni bune a 
fost slăbită, neputând să respire foarte bine. Am încercat... 
am făcut tot ce-am putut ca s-o ajut. Am dus-o la Londra, la 
doctorii Maiestăţii Sale. Dar ea a vrut să fie aici. lar ei au 
spus... au spus că domnul Morris a făcut tot ce-a putut. 

Oare umerii lui se relaxaseră puţin? Elizabeth încercă 
să îşi ascundă disperarea de pe chip. Dar poate că ochii ei îl 
implorau: „Spune-mi că aveau dreptate”. 

— Da, spuse el. Aveau dreptate, Elizabeth. Am mai 
văzut cazuri. Este o afecţiune des întâlnită la persoanele 
mai în vârstă, şi nu se poate face nimic. Putem doar să 
ajutăm pacientul să se simtă mai confortabil, ceea ce ştiu 
că ai făcut. 


Răsuflă uşurată. Pentru un moment, nu îşi putu găsi 
vocea. Apoi şopti: 

— Nu... minţi, ca să mă linişteşti? 

— Nu, spuse el. Un zâmbet straniu şi trist îi apăru pe 
buze. Nu mint în legătură cu aceste chestiuni. 

Elizabeth răsuflă din nou. 

— Atunci... mulţumesc. Nu existau alte cuvinte în 
afară de acestea: îţi mulţumesc. 

— N-am făcut nimic, zise Michael. Este numai 
adevărul. 

Şi ce mai adevăr! Elizabeth îşi întoarse privirea spre 
lac, ascunzându-şi lacrimile. Erau de uşurare? Nu putea 
spune. Să ajute pacientul să se simtă mai confortabil. 
Mama fusese atât de puternică în faţa durerii, dar nu îi 
plăcuse ca Liza să se agite pentru ea. Ea fusese 
întotdeauna cea care se agita; să schimbe rolurile nu era 
ceva ce i se potrivea. Şi se certaseră din cauza asta. „Sunt 
sătulă de faţa ta lungă”, îi spusese mama. „Nu poţi rămâne 
închisă aici pentru totdeauna. Mergi la Londra pentru o 
săptămână. Adu-mi cărţi; adu-mi ceva care să mă 
înveselească.” 

Îi interzisese Lizei să o jelească. „Viaţa mea a fost 
frumoasă, fată dragă.” 

Îi spusese atât de multe lucruri. „Dacă aş putea 
schimba decizia tatălui tău... dacă m-aş putea întoarce în 
timp, nu te-aş fi lăsat să te căsătoreşti cu el. Dragă Liza, te 
rog să mă ierţi pentru asta.” 

Dar nu era nimic de iertat. Liza plecase la Londra 
după cărţi. Dar nu ar fi trebuit să plece. Chiar în noaptea în 
care plecase... 

Nici nu intrase bine în casa din oraş, că telegrama 
sosise. 

Pfui! Atâta patos! îşi trecu mâna peste ochi. Ceea ce 
era făcut era făcut. 

încercă să schiţeze un zâmbet şi se întoarse spre 


Michael. 

— Acum vei crede că... 

El traversase încăperea ca să îngenuncheze înaintea 
ei. Expresia lui îi încleştă gâtul. O expresie atât de evidentă 
de milă iubitoare... 

— Dumnezeule, şopti el. Orice te face să plângi 
acum... lasă-mă să repar asta. i 

Un sunet straniu scăpă din gâtul lui Elizabeth. Işi puse 
mâna la gură, dar era prea târziu; lacrimile o copleşiseră şi 
nu mai puteau fi împiedicate. Un hohot răguşit de plâns o 
cuprinse, iar ea îşi ascunse chipul în mâini, îngrozită. De 
unde venise durerea asta? De ce acum? 

Dar ştia de ce. A doua zi urma să înceapă să caute o 
relaţie lipsită de dragoste, ceea ce însemna... lubirea 
mamei ei ar putea fi singura iubire adevărată pe care o 
cunoscuse vreodată. 

Braţe o cuprinseră, trăgând-o mai aproape. Nasul ei 
atinse stofa aspră a hainei lui. Elizabeth scutură din cap şi 
încercă să se elibereze, pentru că nu voia să fie 
compătimită, dar îmbrăţişarea lui doar deveni mai intensă. 

— Şşşt, spuse el. Lacrimile sunt vindecătoare, îţi 
promit. 

Un râset aspru veni dinspre Elizabeth, întrerupt de un 
alt suspin. 

— Te contrazici. Am crezut că vrei să le opreşti. Din 
nou, încercă să se elibereze. Sunt bine, te asigur. 

Din nou, el o strânse mai ferm la piept. Ca şi cum o 
voia lângă el. Ca şi cum nu îl deranja. 

— Vei fi, spuse Michael. 

Încrederea tăcută din glasul lui îi distruse ultima 
fărâmă de reţinere. Elizabeth se abandonă în îmbrăţişare. 
Pieptul lui era lat şi dur, iar mâinile, pe spatele ei, făceau 
mişcări ferme şi liniştitoare. Ea se relaxă în continuare, iar 
degetele lui găsiră şira spinării şi o presară uşor, o presiune 
care cumva eliberă presiunea mai mare din plămânii ei şi îi 


permise să respire din nou, uşor, fără să plângă. 

— Eşti prea bun, se auzi ea şoptind. N-am meritat 
asta. 

— Nu atât de bun, murmură el. Nu vreau să te induc 
în eroare. 

— Amabil, atunci. 

— Nu. Din oarecare motiv, nu suport să te văd 
plângând. 

Ea rămase în braţele lui pentru un moment 
îndelungat, permiţând cuvintelor lui să i se repete în minte. 
„Nu suport să te văd plângând.” In ce lume minunată trăia 
probabil, de nu putea să considere acel gest drept ceea ce 
era - cea mai mare dovadă de bunătate. Elizabeth mai 
plânsese de o mie de ori înainte, şi chiar şi oamenii care 
ţineau la ea - prietenii ei apropiaţi - îşi pierduseră răbdarea 
cu ea. 

Nu îi putea învinui. Câte lacrimi risipise pe ticăloşi! în 
braţele unui bărbat cinstit şi respectabil, amintirea o făcu 
să se înfurie pe ea însăşi. 

Dar când el îşi apăsă uşor mâna din nou pe spatele ei, 
sentimentul de furie nu rezistă. Cât de blând o atingea - cât 
de mângâietor, ca şi cum acest privilegiu era preţios pentru 
el. Cu obrazul pe pieptul lui, Elizabeth ascultă bătăile ferme 
ale inimii lui şi îşi aminti cum mama alergase în braţele lui 
papa după o despărţire şi îşi pusese urechea pe pieptul lui, 
strigându-i Lizei: 

— Aici este muzica pe care o aşteptam! 

lar tatăl ei, drept răspuns, râsese şi spusese: 

— Se oprise până te-am văzut acolo, draga mea. 

Liza îşi amintise acel moment când le gravase pietrele 
de mormânt: „Aşază-mă ca pe un sigiliu pe inima ta... 
pentru că dragostea este puternică precum moartea”. 

Se îndreptă foarte încet, prinzându-i braţul când el 
încercă din nou să o împiedice să se elibereze. Ochii li se 
întâlniră. El privi adânc în ai ei, părând să nu observe cum 


lacrimile îi umflaseră chipul, părând să nu se teamă de 
orice i-ar putea arăta ea. În strânsoarea ei, mâneca lui era 
caldă, iar încheietura mâinii îi era puternică şi fermă. 

Cu siguranţă, Elizabeth merita asta. Măcar o dată. 

Îşi puse gura pe a lui. 

El încremeni. Mugşchii din braţul lui se încordară; 
întregul corp păru să îi se încordeze. Buzele lui erau moi, iar 
pielea îi mirosea a curat şi grozav de bine, iar mirosul şi 
ceea ce voia să facă ea părea atât de corect. 

— Eşti tulburată, şopti el în gura ei. 

— Da, şopti ea şi îşi trecu mâna prin părul lui 
mătăsos, degetele ei trasând linia craniului lui. Dar nu sunt 
singură. Nu vreau să fiu singură. 

Când degetul ei mare îi găsi lobul urechii, respiraţia 
lui deveni uşor sacadată. Elizabeth îl sărută din nou, mai 
insistent, folosindu-şi limba pentru a-i despărţi buzele. 
Propria ei agresiune o încuraja cumva să continue. 
Niciodată nu fusese ea cea care să aleagă un bărbat. 
Înainte, ea fusese întotdeauna aleasă. Înainte, nu fusese 
nimic cum trebuia. Dar acum va fi. 

Elizabeth adânci sărutul, iar sunetul pe care îl scoase 
el - un sunet înăbuşit adânc în gâtul lui, ceva între un gâfâit 
şi un mârâit - îi împrăştie un sentiment de căldură în tot 
corpul. Îi gustă buzele, limba, iar pentru un moment scurt şi 
fericit, el preluă sărutul de la ea, gura lui presând tare pe 
buzele ei, împingând-o în scaun, susţinând-o cu mâinile pe 
talie. Îngenunchind înaintea ei, încă era mai înalt cu un cap 
decât ea; era înalt, puternic, protector. 

lar apoi, gâfâind şi parcă gemând, se retrase. 

— Nu este bine ce facem, spuse el răguşit. Avea o 
privire uluită. Nu gândeşti limpede. lar eu nu am... 

— Atât de limpede, spuse ea încet. Gândesc foarte 
limpede acum. 

Îi cuprinse chipul în mâini, privindu-l în ochi. Fiecare 
atingere pe care o iniţia ea îi întărea încrederea. Bunătate, 


blândeţe, milă: pe chipul lui erau toate lucrurile pe care 
mama ei îi spusese să le caute şi să le preţuiască. Prieteni 
rafinaţi, un anturaj elegant, o casă în Mayfair, un soţ de viţă 
nobilă - toate lucrurile astea stupide care o încântaseră 
înainte ce reprezentau în comparaţie cu asta? 

Aici era un bărbat. Zvelt şi curajos. Cu braţe 
musculoase care puteau ridica cu uşurinţă o femeie, şi 
mâini care îi puteau salva viaţa. Cu buze ferme care nu ar 
rosti niciodată promisiuni deşarte. Cu un maxilar puternic şi 
părul ca mătasea. Atât de multe contraste. Corpul lui ar fi 
putut să o fascineze zile întregi. 

Ea nu avea la dispoziţie zile. Dar o avea pe aceasta. 
Această singură zi şi şansa de a lua, măcar o dată, ceea ce 
ştia că era corect să îşi dorească. Pentru că nu avea nicio 
îndoială: Michael Grey avea tot ce trebuia să aibă un 
bărbat. Se aplecă să îl sărute din nou, transformând sărutul 
într-o invitaţie blândă, o tentaţie pentru el. 

— Vrei să fiu singură? întrebă ea, sărutându-l. Vrei să 
pleci? 

— Dumnezeule, nu, şopti el. Dar trebuie să-ţi spun... 

— Că nu eşti bun, îi reaminti ea. Că nu eşti amabil. 

Michael râse blând. 

— Habar nu ai. 

— Arată-mi, şopti ea. 

Michael o luă de braţe şi o ridică în picioare. Corpurile 
lor se uniră, un contact minunat, care trimise şocuri plăcute 
prin membrele ei, făcându-i genunchii să tremure. Mâinile 
lui se strecurară pe spatele ei, apoi alunecară mai jos, 
cuprinzându-i fundul prin rochie. 

— Trebuie să-ţi spun ceva, zise el. 

— Îmi spui mai târziu. 

— Nu. Înainte să continuăm... 

Elizabeth îl trase de păr şi îi cobori gura peste a ei. 
Acum el scoase un sunet aspru şi disperat, iar sărutul nu îi 
mai era blând. Totuşi, se retrase din nou şi îi şopti la 


ureche: 

— Nu sunt cine crezi tu că sunt, spuse Michael. 

Ea zâmbi. Oare doctorul îşi cerea scuze pentru lipsa 
lui de experienţă? 

— Nu contează. Nimic nu conta, în afară de acest 
moment. A doua zi, oaspeţii ei urmau să sosească, iar 
înainte de a-i întâmpina, Elizabeth avea să stea la măsuţa 
de toaletă şi să îşi analizeze defectele. Ridurile şi petele 
care deveneau mai numeroase cu fiecare an, defectele pe 
care servitoarea ei trebuia să le ascundă - urma să le 
deghizeze cu pudre şi rujuri; avea să îşi scoată frumuseţea 
la vânzare pentru un client bogat. Dar acum, în acest 
moment... ea nu era o frumuseţe, era o femeie. 

Îşi strecură mâinile pe spatele lui, cuprinzându-i, la 
rândul ei, fundul cu palmele, şi respiraţia i se tăie când îl 
simţi încordându-se, numai muşchi. Michael scoase un 
sunet jos, iar gura lui o găsi din nou pe a ei, braţele lui 
cuprinzând-o în timp ce se împinse în ea. Dacă nu ar fi fost 
captivă în îmbrăţişarea lui, Elizabeth ar fi putut să se 
îndoaie spre spate, ca un lujer de floare. Se simţea ca o 
floare, ceva delicat şi frumos. 

Gura lui alunecă pe bărbia ei, apoi pe gât, mângâind-o 
cu limba şi sărutând-o. 

— Mai jos, şopti ea. 

Mărâitul lui îi dădu fiori şi pielea i se făcu de găină. 
Michael o muşcă uşor în locul unde gâtul i se unea cu 
umărul. Îi trase corsajul în jos şi îi sărută sânul, sugând apoi 
tare, făcând-o să zâmbească, un zâmbet straniu de plăcere, 
al cărui martor fusese doar tavanul. Doctorul ei de 
provincie ştia ce face. 

Dar când Elizabeth se eliberă pentru a-l săruta, 
descoperi că era destul de dificil. Ea era mult mai scundă. 
Nici pe vârfurile degetelor nu putea ajunge la gura lui. 

— Vreau... 

Michael îşi cobori capul lângă umărul ei şi şopti, parcă 


torcând, pe gâtul ei: 

— Ce vrei, Elizabeth? 

El era prea înalt. Dar ea ştia cum să rezolve asta. ÎI 
luă de mână şi îl duse spre patul îngust, trăgându-l spre ea 
şi lăsându-se pe spate într-o invitaţie pe care Michael o 
urmă, punându-şi un genunchi lângă şoldul ei şi o mână 
lângă capul ei. Privirea lui era intensă, plină de dorinţă. 

Nu îi mai văzuse niciodată privirea aceasta. Pentru o 
scurtă bătaie de inimă, nesiguranța îi domoli dorinţa. În 
unele feluri, toţi bărbaţii erau la fel... 

Dar când îi simţi atingerea blândă a buzelor pe gât, 
Elizabeth suspină şi uită de grijă. Închise ochii. Gura lui 
poposea atât de delicat pe gâtul ei, respiraţia lui fierbinte şi 
umedă mângâindu-i clavicula, zăbovind acolo. Mâna lui se 
strânse pe braţul ei, plimbându-se apoi fermă până la 
încheietură.  Ridicându-i mâna şi întorcându-şi capul, 
Michael sărută acea piele sensibilă de la baza palmei ei. 
Rămase acolo pentru o clipă, respiraţia lui sacadată 
gâdilând-o uşor. 

— Eşti sigură, spuse el şovăielnic. Sigură că nu vei 
regreta asta. 

Un sentiment de tandreţe o cuprinse. Care alt bărbat, 
stând întins peste ea, s-ar gândi să o întrebe aşa ceva? 
Care alt bărbat, implorat astfel de o văduvă, ar ezita? 

— Niciodată, spuse ea. 

— Slavă Domnului. 

Mâinile lui deveniră mai nerăbdătoare acum, ridicând- 
o pentru a-i desface bluza. Elizabeth se îmbrăcase 
strategic, purtând un costum în două piese care se 
dezbrăca uşor. Fu necesar un singur pas să îi scoată bluza 
peste cap pentru a-i dezlega corsetul, iar apoi să o 
elibereze din lenjeria de corp. 

Aerul rece îi mângâie pieptul dezgolit. Elizabeth îi 
studie chipul în timp ce el privea la ceea ce descoperise, 
privindu-i buzele deschizându-se şi ochii fixând-o. Uşor, 


Michael îi cuprinse un sân cu palma. 

Ea trase aer în piept. Pielea lui era fierbinte şi uşor 
aspră. Bătături. Işi arcui spatele sub atingerea lui, apoi îi luă 
capul şi i-l împinse spre pieptul ei. 

Buzele lui îi acoperiră sfârcul. Da. Asta îşi dorea 
Elizabeth. O dorinţă sălbatică, animalică, o făcu să îşi 
strecoare degetele în părul lui, trăgându-l spre ea. 

O muşcă uşor, iar ea icni. Michael purta prea multe 
haine acum. Elizabeth îşi plimbă mâinile pe corpul lui, 
împingându-i jacheta, trăgând de vesta lui. li dădu bretelele 
de pe umeri şi îşi smulse cămaşa. lar apoi - ah. El se ridică 
în genunchi ca să termine treaba, apoi... 

Dumnezeule. 

Elizabeth se îndreptă, cu gura căscată, pentru a-l 
atinge. Hainele lui ascunseseră minuni. Poate că era slab, 
dar avea muşchi puternici şi fermi. Umerii lui erau grei, tari 
şi netezi sub palmele ei. 

Antebraţele lui erau numai muşchi. Nu aveau pic de 
grăsime: corpul lui putea fi sculptat din piatră. Cu unghia, îi 
încercui uşor sfârcul - apoi privi efectul în timp ce 
abdomenul lui se încordă, fâşiile de muşchi întărindu-se. 

Corpul unui bărbat putea fi frumos. Ea nu avea cum 
să spună contrariul. Dovada era în faţa ei. 

Michael puse un braţ musculos în jurul ei şi o ridică 
spre el. Şocul minunat al pielii pe piele îi lăsă nemişcaţi 
pentru o clipă. Apoi, gura lui hoinări prin părul ei, găsindu-i 
urechea. 

— Dacă ai şti cum mi-am închipuit momentul ăsta, în 
fiecare noapte de când ne-am sărutat prima oară... 

— Da, şopti ea. 

Uşor, se întinseră împreună pe pat. Dar el nu o urmă 
până la capăt. Sprijinindu-se în cot peste ea, îi cuprinse 
chipul în palmă. Expresia lui era straniu de serioasă. 

— Eşti... 

Dar vocea i se stinse, încruntându-se, iar când 


deschise din nou gura, Elizabeth îi puse un deget peste 
buze. Nu era timpul pentru discursuri frumoase. 

— Vino aici, spuse ea cu o voce pe care nu o mai 
folosise de luni întregi, arzând de dorinţă. 

Doamne, tremura de nerăbdare. Sexul putea fi plăcut. 
Fusese plăcut cu Nello, la început. Dar perspectiva lui nu o 
făcuse niciodată să se simtă înfometată. Pielea acestui 
bărbat - avea o reţetă anume în ea, o vrajă care trezea în 
Elizabeth o lăcomie primitivă, pe care doar atingerea lui nu 
o putea satura. Îşi trecu mâna pe spatele lui gol, pe talia lui, 
apoi îi cuprinse fesele şi îl trase cu putere spre ea. 

— Repede, spuse Elizabeth. 

Michael râse, făcându-i stomacul să se încordeze. 

— O, nu atât de curând, spuse el. 

Alunecă pe corpul ei, sărutând-o peste tot. Mâna lui 
găsi cingătoarea fustei, desfăcând-o cu pricepere, în timp 
ce gura lui o săruta cu pasiune pe abdomen. O ridică uşor 
cu braţul de sub ea, iar apoi Elizabeth rămase aproape 
goală. Capul lui cobori mai jos, iar gura i se deschise, 
fierbinte şi umedă, în spatele genunchiului ei. 

O gâdila! Ea nu ştia asta. Pe care bărbat îl interesau 
genunchii? Chicotind, încercă să se rostogolească, dar el o 
ţintui acolo, dezlegându-i şi scoţându-i pantalonaşii cu o 
mână, apoi sărutându-i picioarele până ajunse la coapsele 
ei dezgolite. Sărutări delicioase, tremurătoare, asemenea 
atingerii aripilor unui fluture, iar din când în când vârful 
fierbinte al limbii lui o lăsa fără aer... 

Gura lui se închise peste punctul unde coapsele ei se 
uneau, şi Elizabeth aproape căzu din pat; apoi începu să 
tremure când murmurul lui jos, aproape indescifrabil - tonul 
fiindu-i clar apreciativ - îi încălzi cea mai sensibilă parte din 
Corp. 

— Şşt, spuse el, fii cuminte. 

Apoi o gustă. 

Elizabeth îşi muşcă tare încheieturile degetelor. 


Buzele lui atinseră cea mai sensibilă parte a ei - cumva, o 
găsise instantaneu, era aproape un miracol, fără precedent 
-, iar limba lui se mişcă, şi se mişcă, apoi apăsă... 

Ea se zvârcoli sub el, suspinând, apoi gâfâind când el 
trasă lent o dâră lungă cu limba - Elizabeth nu putea 
îndura; chiar şi când el îi imobiliză şoldurile şi o ţinu 
nemişcată, ea simţi nevoia să se răsucească, de parcă ar fi 
putut să iasă cu totul din propria piele... 

— Vino aici, gâfâi ea. Te rog, vreau... 

Voia să îl simtă din nou lângă ea. li voia trupul 
puternic peste al ei, înăuntrul ei, voia să îi amintească în cel 
mai sincer şi mai fizic mod cu putinţă că el era acolo cu ea. 
Îl luă de braţe şi îl trase spre ea, încercând şi apoi cedându- 
i lui sarcina de a-şi dezbrăca pantalonii. Mădularul lui căzu 
în mâinile ei şi era tare, fierbinte, splendid; era al ei. 

— Te rog, spuse ea, depărtându-şi picioarele în timp 
ce îl ghida spre umezeala din ea. Te rog... 

— Da, şopti el, apoi îşi mişcă şoldurile şi începu să 
împingă în ea. 

Ah, Dumnezeule, câtă dulceaţă! Elizabeth gemu şi îşi 
ridică uşor corpul pentru a-l întâmpina. Mădularul lui era 
mai mare decât o pregătise experienţa să se aştepte. 
Mâinile lui se plimbau pe corpul ei, până îi găsi degetele şi 
se împletiră cu ale sale. Michael îi ridică mâna şi o puse 
lângă capul ei, privind-o în ochi în timp ce împingea în ea. 

Elizabeth icni. Sunetul era seducător şi îl făcu să se 
aplece şi să o sărute; ea îi permise să înghită următorul 
geamăt. Un gând vru să se înalțe, la fel şi cuvinte care să 
poată descrie acest moment - dar înăuntrul ei se 
zvârcoleau prea multe sentimente. Corpul lui se mişca uşor 
peste şi în al ei, cu fermitate, iar cu fiecare mişcare, ceva în 
interiorul ei devenea din ce în ce mai liber, o relaxare 
crescândă, care, la începu se simţi ca un fel de plăcere, 
apoi ca o nevoie esenţială. 

Gura lui îi găsi urechea şi îi şopti, mângâind-o cu 


răsuflarea fierbinte şi sacadată: 

— Priveşte-mă. 

Ea deschise ochii. Un fior fierbinte o străbătu. Michael 
o privea, o vedea, în timp ce corpul lui îl poseda pe alei. 
Ochii lui păreau infiniţi; Elizabeth simţi o senzaţie bizară, 
ceva înăuntrul ei eliberându-se şi prăbuşindu-se în privirea 
lui. Uimirea o copleşi, însufleţindu-se apoi de dorinţă. „Te 
văd.” Îl vedea atât de clar... 

Şoldurile lui se răsuciră, iar ea tremură şi se împinse 
spre el, ridicându-şi coapsele. Elizabeth simţea cum totul se 
destramă înăuntrul ei... 

— Ah! 

Strigătul explodă din gâtul ei când ajunse la orgasm. 
Îşi dădu capul pe spate, dar el o prinse de păr şi îi aduse 
gura pe a lui. Ea îi răspunse la sărut cu buzele, cu dinţii şi 
cu limba, vrând să îl devoreze. Asta, asta era plăcere... se 
zvârcolea prin ea, făcând-o să tremure iar şi iar. 

— Aşteaptă, spuse el, stai... 

Era rândul ei acum să îi cuprindă chipul în mâini, să îi 
oblige gura să rămână pe a ei, să îi înghită gemetele în 
timp ce Michael se împingea cu disperare în ea. Dar apoi, 
gemând, se desprinse din ea, iar în timp ce sămânţa i se 
revărsa, se întinse lângă ea. 

Elizabeth închise ochii. Stăteau întinşi împreună, şi 
satisfacția abia trăită o făcea să se simtă relaxată şi 
împlinită. 

— Ţi se spune Afrodita. Michael îi vorbea la ureche. 
Dar fiind la modă romanii, cred că eu îţi voi spune Venus. 

Ea îşi puse mâna pe pieptul lui gol, simţindu-i bătăile 
rapide ale inimii. Când deschise ochii, el îi oferi un zâmbet 
leneş. Elizabeth auzea acum trilurile păsărilor de afară, 
foşnetul frunzelor din copaci. Satisfacţia era ca un zumzet 
prin oasele ei. Se simţea îmbujorată, energică şi curajoasă, 
ca şi cum ar fi realizat ceva acolo. Se aplecă să îl sărute 
foarte blând pe buze. 


— Un început foarte bun, spuse el printre buzele ei. 

Ah. Elizabeth se retrase. Acesta nu fusese deloc un 
început, ci un eveniment. Da, mai mult decât o întâmplare; 
mult mai mult decât o simplă ocazie. Dar un eveniment în 
toată regula: memorabil, dar singular. 

— Ce s-a întâmplat? întrebă Michael. 

El era atât de obişnuit cu ea. Liza se întrebă dacă 
vreun bărbat îi mai privise vreodată chipul atât de aproape. 
Un gând curios, având în vedere că faţa ei era peste tot. 
Fotografiile alea stupide. 

Michael aştepta. Ea îi zâmbi şi îşi plimbă mâna pe 
corpul lui. Părul de pieptul lui era rar, iar forma muşchilor îi 
era foarte clar trasată pe sub piele. Ce miracol să îl atingă! 

Dar ocazia ei să o facă se apropia de sfârşit. 

Trase adânc aer în piept. Nu avea să regrete asta. El 
era minunat, absolut minunat. lar dacă lucrurile ar fi stat... 
diferit... 

„Nu. Nu te gândi la asta.” Încleştându-şi degetele, îşi 
ridică mâna de pe el. 

— Ar trebui să mă îmbrac. 

Michael se ridică în capul oaselor, privind-o în timp ce 
îşi aduna hainele. Cu colţul ochiului, Elizabeth îi observă 
încruntarea, probabilitatea ca el să spună ceva ce avea să o 
forţeze să ţină un discurs dezagreabil. Gura lui se deschise. 

Ea se aplecă să îşi ia corsetul. Apoi îşi ascunse 
zâmbetul când îl auzi trăgând aer în piept. Da, îi oferea o 
privelişte straşnică. 

Mâinile lui îi cuprinseră şoldurile goale, trăgând-o 
înapoi pe pat. Pe el, de fapt. Intimitatea şi blândeţea 
gestului o făcu să închidă ochii - apoi îi deschise surprinsă. 

— Dumnezeule, spuse ea. 

Cu siguranţă, el nu putea fi pregătit din nou deja. 
Bărbaţii erau atât de diferiţi în privinţa asta? 

Zâmbetul lui era trist. 

— Nu, nu încă, spuse el. Mă tem că sunt prea bătrân 


pentru asemenea fapte eroice. 

Îi atinse blând părul, apoi îi trasă conturul urechii, 
urmărind mişcarea cu privirea. 

Tandreţea de pe chipul lui o opri - apoi aprinse o 
flacără de panică înăuntrul ei, un instinct puternic de 
autoconservare. Plecă din nou de lângă el, căutându-şi 
lenjeria. 

— Cât de bătrân eşti? 

— Treizeci de ani, spuse el. 

Elizabeth încremeni pentru o clipă. Era mai tânăr 
decât ea. Vestea... nu o încântă, ceea ce era absurd. Nu 
conta câţi ani avea el. Îşi îmbrăcă pantalonaşii, apoi îşi 
trase corsetul peste cap. 

— Mă ajuţi să strâng şnururile? 

— Câtă grabă. Ea îi simţi mâinile pe spate. O să încerc 
să nu o iau personal, spuse el. 

— Nu o lua aşa, spuse ea. Dar sunt atâtea de făcut, 
Si 

— Vor sosi oaspeţii în curând. Ştiu. Corsetul începu să 
o strângă. De-abia aştept să îi cunosc. Dar înainte să o fac, 
trebuie... 

— În legătură cu asta. Elizabeth privi fix spre uşă, 
făcându-şi curaj să îl corecteze. Şi asta făcea parte din rolul 
văduvei petrecăreţe, indiferent cât de multă plăcere simţise 
înainte. Ştiu că te-am invitat, continuă ea. Dar după asta... 
cred că ar fi mai înţelept să nu participi la cină. 

Şnururile scoaseră un sunet şfichiuitor când Michael le 
termină de legat. Mâinile lui căzură pe lângă corp, iar ea se 
întoarse cu faţa spre el. 

Michael o privea cu o expresie uimită, care cumva 
părea să răscolească în interiorul ei şi să... o expună. 
Elizabeth se luptă cu impulsul de a-şi feri privirea. Apoi el 
se sprijini pe pat, punându-şi o palmă la spate, pentru a-şi 
susţine greutatea, o poziţie care îi evidenţie muşchii 
braţelor. 


— Văd ce vrei să spui, zise el încet. 

Elizabeth înghiţi în sec. Şi ea vedea, iar el era o 
privelişte splendidă: picioare lungi, un abdomen plat, 
pieptul acela puternic şi minunat. 

— Crezi că eu te-aş putea face să te simţi... incomod? 
întrebă Michael. 

Asta făcea şi acum, pentru că ea de-abia se 
recunoştea pe sine. Corpul i se aprindea din nou, 
încălzindu-se şi relaxându-se, ca şi cum nu ar fi fost 
satisfăcută în urmă cu cinci minute. Buzele lui... 

Se forţă să îşi concentreze privirea pe spaţiul de 
deasupra capului lui. El nu putea veni a doua zi la cină. Ea 
se temea că nu era suficient de sofisticată ca să se poată 
controla. Dacă el era prin preajmă, corpul ei avea să 
vibreze la sunetul vocii lui. lar burlacii eligibili nu acceptau 
femei care ardeau de dorinţă după doctorii lor. 

— Compania va fi una frivolă, spuse ea. 

Nu avea nici cea mai mică intenţie să îi vorbească 
sincer despre ambițiile ei matrimoniale. Nu în acest 
moment. Elizabeth nu se lăuda cu asta, dar ar fi fost o 
cruzime să o facă - el nu vorbise niciodată de dragoste, nici 
măcar nu făcuse vreo aluzie. Dar ar fi fost total lipsit de 
tact. 

— N-aş vrea ca tu să te simţi incomod, continuă 
Elizabeth. 

Michael ridică din sprâncene. 

— Mi se pare ciudat că, după ce-am făcut noi aici, ai 
motive să mă crezi un moralist. Dacă purtarea mea nu a 
fost destul de frivo/ă pentru tine, să mai încercăm o dată. 

Ea simţi un fior de panică, pe care, cu puţin efort, îl 
transformă în resentiment. El nu avea de gând să îi facă 
situaţia mai uşoară. Dar Elizabeth nu îi datora nimic. 

— Foarte bine. Ca să fiu sinceră, consider că eşti... 
atrăgător, şi nu mi-ar plăcea să observe şi alţii. Dacă ar 
ajunge zvonuri la Londra, ar fi jenant pentru mine. 


— Dar credeam că nu-ţi pasă de ce spun oamenii. 

Michael se ridică de pe pat şi, în ciuda eforturilor, 
Elizabeth îl privi din cap până în picioare şi rămase din nou 
fără aer. El afişă o jumătate de zâmbet. 

— Da. Dacă faci asta în public, presupun că vor exista 
vorbe. 

Ea se înfierbântă. | se înfierbântă chipul şi... tot 
corpul. 

— Dar nu o voi face, spuse ea. Pentru că mi-am retras 
invitaţia. Prietenii mei nu te vor cunoaşte. 

— Nu accept retragerea invitaţiei. De fapt - Michael 
făcu un pas mândru către ea, iar Elizabeth se îndepărtă 
rapid -, vei fi surprinsă de cât de bine mă potrivesc cu 
prietenii tăi. Ţi-am spus că nu sunt cine... 

— Doamnă! 

Strigătul, distant, dar clar, îi făcu pe amândoi să se 
întoarcă spre uşă. 

— Repede! Liza aruncă o privire frenetică în jur, 
căutându-şi bluza, apoi o găsi şi o îmbrăcă rapid. Cât 
despre el, Michael îi aduse haina şi boneta. 

— Doamnă! Sunteţi acolo? 

Aproape, mult mai aproape acum. 

— Este Mather, spuse ea gâfâind. 

Michael merse la fereastră, apoi se lăsă în jos. 

— La naiba, este la vreo douăzeci de metri. Ce face 
aici... 

— Nu ştiu. Îi place să mă caute. Elizabeth nu putea 
face nimic în privinţa părului; acele erau împrăştiate peste 
tot. II ascunse sub bonetă, legându-şi panglica cu o viteză 
record. Stai aici. Nu pleca încă. Mai stai zece minute. 

Se aplecă să îşi încalţe pantofii, apoi goni spre uşă. 

leşi din căsuţă. Mather o văzu imediat. Ridică o mână, 
cu palma spre ea, iar secretara se opri. Liza încuviinţă din 
cap, apoi ridică un deget la buze. Dacă mai era cineva prin 
zonă - ceea ce nu ar fi trebuit - Liza nu voia ca Mather să 


răspândească vestea despre aceste circumstanţe suspecte. 

Scuturându-şi fusta, porni spre ea. Privirea curioasă a 
secretarei o studie şi, oriunde zăboveau ochii ei, îi atrăgeau 
atenţia Lizei asupra semnelor vinovăţiei sale: 

Haina nu îi era încheiată corect. 

O şuviţă groasă de păr îi scăpase din bonetă. 

Nu purta mănuşi. 

Apropiindu-se de Mather, cuprinse braţul fetei într-o 
strânsoare puternică şi o conduse departe de căsuţă. 

— Ce zăpăcită sunt, spuse ea. Am tras un pui de somn 
şi - ei bine, după cum vezi, sunt destul de răvăşită. 

— Da, spuse Mather încet, fără să încerce să îşi 
mascheze scepticismul. 

Liza avea să vorbească la obiect, atunci. 

— Ce naiba cauţi aici? Cutreierând prin pădure şi 
strigându-mi numele! 

— Familia Broward a trimis o bucată de tort acasă 
pentru dumneavoastră. Dar eu ştiam că aveaţi de gând să 
mergeţi la petrecere. Eram îngrijorată. 

— Mather, ţi-am spus... ` 

— Ştiu! Fata se eliberă din strânsoare. Impingându-şi 
ochelarii pe nas, clipi ca o bufniţă serioasă. Dar nu aţi mai 
mers la biserică de când a murit doamna Addison şi ştiu că 
trebuie să fi fost foarte dificil, şi mi-am făcut griji că poate... 
poate... 

— Suntem în Bosbrea, Mather! Credeai că am fost 
răpită de un fermier? Sunt perfect bine! 

— Ticăloşii nu se limitează doar la oraşe! Este foarte 
naiv din partea dumneavoastră să credeţi astfel, doamnă! 

Liza o privi uimită. Fata părea să fie pe punctul de a 
tremura din pricina unei emoţii suprimate. Cu siguranţă, nu 
putea fi teamă. 

— Eşti bine, dragă? 

Mather clipi, apoi scutură din cap şi îşi frecă fruntea. 

— Da. Adică... îmi pare foarte rău, spuse ea mai încet. 


N-ar fi trebuit să ridic vocea. Dar permiteţi-mi să îmi fac 
griji. Pentru că vă datorez multe, doamnă, şi mă îngrijorez. 
Sunteţi mult prea încrezătoare în oameni. 

Enervarea Lizei se stinse. Cum putea să o supere 
îngrijorarea lui Mather? Era un dar atât de blând şi de 
nemeritat - pentru că, în ciuda absurdităţii fetei, Liza nu 
făcuse nimic să merite asemenea afecţiune. 

— Nu îmi datorezi nimic, prostuţo. Şi - prea 
încrezătoare? Eu? M-aş teme că eşti beată, dar tu nu 
consumi alcool! 

Mather dădu cu încăpățânare din cap. 

— Lucruri rele se pot întâmpla oriunde, doamnă. 

— Eşti teribil de cinică, dragă. Mă întreb care este 
cauza. 

Fata ridică din umeri şi nu răspunse. Să o întrebi 
despre trecutul ei era întotdeauna cea mai bună metodă de 
a o reduce la tăcere. Liza ştia din experienţă că nu avea să 
capete vreun indiciu dacă insista mai mult. Oftând, îşi puse 
braţul peste al fetei şi continuă să meargă. 

— După cum vezi, sunt - ca întotdeauna - teafără. 
Doar foarte somnoroasă. 

— Pentru că... aţi adormit. 

— Cum am spus. 

— În căsuţa pădurarului. 

— Da, aveai dreptate, era obositor să mă întorc la 
biserică. Aşa că am plecat ca o laşă, într-un loc unde 
credeam că nu mă poate găsi nimeni. Nimeni nu-şi doreşte 
martori la propria laşitate, să ştii. 

Mather îşi trecu mâna peste părul roşcat zburlit, apoi 
îşi cuprinse ceafa. Aceasta era poziţia ei meditativă, 
prevestind o revelaţie. 

— Dar eu v-am găsit, sublinie ea. 

— Da, spuse Liza. Şi, din nou, îţi amintesc: eşti 
secretară, nu câine de vânătoare. 

Mather se încruntă. 


— lar mâine voi deveni o târfă. 

— Nu poţi vorbi aşa, zise Liza, pufăind. Dar poate era 
un semn de nebunie că înţelesese perfect sensul cuvintelor 
fetei. Totuşi, mă bucur că garderoba ta a fost gata la timp. 

Mather râse. 

— Da, a fost un noroc, nu-i aşa? 

— Într-adevăr. 

La fel fu şi râsul lui Mather, pentru că acoperi sunetul 
care se auzi din urma lor, sunetul unei uşi închizându-se. 

„Ce sunet potrivit”, se gândi Liza, „foarte poetic şi 
potrivit.” Pentru că uşa către evenimentul lor se închisese, 
neavând să mai fie deschisă vreodată. 

lar Elizabeth resimţi asta ca pe o tragedie... ei bine, 
atunci pur şi simplu nu avea să se gândească la ea. 


Capitolul 11 


Râsetele se revărsau din salon în coridorul slab 
luminat. Liza, întorcându-se de la o scurtă întrevedere cu 
scriitorul spiritist, din camera în care fusese cazat, se opri, 
apoi se ascunse în spatele unei statuete din marmură 
pentru a trage cu urechea. 

Putea auzi râsetul răsunător al lui Weston, punctat de 
vocea calmă a lui Hollister şi de tonul aprig al lui Katherine 
Hawthorne. Acum, din partea lui Tilney veni o remarcă 
înţepătoare, surprinzător de indecentă pentru doar - Liza 
verifică ceasul cu pendulă - şapte după-amiaza. 

Ei bine. Seara se anunţa promițătoare. Liza adoptă cel 
mai lipsit de griji zâmbet de care fu în stare. Trebuia să 
pară veselă, fără nicio grijă. 

Oglinda de pe peretele opus nu o linişti în această 
privinţă. inuta ei era minunată, perfectă, fustele de 
culoarea dudei fiind o creaţie delicioasă din satin, iar 


juponul şi jacheta din catifea violet. Dar culorile o făceau să 
pară palidă. Sau poate că doar arăta obosită. Spre 
frustrarea ei, se zvârcolise şi se foise jumătate de noapte, 
gândindu-se la un bărbat pe care nu îl putea avea - şi care, 
spre ghinionul ei, o stăpânea mult prea bine şi prea profund 
ca să îl poată uita atât de uşor. 

— Doamnă. 

Mather mergea tiptil pe coridor, cu rochia foşnindu-i. 
Se lăsase pe mâna cameristei lui Elizabeth, cedând chiar şi 
„umilinţei nefireşti” - după cum o numise - de a permite ca 
părul să îi fie îndreptat şi apoi ondulat. 

— Arăţi absolut minunat, spuse cu afecţiune Liza. 
Roşcatele nu ar trebui să poarte a/tă culoare în afară de cea 
a mentei. 

Ca întotdeauna în cazul complimentelor, Mather se 
prefăcu a nu le auzi. 

— Avem o problemă cu alocarea camerelor. Mediumul 
a descoperit că l-aţi cazat pe scriitorul spiritist în camera de 
lângă a ei. Spune că... 

— l-ai spus că el şi clarvăzătorul sunt duşmani de 
moarte? 

Aşa o informase în mod solemn scriitorul spiritist. 

— Da, i-am spus. 

Mather ţinea în braţe un registru greoi, dar îşi eliberă 
o mână pentru a-şi împinge ochelarii înapoi pe nas. 
Lentilele ridicol de groase îi făceau ochii albaştri să pară 
mici şi saşii, şi nedrept de porcini. Liza îi spusese de 
nenumărate ori să scape de ei, dar Mather părea decisă să 
creadă că avea să fie oarbă fără ajutorul lor. 

— Pentru ea nu contează, continuă Mather. Spune că 
nu poate locui lângă un escroc. 

— Poftim? Glumeşti! 

Mather scutură din cap. 

Liza oftă. Era hotărâtă să îi cazeze pe toţi spiritiştii la 
un loc, în cea mai îndepărtată aripă de restul oaspeţilor. La 


urma urmei, era foarte dificil să îţi laşi soarta în baza 
puterilor mistice ale cuiva care era cunoscut că sforăie. 
Ceea ce nu anticipase era cât de dubios avea să fie acest 
grup! Toţi o asiguraseră că invitaţii săi erau, de fapt, 
infractori şi escroci. 

— Nu înţeleg, spuse ea. Chiar dacă domnul Smith este 
un escroc, care este problema? Cum poate afecta abilitatea 
lui Madame Augustiana de a contacta morţii? 

Mather ridică din sprâncene. 

— Doamnă, îmi pare rău să vă spun, dar nu cunosc 
cum funcţionează abilităţile lui Madame Augustiana. 

— Nu-ţi pare rău deloc, neobrăzată mică. 

Mather clipi încet, asemenea unei bufniţe. 

— Mărturisesc, s-ar putea să nu-mi pară. 

Liza pufni. 

— Ei bine, las-o pe Madame Augustiana să se lupte 
puţin cu spiritele. Este programată să îşi ţină reprezentaţia 
de-abia vineri, cel mai devreme. Cât despre... 

— Acesta este un alt mesaj pe care trebuie să vi-l 
transmit. Mather bifă o notă în registru. Madame 
Augustiana vă roagă să nu folosiţi cuvântul reprezentație, 
s-ar putea să jignească spiritele. 

Oare în glasul secretarei ei simţea o urmă de 
amuzament? 

— Mather, tu nu te bucuri de asta, sper? 

Maxilarul fetei se încordă. 

— Nu, doamnă. Nu s-ar cuveni. 

— Oh, încetează! S-ar cuveni dacă te-ai detensiona 
puţin şi te-ai alătura musafirilor. 

O creatură stranie, Mather. Părea să nu aibă nicio 
grijă cu privire la celibatul ei, deşi era destul de drăguță - în 
ciuda maxilarului cam lat - dacă depunea puţin efort. Şi, cu 
siguranţă, existau bărbaţi care ar aprecia genul ei... unic de 
farmec. 

— Nu s-ar cuveni, repetă Mather. V-am explicat asta. 


Am fost de acord cu garderoba, dar... 

— Prostii! îmi eşti rudă! 

Fusese o surpriză atât de plăcută când descoperiseră 
legătură în urmă cu câteva săptămâni. 

— Verii de gradul şase nu contează, doamnă. 

— Trebuie să conteze cumva, dragă. La urma urmei, 
vorbim de contabilitate aici: şase - şase este un număr, 
cred. 

Liza tocmai o văzuse dându-și ochii peste cap sub 
lentilele alea groaznice? 

— Doamnă, veţi fi lăudată pentru bunele aptitudini 
matematice. Mather făcu un pas în spate. Să o informez pe 
Madame Augustiana că poate pleca, dacă nu îi convine 
camera? 

— O, foarte feroce, spuse Liza. Da, şi spune.-i-o exact 
aşa, pe tonul ăsta milităros. 

Mather zâmbi. 

— Cred că aşa voi face, spuse ea şi se întoarse pe 
călcâie, făcându-şi rochia să foşnească în timp ce se 
îndepărtă. Putea să nege cât voia, dar îi plăcea rochia. 

Liza trase adânc aer îi piept şi îşi privi din nou propriii 
ochi în oglindă. Trebuia să emane şi ea aceeaşi bucurie de 
a trăi. Îşi ciupi obrajii, apoi îşi presă buzele ca să pună 
sângele în circulaţie. Gata. Zâmbetul ăsta părea mai 
convingător. Îşi îndreptă umerii şi păşi în salon. 

— lat-o! 

Tilney sări de pe canapeaua pe care stătuse lejer. 

Ezitase înainte să îl invite - era foarte apropiat de 
Nello -, dar mândria decisese pentru ea. Nu doar că Tilney 
era burlac şi, aşadar, un exerciţiu bun pentru Jane, dar era 
aproape convinsă că bărbatul avea să îi relateze lui Nello 
toate detaliile despre curtarea ei. Pentru că despre asta era 
petrecerea aceasta. 

— Bună seara, strigă ea cu voioşie, ce privelişte bine- 
venită! 


Şi, pe rând, trecu pe la fiecare oaspete, strângându-le 
mâinile şi, cu cei mai francezi dintre ei, sărutându-se. 

Jane fusese luată prizonieră de baronul Forbes, ceea 
ce era bine, dacă era dispusă să flirteze. Cu părul argintiu, 
în vârstă de şaizeci de ani şi în faza de negare a vârstei, lui 
Forbes îi plăcea să se împrietenească cu tinere drăguţe şi 
să le prezinte ca şi cum ar fi fost animalele lui de companie 
- un obicei pe care soţia lui îl tolera, atâta vreme cât el nu 
devenea prea ataşat de ele. 

Liza făcu un schimb scurt de complimente cu ei 
înainte să treacă la Katherine şi Nigel Hawthorne, 
problematicii fraţi vitregi, care îi ţineau companie baroanei 
Forbes. Fraţii Hawthorne erau înalţi şi zvelţi precum câinii 
de curse, iar ochii şi părul le erau de un maroniu monoton, 
care se asorta cu pielea lor, pentru că erau navigatori înrăiţi 
şi stăteau tot timpul în soare pe iahtul lor. Drept rezultat, 
aveau talentul de a se contopi cu articolele din lemn - o 
abilitate pe care o foloseau pentru a trage cu urechea şi a 
culege bârfe, pe care mai apoi să le împrăştie într-un mod 
cât mai dăunător. Liza nu avea pic de încredere în ei, dar 
erau o companie savuroasă. 

— Dragilor, strigă ea. 

— Arăţi minunat, spuse Katherine, atingându-şi 
obrajii. Văd că ai o jucărie nouă. Pare foarte tânără. Crezi că 
ar fi bine să încurajez pe Nigel să se joace cu ea? 

Liza râse. 

— Nu mă pot gândi la un bărbat mai periculos cu care 
să-şi piardă dinţii de lapte. Fii blând, îi spuse ea lui Nigel. 

— Niciodată, spuse el, expunându-şi dinţii printr-un 
rânjet. 

— O replică foarte teatrală, comentă baroana Forbes. 

Era o femeie solidă, al cărei antebraţ se bălăbănea 
viguros în timp ce îşi făcea aer. Dar o femeie amabilă - 
afectuoasă şi comunicativă în interesele ei - care ar trata-o 
foarte bine pe Jane chiar dacă interesul soţului ei o deranja. 


— Trebuie să recunosc, a fost foarte drăguţ din partea 
ta că ne-ai dat un motiv să fugim din Londra. Ştii că soţul 
meu ar insista să rămână aici până ce fiecare casă de pe 
Park Lane s-ar închide pentru vară. 

Baronul îi auzi comentariul. 

— Îmi place în oraş pe timp de vară, strigă el, ridicând 
din umeri. 

Această remarcă îi făcu pe Katherine şi pe Nigel să se 
uite ţintă la el. 

— Cât de boem, spuse Katherine, pe acelaşi ton pe 
care un doctor l-ar folosi ca să pună un diagnostic pentru o 
boală contagioasă. 

„Nu! Nu te gândi la doctori.” Liza zâmbi şi mai larg. 

— Revin imediat, spuse ea, şi se întoarse spre colţul 
unde întâmplarea făcu să îi găsească pe ambii potenţiali 
soţi. 

De fapt, i se păru un noroc uimitor că Hollister şi 
Weston stăteau împreună. Nu ştiuse că se înțelegeau bine, 
dar nu exista o cale mai rapidă de a capta interesul unui 
bărbat decât prin a-l convinge că este în competiţie cu 
altul. 

— Domnilor, spuse ea, apropiindu-se seducător de ei. 
Sper că v-a plăcut călătoria până la capătul pământului. 

Urmară plecăciuni şi strângeri de mână. 

— Dacă toate călătoriile s-ar încheia cu o privelişte 
splendidă ca aceasta, spuse Hollister, având o privire 
admirativă, care o cercetă din cap până în picioare şi 
înapoi. 

Weston îşi puse mâna peste inimă. 

— Hollister doar flirtează, dar eu sunt un bărbat foarte 
sincer. Şi vă spun, aş fi călătorit până în Timbuktu dacă m- 
aţi fi aşteptat acolo. 

Râsetul ei păru fals. Sună fals. Pentru o secundă de 
panică, Liza ezită. Uitase cum să facă asta? 

„Nu fi absurdă.” 


— Sunteţi amândoi prea amabili, spuse ea. 

Amândoi bogaţi. Amândoi atrăgători, deşi ea nu se 
dădea în vânt după blonzi, ceea ce îl punea pe Weston în 
dezavantaj. Părul negru al lui Hollister era uşor ondulat, 
într-un mod drăguţ. Ochii lor, se gândi ea, nu erau 
extraordinar de frumoşi, fiind de un căprui lipsit de 
strălucire şi, respectiv, de un verde nămolos. 

Ochii nu contau. Conturile lor bancare, da. Şi amândoi 
erau extraordinari în această privinţă. 

— Vorbeam de Ascot, spuse Hollister. Aţi pariat 
corect? Weston pretinde că nu a pierdut niciodată, dar nu 
am încredere într-un bărbat care pretinde că este sincer. 

— O doamnă nu vorbeşte despre asta, domnule. 

Liza pariase mult prea mult şi pierduse fiecare bănuţ. 
Privind retrospectiv, câtă prostie! Privind în jur, observă că 
un cuplu lipseşte. 

— Unde este familia Sunburne? 

Era nerăbdătoare să îl vadă pe James; el şi Lydia se 
întorseseră din luna de miere în urmă cu o săptămână, 
după un sejur interminabil în Canada, al cărui scop încă o 
nedumerea. Douăsprezece luni în Canada, dintre toate 
locurile? Ce urma? Şi pentru cât timp? Siberia pentru un 
deceniu? 

— Au plecat la o plimbare în grădină, spuse Weston. 
Se pare că Sunburne a căpătat o pasiune pentru frunziş. 

Îi aruncă o privire prefăcută lui Hollister, care zâmbi 
afectat. Lizei nu îi plăcu acea expresie. Atunci, avantaj lui 
Weston, al cărui braţ îl atinse uşor. 

— Proaspăt căsătoriţi, oftă ea. Atingerea ei provocase 
apariţia unor pete palide de culoare în obrajii lui? Foarte 
promiţător. Se sustrag mereu ca să admire ferigile, 
continuă Liza. 

— Desigur, după un an, ai crede că... Hollister se opri. 
Ah, iată-i că vin. 

Inima ei tresări. James îi era prieten din copilărie, iar 


Lizei îi fusese foarte dor de el, şi atât de multe se 
întâmplaseră în absenţa lui, iar ea de-abia aştepta să îi... 

In timp ce se întorcea spre soţii Sunburne, se opri 
brusc. 

Michael Grey intra în salon. 

Pentru o secundă stupidă, inima ei pluti. Apoi Liza 
reveni cu picioarele pe pământ şi rămase cu gura căscată. 

Michael Grey era aici. Imbrăcat în ținută de seară. 

Unde găsise fracul acela formal? Costumul părea... 
foarte costisitor. Şi elegant. Cravata albă îi scotea în 
evidenţă osatura feţei şi tenul bronzat. Perfecţiune. Era 
devastator de atrăgător; s-ar fi potrivit oriunde. Dar nu aici. 
Dădea buzna peste petrecerea ei! 

Şocul provocat de apariţia lui o paraliză, chiar şi când 
Sunburne o salută, iar soţia lui - care arăta şocant de 
drăguță, mult mai drăguță decât şi-o amintea Liza, cu părul 
negru ridicat într-un coc stilat - ridică mâna. 

Lizei nu îi venea să creadă impertinenţa lui Michael. 
Să îi ignore în mod intenţionat dorinţa, să se strecoare 
printre prietenii ei - pentru că Sunburne se aplecă şi îi şopti 
ceva la ureche, ca şi cum nu ar fi fost nişte străini, iar, 
drept răspuns, Michael râse şi încuviinţă din cap şi - 
Doamne, Dumnezeule, inima Lizei i se zvârcoli în piept, 
pentru că râsetul lui era jos şi muzical, şi atingea părţi din 
ea care nu erau guvernate de bunul-simţ. Ochii lui îi 
întâlniră pe ai ei, iar pielea ei păru să devină însufleţită de 
un val de căldură. 

„Nu. Nu, nu, nu.” Weston şi Hollister stăteau chiar 
lângă ea! „Concentrează-te! Concentrează-te pe 
neobrăzarea lui - pe îngâmfarea lui.” Doar pentru că se 
culcaseră împreună, Michael credea că îi putea nesocoti 
dorinţele, că putea să dea buzna la petrecerea ei? 

Oh, dar ei nu se cu/caseră împreună. Ea nu îşi putea 
închipui că ar fi suficient de calmă lângă el pentru a se 
culca... 


LU 


Liza ridică bărbia. 

— Vă rog să mă scuzaţi, le spuse ea amabil lui Weston 
şi Hollister. 

— Desigur, spuse Weston. Nu ştiam că de Grey va fi 
aici. 

Liza aproape că se împiedică. Ea... nu auzise bine? 
Cum de e/îl cunoştea pe Michael Grey? 

Sunburne şi soţia lui fuseseră interceptaţi de fraţii 
Hawthorne. Ea se îndreptă direct spre Michael. Privirile li se 
uniră, şi, pentru o secundă, totul înăuntrul Lizei se agită ca 
o simfonie. 

Îşi muşcă limba tare drept pedeapsă. Ce nerușinat 
intolerabil! Michael o luase razna? Ce credea că face? 

El nu îşi luă privirea de la ea când Nigel îi spuse ceva, 
un comentariu care îl făcu să zâmbească uşor. Nu avea să 
mai zâmbească într-un minut! 

Liza se apropie de grup. Ceva în mişcările ei probabil 
că îi trădase agitația, pentru că cei doi Hawthorne, 
întotdeauna atenţi la scandal, îşi întrerupseră conversaţia 
pentru a o studia. 

Sunburne păşi înaintea lor. 

— Dumnezeule, spuse el, privind-o din cap până în 
picioare. Arăţi foarte violet în această seară, Lizzie. 

Rațiunea o izbi precum o ploaie rece ca gheaţa. Nu 
putea să facă scandal aici. Asta i-ar face pe fraţii 
Hawthorne să intre la bănuieli. Şi, odată având bănuieli, cei 
doi nu se opreau până nu rezolvau misterul. 

— Asta - Liza îşi drese glasul - asta este tot ce poţi să 
spui, James? Bine, presupun că ar trebui să fiu 
recunoscătoare. După douăsprezece luni în Canada, este o 
minune că încă mai vorbeşti engleză. 

— Dar engleza este limba principală în Canada, spuse 
Lydia, vicontesa Sunburne, pe un ton confuz, în timp ce 
soţul ei renunţase la convenţii şi o cuprinse pe Liza într-o 
îmbrăţişare. 


Peste umerii lui Sunburne, ea întâlni din nou privirea 
lui Michael. „leşi afară”, îi mimă ea în tăcere. 

Zâmbetul lui se lărgi. 

— Este o plăcere să vă văd, doamnă Chudderley. 

Probabil că James o simţi încordându-se, pentru că 
ridică întrebător din sprâncene în timp ce Liza se eliberă din 
îmbrăţişare. 

— Nu ştiam că vă cunoaşteţi, spuse el. 

Despre ce vorbea James? Liza nu se putea concentra, 
pentru că acum vicontesa îi vorbea. 

— Mă bucur să te văd, spuse Lydia, iar ea, suficient de 
tulburată cât să uite cu cine avea de-a face, se aplecă şi o 
sărută pe obraz. 

Lady Sunburne nu era o femeie afectuoasă. Fetele 
bătrâne reformate rareori erau afectuoase. Dar se dovedi 
surprinzător de deschisă, strângându-i uşor umărul Lizei 
înainte să se retragă lângă soţul ei. 

— Ai nişte grădini minunate, spuse ea, aruncând o 
privire stânjenită spre... Michael. Lord Michael spune că îţi 
plac trandafirii. Nu ştiam că eşti interesată de horticultura. 

Lord Michael! Trandafirii! Câtă  neruşinare! Liza 
scrâşni puternic din dinţi. 

— S-a strecurat pe aici, nu-i aşa? 

— De Grey a ştiut întotdeauna să se strecoare, spuse 
Sunburne. 

De Grey? 

— Acest bărbat... 

Michael de Grey. Liza cunoştea acel nume. 

Lord Michael. Familia de Grey. Ce naiba... 

— A, da, îi spuse Nigel lui Michael. Acum mi-am 
amintit unde v-am văzut. Cum o mai duce fratele 
dumneavoastră? 

— Nu cumva tocmai v-a concediat din propriul spital? 
întrebă Katherine cu un zâmbet amabil. Cred că am citit 
ceva legat de asta. 


Sunburne îi atinse braţul. 

— Lizzie, spuse el în şoaptă. Eşti bine? 

Nu. Nu era bine. Sunburne îl cunoştea pe acest 
bărbat. Nigel auzise despre acest bărbat. Ceea ce însemna 
că doctorul ei nu era un bădăran de provincie, ci un escroc. 

Şi o privea cu un zâmbet care era vizibil răutăcios. 

— Mai precis, aş spune că mi-am dat demisia, îi 
răspunse el lui Katherine. Alte chestiuni au necesitat... 
atenţiile mele particulare. 

De ce îi sunau cunoscute cuvintele acelea? 

Liza icni. Erau cuvintele e; - rostite lui... despre el. 
Pentru numele lui Dumnezeu, ea nu avea altă opţiune 
decât să ajungă la concluzia că el era fratele... 

— Nu prea l-am mai văzut pe ducele de Marwick în 
ultima vreme, spuse Nigel. Katherine a presupus că ar 
putea fi bolnav. Dar eu i-am reamintit că va trebui să 
găsească altă scuză, având în vedere că are un frate 
doctor. 

Clopoţelul ce anunţă cina o salvă. Dacă nu ar fi fost 
clopoţelul, întreaga încăpere ar fi auzit-o pe Liza scâncind. 


Capitolul 12 


— Sunt curioasă, spuse Katherine Hawthorne, glasul 
ei întrerupând conversațiile a şase oameni care stăteau 
între ea şi Liza. Cum Dumnezeu calculezi greşit numărul 
locurilor la masă? 

Răspunsul era simplu: nimeni nu avea să ştie că un 
şobolan avea să apară neinvitat la petrecere. Dar Liza nu 
putea mărturisi acest lucru, dacă nu cumva voia ca relaţia 
cu respectivul şobolan să primească un grad foarte 
inconfortabil de atenţie şi speculaţii. 

În schimb, de la locul ei din capul mesei, Liza pretinse 


că nu o auzi. Vinul ei era o scuză bună pentru lipsa de 
atenţie. Se întinse după pahar - al treilea; reuşise să bea 
două, foarte repede, în timp ce masa era rearanjată. Totuşi, 
cumva, nu era ameţită. Sau poate că efectul vinului era 
imperceptibil din pricina şocului care deja îi făcuse capul să 
se învârtă. 

Nu doar un mincinos, ci şi fratele ducelui de Marwick. 
Niciun dramaturg nu ar fi putut crea o ironie mai mare. Ce- 
ar mai fi râs Nello! 

Lord Weston, aşezat în dreapta ei, se aplecă uşor, cu 
chipul plin de înţelegere. 

— Un ajutor bun poate fi foarte greu de găsit, spuse 
el. 

Lordul Weston avea un nas foarte drăguţ, da. Drept şi 
ferm, nu foarte mare. Buzele nu îi erau atât de voluptuoase 
pe cât şi-ar putea dori ea, dar erau cinstite şi nu rosteau 
minciuni. 

— Cât de adevărat, spuse Liza. 

— Ronson e în pericol? Aş fi bucuros să-l iau eu. 

Comentariul veni de la Sunburne, care stătea în 
stânga ei şi care, până în acel moment, se distrase flirtând 
cu propria soţie. Erau un cuplu ciudat, Lydia fiind o erudită 
mofturoasă şi reţinută, iar James unul dintre cei mai chipeşi 
bărbaţi din Anglia - şi, până de curând, una dintre cele mai 
desfrânate puşlamale ale Angliei. 

— Nu este nimic în neregulă cu Ronson, spuse Liza. 

Probabil că bărbatul stătea în spatele ei chiar în acel 
moment. 

Ea nu îndrăzni să se întoarcă. Majordomul ei era 
capabil de cele mai straşnice încruntături. 

— Demenţă, nu-i aşa? întrebă James cu interes. 

Liza privi rapid peste umăr - dar Ronson îşi 
abandonase locul de lângă bufet, probabil pentru a verifica 
bucătăria. Slavă Domnului! 

— E doar ţâfnos şi irascibil, spuse ea, revenind spre 


James. Dar auzul lui este excelent, ai grijă. 

— Cu atât mai bine, spuse vesel James. Putem să-l 
asmuţim asupra tatălui meu şi sperăm că se va petrece o 
crimă. 

— James, zise Lydia, mustrător. 

El oftă. 

— Ai dreptate, Lyd. Ar fi o cruzime prea mare faţă de 
Ronson. Liza îşi termină vinul şi fu încântată când un 
servitor se apropie rapid să îi umple din nou paharul. 
Angajaţii ei erau minunaţi. Şi foarte mândri. 

— Dacă nu vrei ca supa să-ţi fie otrăvită, James, în 
locul tău, eu mi-aş păstra remarcile astea spirituale pentru 
ceilalţi oaspeţi. 

Lydia puse brusc lingura pe masă. 

Dumnezeule! Făcuse un pas greşit, neîndemânatic. 
Liza îi aruncă o privire fugară lui Weston, care îşi privea 
încruntat supa. 

— Era doar o glumă, spuse ea, şi încercă să râdă, 
pentru că nimănui nu îi plăcea o gazdă ursuză. 

Dar râsetul ei scârţâi precum o balama ruginită. Sau 
poate precum ceva scos din balamale. 

Nu era de mirare că se gândea la otravă! împotriva 
propriei voințe, privirea îi traversă masa, către bărbatul 
care stătea în diagonală faţă de Lydia. 

Michael de Grey făcea o treabă splendidă ignorând-o. 
Momentan, atenţia lui era concentrată asupra partenerei de 
cină, baroneasa Forbes, care fusese încântată să îl 
cunoască pe „faimosul doctor”. Aparent, ştia totu/ despre 
spitalul lui. Probabil că ştia şi despre a/te talente de-ale lui. 
Asta i-ar explica interesul faţă de el. 

Pentru că Michael de Grey nu era altceva decât un 
afemeiat! Flăcăul ei decent de provincie era, de fapt, 
faimos pentru isprăvile lui dezmăţate - cel puţin pentru 
unul dintre ele, întrucât Lady Heverley însăşi încă alimenta 
zvonurile, făcându-şi aer cu evantaiul şi oftând de fiecare 


dată când numele lui era rostit în public. Era disperată, 
probabil, să reamintească lumii că un bărbat a dorit-o 
cândva. Probabil că era cu cincisprezece ani mai în vârstă 
decât de Grey. 

Şi ce dacă? Michael de Grey nu era recunoscut pentru 


gusturile selecte. Nu - era recunoscut simplu drept 
slăbiciunea văduvelor! 
Un val de căldură îi înţepă obrajii - o îmbujorare 


violentă, alimentată de propria înjosire. Acum ea devenise 
una dintre văduvele lui disperate! Una dintre numeroasele 
femei caracterizate în general ca fiind lacome şi 
înfometate, avide după cea mai mică fărâmă de atenţie pe 
care un bărbat precum de Grey o poate arunca în direcţia 
lor... 

— Doamnă Chudderley, exclamă Katherine 
Hawthorne pe un ton vesel. Cât de încruntată eşti! 
Presupun că şi eu aş fi la fel, dacă angajaţii mei ar fi atât de 
uituci! Cum Dumnezeu au calculat greşit locurile la masă? 

Vreo douăsprezece perechi de ochi se îndreptară spre 
ea - dar nu, observă ea, şi cei ai slăbiciunii văduvelor. £/ 
rămase concentrat asupra baronesei. Cineva ar trebui să îi 
aducă aminte că femeia nu era văduvă. Baronul era foarte 
viu, prezidând jovial în celălalt capăt al mesei. 

Părul şobolanului era prea lung pentru fratele unui 
duce. De unde luase haina aia? Se mula pe corpul lui de 
parcă ar fi fost croită pe Savile Row. Îşi ascunsese hainele 
elegante în căsuţa aia pe care o închiriase? Vai, cât trebuie 
să fi râs când ea îi recomandase croitoria domnului 
Broward! 

— Sunt foarte bine, spuse ea. 

Sau urma să fie de îndată ce avea să îl dea afară din 
casa ei pe ticălos. Va trebui să fie o izgonire tăcută, în timp 
ce ceilalţi erau distraşi. Asta nu însemna că avea să fie 
paşnică. 

— Mărturisesc, este vina mea, continuă ea. Mă vei 


ierta, dragă, dacă recunosc faptul că am uitat că vii şi tu? 

Katherine nici măcar nu clipi. 

— Vai, stai liniştită, spuse ea, râzând. Şi eu aproape 
că am uitat că vin. Tind să uit evenimentele astea mărunte! 

Trăgând adânc aer în piept, Liza îşi reaminti motivul 
pentru care o invitase pe Katherine. Era o pregătire 
excelentă pentru Jane şi o distracţie garantată în caz că 
intervenea plictiseala. Cu toate astea, în acest moment, îşi 
dorea să o trimită pe femeie la naiba, pentru că nu mai 
avea nevoie de alte distracţii în afară de mincinosul care 
stătea la două scaune de ea. 

— Sunt convinsă că agenda ta socială este plină ochi, 
dragă. Dar ai grijă; eu consider că odihna este benefică 
înfăţişării. Ar trebui să încerci să-ţi faci mai mult timp 
pentru asta. 

— Punct pentru Lizzie, spuse Sunburne, ridicând 
paharul cuvin. 

Dar, dacă în urmă cu un an l-ar fi dat peste gât şi s-ar 
fi alăturat Lizei pentru a patra rundă, acum căsătoria îi 
schimbase obiceiurile: când aşeză paharul pe masă, nivelul 
vinului din el de-abia scăzuse. Liza, privind de la paharul lui 
la al ei, deveni conştientă de o stare de nefericire. Era mult 
mai uşor să bei când aveai un partener de băutură. 

Michael nu băuse deloc. 

Privirea ei fixă paharul lui neatins. Cât de răutăcioase 
erau intenţiile lui aici? Posibilităţile erau sumbre, deşi ea nu 
se putea convinge să le creadă pe cele mai negre. Chiar 
dacă el ştia că Nello îi pusese coame fratelui său, nu avea 
sens să o pedepsească pe ea pentru asta. Când Nello se 
încurcase cu ducesa, şi Liza fusese trădată. 

Poate că el nici nu ştia despre aventură. Poate că era 
doar o coincidenţă nefericită. Caz în care... Liza nu simţea 
altceva decât furie. Desigur că nu avea nevoie de vin ca să 
se simtă confortabil la masa ei. Neruşinarea i se potrivea 
tocmai bine! Practic, şobolanul /enevea, şi dacă era 


conştient de efortul continuu al lui Katherine de a-şi freca 
sânii de braţul lui, nu o arăta. 

Dumnezeule! Îl avertizase că prietenii ei l-ar putea 
face să se simtă incomod - când fratele lui îi întrecea pe 
toţi cei din cameră! 

Liza voia să îi ia confortul şi să îl sufoce cu el! 

Intensitatea privirii ei încruntate ajunse în cele din 
urmă la el. Pentru o secundă, peste masa luminată de 
lumânări, ochii lui îi întâlniră pe ai ei. În lumina flăcărilor, 
arăta precum o statuie medievală, pomeţii lui puternici fiind 
brăzdaţi de umbre melodramatice. Lumina îi îmblânzea 
chiar şi linia nasului. Arăta foarte chipeş, într-un mod tipic. 
Nu era de mirare că Katherine tot încerca să îi distragă 
atenţia de la baroneasă! 

— Cred că avem nevoie de mai multă lumină aici, 
spuse Liza. Este foarte estompată. 

Nasului ăluia avea să îi facă bine. 

— Dumnezeule, trebuie să vedem ce mâncăm? 
întrebă James. Cât de barbar... 

Tresărind, tăcu brusc. 

— Mâncarea este foarte bună, spuse Lydia. Mi-ar 
plăcea să o văd mai bine. 

— AU, spuse James. Piciorul pe care l-ai lovit îi 
aparţine iubitului tău soţ. Ai grijă cu el. 

— Ce decoraţiuni minunate, spuse Lydia emfatic. 

— Serios, Lyd, ai fi putut juca fotbal. 

— O, lasă luminile în pace, spuse Weston. Îi oferi Lizei 
un zâmbet prietenos. Sunteţi o gazdă perfectă, doamnă 
Chudderley, şi nu-mi pot închipui o atmosferă mai bună. Da 
- am fost informat că aţi pregătit o listă serioasă de 
activităţi pentru noi în această săptămână! 

Liza afişă un zâmbet drept răspuns. La naiba cu de 
Grey! Avea să se ocupe de el mai târziu; între timp, lasă-l 
să flirteze cu cine vrea. Prada ei era aici. lar mâine, cu 
aranjarea mai puţin convenţională a locurilor de la masă, 


avea să evite regulile plictisitoare ale întâietăţii şi să îi dea 
lui Hollister şansa de a o însoţi la cină. Un concurs cinstit 
între burlacii ei eligibili. _ 

— Cineva a dezvăluit secrete, spuse ea. Imi doream 
ca activităţile să rămână o surpriză! 

Dinţii lui Weston erau minunaţi, egali şi uimitor de 
albi. După Nello, nu se mai aşteptase să îi mai placă 
vreodată un bărbat blond, dar gusturile se puteau schimba. 

— Doamna Hull doar mi-a dat câteva indicii, spuse el, 
în mare secret, te asigur. 

Jane? Ce făcea, împărtăşind secrete cu Weston? Liza 
aruncă o privire spre ea. Jane încercase să o abordeze în 
drum spre sufragerie - prea nepricepută ca să ştie că 
trebuie să îşi ascundă şocul provocat de autodemascarea 
lui de Grey. Dar acum se părea că îşi revenise. Într-adevăr, 
după estimările Lizei, Jane se apropia puţin cam prea 
nerăbdătoare de Hollister. De ce Tilney şi Nigel nu se 
făceau utili? 

Liza încercă să îşi păstreze zâmbetul. 

— Draga doamnă Hull. Mă bucur atât de mult că a fost 
de acord să ni se alăture. Mă tem că încă îl deplânge pe 
răposatul ei soţ - a fost o poveste de dragoste minunată, 
după cum ştiţi. Spune că nu va mai găsi niciodată un bărbat 
ca el. 

Din partea lui Sunburne se auzi un râset delicat, 
cunoscător. Liza va trebui să vorbească cu e/mai târziu. 

— Îmi pare rău să aud asta, spuse Weston posomorât. 
Nu ştiam că a devenit văduvă atât de recent. 

— Da, tocmai ce a renunţat la hainele de doliu. 

Weston dădu aprobator din cap. 

— Atunci, trebuie să ne străduim să o înveselim. 

— Într-adevăr, spuse Liza. Dar cred că trebuie să 
avem grijă, să nu îi trezim din nou suferinţa. 

— Ah, spuse o voce de la două scaune distanţă. Vocea 
lui. Doamna Chudderley îşi împărtăşeşte regulile cu tine, 


Weston? 

Inima ei rată o bătaie. Ce cuvinte joase, seducătoare. 
Cu siguranţă, toate lumea auzea tachinarea din ele - şi o 
vedeau în zâmbetul pe care el i-l arunca. 

Liza nu şi-l închipui pe doctorul ei de provincie capabil 
de plăceri răutăcioase. Dar... acesta nu era doctorul ei, nu-i 
aşa? Era un străin, versat în metodele înţepătoare ale 
înaltei societăţi. Înghiţi în sec. Cât de curios i se păru faptul 
că, pentru un moment foarte scurt, simţi un junghi violent 
de pierdere. 

— Reguli? întrebă Weston. 

Liza îi aruncă lui Michael o privire de avertizare. El se 
lăsă pe spate în scaunul său, cu un zâmbet uşor jucându-i 
pe buze. Blestemat să fie zâmbetul ăla! Ei nu îi păsa cât de 
bine îi venea costumul, cât de frumos îi evidenția trăsăturile 
feţei acea cravată albă ca zăpada sau cu câtă inteligenţă o 
putea face să plătească pentru că se încrezuse în viclenia 
lui. Liza nu avea de gând să îi permită să îi distrugă 
petrecerea şi planul. 

— Nu, spuse ea cu indiferenţă. Aţi auzit greşit, 
domnule. Vorbeam despre activităţile pe care le-am 
pregătit. 

lar dacă el insista să vorbească despre reguli, Liza 
avea să... să îi arunce supa în faţă. 

— A, scuzele mele, spuse el calm. Activităţile, desigur. 
Deşi par oarecum inutile, avându-vă pe dumneavoastră ca 
gazdă. 

Zâmbetul lui se adânci în ridurile care îi brăzdau gura. 
Erau semne de îmbătrânire prematură. Era prea tânărca să 
le aibă. Doar treizeci de ani! Era un cățe/uș! 

Weston, din fericire ignorant, privi comentariile lui 
Michael ca pe o invitaţie de a încălca eticheta; se aplecă pe 
după baroneasă pentru a-i răspunde: 

— Mărturisesc, de Grey, sunt surprins să te văd aici. 
Nu mi-am închipuit că ceva te-ar putea scoate din Londra. 


Dar, presupun că, dacă cineva ar fi în stare de asemenea 
minuni, aceea ar fi doamna Chudderley. 

— O, da, şopti Michael. Propria noastră domnişoară 
Nightingale. 

Mâna Lizei se încleştă pe cuţit, într-o strânsoare 
spasmodică. Cum îndrăznea să o tenteze cu acea amintire? 
Forţând-o să îşi aducă aminte cât de flatată se simţise - cât 
de mult îşi dorise să obţină aprobarea lui. Judecata ei era 
defectă. Era atrasă întotdeauna de escroci. 

— Da, spuse ea, i-am promis lui Lord Michael o ieşire 
foarte amuzantă din rutina lui obişnuită. Mai precis, un grup 
de experi care sunt specializaţi în transmiterea 
adevărurilor ciudate. Presupun că a fost atras de pericolul 
acestui lucru - din câte ştim cu toţii, unele adevăruri pot fi 
foarte nepoftite. 

Râzând uşor, Michael ridică paharul cu vin într-un gest 
ambiguu, care nu putea fi considerat tocmai un toast. 
Lumina lumânării se revărsă prin vinul lui şi îi mângâie 
gâtul cu o strălucire stacojie, care părea un semn 
prevestitor potrivit. Dacă Liza îl înjunghia cu cuțitul ei 
pentru peşte, ar fi şi mai roşu. 

Înşelătoria lui o depăşise chiar şi pe a lui Nello. Nello, 
cel puţin, minţise doar în legătură cu intenţiile şi fidelitatea 
lui. Dar Liza îi ştiuse numele adevărat încă de la început! 

— Cât de palpitant! spuse Weston. O ghicitoare. Să 
îndrăznesc să o rezolv? 

Liza nu avea de gând să se mai încreadă vreodată în 
propriile instincte. 

— A, este foarte uşor, începu Lydia să vorbească. A 
angajat o grămadă de... 

— Nu o spune, zise Sunburne. Nu atâta timp cât Liza 
are cuțitul ăla în mână. 

Liza îşi ascunse mâna sub faţa de masă. Cina asta nu 
se mai termina odată! 

— Oh... foarte bine, spuse Lydia părând confuză. Dar, 


ştii, doamnă Chudderley, voiam să spun - după ce ţi-am 
recomandat cartea aceea despre misticism, am întâlnit un 
şaman lângă Alberta, care pretindea că este în stare să 
scoată adevărul dintr-o grămadă de oase. Şi a contrazis 
presupunerile lui Beloit despre magia tribală. 

— Adevărat? 

Liza habar nu avea dne era Beloit. Autorul cărţii, 
poate? 

Michael se reîntorsese spre Lady Forbes, ca şi cum nu 
ar fi fost deloc conştient de furia ei - ca şi cum nu i-ar fi 
păsat câtuşi de puțin. Liza rămase cu ochii fixaţi pe spatele 
lui şi îl detesta. 

— Da, spunea Lydia. Cred că dacă l-aş fi convins să 
vină cu mine în Anglia, ar fi declanşat o nouă manie. Noi, ca 
societate, avem înclinații pentru tot felul de aberaţii 
mistice, nu-i aşa? Mă întreb dacă indică ceva semnificativ 
despre nevoia noastră de puţin mister ca să ne 
condimenteze credinţa. 

Şi iat-o pe Lydia transformând o cină într-o prelegere 
despre ciudăţeniile ei antropologice. Binecuvântată fie 
Lydia! Liza era recunoscătoare pentru distragere. Se lăsă 
pe spate în scaunul ei şi trase adânc aer în piept, încercând 
să îşi domolească pulsul. 

— O întrebare interesantă, spuse Weston curajos. 
Presupun că există şi un aspect foarte misterios în 
conceptul creştin al miracolelor, de exemplu. Dar nu aţi fi 
de acord că misterul este o caracteristică destul de comună 
a tuturor religiilor? Cine poate să vadă acum chipul lui 
Dumnezeu? 

— Ah, foarte adevărat! Atunci, poate că m-am 
exprimat greşit! 

Lydia se aplecă spre el, acum destul de însufleţită, 
întrucât soţul ei îi zâmbea ca un îndrăgostit. Ca un prost, 
mai degrabă. Liza nu avea starea necesară pentru a admira 
căţeluşi bolnavi de dragoste. 


— În schimbul religiei, continuă Lydia, poate ar trebui 
să vedem această obsesie a misticismului ca pe un 
simptom al unei lipse sociale - sau ca pe o nevoie; nevoia 
de a crede în existenţa unor mistere pe care ştiinţa nu le 
poate explica. Da! Da, într-adevăr! Cred că Hobart a fost cel 
care a susţinut că putem caracteriza societăţile după 
preocupările lor centrale. Exemplul lui, desigur, erau 
albanezii şi Hakmarrja, dar pentru scopul nostru... 

James îi atinse uşor braţul. 

— Nu uita să traduci pentru noi, draga mea. 

— Ah! Lydia roşi. Hakmarrja este filosofia albaneză a 
răzbunării. 

Liza încuviinţă din cap. Era mai calmă acum. Se putea 
descurca cu dezastrul ăsta. 

— Îmi place filosofia asta, spuse ea. Răzbunare, spui? 
Povesteşte-ne mai multe, te rog. 


* 


Michael îşi abținu un râset la auzul tachinării evidente. 
l-ar da bucuros ocazia să se răzbune - mai târziu, între 
patru ochi, de preferat în apropierea unui pat. Un perete 
sau o canapea ar fi la fel de utile. 

Dumnezeu să îl ierte, dar era un nemernic superficial 
pentru că îi făcea plăcere situaţia. In momentul în care ea îi 
retrăsese invitaţia la petrecere, drumul lui fusese decis. 
Fără mărturisiri blânde şi cuvinte alese cu grijă din partea 
lui. Avea să schimbe strategiile. Avea să îi forţeze mâna 
fratelui său şi să o înfrunte pe Elizabeth Chudderley de pe 
picior de egalitate. 

Era al naibii de înviorător să aibă din nou o misiune 
clară. Ea era furioasă, aşa că el avea să o calmeze. Să îşi 
ceară scuze şi să îşi explice situaţia. Aveau să facă un joc 
din descoperirea cunoştinţelor comune. Ea îşi va da seama 
că nu mai era nevoie să se poarte de sus cu el, să îşi ceară 


scuze pentru ifosele ei. lar apoi, chestiunea fiind stabilită, el 
avea să o facă din nou alui. 

O dată nu putea fi de ajuns. Nu după acel interludiu. 
Nou descoperita ei preocupare pentru decenţă încă ar 
putea fi un obstacol, dar era un pretext slab, pe care el 
avea să îl distrugă în cursul a cinci minute petrecute singur 
cu ea. Voia să îi readucă aminte cât de mult se bucurase de 
avantajele văduviei în acea căsuţă spartană. 

— De unde o cunoaşteţi pe doamna Chudderley, Lord 
Michael? 

Cu dificultate, Michael îşi luă privirea de la gazdă şi se 
întoarse spre baroneasă - o femeie plăcută, rotunjoară şi 
dulce ca o brioşă. 

— Ne-am cunoscut recent, spuse el. O întâmplare 
foarte plăcută. Dar dumneavoastră? 

Deşi Michael nu îi cunoştea pe fraţii Hawthorne, cinci 
minute petrecute în prezenţa lor îi explicaseră includerea 
celor doi pe lista de oaspeţi - ei defineau „compania 
uşuratică”. Dar Lady Forbes părea o alegere enigmatică. 

Baroneasa zâmbi. 

— O cunosc practic de când era în faşă - sau de la 
debutul ei în societate, ceea ce presupun că este cam 
acelaşi lucru. 

— Da? Cum a fost ca debutantă? 

Michael nu şi-o putea închipui pe Elizabeth fără aerul 
ei atotcunoscător. După un moment, încercarea deveni 
ciudat de tulburătoare. Calmul ei îi era armura. El o 
dezbrăcase de ea pentru scurt timp în căsuţa pădurarului, 
dar nu îi plăcea să se gândească la ea ca fiind dezarmată 
astfel în public. Fără acel scut invizibil, o femeie frumoasă 
ar deveni o pradă uşoară pentru lupi. 

— O, era splendidă precum luna, desigur. Baroneasa 
făcu o pauză în timp ce un servitor îi schimbă tacâmurile 
pentru supă cu cele pentru peşte. Nu a fost nicio surpriză în 
asta, nici în agitația pe care a provocat-o. Dar dacă te-ai 


întoarce în timp, jur că nu ai fi recunoscut-o. Pe atunci era 
mai timidă - şi mai blândă, de asemenea. Ce risipă! 
Nemernicul ăla nu a meritat-o nicio clipă! 

Femeia scoase un sunet de dispreţ, apoi străpunse 
peştele. 

— Nemernicul? A trăit vreo poveste nefericită de 
dragoste înainte să se căsătorească? 

— Primul ei soţ, spuse Lady Forbes. Se opri pentru a 
mesteca. Nimeni nu m-a crezut când am spus că este un 
meschin periculos. Plictisitor ca un bancher, domnul 
Chudderley - era cel mai rău lucru pe care ceilalţi îl puteau 
spune despre el. Dar ceea ce alţii au confundat cu 
seriozitatea şi sobrietatea, eu am văzut limpede că este o 
lipsă de afecţiune şi un temperament /nflexibi]. 

Elizabeth nu vorbise niciodată despre soţul ei. Toate 
plângerile ei se concentraseră pe o dezamăgire mai 
recentă. Conştientizarea acestui lucru îl făcu pe Michael să 
se simtă... indispus, de fapt. Brusc, îşi dădu seama cât de 
profundă era ignoranţa lui cu privire la ea. 

Supărător lucru, să te intereseze o femeie cu un 
trecut. Michael se încruntă. Nu, nu era corect. El prefera 
femeile cu trecut. Cele inocente erau problematice: se 
aşteptau la lucruri pe care el nu avea să le ofere vreodată. 

Presupuse că înainte nu obiectase niciodată în 
privinţa trecutului complicat al amantelor sale pentru că nu 
îl interesase să le cunoască trecutul. Dumnezeule! El însuşi 
era un nemernic mai mare decât îşi închipuise. lar interesul 
acesta pe care îl simţea pentru Elizabeth... Era diferit, 
cumva. Altfel, de ce se afla aici? Venise pentru că voia ca 
ea să îl vadă ca pe un egal. Ca pe un... bărbat eligibil. 

Acea revelaţie îl şocă. Eligibil? Noţiunea era ridicolă. 
El nu avea bani - fratele lui avusese grijă de asta. lar 
Alastair nu avea să o vadă vreodată pe Elizabeth ca pe o 
alegere potrivită. Acel gând trimise un val fierbinte de furie 
prin el. La naiba, nu îi păsa dacă Alastair era sau nu de 


acord cu ea. 

Ridicând privirea, o văzu pe baroneasă studiindu-l - şi 
de-abia atunci îşi dădu seama că lăsase conversaţia în aer. 
Michael îşi adună gândurile. 

— Atunci, ghinion în dragoste. 

Auzi tonul întrebător din vocea lui şi îl tulbură şi mai 
tare. De ce punea aceste întrebări? Era mai înţelept să 
păstreze misterul intact, nu-i aşa? Misterul era savoarea 
oricărei aventuri. Cu siguranţă, Michael nu îşi putea dori... 
mai mult. 

— Of, a avut cel mai mare ghinion, nu încape îndoială. 
Lady Forbes ridică paharul cu vin, expirând atât de puternic 
încât răsuflarea ei făcu vinul de Bordeaux să tremure. Biata 
de ea, continuă femeia, afişează o expresie foarte veselă, 
desigur, dar cea mai recentă veste probabil că a înfuriat-o. 

Probabil că se referea la logodna ticălosului fără 
nume. Furioasă i se păru lui Michael o alegere foarte bizară. 

— Sau poate că i-a frânt inima, spuse el. 

Baroneasa râse ca şi cum Michael ar fi spus o glumă 
foarte bună. 

— Inimă frântă! Elizabeth Chudderley! Mi-ar plăcea 
să-l văd pe bărbatul care va reuşi performanţa asta! Ar fi 
nevoie de un topor foarte puternic pentru armura aia. 

Michael îşi ascunse uimirea într-o gură de vin. 
Prietenii ei ştiau atât de puţine lucruri despre ea? Pentru că 
el o privise în ochi în ajunul solstițiului de vară şi nu văzuse 
o femeie a cărei inimă nu putea fi frântă. Departe de asta. 

— In orice caz, adăugă Lady Forbes cu indiferenţă, ar 
fi nevoie de un bărbat mult mai bun decât domnul Nelson. 

Nelson. Creierul lui se agăţă de nume asemenea unui 
trăgător de ţinta lui. Simţi o nevoie bruscă de a se retrage 
în biblioteca lui Elizabeth şi a răsfoi un volum de Debrett. 
Nelson. Numele nu îi spunea nimic. 

— Nu pot să spun că l-am cunoscut pe acest bărbat. 
Dar dacă a părăsit-o pe doamna Chudderley pentru 


altcineva, este un prost. 

— Ce declaraţie romantică, se auzi vocea lui Nigel 
Howthorne de undeva de la masă. Stătea lângă Jane Hull, 
care oscila între a-i evita privirea lui Michael şi a se holba la 
el. Şi cât de surprinzător că asemenea concepţii romantice 
vin de la dumneavoastră, Lord Michael. Să presupunem 
oare că provincia v-a trezit cavalerismul? 

Michael nu îi mai întâlnise niciodată pe cei doi 
Hawthorne, dar era evident că ei erau la curent cu el. 

— Ce pot să spun? Aerul curat face minuni. 

Recunoscu tipul lui Hawthorne din vremea petrecută 
în şcoală: o faţă mică şi maliţioasă, dar doar când era 
înconjurat de oameni, în privat, s-ar smiorcăi şi şi-ar băga 
coada între picioare. Atunci, era inofensiv, şi ar fi fost 
patetic din partea lui să îl lovească. 

— Sper să aibă acelaşi efect şi asupra 
dumneavoastră, continuă Michael. S-ar putea ca noutatea 
să vi se pară înviorătoare. 

Hawthorne râse şi ridică paharul cu vin, învolburându- 
| meditativ. 

— Mă întreb... de cât timp vă bucuraţi de aerul curat? 
Noi, ceilalţi, ne-am întâlnit la St. Pancras, dar nu îmi 
amintesc să vă fi văzut în gară. 

— Nu trebuie să fii ironic, spuse sora lui pe un ton 
suav, din dreapta lui Michael. 

Katherine Howthorne fusese mulţumită să discute 
întreaga seară doar cu Tilney, care stătea în faţa ei, pe 
diagonală, lângă Jane; dar chiar în timp ce vorbea cu el, 
încercase să arate braţului drept al lui Michael forma exactă 
a sânilor ei. 

— Poate că nu a călătorit în vagonul de la clasa întâi, 
continuă ea, întorcându-şi ochii de un maroniu precum 
scoarţa de copac spre Michael. Nu toată lumea îşi permite, 
ştii doar. 

Tilney se aplecă înainte, nerăbdător să li se alăture. 


— Ştiţi - nici nu am văzut să vă fi fost aduse bagajele. 

Ochii doamnei Hull deveneau, în mod comic, din ce în 
ce mai mari. Aruncă o privire agitată în jur, de parcă de- 
abia atunci îşi dădu seama că stătea în colţul carnivor al 
mesei. 

— Sunt flatat, spuse Michael, apoi îi zâmbi lui Jane, 
parcă vrând să o calmeze când privirea ei panicată o întâlni 
pe a lui. Nu ştiam că cei pe care nu i-am mai întâlnit înainte 
de această seară sunt atât de interesaţi de mine. Dar 
presupun că prieteniile se leagă în cele mai improbabile 
locuri. Chiar dacă şi prieteniile în sine sunt improbabile. 

Când ochii lui Tilney se mijiră, Michael îşi dădu seama 
că se simţea foarte bine. La urma urmei, nu era atât de 
greu să reintre în propria piele. Erau maniere şi atitudini 
care unui doctor de provincie îi erau interzise, dar pe care 
fiul şi fratele unui duce le putea folosi în voie - aroganţa 
fiind printre ele. 

Katherine râse, un sunet jos şi înăbuşit. 

— Cornwall este destul de improbabil, nu-i aşa? Nu 
ştiu cum i-am permis Lizei să ne convingă să participăm la 
şicanele astea. 

— Ah, spuse Tilney, asta nu este nimic. Vă mai 
amintiţi iarna trecută în Monte Carlo? Dumnezeule. Mi-am 
pierdut venitul pe jumătate de an într-o noapte. 

Și astfel conversaţia se schimbă din nou, spre 
chestiuni care nu aveau nicio legătură cu Michael. Dar el 
ascultă cu atenţie până la sfârşitul cinei, conturând din 
discuţiile animate o imagine clară a ceea ce voise să spună 
Elizabeth când îi spusese că era diferită printre prietenii ei 
din Londra. Ea însăşi era întruchiparea frivolităţii. În mod 
normal, pe el nu îl interesau asemenea lucruri. Dar când 
venea vorba despre ea... 

După ce terminară desertul, Michael îşi îndreptă în 
mod intenţionat atenţia către capul mesei. Ea aştepta şi era 
pregătită să îi întâmpine privirea. Maxilarul îi era încordat. 


Îşi îndreptă umerii. Un râset începu să se ridice în gâtul lui - 
Elizabeth arăta precum un soldat pregătindu-se de luptă -, 
dar când ea se ridică, veselia lui se stinse. 

Lumina lumânării se plimba pe pielea ei asemenea 
unui pretendent pasional. Frumuseţea ei din acest moment 
ar fi putut lăsa orice bărbat fără suflare. Dar prezenţa ei fu 
cea care îl reţinu. Elizabeth reduse toate conversațiile la 
tăcere fără niciun cuvânt. Calmul ei era regal, deşi 
zâmbetul pe care îl oferea celor de la masă era fals. Nimeni 
altcineva nu ar fi ştiut, dar Michael o simţea. 

— Cred că vom sări peste formalităţile obişnuite, 
spuse ea. Spre salon, dacă nu obiectează nimeni. 

In timp ce oaspeţii se ridicară şi începură să 
părăsească încăperea, Michael încetini pasul în mod 
intenţionat. De îndată ce ultima persoană trecu pe lângă el, 
nu fu surprins să îi simtă mâna pe braţul lui. Se întoarse. 

— Da, doamnă Chudderley? 

— Tu, spuse ea într-o şoaptă tăioasă, vii cu mine. 


Capitolul 13 


Michael se lăsă condus afară din sufragerie. Dar când 
deschise gura să vorbească, Elizabeth i-o reteză. 

— Niciun cuvânt, şopti ea. Nu până nu ajungem 
undeva unde să pot tipa. 

Un sunet plin de interes se auzi dinspre Michael. 

— Sună promiţător. 

Ea îi eliberă braţul, ca şi cum ar fi ars-o. Porni 
hotărâtă înainte, cu rochia de culoarea prunei foşnind în 
jurul gleznelor, iar trena şuierând peste podeaua lustruită 
din lemn. 

Michael o urmă în micul salon de lângă holul de la 
intrare. Când Elizabeth se întoarse spre el, mâinile lui 


ridicate - cu palmele în exterior, în semn de predare - nu 
provocară nici cea mai palidă umbră de zâmbet. 

— Îţi datorez o explicaţie, începu el - apoi se feri de 
vaza care zbură pe lângă capul lui şi se făcu ţăndări pe 
podea. Şi nişte scuze, spuse el, îndreptându-se. 

Pete aprinse de culoare ardeau în obrajii ei. 

— Nu vreau nimic de la tine. Vreau doar să-ţi văd 
spatele în timp ce pleci! Ceea ce vei face, de îndată! Tu... 

Se opri brusc, strângând foarte apăsat din buze. Dar 
nu le putea controla tremurul, iar acel minor semn de 
suferinţă provocă un şoc înăuntrul lui Michael. 

Păşi instinctiv spre ea. Elizabeth, drept răspuns, făcu 
un pas înapoi, privirea ei surprinsă transformându-se rapid 
într-un dispreţ atât de evident, încât el încremeni. 

Poate că... îi judecase greşit reacţia. Dar presupusese 
că Elizabeth avea să fie uşurată aflând adevărul. Dacă ea îl 
plăcuse ca doctor, cu siguranţă avea să îl placă şi mai mult 
ca fiul şi fratele unui duce. Ce femeie nu l-ar plăcea? 

Aceasta, se pare. Privirea de pe chipul ei nu lăsa nicio 
urmă de îndoială. 

— Ascultă-mă, spuse el încet. Scopul meu nu a fost să 
te păcălesc. N-am spus nimănui adevărul. Incercam să evit 
ca fratele meu să mă găsească aici. 

Ea trase adânc aer în piept. 

— Fratele tău, spuse ea. Ducele de Marwick. 

Michael încercă să schiţeze un zâmbet jalnic. Nu tinu, 
pentru că ea îl privea ca şi cum ar fi fost un străin, iar lui nu 
îi plăcea asta. 

— El este. 

Elizabeth se plimbă în jurul unui fotoliu capitonat cu 
mătase, oprindu-se în spatele lui, ca şi cum ar fi avut 
nevoie de un scut împotriva lui Michael. 

— Atunci, să-ţi aud explicaţia. Dar să fie scurtă. Mă 
aşteaptă oaspeţii. 

— Este... destul de complicată ca să fie scurtă, spuse 


el. Dar pot să-ţi spun aspectele principale, iar mai târziu... 

Elizabeth ridică din sprâncene. 

— Mai târziu? Nu există mai târziu. 

Michael trase aer în piept. 

— Elizabeth, eu... 

— Îţi revoc dreptul de a mi te adresa informal, spuse 
ea, aruncându-i un zâmbet rece. Şi îţi spun de acum, dacă 
vei vorbi vreodată despre... noi, jur că vei regreta. Eu nu 
sunt nicio Lady Heverley, Lord Michael. Eu nu voi suspina 
de fiecare dată când îţi voi rosti numele. 

Lady Heverley, din nou. Râsul lui slab şi neîncrezător 
o făcu să se încrunte. 

— Crezi că este amuzant? întrebă ea. 

— Nu. Câtuşi de puţin. Acum nu mai era amuzant. Am 
greşit că m-am prezentat într-o lumină falsă. Dar, îţi 
mărturisesc, nu mi-am dat seama... adică, pari ciudat de... 
furioasă pe faptul că eu am o poziţie socială mai bună 
decât ai crezut. 

Ea îi aruncă o privire neclintită. 

— Mai bună, spuse ea. Dar departe de superioară. 

El o privi confuz, încercând să îi dea de cap problemei. 

— Atunci, te porţi aşa doar pentru că am minţit. Asta 
este? Propriile cuvinte îl făcură să tresară. Rostite astfel, 
da, putea vedea cauza furiei ei. 

— Nu te flata, spuse ea cu răceală. Sunt obişnuită cu 
escrocii. 

Ah. Asta îl ustură. 

— Mă arunci în aceeaşi oală cu ceilalţi nemernici. 
Presupun că merit. 

Elizabeth ridică din umeri. 

— Un nemernic este la fel ca următorul. Ţi-ai închipuit 
că erai cumva diferit? 

— Să te mint nu a fost niciodată intenţia mea. Ce 
cuvinte insuficiente, chiar şi pentru propriile lui urechi. 
Adică... ar fi trebuit să îţi spun mai devreme. 


încercase să îi spună în căsuţa din pădure, dar... 
Michael nu credea că ea ar vrea să îi audă acum scuza. „Se 
pare că m-a interesat mai mult să mă culc cu tine decât să 
stau puţin să-ţi explic.” Nu, replica asta nu avea să îl ajute. 
Era un măgar. 

— Elizabeth. Îmi pare mult mai rău decât pot spune în 
cuvinte. 

Tăcerea, după un moment îndelungat, fu spartă doar 
de ticăitul unui ceas îndepărtat. Ea îşi privi mâna acoperită 
de  mănuşă, trecându-şi degetul mare peste vârful 
degetelor, apoi ridică din nou din umeri. 

— Descopăr că nu-mi pasă în mod special de scuzele 
tale. 

— Atunci, pot doar să sper că explicaţia mea este 
suficientă. Michael trase adânc aer în piept. Cumnata mea, 
după cum probabil că ştii, a murit în urmă cu zece luni. 
Cum putea să spună mai bine această poveste, fără să 
dezvăluie secrete care nu erau ale lui? Moartea ducesei... 
Fără minciuni de-acum. Moartea ei şi anumite adevăruri 
care au ieşit la iveală după aceea l-au aruncat pe fratele 
meu pe o pantă descendentă. 

— Adevăruri. Elizabeth îşi puse mâinile pe spătarul 
fotoliului, strângându-l atât de tare încât materialul se 
încreţi. Ce fel de adevăruri? 

El se strâmbă. 

— Nu sunt ale mele ca să pot vorbi despre ele. Te 
asigur, dacă aş putea... 

Ea îl privi pentru un moment, apoi pieptul i se ridică şi 
cobori uşor, respirând adânc. 

— Da, desigur. Presupun că nu mă privesc. Făcu o 
pauză stranie, apoi scutură din cap. Atunci, continuă. 

— Declinul fratelui meu a fost progresiv. La început, 
pur şi simplu n-a mai avut chef să meargă la companie. 
Devenise suspicios faţă de prietenii lui. 

Michael ezită. Nu îi plăcea să divulge acest lucru. 


Dar... avea încredere în Liza. Cât de ironic că fusese nevoie 
să îi trădeze încrederea pentru a-şi da seama că el avea 
încredere în ea să nu o trădeze pe alui. 

— În februarie, continuă el, a încetat să mai iasă din 
casă. Aceasta nu este o întâmplare obişnuită. Nu este 
bolnav, pur şi simplu refuză să iasă afară. Nici măcar în 
grădină. Este aproape ca şi cum... lumea a început să-l 
înspăimânte. 

— Înţeleg. Elizabeth îl privea cu ochii mijiţi. Şi astfel, 
drept răspuns, tu ai început această mascaradă departe de 
Londra. Da, totul mi se pare că are sens perfect acum. 

Michael îi acceptă ironia cu un zâmbet trist. 

— Nu mi-a dat de ales. El nu vrea să conceapă un 
moştenitor, aşa spune, astfel că trebuie să o fac eu pentru 
el, cu o femeie pe placul lui: altfel, îşi va folosi toată 
puterea şi influenţa pentru a închide spitalul. 

Elizabeth se încruntă, uşor confuză. 

— Spitalul din Londra. Pe care el în sponsorizează. 

— Da. Cel pe care eu l-am înființat. 

— Cât de... machiavelic, şopti ea. 

— Nu-l cunoşti pe fratele meu. Machiavelli ar fi mic 
copil pe lângă el. Michael făcu o scurtă pauză, apoi 
continuă: Orice ar fi, înţelegi de ce nu pot ceda condiţiilor 
lui. 

Ea îşi feri privirea. Michael îi privi pana violet din 
coafură în timp ce Elizabeth îşi netezi o mănuşă spre cot. 
Mişcarea mâinii ei îl hipnotiza: de la degete la cot, de două 
ori, apoi de trei. 

— Nu, spuse ea în cele din urmă, foarte încet. 
Presupun că nu înţeleg. 

Michael respiră adânc, nevenindu-i să creadă. 

— Trebuie să-mi sacrific viaţa pentru plăcerea lui? El 
este... Trase din nou aer în piept. Nu-l cunoşti pe fratele 
meu. Vreau să îl ajut. Dumnezeule, am făcut tot ce-am 
putut! Stau treaz noaptea, gândindu-mă la asta. 


Ea plecă uşor capul. Probabil că disperarea din glasul 
lui o ruşinase, presupuse Michael. Probabil că şi pe el ar 
trebui să îl ruşineze. Dar, dintr-un anume motiv, i se păru 
de o importanţă vitală ca ea să îl creadă în această privinţă. 

— Nu l-aş abandona, spuse el. 

— În regulă, rosti ea încet, fără să ridice privirea. 

— Dar trebuie să înţelegi că soluţia propusă de el nu 
va ajuta pe nimeni. Departe de asta! Vrea ca descendența 
noastră să continue? Atunci va trebui să iasă din casă şi să- 
şi găsească o soţie. Acesta este medicamentul pe care i l- 
am prescris. Acesta este leacul meu pentru el. 

— Ah. Deci motivele tale au fost nobile, atunci. 
Elizabeth ridică privirea, iar expresia de pe chipul ei îl făcu 
să se simtă de parcă primise o lovitură puternică în piept. 

Lady Forbes îşi închipuia că femeia aceasta era imună 
la suferinţă? El avea dovada contrariului înaintea ochilor 
chiar acum, şi asta îl făcea pe e/ticălosul. 

— Ţi-am trădat încrederea, zise el încet. Blestemate 
să fie stângăcia şi prostia lui. Nu a fost prea nobil. Şinu a 
fost niciodată intenţia mea, te asigur. 

Elizabeth ridică dintr-un umăr, fără îndoială, 
transmiţându-i indiferența ei. 

— Stai liniştit în privinţa asta. Nu am făcut nicio 
promisiune. La urma urmei, ai fost doar distracţia unei 
după-amiezi. 

Răsuflarea îi ieşi din gât, sugrumată, ca un râset, deşi 
Michael nu era deloc amuzat. Acum e/era cel rănit. Cât de 
ciudat era? 

— Speram să ne distrăm împreună puţin mai mult de 
atât. Mult mai mult. De-abia acum, Michael vedea ce 
potenţial aveau. Ce s-a întâmplat între noi în căsuţă... nu a 
fost ca nicio altă plăcere pasageră pe care am simţit-o. 
Elizabeth, mie nu mi s-a părut doar distracţia unei după- 
amiezi. Da, cu cât m-am gândit mai mult la asta... 

— Opreşte-te. 


Când ea ridică privirea, ochii ei arătau ciudat de 
sclipitori, iar Michael simţi o apăsare greoaie în piept. Ea 
clipi, parcă pentru a-l face să revină cu picioarele pe 
pământ, apoi privi dincolo de el, spre uşă. 

— Oaspeţii, spuse ea. Trebuie să... Apoi îşi îndreptă 
umerii, încercând să îşi recapete calmul. Ţi-am ascultat 
explicaţia. Şi acum, domnule, o vei auzi pe a mea. Intr-un 
minut, vei merge în salon şi vei face conversaţie cu oaspeţii 
mei. Într-o jumătate de oră, va sosi o scrisoare care te va 
informa că sunt probleme la Londra - poţi să inventezi orice 
poveste, dacă doreşti. Poate cu spitalul tău sau cu fratele 
tău. Oricum ar fi, îţi vei cere scuze şi vei pleca. 

Vocea ei se înăsprise în timpul discursului. Dar mâinile 
îi spuneau o poveste diferită. Se foiau pe fotoliu, 
frământând materialul, iar el îşi dorea să le ia într-ale lui, să 
cadă în genunchi înaintea ei şi să o implore să îl ierte. Să îi 
permită să o ia de la început. 

Imaginea părea atât de vie, impulsul atât de straniu, 
încât împietri. Uimit şi cu limba legată. Ceea ce fu tocmai 
bine, pentru că Elizabeth încă nu terminase. 

— Ca o gazdă îngrijorată, spuse ea, eu îţi voi pune 
trăsura mea la dispoziţie, să te ducă de aici - la locuinţa ta 
ciudată, unde vizitiul te va aştepta în timp ce îţi faci 
bagajele, apoi te va conduce la gară. Dacă pierzi ultimul 
tren, mai este unul mâine-dimineaţă, la ora nouă. 

Michael trase aer în piept. O alungare foarte precisă. 
Ca şi cum ea ar fi deţinut tot comitatul. Ceea ce, presupuse 
el, era adevărat. 

Eliberând fotoliul, Elizabeth îşi ridică uşor poalele 
rochiei şi porni spre uşă. 

— Aşteaptă, spuse Michael. 

Când trecu pe lângă el, o prinse de braţ. Fără ezitare, 
ea se întoarse şi îl pălmui. Avea o lovitură zdravănă. Dar el 
nu o eliberă, deşi obrazul îl ustura foarte tare. Ea îl privi cu 
ochi mari, cu o expresie straniu de pustie. Lui Michael nu îi 


plăcea privirea ei. 

— Am meritat palma asta, îi spuse el. 

— Da. Elizabeth scutură din cap, parcă pentru a-şi 
limpezi gândurile. Nu îmi voi cere scuze. 

— Nu trebuie să o faci. 

Michael îi putea simţi braţul tremurând, iar asta îl 
sufoca. Ce făcuse el aici? Se întinse să îi cuprindă obrazul 
cu palma, iar ea îşi feri privirea. Dar nu îi dădu mâna lao 
parte. Era lucru mare. Elizabeth înghiţi în sec. 

— Trebuie să merg să scriu scrisoarea aceea. 

— Într-un minut. 

— Dă-mi drumul, şopti ea. 

El ştia că trebuia să îi dea drumul. Dar propria mână 
nu îl asculta. Ce se întâmpla aici? Ce se întâmpla cu el? Nu 
ştiuse până în acest moment. Dar, brusc, era limpede, iar el 
era un prost. E/ era prostul, nu ea. 

— Elizabeth, şopti Michael. 

Elizabeth, care râdea precum o hangiţă şi îi întorcea 
glumele cu înţelepciunea unui filosof, care renunţa la somn 
pentru verişoare îndepărtate, lucru cu care alte femei cu 
poziţia ei nu ar fi fost niciodată de acord. Care bea bere cu 
sătenii şi ducea doctori de provincie nepoliticoşi pe malurile 
unui lac, doar pentru a împărtăşi cu ei frumuseţea unui loc 
de care îl iubea. Elizabeth, a cărei prieteni credeau că 
vulnerabilitatea ei se stinsese de mult. Dar ea plânsese în 
braţele lui în căsuţa din pădure. Plânsese, apoi îi zâmbise şi 
îl sărutase aşa cum nu mai fusese vreodată sărutat. 

Ea îi oferise prietenia ei, iar el, în schimb, o 
dezamăgise. 

Cum de nu anticipase momentul acesta? Cum de nu 
îşi dăduse seama, până acum, că ea nu îşi permitea să fie 
dezamăgită din nou? 

Cum de nu se gândise cât de mare avea să fie pentru 
el preţul acestei dezamăgiri? 

— Elizabeth. Numele ei era delicat pe buzele lui, 


preţios. Lasă-mă să mă revanşez faţă de tine. 

Ea nu voia să îl privească. 

— M-am săturat de tine, spuse ea. Vreau să pleci. 

— Nu. Michael îi mângâie obrazul. Nu plec nicăieri. 

Acum ea privi în spatele lui şi, deşi el nu îi înţelegea în 
întregime expresia - pentru că părea împărţită între 
surprindere şi durere - Michael ştia că nu trebuia să piardă 
ocazia. Avea să îi reamintească motivul pentru care ea îşi 
dorea ca el să rămână, înainte ca Elizabeth să îşi poată feri 
din nou privirea, Michael se aplecă şi o sărută. 

După un moment scurt şi suav, o simţi cedând. Mâna 
ei se ridică şi o acoperi pe a lui, iar Michael îi savură limba, 
căldura aprinzându-se între ei la fel de arzătoare ca 
întotdeauna. Sunetul care se auzi dinspre ea se prea poate 
să fi fost un suspin, dar şi un semn de capitulare. El păşi 
mai aproape de ea, ghidând-o cu blândeţe înapoi, pas cu 
pas, până când umerii ei atinseră peretele. 

In timp ce o săruta, Michael spera. Toată experienţa 
lui, toate abilităţile lui, puteau fi puse în acest singur sărut 
implorator de iertare, un sărut pentru a o convinge, un 
sărut pentru a-şi ispăşi păcatele. 

— Lasă-mă, şopti el în gura ei, iar strânsoarea lui 
Elizabeth pe mâna lui se înăspri, devenind aproape 
dureroasă - ceea ce era potrivit; pe Michael nu îl deranja; 
ar încuraja-o să îl rănească dacă de asta era nevoie ca să îl 
ierte. Se împinse în ea, mâna lui liberă găsindu-i talia, 
cuprinzând-o, trăgându-l spre el, lăsând-o să simtă ceva de 
care se bucurase înainte, spunându-i că ar sta din nou la 
dispoziţia ei. Mă voi revanşa faţă de tine, îi şopti el la 
ureche, emoţionat, în timp ce îi mângâie gâtul cu un sărut. 

— Nu poţi, şopti ea. 

— Mai întâi, lasă-mă să încerc. 

— Trebuie să mă mărit. 

Pentru o clipă, cuvintele nu avură sens pentru el. 
Clavicula ei, mireasma pielii ei... 


— Bani, spuse ea. Trebuie să mă mărit. Ai bani? 

El încremeni. 

— Tu... „Căsătorie?” Poftim? 

Elizabeth râse uşor ciudat şi se strecură din 
îmbrăţişarea lui. 

— Am spus că trebuie să mă mărit, zise ea. Privirea 
ta... Nu te teme, domnule. Nevoia mea este prea mare 
pentru a putea fi întreţinută de a/ doilea fiu. 

— Nevoia ta? repetă Michael mecanic. Ce nevoie? Ea 
era ultima femeie pe care şi-o închipuia disperată după 
bani. Ce vrei să spui? 

Elizabeth respiră adânc. 

— Nu mă mai ţin buzunarele. Din ce alt motiv ar 
trebui să se recăsătorească o văduvă? Zâmbetul ei nu era 
deloc plăcut. Cu siguranţă, nu din dragoste. Suntem prea 
bătrâni ca să fim atât de naivi, nu-i aşa? Sau eu sunt, cel 
puţin. Mai bătrână decât tine şi mai înţeleaptă. 

— Tu... 

Michael nu putea să îşi adune gândurile. Ea nu dăduse 
niciun semn că ar fi suferit din punct de vedere financiar. 
Un fior neplăcut îl străbătu, apăsându-i pieptul, făcându-l să 
înţeleagă. 

— Weston, spuse el. 

Ea ridică din umeri. 

— Sau Hollister. Oricare este bun. 

Se auzi o bătaie în uşă. Zâmbetul acela întunecat nu 
părăsi chipul lui Elizabeth. 

— Cât de şocat pari, spuse ea. Sper că nu plănuiai să- 
mi ceri să te întreţin? Mă tem că nu-mi pot permite. 
Întreabă-mă la anul, când voi fi din nou îngerul din casa 
unui bărbat. 

Înainte ca Michael să poată răspunde acelei insulte 
elegante, ea deschise uşa. 

— Jane! Excelent! Lord Michael tocmai pleca. 

Şi, luând braţul prietenei sale, ieşi grăbită din salon - 


fără să privească o dată înapoi. 


* 


Michael nu îi urmă instrucțiunile, pentru că nu se mai 
întoarse în salonul oaspeţilor. Liza petrecu o oră neagră cu 
ochii pe uşă, înainte ca oboseala baronului Forbes să pună 
capăt serii. Epuizat de călătorie, grupul fu de acord că nu 
era o ruşine dacă încheiau acea seară, şi doar aceasta, la o 
oră şocant de rezonabilă. 

Liza îşi conduse oaspeţii în camerele lor, urând 
fiecăruia în parte noapte bună, ignorând remarca 
nevinovată a lui Weston - şi pe cea mai tăioasă a lui 
Katherine - despre dispariţia lui Michael. De îndată ce se 
asigură că toată lumea era cazată, se grăbi să ajungă în 
holul de la intrare. 

Lumina lunii se revărsa prin lucarnă peste lespezile 
podelei, aranjate precum o tablă de şah. O umbră se 
desprinse de lângă un perete: portarul de noapte. Il 
condusese pe lord la uşile din faţă în urmă cu o oră, îi spuse 
bărbatul. 

Elizabeth deschise uşile înainte să îşi dea seama de 
ceea ce face. Nicio briză nu sufla. Noaptea era liniştită, 
caldă şi pustie. 

Inima ei bătu în gol. Încă o minciună în contul lui: „Nu 
plec”. Dar plecase, în cele din urmă. Ceea ce ea îşi dorise. 

Revenindu-şi în fire, închise uşile. Portarul îi aruncă o 
privire  piezişă; aveau să circule bârfe în camerele 
servitorilor în această seară. 

Îşi ridică uşor poalele rochiei şi porni spre scări. „Cale 
bătută, atunci.” Măgar mincinos! Explicaţia lui nu îl făcuse 
să arate mai bine în ochii ei. Cât de minunat trebuie să fie 
să trăieşti ca un bărbat şi să îţi iei tălpăşiţa de fiecare dată 
când ameninţarea căsătoriei este adusă în discuţie. Dacă 
ea şi-ar fi putut câştiga singură existenţa... 


Dar nu. Elizabeth suspină în timp ce puse mâna peste 
balustrada minunat sculptată din lemn de nuc, fin lăcuită. 
Casa aceasta îi era propria povară, întreţinerea ei fiind 
absurd de scumpă. Dar fusese construită pentru mama ei, 
după propriile indicaţii ale mamei, iar Liza nu o putea vinde; 
era ca şi cum şi-ar fi vândut sufletul. Chiar dacă ar fi muncit 
şi ar fi câştigat nişte bani, chiar bărbat fiind, nu ar fi fost 
suficient pentru a-şi îndeplini obligaţiile. Nici venitul unui al 
doilea fiu nu ar fi fost suficient, aşa cum el ştia foarte bine. 
Nici măcar nu încercase să o contrazică în această privinţă. 

Elizabeth înghiţi în sec. Ce gânduri absurde! Desigur 
că nu o contrazisese. S/ăbiciunea văduvelor era, prin 
definiţie, burlac. 

— Liza! Strigătul sugrumat veni de deasupra. Jane 
cobora pe furiş scările, aruncând priviri agitate peste umăr 
- imaginea vie a unui copil de patru ani, care era treaz, deşi 
îi trecuse ora de culcare, agitat din pricină că părinţii ar 
putea să îl prindă cu mâţa în sac. 

Liza simţi oboseala gonindu-i prin corp. Totul era încă 
un joc pentru Jane - ea mai avea atât de mult timp la 
dispoziţie să se joace fără consecinţe. 

— Ar trebui să fii în pat, spuse ea. 

— Nu înainte să vorbim! Acoperindu-se mai strâns cu 
şalul, Jane ţopăia. M-ai amânat mai devreme, dar acum 
trebuie să îmi spui: de ce se ascundea? Ai ştiut tot timpul 
cine era? 

Liza nu se opri când ajunse lângă Jane. Fata se 
întoarse şi porni grăbită după ea. 

— Nu este nimic atât de misterios în asta. Vocea îi 
suna leneşă şi fără vlagă, dar nu putea oferi o reprezentaţie 
mai bună. O durea capul. Mintea de-abia i se putea agăța 
de acel sentiment ciudat care pulsa prin ea ca o lovitură. 

El o sărutase, iar ea simţise sărutul ca... nu ca pe un 
sărut, ci ca altceva mai mult. O promisiune. Fusese cucerită 
de el într-o clipă. 


Asta o făcea de două ori nesăbuită. Dar când Michael 
o atingea, creierul ei înceta să mai funcţioneze. Tot ce îşi 
dorea era mai mult. Înfricoşător efect. Cu Nello, învățase în 
sfârşit despre dorinţă - dar dorinţa ei fusese întotdeauna 
temperată de nelinişte. Chiar şi când îl atingea, anticipa 
reacţia lui, întrebându-se dacă era satisfăcut şi cum ar 
putea să îl satisfacă mai bine. 

Cu Michael de Grey, nu se gândea la nimic. Lăcomia o 
mistuia. Mai mult, doar la asta se gândea. 

„Destul”, gândi ea acum. Şi: „Niciodată”. 

— Bineînţeles că există un mister! Jane era cu sufletul 
la gură şi părea uşor supărată. Fiul unui duce să se dea 
drept un simplu doctor... 

— A avut motivele lui. 

Dacă Michael intenţiona cu adevărat să se opună 
fratelui său, poate că avusese dreptate să fugă. Nu vorbise 
niciodată pe îndelete cu Marwick, dar reputaţia nu îl 
recomanda - nu ca prieten şi, cu siguranţă, nu ca un bărbat 
căruia să îi pui coarne. Şocul provocat de trădarea lui Nello 
fusese intensificat de prostia lui. Margaret de Grey, dintre 
toţi oamenii! Marwick era faimos pentru posesivitatea lui. 

„Machiavelli e mic copil pe lângă el.” 

Elizabeth se cutremură. Nello fusese plin de remuşcări 
atunci când ea îi descoperise aventura. O implorase să îl 
ierte şi să îi dea încă o şansă, şi fusese atât de afectuos în 
săptămânile care urmaseră - ca să îi obţină iertarea, 
presupusese Liza. De-abia acum îi trecu prin cap că poate 
nu iertarea ei era disperat să o obţină, ci tăcerea. 

— Ce motive ţi-a spus? întrebă Jane. 

Ajungând în capul scării, Elizabeth se întoarse şi o 
ţintui pe Jane cu o privire tăioasă. 

— Niciunul care să ne privească pe noi. Şi sper că-ţi 
dai seama că nu trebuie să vorbeşti cu nimeni despre asta. 
Te va face pe tine să arăţi ca o fraieră pentru că l-ai crezut. 

— Ah. Jane se încruntă. Desigur. Dar... ni se va alătura 


pentru restul petrecerii? Jane se lumină la faţă. Şi poate îl 
va chema şi pe fratele lui? Ducele este văduv, cred. 

Calculele ei erau transparente precum sticla. 

— Nu, spuse Liza. Lord Michael s-a întors la Londra. 
Cât despre fratele său... Scutură din cap. Ducelui de 
Marwick i se spune „Făuritorul de Regi”. Ştiai asta? 

— Oh! Jane părea fermecată. Dar de ce? 

— Pentru că pune puterea în mâinile oamenilor, spuse 
Liza. De fapt, oamenilor ca Hollister. Dar când nu îi mai 
place, îi distruge, de asemenea. 

— Dar, cu siguranţă, nu ar face aşa ceva unei femei! 

— Mai bine să nu aflăm, spuse Liza. 


* 


Michael tresări şi se trezi din somn. Nicio lumină nu se 
zărea după draperii. Pentru o clipă, fu dezorientat. 
Apartamentul lui? Biroul de la spital? 

Nu. Bosbrea. Îl alungase pe vizitiul lui Elizabeth de la 
uşa lui. Avea nevoie de timp să se gândească înainte să ia 
o decizie cu privire la plecare. 

Îl cuprinse setea. Se ridică, frecându-şi faţa, apoi îşi 
cobori picioarele din pat. Răceala podelei îi aminti de ceva. 

Visase. 

Trase aer în piept, pentru că se năpusti asupra lui cu 
atâta forţă - visul şi disperarea lui întunecată şi sufocantă. 
Se visase pe el când era doar un băiat, ascunzându-se în 
dulap în timp ce părinţii lui se certau. Alastair se ghemuise 
lângă el, punându-i un deget pe buze pentru a păstra 
tăcerea. 

Nu era tocmai un vis, ci mai degrabă o amintire. Vara 
aceea înainte să plece pentru prima oară la şcoală. Ultima 
vară în care părinţii lui locuiseră sub acelaşi acoperiş. O 
petrecere grandioasă, cu părinţii săi drept gazde. Tatăl lui 
îşi invitase amanta - o etalase sub nasul mamei lor. lar 


când ea se înfuriase, el o pălmuise. Alastair îl ţinuse pe 
Michael ca să nu iasă din dulap. 

— Ai înrăutăţi lucrurile, îi şoptise el. 

Prin uşile dulapului, lăsate întredeschise, priviseră 
cum mama dăduse tot ce avea mai bun. Il zgâriase pe tatăl 
lor cu unghiile, trasându-i dâre de sânge pe obraz. „Bine”, 
gândise Michael. „Bine.” 

„Voi spune lumii că ai sifilis”, strigase ea. „Să vedem 
cum te vor mai plăcea atunci amantele tale!” 

Tatăl lor se repezise spre ea. Alastair îi adăpostise 
capul lui Michael la piept, ca şi cum orbirea avea să îl 
protejeze de sunete. 

Respiră adânc. Se ridică şi merse la lavoar. Apa rece 
era liniştitoare pentru gâtul lui. Pe biroul de la câţiva metri 
distanţă era o scrisoare care îl aştepta de când ajunsese 
acasă - un bilet de la Alastair, trimis de Halsted. Fratele lui 
închidea spitalul dacă Michael nu apărea în Londra până la 
sfârşitul săptămânii. 

Era o ameninţare falsă? Nu era convins. Dar, deşi 
scrisoare îl înfuriase mai devreme, acum o privea şi nu 
simţea altceva decât... durere. 

Când erau copii, supravieţuiseră iadului împreună. 
Alastair îl ajutase să supravieţuiască. lar acum fratele lui 
descoperise un iad nou, şi lovea din acel loc întunecat. 

Se întoarse cu cana din tablă la masă, simțind metalul 
rece sub degetele lui. Da, simţea durere. Dar nu ură. Ura se 
năştea din relaţiile ca aceea a părinţilor lor. Se răniseră atât 
de mult unul pe celălalt. Ameninţările lui Alastair nu se 
puteau compara cu acel nivel de trădare. 

Asta era bine. Michael nu voia vreodată să fie trădat 
astfel. 

Căsătoria i se păruse întotdeauna a fi o invitaţia la 
asemenea trădări. Dar... presupuse că nu era nevoie de 
căsătorie ca să trădezi pe cineva. 

— La dracu! Se aşeză înapoi pe pat, cuvântul hidos 


încă răsunându-i în urechi. 

Tatăl lui încercase să plece de lângă mama lor. Ea 
luptase să nu fie abandonată - pentru custodia copiilor ei, 
pe care o pierduse; pentru bani din care să poată trăi, care 
îi fuseseră refuzaţi; şi, mai presus de toate, pentru 
demnitatea ei, deşi, în cele din urmă, publicitatea care 
înconjurase eforturile ei legale o distrusese şi pe aceea. Nu 
putuse să iasă în public fără să fie înjurată şi acostată. 
Stricată: Michael nu ştiuse că acel cuvânt poate fi o jignire 
până când nu îl auzi aplicat mamei sale de către colegii de 
clasă. Târfă. Căţea. 

Ea nu fusese nimic din toate astea. Dar aşa era 
lumea, căreia îi păsa prea puţin de fapte - sau creativitate - 
când era vorba de condamnarea unei femei. 

„Un nemernic este la fel ca următorul”, îi spusese 
Elizabeth. „Ţi-ai închipuit că erai cumva diferit?” 

El nu era fiul tatălui său. Nu în moduri care să 
conteze. Greşise faţă de ea? Atunci, nu avea să plece până 
nu îndrepta situaţia. 

Se întinse pe spate, holbându-se la tavan. Ea avea 
nevoie de bani. Cum se întâmplase asta? Michael nu îşi 
putea închipui că părinţii ei ar fi căsătorit-o cu Chudderley 
dacă bărbatul ar fi fost incapabil să îi susţină stilul de viaţă. 

Ei bine, oricare ar fi fost cauza, ea avea nevoie de 
bani. El nu avea de gând să se certe pentru asta; nu ar lua 
niciodată în râs preocupările interesate sau materialiste ale 
unui femei. Văzuse ce putea face lipsa banilor, chiar şi unei 
doamne cu poziţie socială înaltă. Mama lui avusese prieteni 
sus-puşi, dar, în cele din urmă, aceştia nu o protejaseră. 
Sărăcia nu era /a modă. 

El fusese prea tânăr atunci ca să îşi ajute mama. Dacă 
nu ar fi murit în timp ce el era la universitate - ei bine, 
poate că medicina nu ar fi fost alegerea lui. În schimb, s-ar 
fi ocupat să facă bani, ca să îi fie ei cât mai bine. Nu ar fi 
depins de Alastair. Alastair fusese prea înclinat să aleagă 


calea de mijloc, să accepte compromisuri, să pretindă că 
tatăl lor avusese propriile motive pentru păcatele comise. 

Nu, nu i-ar fi încredinţat niciodată lui Alastair 
siguranţa mamei lor. Dar ea se îmbolnăvise, iar Michael 
urâse şi contestase tratamentele doctorilor cu ifose, aşa că 
hotărâse să înveţe cum o putea ajuta să se recupereze. 

Învăţase prea târziu. Ea murise deja când el îşi 
începuse practica. Dar dacă nu fusese în stare să o ajute, 
putea fi de folos acum. Nu avea bani ca să îi dea lui 
Elizabeth, dar cunoştea bărbaţi care aveau. Weston, în 
special. ă 

Durerea care îi brăzdă degetele îl făcu să tresară. Işi 
încleştase mâinile în pumni şi încercă să şi le relaxeze. 
Propriile sentimente erau irelevante în această chestiune. 
Michael nu avea bani. lar Alastair nu ar fi niciodată de acord 
cu ea. Dumnezeule, nu. Fratele lui era prea îngâmfat ca să 
îi dea măcar o singură şansă. 

Aşadar. Avea să îndrepte lucrurile. lar apoi să se 
întoarcă la Londra. Brusc, propriul exil i se păru stupid. Işi 
demonstrase punctul de vedere, dar acum nu mai era 
interesat să îşi protejeze mândria. 

Weston. Weston avea să fie. Un tip decent. Dar 
Michael ar fi pus pariu că bărbatul nu s-ar fi gândit nicio 
clipă la Elizabeth ca la o posibilă soţie. Weston avea gusturi 
plictisitoare la femei. Pe el îl atrăgea feminitatea 
convenţională. Care să tricoteze şi să picteze, şi să aibă 
talent la pian, şi să coasă goblenuri... 

Un zâmbet îi apăru pe buze. Îşi aminti mărturisirea lui 
Elizabeth prima oară când se întâlniseră. Ea nu era o artistă 
cu acul şi aţa. Florile ei semănau cu nişte pete. 

Dar asemenea discuţii nu erau potrivite pentru 
Weston. El i-ar admira inteligenţa doar când nu ar fi prea 
tăioasă. Ar fi atras de îmbujorări, nu de flirturi obraznice. 
Dacă ştia să cânte la harpă sau la pian, cu atât mai bine. 

Elizabeth va trebui să ştie aceste lucruri. Aşadar, 


mâine i le va spune. Şi va începe, de asemenea, să lucreze 
şi cu Weston - să îl încurajeze şi să îl susţină în procesul de 
curtare al femeii pe care Michael... 

Se rostogoli şi îşi înăbuşi geamătul în pernă. 

Femeii căruia îi era dator. Şi doar atât putea fi. 

Asta, îşi spuse în sinea lui, va fi tot. 


Capitolul 14 


Liza se îmbrăca în momentul când Mather dădu buzna 
cu veştile: îl zărise pe Lord Michael plimbându-se cu Lord 
Weston pe peluza din est. 

— Nu se presupune că plecase? 

— Ba da. 

Poate că oboseala unei alte nopţi fără somn o 
buimăcise, dar Liza nu reuşi să adune decât cea mai mică 
umbră de furie. Ştia că Michael nu se dusese la gară; 
mesajul vizitiului o aşteptase odată cu ceaiul de dimineaţă. 

Poate... o parte din ea... era ușurată. El îşi ţinuse 
promisiunea şi nu plecase. Asta nu însemna că avea să Îi 
permită să rămână aici, totuşi. 

— Mă ocup de el după ce mă îmbrac, spuse ea şi o 
trimise pe Mather să fie cu ochii pe Michael. 

După o jumătate de oră, Mather se întoarse. 

— S-a alăturat celorlalţi la micul dejun, doamnă. 
Doamna Hull a fost... foarte încântată de schimbarea 
planurilor lor. 

Liza stătea acum la măsuţa de toaletă, unde Hankins 
îi prindea părul. 

— Ceva simplu, şopti ea - tragerea cu arcul şi 
crochetul nu erau aliaţii stilului elegant. Atunci, presupun 
că toate lumea crede că este un oaspete. 

— Da, doamnă. Mather îşi trecu greutatea de pe un 


picior pe altul. Să le spun servitorilor să-l dea afară? 

— Nu, desigur că nu. [i-am spus, nu trebuie să 
provocăm o scenă. Hankins păşi înapoi, iar Liza dădu 
aprobator din cap: un coc simplu, sus, în creştetul capului, 
cu câteva bucle acoperindu-i fruntea. Cerceii cu perle, 
spuse ea, iar Hankins merse să îi aducă. 

— Mănâncă toată mâncarea! 

Mather îşi freca încheieturile mâinilor. Liza putea doar 
să ghicească ce gândea ea despre brusca înaintare în grad 
a lui Michael, dar, judecând după încruntarea ei feroce, nici 
ei nu îi plăcea deloc să fie luată de fraieră. 

— Erau cel puţin şase ouă pe farfuria lui, după 
numărătoarea mea! 

Fără să vrea, Liza râse. 

— Lucrurile nu sunt atât de disperate, ştii doar. Cred 
că putem să ne lipsim chiar de opt ouă, dacă apetitul lui o 
cere. 

— Credeam că nu îl vreţi aici! 

În oglindă, Liza îşi privi zâmbetul pierind. 

— Ai dreptate. Gluma ei deplasată. „Ce caută aici?” 

Se auzi o bătaie în uşă. Mather merse să răspundă, 
depăşind-o pe Hankins cu doi paşi mari. 

Michael stătea în pragul uşii. 

Liza se întoarse pe scaunul ei. Era impresionată, în 
ciuda ei, de această nouă dovadă a cutezanţei lui. Să 
găseşti drumul spre dormitorul ei necesita acel gen de 
îndrăzneală pe care ea îl credea specific doar americanilor. 

— Nu puteţi intra aici! şuieră Mather printre dinţii 
încleştaţi. Doamna încă se îmbracă! 

— Nu, spuse Liza, lasă-l să intre. 

Se întoarse spre oglindă, privindu-se. Nu avea să îşi 
piardă cumpătul astăzi. Amintirea suferinţei din seara 
trecută era stânjenitoare. Se gândise toată noaptea la asta. 
El aproape că o făcuse să plângă! De-abia se recunoştea pe 
sine în preajma lui. 


Nu se cuvenea aşa ceva. Oaspeţii ei veniseră în 
Cornwall să fie întreţinuţi de Elizabeth Chudderley, 
frumuseţea profesionistă, gazda desăvârşită. Michael de 
Grey o luase prin surprindere, dar nu avea să o mai tulbure 
vreodată. 

Zâmbi în oglindă: acelaşi zâmbet pe care îl afişa în 
toate fotografiile. „Faţa ta este ca o mască frumoasă”, îi 
spusese odată un admirator. „Nu îţi pot citi gândurile în 
ea.” 

Era un compliment. De-abia acum îşi dădu seama de 
asta. Michael se ivi în oglindă. 

— Bună dimineaţa, spuse el. 

— Incă un costum elegant, observă ea. Cu dungi de 
data aceasta. Presupun că ai o întreagă garderobă ascunsă. 
Credeai că provincia nu acceptă sau nu poartă sacouri atât 
de bine croite? Chiar şi doctorii se pot îmbrăca bine, te 
asigur. 

Michael afişă un zâmbet trist. 

— Complimente garderobei mele, când eu am venit 
pregătit să mă feresc de o vază. Mi se schimbă norocul. 

Ea oftă. 

— Toate vazele mele sunt alese cu grijă. Am regretat 
pierderea în momentul în care am aruncat-o. 

El sesiză insulta. 

— N-am meritat pierderea, nu-i aşa? 

Ea ridică din umeri. Da, zâmbetul ei rezista. 

— Poate te vei răzgândi când îmi vei auzi propunerea, 
spuse el. 

Mather tresări violent - interpretând comentariul, fără 
îndoială, ca pe un preludiu pentru seducţie. Liza răspunse 
privirii ei scandalizate cu un zâmbet blând. 

— Mather, dragă, o să vă rog pe tine şi pe Hankins să 
ne lăsaţi singuri câteva minute. Servitoarea ei se întorsese 
cu caseta de bijuterii, pe care Liza o luă şi apoi încuviinţă 
din cap spre uşă. 


— Dar... Fata privi de la unul la altul. Doamnă, dar 
sunteţi în camera de garderobă! 

— Atunci, asigură-te că nu vei spune nimănui unde 
suntem, zise Liza. Nu cred ca ţi-ar plăcea să provoci un 
scandal - sau să periclitezi o căsătorie. li făcu semn cu 
ochiul lui Michael. Dumnezeu ştie că nu ne-ar face bine nici 
unuia dintre noi. Lord Michael are nevoie de o virgină 
pioasă, iar eu... ei bine, ştii de ce am eu nevoie. 

Gura lui Mather formă un O perfect. Hankins, care 
văzuse lucruri mai rele - la urma urmei, îl cunoscuse pe 
Nello - o luă pe Mather de braţ şi o conduse afară. 

Odată ce uşa se închise, Liza se întoarse spre măsuţă, 
făcându-şi de lucru cu un borcănel cu pudră, cufundând 
pensula în el, apoi întinzând-o uşor pe pielea ei. li spusese 
adevărul lui Katherine Hawthorne; nopţile fără somn erau 
foarte dăunătoare pentru piele. 

— Propunerea ta, domnule? 

Dacă Michael voia să o seducă, ea îi pregătise o 
surpriză. 

— Propun să te ajut să-l câştigi pe Weston. 

Un nor de pudră zbură în sus, risipindu-se ca o ceaţă. 

— Poftim?! 

— ÎI cunosc. 

Elizabeth zări mişcare în oglindă: Michael îşi luă 
pălăria de sub braţ şi o răsuci în mâini. 

— Din şcoală. Procedezi greşit. Lui îi plac tinerele 
timide. Îmbujorări în loc de remarci sarcastice. 

— Inţeleg. 

Elizabeth puse pensula jos şi se întinse spre 
borcănelul cu fard. 

— Nu-i plac nici cosmeticele. 

Mâna ei se încleştă pe borcan, în timp ce 
temperamentul ei începu să se aprindă. Elizabeth era 
recunoscătoare pentru întoarcerea furiei; fără ea, se simţise 
ca o lumânare stinsă, rece şi întunecată. 


— Cred că ştiu cum să atrag interesul unui bărbat, dar 
mulțumesc pentru sfaturi. 

Michael făcu un pas spre ea. 

— Vorbesc serios. Cândva, mi-ai oferit prietenie. 
Acum vreau să-ţi fiu prieten. Ai nevoie de bani. Eu nu am 
deloc. Dar am cunoştinţele care te pot ajuta să-i obţii. ŞI, 
mai mult decât atât, îl pot influenţa pe Weston. Sau pe 
Hollister, dacă preferi. Un comentariu bine plasat ici, o 
sugestie dincolo. 

Elizabeth îşi privi mâna zăbovind peste borcănelul cu 
fard. Încă un pistrui, la naiba. Chiar pe degetul din mijloc. 

— Vrei să mă... ajuţi să-mi găsesc soţ. 

— Da. 

Ea ridică privirea spre propria expresie. O faţă foarte 
drăguță, deşi prea rotundă pentru a aparţine unei femei 
foarte frumoase. Dacă ar fi avut pomeţii lui Michael, vârsta 
nu ar fi speriat-o atât de mult. Dar ea încă arăta tânără, 
deşi poate era un truc datorat sentimentelor care se citeau 
pe chipul ei. Cu siguranţă, doar cei tineri erau încă 
vulnerabili în faţa unui asemenea sentiment puternic şi 
ilogic de durere. Clipi foarte repede, apoi se întinse spre 
caseta cu cercei. Aşa deci. Amantul ei - fostul amant, 
pentru o singură dată - voia să o ajute să obţină atenţia 
unui alt bărbat. 

— Cât de amuzant! spuse ea. 

Perlele erau alunecoase, micuţi drăcuşori. Una pur şi 
simplu nu voia să intre. Deodată, Michael apăru în spatele 
ei. 

— Permite-mi, spuse el, iar aerul purtă căldura şi 
mireasma lui, acel miros uşor de mosc pe care corpul ei 
ajunsese să îl cunoască. El se aplecă, iar ea încremeni, 
nevenindu-i să creadă şi incapabilă să protesteze. 

„Fugi!” 

Răsuflarea lui îi mângâie obrazul. Degetele lui îi 
atinseră uşor părul, iar un fior o străbătu. Atingerea lui pe 


lobul urechii ei era caldă şi uşoară. Mâini mari, atât de abile 
pentru gesturi delicate. Cercelul intră. Gura lui - trebuie să 
fi fost un accident - îi atinse în treacăt lobul urechii atunci 
când se retrase. 

Mâinile ei se plimbau nehotărâte peste măsuţa de 
toaletă. Le lăsă să cadă pe genunchi în timp ce inspiră 
adânc. 

Tăcerea părea să fie încărcată cu ceva indescriptibil şi 
fragil. Părea să acumuleze greutate cu fiecare secundă care 
trecea, până când gâtul ei se umplu de această presiune şi 
fu nevoită să înghită în sec. Când îşi adună curajul ca să îl 
privească în oglindă, ochii lui erau închişi. Dar îi deschise 
imediat, ca şi cum i-ar fi simţit privirea. 

— Îţi vin bine, spuse el şi înghiţi vizibil în sec. Cerceii. 

Ea reuşi să afişeze un zâmbet palid. Michael părea 
ridicol de nelalocul lui în camera ei de garderobă. Dacă ar fi 
avut o altă dispoziţie, poate că Elizabeth ar fi apreciat 
modul în care lumina care se revărsa prin perdelele din 
dantelă îi contura trupul înalt şi umerii laţi. 

Michael îşi strângea pălăria atât de tare în mâini, încât 
borul i se îndoise. 

Revelația îi provocă un sentiment straniu în piept - 
regret amestecat cu... alte lucruri, nemeritate şi deloc bine- 
venite. Compasiune. Şi dor. 

— Vrei să mă ajuţi să-mi găsesc un soţ, spuse ea. 

Oare pe chipul lui zări o umbră de durere? Nu. 
Probabil că îşi închipuise. Maxilarul lui se încordă. 

— Da. 

Răspunsul lui fu ferm şi hotărât. Nu avea îndoieli. 

— Atunci nu mă mai privi aşa, spuse ea. 

El râse uşor şi se întoarse spre fereastră. Maxilarul i 
se încleştă iar. Apoi se întoarse din nou spre ea. 

— Aş putea să-ţi spun acelaşi lucru. 

— Dar nu ar fi deloc înţelept, spuse Elizabeth. Pentru 
că, după cum ţi-am spus, ai fost doar distracţia unei amiezi. 


— Într-adevăr. Michael trase adânc aer în piept, iar 
ochii i se încreţiră la colţuri când zâmbi. Devastator zâmbet. 
Se agăţă de inima ei ca un cârlig. O distracţie foarte 
plăcută, dar pasageră. 

Un junghi de durere o străbătu, dar Elizabeth îl ignoră. 
Făceau o înţelegere aici, într-un limbaj codat. 

— Aproape uitată până acum, spuse ea, testându-l. 

— Circumstanţele fiind cele care sunt, fu el de acord. 

Foarte bine, se puteau purta civilizat în privinţa asta. 
Ea nu avea să îl dea afară din casă; el nu avea să provoace 
o scenă. Elizabeth închise caseta cu cercei, trecându-şi 
degetele peste învelişul catifelat. 

— Circumstanţele pot fi foarte enervante. Apar mereu 
pe neaşteptate. Dar presupun că pot fi gestionate în mod 
politicos, între prieteni. 

Se priviră unul pe altul în oglindă pentru un moment. 
Apoi, trăgând adânc aer în piept, ea se ridică şi se întoarse 
spre el. Michael era cu un cap mai înalt, dar de la această 
distanţă, faptul că stătea în picioare îi oferi un avantaj lui 
Elizabeth. Se simţea mai fermă în picioare şi mai sigură pe 
sine când nu era nevoită să îşi privească reflecţia în oglindă 
şi ceea ce dezvăluia ea. 

— Fratele tău va afla că eşti aici, spuse ea. Fraţii 
Howthorne au trimis zeci de scrisori de azi-dimineaţă. 

El oftă. 

— Am prevăzut asta. Dar este timpul să ies din 
ascunzătoare. Am primit o scrisoare de la el... Se pare că 
fratele meu a hotărât să crească mizele în acest joc ridicol. 
Sau poate greşesc să-l numesc un joc, pentru că el... 

Michael scutură din cap, iar ea simţi un şoc straniu să 
îl vadă atât de tulburat. 

„Fratele meu m-a crescut.” Brusc, ea îşi aminti că 
asta îi spusese el, în ziua aceea îndepărtată când îi 
vizitaseră pe cei din familia Broward, înainte să se nască 
bebeluşul lui Mary. Un scandal vechi îl înconjurase pe tatăl 


lui, răposatul duce de Marwick... un divorţ foarte public, 
foarte nefericit. Toate astea îi veniră acum în minte lui 
Elizabeth, trimițând încă un şoc în corpul ei. „Fratele meu 
m-a crescut.” Vai, îi spusese mai multe în ziua aceea decât 
ştiuse ea să asculte. 

Scrâşni din dinţi. Politetea era un lucru. Compasiunea 
mergea mult prea departe. 

— Nu ştiu foarte multe despre fratele tău, spuse ea. 
Dar nu-mi pare un om iertător. 

— Oricum ar fi, spuse el, nu-mi permit să mă mai 
ascund. Ezită. De fapt... în privinţa asta, poate mă poţi 
ajuta. 

— Da? 

Elizabeth nu îşi putea închipui cum. 

— Doamna Hull pare o femeie respectabilă, începu el, 
iar Elizabeth se încordă, parcă pregătindu-se pentru o 
lovitură. Am dreptate? Nu circulă zvonuri despre ea pe care 
eu să nu le fi auzit? 

„Nu. Nu, nu...” 

— Nu, spuse ea cu greutate. Presupun că încă n-a 
petrecut prea mult timp cu mine. 

Zâmbetul lui fragil fu singura confirmare a acelei 
aluzii răutăcioase - care, prea târziu, o îngrozi. Nu avea să 
se trădeze singură în acel fel. Niciodată nu avea să se 
transforme pe sine în ţinta propriilor glume nesărate. 

— Atunci, este exact ce îmi trebuie, spuse el. Un 
pretext drăguţ ca să-l ţin liniştit pe fratele meu. Voi avea 
grijă să-i acord o atenţie specială. Poate chiar să-i adresez 
câteva complimente în prezenţa fraţilor Hawthorne. Veştile 
ar trebui să circule repede. 

— Nu este nevoie de asta. Elizabeth se simţea de 
parcă îşi părăsise brusc trupul, vorbind după un scenariu 
menit să păstreze conversaţia vie, când ea ar fi preferat să 
fie singură, singură într-o cameră întunecată. Jane Hull. Şi 
eu pot scrie scrisori, continuă ea. Am o listă foarte lungă cu 


prieteni cărora le plac bârfele. Să spun că ţi-ai anunţat 
intenţiile sau să îţi descriu interesul ca fiind unul obişnuit? 

— Undeva între ele, spuse Michael după un moment. 
Încuviinţă din cap. Da - spune că am vorbit foarte frumos şi 
onorabil despre ea şi că am făcut cercetări discrete despre 
perspectivele ei. Sună potrivit? 

— Da, foarte credibil. Conversaţia asta trebuia să se 
încheie. Acum. Totuşi, gura ei continuă să se mişte. Atunci, 
crezi că fratele tău ar fi de acord cu o văduvă? 

El luă o pauză înainte să răspundă, ca şi cum văduvia 
- simplul fapt al ghinionului - ar putea pune un semn 
potrivnic asupra unei doamne. 

— Nu cred că anterioara căsătorie a doamnei Hull o 
va descalifica, spuse Michael. Cel puţin, Alastair nu va 
putea să obiecteze instantaneu. Şi acesta este scopul 
principal - să-l ţin ocupat. 

— Corect. Elizabeth se simţea ameţită. Unde era furia 
ei? Ar trebui să fie furioasă. Bine, atunci... cred că ar trebui 
să cobor la micul dejun. 

— Desigur. Acum că târgul a fost încheiat. 

Michael veni spre ea, întinzând mâna, şi, pentru o 
secundă, Elizabeth fu prea laşă pentru a o strânge. Dar făcu 
un efort şi zâmbi, apoi îi strânse mâna, palma lui aspră 
zăbovind prea puţin peste a ei, întrucât el şi-o retrase prea 
repede. 

Da. Elizabeth putea să facă asta. Avea să facă asta. 
Nu avea de ales. El îi zâmbi înapoi. 

— Aşadar, vom fi din nou prieteni, spuse el. Parteneri 
cu scopuri comune. 

— Atunci, pentru victoria noastră comună, spuse ea, 
gesticulând spre uşă. 


Cum misticismul era mai apreciat după lăsarea 


întunericului, Liza le dăduse spiritiştilor instrucţiuni să 
rămână ascunşi în timpul zilei. Ca să îşi distreze oaspeţii, 
pregătise o varietate de activităţi: tenis de câmp, bowling şi 
împuşcarea păsărilor din lut; un picnic lângă lacul Mai... 
nimic prea original, dar compania făcea toată diferenţa. 

Din câte se dovedi, grupul era dispus să facă orice, 
atâta vreme cât aveau şampanie la dispoziţie. Nigel şi 
Katherine (care, experienţa o învățase pe Liza, avea să bea 
până când începea să se bâlbâie; să tragă un pui de somn 
şi apoi să se întoarcă pentru o altă porţie de şampanie) 
începură distracţia provocându-i pe Jane şi Tilney la un 
meci de tenis. Deja paşii lui Katherine erau uşor nesiguri, 
ceea ce făcu jocul destul de distractiv de privit - ca să nu 
vorbim despre ţinta ei groaznică, sau poate foarte precisă. 
De trei ori în primele cinci minute, Jane fu nevoită să se 
ferească pentru a evita un ochi vânăt. 

Pe câmp, destul de departe pentru a nu deranja 
meciul de tenis, Lady Forbes şi Lord Hollister îşi exersau 
trasul cu arma, ţintind către fazanii din lut care erau 
aruncaţi din spatele unui mic gard la intervale regulate. 
Sunetul împuşcăturilor dădea savoare atmosferei, la fel şi 
dovada că, dintre cei doi trăgători, Lady Forbes avea o ţintă 
superioară. 

Tragerea cu arcul nu atrase interesul nimănui. Restul 
oaspeţilor - cu excepţia soţilor Sunburne, care dispăruseră 
din nou în mod suspicios - leneveau sub corturi dungate, 
amplasate lângă terenul de tenis, sorbind din băuturi şi 
ciugulind căpşuni proaspete cu frişcă.  Conversaţia 
decurgea plăcut. Toţi cei care văzuseră spectacolul The 
Mikado îl considerau splendid. Recenta numire a lui Cecil 
drept prim-ministru provocase o dezbatere aprinsă despre 
independenţa legislativă a Irlandei, iar Liza îi pusese capăt 
propunând un toast pentru compania perfectă. Vremea era 
minunată. Nimeni nu credea că avea să plouă a doua zi. 

Uşor, Liza îşi croi drum spre Weston, care se 


întrerupsese din dezbatere pentru a discuta în particular cu 
Michael. Simţi cum stomacul i se agită în timp ce se 
apropia. Cei doi bărbaţi erau la fel de înalţi, dar, pe lângă 
musculatura lui Weston, trupul uscăţiv al lui Michael o făcu 
să se gândească la un câine de curse. 

Multe femei preferau bărbaţii masivi. Liza presupuse 
că era precum în cazul stridiilor: trebuie să înveţi să 
apreciezi gustul. 

El îi aruncă o privire furişă când ea li se alătură. Linia 
uşor curbată a buzelor lui părea cumva conspirativă. Apoi, 
ca să o dovedească, Michael îi făcu cu ochiul. 

Ea risca mult încrezându-se în sinceritatea ofertei lui, 
pentru că Michael putea la fel de uşor să o şi saboteze, nu 
să o ajute. Dădu într-o parte panglicile fluturânde care îi 
împodobeau pălăria, oferindu-i lui Weston cel mai amabil 
zâmbet al ei. 

— Vorbiţi de lucruri importante? 

Dacă încă discutau despre chestiunea irlandeză, ea 
avea de gând să intervină. 

— Nu există altfel de lucruri, spuse Weston. 

— Presupun că depinde de perspectiva fiecăruia, 
spuse Michael. Discutam despre rase de cai. Weston a 
intrat recent pe această piaţă. 

Când briza îi ciufuli părul castaniu şi lucios, el îşi dădu 
uşor capul pe spate, probabil pentru a alunga şuviţele 
rebele de păr care îi deranjau ochii. Brusc, acest gest i se 
păru Lizei dureros de familiar. O iubită l-ar fi apreciat 
pentru că ar fi fost scuza perfectă pentru a-i da părul la o 
parte cu mâna. Ea ştia cum se simţea părul lui sub degetele 
ei, moale şi fin, mângâiat de soare... îşi încleştă degetele în 
palmă. 

— Eu ador caii, spuse ea veselă. Aţi găsit unul pe care 
să-l cumpăraţi? 

— Am pus ochii pe un armăsar foarte promiţător, 
spuse Weston. Dam Pandora, rasa Apollonius. 


— Ah! Liza putea vorbi despre asta. Acelaşi Apollonius 
care a câştigat premiul Queen Anne în urmă cu patru ani? 

Surprinderea evidentă a lui Weston o mulţumi. 

— Da, acelaşi. Vă plac cursele de cai, să înţeleg? 

— Da, eu... Dar, privindu-l pe Michael, ezită. El clătina 
uşor din cap. Adică, citesc ziarele. Până recent, Liza pusese 
şi pariuri la cursele de cai. Va fi un armăsar foarte profitabil. 

Michael, care se retrăsese subtil din aria vizuală a lui 
Weston, tresări. 

— Fără îndoială, spuse Weston. Desigur, eu consider 
cursele mai mult o artă decât o industrie. 

Liza îşi muşcă obrazul. „Flutură din gene”, îi spusese 
Michael când coborâseră scările. „Inchipuie-ţi că de-abia ai 
ieşit din frâiele mamei tale, cu ochii mari şi nerăbdători şi 
naivi.” 

Ea pufnise la auzul sfatului. Toată lumea ştia că 
Weston era puţin mai ciudat, dar Liza nu îşi putea închipui 
un mod mai puţin probabil decât cel descris de Michael 
pentru a atrage interesul unui bărbat. 

Totuşi... era adevărat că profitul nu era un motiv bun. 
Foarte suav, Liza spuse: 

— A, sunt de acord, Lord Weston. De fapt, admiraţia 
mea pentru cai este deplorabil de superficială. Totul se 
reduce la... unii dintre ei sunt foarte drăguti. 

Şi uite aşa, Weston zâmbea din nou. 

— A, da. Doamnele şi poneii lor. 

Ponei? 

— Doamnele şi poneii lor, fu ea de acord. 

Ce naiba? Liza nu mai stătuse pe un ponei de când 
împlinise şase ani. 

— Am o nepoată care a cerut o iapă albă ca zăpadă, 
ca să se poată preface că este unicorn. Zâmbetul lui 
Weston devenea blând, drăgăstos. Insistă să colecţioneze 
orice păpuşă cabalină pe care o întâlneşte. Are un grajd 
impresionant, toate figurinele din el nefiind mai înalte de 


şaizeci de centimetri! 

Liza începu şi ea să râdă, deşi adevărul era că nu i se 
părea o comparaţie deosebit de măgulitoare. Pe de altă 
parte, bărbatul se gândea la copii în legătură cu ea! lar asta 
nu putea decât să fie încurajator. 

— Da, spuse Liza, cât de adorabili sunt poneii! 

Weston aruncă o privire peste parc. 

— Un loc excelent pentru vânătoare. Presupun că mai 
mult vânaţi vulpi din când în când? 

Ea privi pe furiş spre Michael, a cărei privire 
inexpresivă nu îi oferi niciun indiciu. Oare Weston considera 
vânătoarea ca fiind o activitate deloc feminină? Asta l-ar 
face cel mai ciudat englez pe care ea îl cunoscuse 
vreodată. 

Oh, era o prostie. Liza nu avea de gând să se 
îndoiască de tot ce spunea. Michael nu era un martor chiar 
atât de credibil. 

— Mai vânez din când în când, spuse ea. Mărturisesc, 
mai mult pentru vânătoare, decât pentru uciderea prăzii. 

Weston chicoti şi îi aruncă o privire confuză lui 
Michael. Brusc, Liza deveni conştientă de dublul înţeles al 
propriei afirmaţii. O asemenea remarcă ar putea ieşi din 
gura unui burlac devotat... sau a unei văduve glumeţe. Dar 
Weston, din fericire, nu comentă asupra glumei 
neintenţionate. 

— Atunci, să înţeleg că aţi pregătit o partidă de 
vânătoare pentru noi? 

Nu o făcuse. Lizei chiar nu îi plăcea să masacreze 
vulpi. Avu brusc o inspiraţie. 

— Nu, n-am pregătit. Pentru că şi vulpile sunt prea 
adorabile ca să fie ucise, spuse ea. Aproape la fel de 
adorabile precum caii! Şi... îmi aduc aminte de câini, 
adăugă ea repede, pentru că Weston clipea, oarecum uimit. 
La dracu - vulpile erau adorabile. lar dacă lui nu îi plăceau 
câinii, atunci era un francez deghizat. Căţeluşii! spuse ea. 


Ador cățeluşii! 

Weston ridică din umeri. 

— Păcat, desigur, că trebuie să crească. Lasă păr 
peste tot. Dar vulpile, să ştiţi, sunt animale dăunătoare. 

— Weston are întotdeauna trei sau patru dihănii în 
salon, spuse Michael. Câini monstruoşi şi urâţi. Nu cred că-i 
perie vreodată. 

Liza încuviinţă politicos din cap, dorind ca zâmbetul ei 
- şi vestimentația, un costum crem, împodobit cu panglici 
roz, elegante - să îi pună în evidenţă în mod veritabil 
farmecul de domnişoară. 

— Ador toate tipurile de animale, spuse ea. Orice 
este... pufos. 

„Doamne, Dumnezeule.” îşi simţi zâmbetul 
transformându-se într-o grimasă. Weston o studia, expresia 
lui fiind blândă şi amuzată. 

— Adevărat? Este posibil ca faimoasă noastră doamnă 
Chudderley, cunoscută în întreg oraşul, să fi fost odinioară 
o fată care visa la unicorni? 

Oare era o glumă voalată cu privire la fecioria ei? Liza 
clipi într-un mod inocent. 

— Ce fată nu tânjeşte după un unicorn, domnule? 
Poate încă îmi doresc unul! 

Râsetul lui scurt îi trădă surprinderea. 

— Dumnezeule! Asta este - ei bine, permiteţi-mi să 
spun, doamnă Chudderley, nu mi-am închipuit niciodată că 
aţi putea fi... 

Liza aşteptă ca bărbatul să termine propoziţia - care, 
cu toată obiectivitatea, se putea transformă cu uşurinţă 
dintr-un compliment într-o insultă. Dar el tăcu, întorcându- 
se spre Michael, ca şi cum ar fi cerut ajutor. Michael păşi 
imediat înainte. 

— Doamna Chudderley este multe lucruri, spuse el în 
timp ce ochii li se întâlniră, toate depăşind puterea de 
imaginaţie a unui simplu muritor. 


„Priveşte în altă parte”, îşi spuse ea în sinea ei. 
„Acum.” Dar era la fel de neajutorată precum un şarpe 
înaintea îmblânzitorului său. Ochii lui erau de cel mai 
minunat şi pătrunzător albastru. Şi nici Michael nu dădea 
vreun semn că ar vrea să îşi ferească privirea. 

— Foarte frumos spus, zise Weston. 

Uşurarea lui evidentă că fusese salvat de Michael nu o 
bucură prea tare. Dar o scoase din transă. Liza privi spre 
întinderea parcului, iar când se întoarse spre el, Michael 
privea încruntat în direcţia meciului de tenis. 

Cât despre Weston, nu părea dispus să vorbească din 
nou, iar tăcerea începu să i se pară stânjenitoare Lizei. 
Incercă să găsească un alt subiect de discuţie, devenind din 
ce în ce mai frustrată când nimic nu îi veni în minte. Nu îi 
stătea deloc în fire! îşi dorea ca Michael să plece de lângă 
ei; nu se putea concentra cu el stând acolo. 

Liniştea fu spartă de un țipăt care veni din direcţia 
terenului de tenis. Liza se întoarse la timp pentru a o vedea 
pe Jane ridicându-se în picioare cu ajutorul baronului 
Forbes. Oarecum într-un mod misterios, racheta ei era la 
vreo trei metri depărtare. 

— Ai grijă unde arunci! strigă ea. 

Katherine, de partea cealaltă a plasei terenului, dădea 
din cap. 

— Scopul este să o arunci inapoi. 

— Cred că cineva va muri pe terenul ăla, spuse 
Michael. O lovitură fermă în tâmplă... 

— Nu ştiam că tenisul poate fi atât de periculos, spuse 
Weston. Eşti pregătit să te joci de-a doctorul? 

— Eu nu mă joc de-a doctorul, Weston. 

Era cumva o... tentă agresivă? 

— Mi-am închipuit că veţi fi primul pe terenul de tenis, 
îi spuse Liza repede lui Weston. Zvonurile sunt greşite? Am 
auzit că sunteţi un sportiv desăvârşit! 

— Sunt zvonuri atât de amabile, spuse Weston, încât 


cred că ar fi nepoliticos din partea mea să le neg. Nu, aveţi 
dreptate, doamnă; să fiu un simplu spectator nu a fost 
niciodată punctul meu forte. Dumnezeule, bărbatul tocmai 
mimase o lovitură de tenis cu mâinile? Asta era încurajator. 

— Deja l-am provocat pe de Grey la o partidă, 
continuă el. 

— Pe care o vei pierde, spuse Michael vesel. 

— Ar fi o premieră, spuse Weston, la fel de încântat. 

Cei doi bărbaţi se priveau intens, rânjind feroce. O, 
Doamne. Rivalitate masculină. Ei bine, Liza ştia cum să 
profite de situaţie. Atingându-i uşor şi trecător braţul lui 
Weston, spuse: 

— Am încredere în dumneavoastră, domnule. 

— Aşa cum ar trebui, spuse el, puţin prea serios. 
Poate că domnul de aici pare vânjos, dar vă asigur că la 
universitate era absolut pe dinafară pe terenurile de joc. 

— Închipuiţi-vă asta, spuse Michael. Eu credeam că 
eram acolo ca să învăţăm. 

— Şi ce nu poţi învăţa pe terenurile de joc? întrebă 
poruncitor Weston. Onoare, curaj, un fundament sănătos, 
un spirit competitiv... 

— A, într-adevăr, spuse Michael. Şi toate vor fi foarte 
utile când mă voi juca de-a doctorul. Care e problema, o 
febră? Haide, omule, fruntea sus; nu poţi dezamăgi echipa! 

— Mereu era cu nasul în cărţi, îi spuse Weston Lizei, 
apoi pufni şi scutură din cap. 

Liza reuşi să afişeze un zâmbet distras, dar mintea ei 
începuse să  hoinărească. Michael un băiat pedant: 
imaginea o luă pe nepregătite. Cum fusese el în tinereţe? 
Neîndemânatic şi stângaci, Liza putea paria pe asta. Dar 
deja devotat; spre deosebire de orice alţi bărbaţi din clasa 
lui socială pe care îi cunoscuse. Avea sens că fusese atât de 
studios: nimeni nu devenea doctor urmând calea pe care 
mergea majoritatea nobilimii în universitate - bând, 
umblând din floare în floare şi petrecând. 


— A, e rândul nostru, spuse Weston. Jane ieşise de pe 
teren, iar Katherine şi Tilney făceau glume răutăcioase pe 
seama ei. Mergem, de Grey? 

Liza se pregăti pentru meci, încercând să îşi păstreze 
cumpătul. După încă o atingere scurtă a braţului lui 
Weston, îşi plecă uşor capul, de parcă era stânjenită de 
propria îndrăzneală. 

— Mult noroc, Lord Weston. 

— O, nu voi avea nevoie, spuse el brusc - o replică 
destul de nepoliticoasă. 

Michael îi făcu din nou cu ochiul, iar ea îi răspunse 
ridicând cu aroganță din sprâncene. 

În timp ce ei se îndepărtau, Liza se întoarse să îi 
privească. Pentru un atlet autoproclamat, Weston se 
deplasa cu o rigiditate stranie, ca şi cum ar fi avut o bară 
de oţel în loc de coloană vertebrală. Nici şoldurile nu le 
mişca prea mult. Un mers foarte... masculin, presupuse ea. 
În timp ce Michael... 

Michael mergea cu paşi mari. Mişcările lui erau 
hotărâte. Mersul îi era ferm. Şoldurile lui aveau o mişcare 
fluidă. 

Ar fi un dansator excelent. Liza deja ştia ce mai putea 
face el cu şoldurile. 

Înghiţi în sec şi se întoarse pe călcâie. Era timpul să îl 
caute pe Hollister. 


Capitolul 15 


În timpul un prânz leneş lângă lac, Liza desluşi 
potenţialul lui Hollister. Stătură sub o umbrelă destul de 
mare cât să îi protejeze pe amândoi de soare - o 


binecuvântare, pentru că el era mai palid decât ea, la 
modul în care doar irlandezii cu părul negru puteau obţine 
acest lucru, întrucât, îi explică el fără nicio ruşine, mama lui 
era din Cork. Liza decise că admiră un bărbat care se 
realizează prin propriile puteri. Ochii lui erau de un căprui 
plăcut, şi nimeni nu putea găsi vreun defect trăsăturilor lui, 
care erau modelate elegant, splendid chiar. Drept vorbind, 
era prea chipeş, întrucât unei doamne nu îi plăcea să fie 
depăşită în această privinţă. 

Liza îl iertă pentru asta totuşi, întrucât manierele lui îi 
plăcură mai mult decât ale lui Weston. Avea buzele făcute 
pentru a râde, iar umorul lui se potrivea cu competenţa lui: 
ironiile lui erau tăioase, iar replicile îi erau teribil de 
delicioase. În drumul înapoi spre casă, el comentă despre 
Jane Hull, care mergea înaintea lor, apropiindu-şi capul de 
al lui Michael. 

— Agăţătoare precum iedera, spuse el, şi nu am 
niciun cuţit la îndemână. Vrei să-mi dai unul? 

Ea îi aruncă o privire surprinsă, dar după un calcul 
rapid, nu se prefăcu a nu îl înţelege. 

— Nu am niciun interes în Lord Michael, spuse ea. 

El ridică din sprâncene într-un gest rapid. 

— Admir sinceritatea şi caracterul direct la o femeie. 

Ea îşi închipuise asta. Hollister era el însuşi un soi de 
agăţător - un bancher care îşi cumpărase titlul nobiliar. 
Lizei i se păru curios şi poate chiar îngrijorător faptul că el o 
judeca pe Jane pentru ambiţii similare. 

— Dar ambiția feminină? Sunteţi de acord şi cu asta? 

— Desigur, spuse el. Deşi trebuie să recunosc, îmi 
păstrez admiraţia pentru afişări mai subtile. 

Zâmbetul lui vag nu lăsă nici urmă de îndoială că 
bărbatul recunoscuse în flirtul Lizei preludiul pentru 
ambițiile ei. În mod normal, ar fi iritat-o să se simtă atât de 
transparentă. Dar sinceritatea lui parcă o încuraja. Când 
Hollister o prinse de braţ pentru a o ajuta să păşească 


peste o rădăcină de copac foarte nepericuloasă, Liza îşi 
răsuci mâna în aşa fel în strânsoarea lui încât să îşi poată 
trece sugestiv degetele peste palma lui atunci când el îi 
dădu drumul. 

Zâmbetul lui se stinse, iar privirea pe care i-o aruncă 
deveni mai fierbinte. Dar trezi în Liza doar cel mai palid 
răspuns fizic - nimic anume care să se poată compara cu 
ceea ce simţise recent, încercă să îşi alunge încruntarea. 
Înaintea lor, Michael nu făcea nicio încercare asemănătoare 
de a o atinge pe Jane. O parte foarte stupidă din ea se 
simţea mulţumită din acest motiv. Restul se simţea 
nervoasă. Dacă el voia ajutorul ei în răspândirea zvonurilor 
despre interesul lui, trebuia, cel puţin, să pară interesat. 

Ajunsă înapoi acasă, Liza merse în camera ei să facă 
baie şi să se odihnească. După câteva ore de leneveală 
petrecute cu activităţi neprogramate, oaspeţii se adunară 
din nou în salonul mare, de data aceasta pentru a fi 
întreţinuţi de către clarvăzătoarea Signora Garibaldi. 

Signora, cu ochii negri ca tăciunele şi destul de 
cochetă pentru o femeie de aproape cincizeci de ani, ar fi 
putut trece cu uşurinţă drept italiancă, dacă meşteşugul ei 
nu îi cerea să vorbească. Când o făcu, vocalele ei se 
învălmăşiră într-o geografie care nu existase niciodată în 
lumea reală: o combinaţie bizară de Franţa, Triest şi 
mahalalele Londrei. 

Cu toată proveniența ei improbabilă, glasul jos şi 
ameninţător al femeii reduse imediat grupul la tăcere. 

— Am fost chemată aici în această seară de către 
Madame Chudderley, spuse ea, strângându-şi şalul din 
dantelă neagră - o notă stranie, spaniolă - mai tare în jurul 
unei rochii simple, din lână neagră, croită până în gât, largă 
în talie, peste şolduri, amintind tuturor de straiele 
călugăriţelor medievale. Dar nu am venit să o slujesc pe 
dânsa. Eu nu slujesc pe nimeni în afară de Adevăr. 

O, era pricepută. Liza păşi uşor înapoi dinspre grupul 


de oaspeţi, privind discret cum doi servitori străbăteau 
perimetrul încăperii, stingând lămpile cu gaz şi aprinzând 
lumânări în schimb. 

— Trebuie să îndurăm asta fără băutură? îi şopti 
Sunburne la ureche. 

Liza nu avea tragere de inimă să îi facă pe plac. Fără 
să se întoarcă, spuse: 

— A, eşti încă aici? Mă întrebam dacă tu şi Lydia v-aţi 
întors la Londra. 

— Am plecat la o plimbare la zece dimineaţa, spuse el 
vesel. Se pare că a fost mai lungă decât mă aşteptam. 

— A, sunt convinsă. Voi primi veşti scandaloase de la 
vreun fermier ale cărui recolte le-aţi distrus? 

— Nu, dar Lydia este absolut fascinată de pietrele 
alea celtice de hotar. Nu a mai fost în Cornwall până acum. 
Îţi poţi imagina? 

Când el oftă, Liza privi peste umăr. Avea o expresie 
visătoare, distrată pe chip. Îi urmări privirea şi o zări pe 
soţia lui furişându-se în încăpere, încă netezindu-şi 
mănuşile de seară peste braţe. Liza îşi drese glasul. 

— James, deja devine stânjenitor acum. 

— Ce anume? 

El părea sincer confuz. 

— Modul în care te guduri pe lângă ea. Eşti într-o 
companie prietenoasă, desigur... 

— Da, fraţii Hawthorne l-ar face pe domnul şi 
mântuitorul nostru să plângă de emotie. 

— Vei fi luat în râs dacă vei continua în stilul acesta şi 
în oraş. 

— Ei, haide, Lizzie. Vrei să spui că un bărbat nu poate 
fi îndrăgostit nebuneşte de soţia lui? 

O altă voce răspunse în locul ei: 

— Este un lucru contrar înţelepciunii populare, spuse 
Michael, apropiindu-se de ei. 

— Şi ce spune această înţelepciune populară? întrebă 


James. 

Michael ridică din umeri. 

— Spune că cel mai rapid leac pentru dragoste este 
căsnicia. 

— A, da, spuse James. Cred că te-am mai auzit 
spunând asta înainte. Puteam doar să sper că ţi-ai schimbat 
vorbele de duh din şcoală. Vă rog să mă scuzaţi... 

Făcând o plecăciune înaintea lor, traversă încăperea 
pentru a se alătura soţiei lui, care asculta discursul 
signorei. Într-adevăr, toată lumea părea fascinată, cu 
excepţia lui Jane, care se apleca prin spatele baronului ca 
să tragă cu ochiul la Michael. Liza îşi îndreptă umerii. 

— Te descurci groaznic, spuse ea. Nu te-am văzut 
atingând-o deloc azi. 

— Trebuie să o ating? Păru surprins. N-am vorbit cu 
nimeni altcineva la picnic în afară de ea. 

— Îi ţineai o prelegere despre igiena medicală! 

Michael se strâmbă. 

— M-a întrebat dacă este adevărat că săpunul 
dăunează pielii. Serios, Elizabeth, nu ştiu unde ai găsit-o... 

— Este mai ageră decât pare. Poate dacă ai trata-o ca 
şi cum ai lua-o în serios, în loc să-i ţii predici, de parcă ar fi 
un copil care nu ştie să se spele pe mâini... 

Mâna lui îi luă braţul, exercitând o presiune subtilă, 
care o făcu să se întoarcă spre el. In lumina palidă, 
ambientală, chipul lui era mai mult pierdut în umbră; Liza 
văzu doar jumătate din zâmbetul lui melancolic. 

— lar acum mă înveţi să flirtez? Poate ar trebui să-ţi 
întorc favoarea. Hollister chiar vrea să ştie compoziţia 
minerală a proprietăţilor tale? 

Ea încercă să se elibereze, dar strânsoarea lui se 
înteţi. 

— Este un om de afaceri, spuse Liza. Şi-a exprimat 
interesul pentru starea industriei miniere din părţile astea. 

— A, şi sunt convins că nu are angajaţi care să-i 


răspundă la aceste întrebări. Privirea lui căzu pe gura ei. De 
fapt, greşesc. Probabil că n-ar fi contat dacă tu ai fi 
îndrugat verzi şi uscate. Pur şi simplu, voia să-ţi privească 
buzele mişcându-se în timp ce vorbeai. 

Dintr-un anume motiv, complimentul implicit o irită. 
Îşi smuci braţul, eliberându-se. 

— De fapt, cred că a fost foarte intrigat de ce am avut 
de spus. M-a complimentat pentru că sunt atât de învățată. 
Închipuie-ţi asta: un bărbat mai atras de mintea mea decât 
de chipul meu! 

Michael se încruntă. 

— Şi crezi că eu nu simt? 

Liza pufni. 

— Nu uita, Michael. Interesele tale nu mă privesc pe 
mine. 

Un murmur încântat răsună în spatele lor. Pentru o 
secundă oribilă, Liza se temu că toată lumea o auzise - că 
reacţia lor era adresată acelei certe absurde. 

Dar nu, Signora Garibaldi enunţase o declaraţie 
aparent impresionantă. Spaţiul din jurul ei se mărise 
considerabil, ca şi cum toată lumea făcuse un pas înapoi. 

Liza răsuflă uşurată. Brusc, se simţi foarte ridicolă. Ce 
făcea ea aici, certându-se cu el? Certându-se ca doi... 
iubiţi? 

— Trebuie să prinzi curaj, spuse Michael. Am aflat de 
la Weston că Hollister vrea să se aşeze la casa lui cu o 
femeie care l-ar putea ajuta să-şi câştige intrarea în cercuri 
mai înalte ale societăţii. Îmi închipui că tu te califici pentru 
asta... deşi el nu a privit nici măcar o dată în direcţia ta. 

— Cât de amabil din partea ta că îl urmăreşti, spuse 
Liza printre dinţii încleştaţi. Dar nu te deranja. Dacă vei 
privi acum, vei vedea că n-am nevoie de ajutor să flirtez. 

În timp ce se îndepărtă, îi auzi şoapta: 

— O, mereu privesc. 

Cuvintele lui îi trimiseră un fior de plăcere pe şira 


spinării. Liza încercă să îl alunge în timp ce intră în rândul 
oaspeţilor - şi îl uită rapid în timp ce absorbi cuvintele 
signorei. 

— Un mare război, spuse ea încruntată, cu ochii 
închişi. Sânge pe câmpuri, sânge, şi fier, şi fum, fum 
nefiresc, fum care ucide cu prima suflare... 

Doamne, Dumnezeule! Nu asta trebuia să facă! 

— Signora, spuse Liza grăbită, dar Weston o 
întrerupse: 

— Nemţii, pun pariu, nu-i aşa? Trebuie să fie 
nenorociţii de nemți! 

— Ja, afirmă signora, ohnejeden Zweifel - evidențiind 
astfel că accentul ei nu se întindea atât de mult spre est, 
spre Germania. „Fără îndoială”, spusese ea, dar ciopârţise 
cuvintele dincolo de a putea fi recunoscute. 

— lar acum ceva mai vesel, vă rog, spuse Liza. 

— Dar este extrem de interesant, strigă Lydia. Signora 
vorbea despre cai uriaşi din fier, despre care, după cum 
poate ştii, este şi sintagma prin care multe triburi indiene 
din America de Nord se referă la trenuri. 

— Mă întreb atunci dacă armata asta va fi 
transportată cu trenul, spuse baroneasa Forbes. 

— De ce nu cu fum magic şi otrăvitor? interveni 
Tilney. Emis, fără îndoială, de dragoni foarte mari. 

Chicote veniră dinspre fraţii Hawthorne şi, atât de 
simplu, atmosfera sinistră se risipi. Signora Garibaldi 
deschise ochii şi trase aer în piept. 

— Viziunea se stinge acum. Dar dacă îmi permiteţi un 
moment... întâlnind privirea încruntată a Lizei, tresări. Ah - 
adică, am o nouă viziune. O viziune despre... 

— Dragoste? sugeră Jane cu timiditate. 

Weston o privi radios, iar ea îşi plecă uşor capul, 
roşind. 

La naiba! Cum îi ieşea atât de perfect gestul acela? 
Liza se aşeză discret mai aproape de Hollister, care îşi 


studia nepăsător unghiile. 

— O, da, dragoste, spuse signora ţâfnoasă. Văd... atât 
de multă. Predestinată. Dă-mi mâna ta, copilă! 

Se întinse spre Jane. 

— Am angajat un chiromant, spuse tăios Liza. Nu 
norocul lui Jane era miza aici. 

— Dar, desigur, spuse signora, retrăgându-se. Atunci, 
stai să văd... ah! O viziune despre dumneata, Madame 
Chudderley! 

O, asta era prea evident. Lizei nu îi plăcea cum 
zâmbea Katherine. 

— De ce nu domnişoara Hawthorne? întrebă ea, 
gesticulând spre aceasta. Viziunea are vreo semnificaţie 
pentru ea? 

In timp ce clarvăzătoarea se întoarse ascultătoare, 
Hollister se aplecă spre Liza şi îi şopti: 

— Doamnă, aveţi puteri mistice? Păreţi suspect de 
capabilă să direcţionaţi aceste viziuni. 

Liza râse încet. 

— Şi dacă aş avea, v-aş spune, domnule? O femeie 
trebuie să-şi protejeze misterele. 

— Poate că este adevărat, spuse el, dacă misterele ei 
sunt puţine la număr. Dar sunt convins că un bărbat v-ar 
putea studia în voie şi nu ar reuşi niciodată să iasă din... 
cele mai plăcute speculaţii. 

Liza simţi o accelerare foarte plăcută a pulsului ei. 
Oare Michael îi privea? împotriva voinţei ei, aruncă o privire 
rapidă peste umăr. 

El se holba la ea de parcă 
nimeni altcineva. 

În agonie, se întoarse înapoi spre Hollister. Bărbatul îi 
urmărise privirea, ceea ce fusese un mare ghinion. 

— Mă întreb de ce unii oameni refuză să se alăture 
distracţiei, spuse ea veselă. Nu pot face mai mult de atât, 
ca gazdă. Cred că veselia este un talent înnăscut. 


A 


n încăpere nu mai era 


Hollister îşi recăpătă zâmbetul. 

— Unul pe care cred că dumneata îl deţii din plin. 
Invitaţia aceasta mi-a atras invidia tuturor prietenilor. 

Cu colţul ochiului, Liza îl văzu pe Weston întorcându- 
se şi concentrându-şi atenţia asupra lui Jane. Foarte bine, 
lasă-l să o ia. 

— lar faptul că mi-aţi acceptat-o mi-a atras invidia 
prietenilor mei, răspunse Liza. 

Hollister miji uşor ochii şi îi oferi un zâmbet 
prevăzător. 

„Şi aşa începe.” Străbătută de un fior triumfător, Liza 
îşi puse blând mâna pe braţul lui. 

— Mă însoţiţi la un tur al încăperii, domnule? Poate 
vom afla dacă invidiile noastre comune au fost justificate. 

— Ar fi plăcerea mea. El îi strânse ferm degetele în 
îndoitura cotului şi o conduse pe lângă perete. 

Bărbatul era abil. Fidel intereselor proprii. 
Surprinzător de erudit pentru un capitalist. lar în timp ce ea 
îi para replicile prompte, atenţia ei se împărţi în două. 
Jumătate din ea râdea, flirta şi era concentrată pe poziţia 
propriului corp, cu umerii jos şi spatele drept, pentru a-şi 
prezenta trupul din punctul cel mai avantajos. Cealaltă 
jumătate era concentrată pe bărbatul care stătea în partea 
opusă a camerei, privind atât de atent, încât Liza îi putea 
simţi atenţia, asemenea unei mângâieri pe obraz. 

O... tulbura. Desigur că orice femeie era conştientă în 
permanenţă că era privită şi că acţiunile îi erau evaluate şi 
judecate. Dar Liza nu îşi propusese să curteze un bărbat 
sub auspiciile altui bărbat. Să fie privită de Michael în timp 
ce flirta... se simţea, deşi era uşor inconfortabil, extrem de 
erotic. 

Nu ar trebui să fie aşa. Liza nu ar trebui să îşi 
poziţioneze chipul astfel încât el să îi vadă zâmbetul la fel 
de clar precum Hollister. Nu ar trebui ca privirea ei să se 
întoarcă spre el de fiecare dată când Hollister îi şoptea la 


ureche. Dar de fiecare dată când privea spre el, ochii lui 
rămâneau fixaţi asupra ei. Şi nu doar i se părea că privirea 
lui devine din ce în ce mai rigidă. 

Poate că Michael avea mai mult decât jumătate din 
atenţia ei, pentru că, atunci când el plecă brusc de lângă 
perete şi se alătură grupului încă strâns în jurul 
clarvăzătoarei, cuvintele ei se învălmăşiră. Cea mai scurtă 
pauză. Işi recăpătă cumpătul aproape instantaneu. 

— ... dar prefer Monte Carlo, spuse ea. 

Unde se ducea Michael? La Jane. Desigur! Ei bine, era 
şi timpul să îi asculte sfatul. 

— Mizele sunt mari, iar dacă îţi place să pariezi, nu 
există alt loc unde să o faci, continuă Liza. 

— li predicaţi despre păcat diavolului, spuse Hollister. 
Sunt parior nu doar de profesie, d şi din fire, doamnă 
Chudderley. Am făcut o avere pariind pe piaţă, şi 
intenţionez să mai strâng câteva, din pura plăcere de a şti 
că pot. 

Sinceritatea lui devenea din ce în ce mai 
surprinzătoare. 

— Foarte curajos, spuse ea. Trebuie să ştiţi că astfel 
de vorbe nu vă vor atrage simpatia în aceste cercuri. 

— Ah, dar n-am mare interes în aceste cercuri, spuse 
Hollister. Vorbesc doar cu dumneavoastră acum, nu-i aşa? 

Comentariul îi atrase în sfârşit toată atenţia ei. Liza îl 
privi, devenind brusc nesigură. Bărbatul vorbea de parcă i- 
ar fi cunoscut situaţia dificilă - şi îşi enumera calităţile 
parcă pentru a o convinge că e/era soluţia. De ce artrebui 
să o neliniştească acest lucru? Nu ar trebui să se simtă 
uşurată? 

— Cu siguranţă, eu nu duc poveşti mai departe, spuse 
ea în cele din urmă. Dacă asta doriţi să spuneţi. Cuvintele 
dumneavoastră sunt în siguranţă cu mine, domnule. 

El râse. 

— Ah, puteţi spune oricui doriţi, doamnă Chudderley. 


Eu nu-mi cer scuze nimănui. 

Liza clipi foarte rapid. Aceea era filosofia e. 

— Dar, trebuie să vă mărturisesc, continuă el, că aş fi 
foarte descurajat dacă aţi simţi că ar trebui să-mi cer scuze. 
Pentru că am găsit în dumneavoastră un spirit înrudit. 

Zâmbetul lui rezistă în timp ce o cercetă cu privirea, 
evaluarea lui fiind atât de sexuală, încât Liza îşi simţi pulsul 
sărind o bătaie, în ciuda voinţei ei. 

— O femeie care nu se teme să respingă convențiile şi 
să îmbrăţişeze - cum aţi spus? Ah, da: un talent înnăscut 
pentru veselie. 

Liza ar trebui să se simtă încurajată. Pentru că el era 
chipeş şi încrezător, şi chiar părea o fire asemănătoare ei - 
şi exact genul de bărbat care ar fi fost ea, dacă natura i-ar 
fi dat posibilitatea. Era mult mai bine să pariezi pe piaţă 
decât pe o căsătorie! ` 

Şi totuşi, nesiguranța ei continua să crească. Işi 
eliberă mâna de pe braţul lui. 

— Sună ca un preludiu pentru o propunere - şi, poate, 
nu tocmai genul adecvat de propunere. 

— Atunci, m-aţi înţeles greşit, spuse el. Există locuri 
mai bune de a găsi scurte aventuri decât într-un conac din 
Cornwall. 

Liza îl privea uimită. Inima îi bătea foarte repede, 
imboldul fiind neîncrederea. Hollister dansa în jurul 
întrebării principale - şi atât de rapid! 

Prea rapid. Nu ştia nimic despre ea. 

— Din momentul în care am văzut prima oară acele 
fotografii cu dumneavoastră, spuse el şoptit, am ştiut că 
am găsit o femeie care ştie care îi este valoarea. 

— Ridicol!  Strigătul veni de la baronul Forbes, 
făcându-i pe amândoi să se întoarcă. Toţi cei adunaţi în 
jurul clarvăzătoarei scuturau din capete. 

Liza se strădui să râdă. 

— Oare ce mai spune acum? întrebă ea. Mai multe 


aberaţii despre un război bizar? 

Era foarte recunoscătoare pentru momentul de 
distragere. „Fotografiile alea nenorocite.” El se îndrăgostise 
de faţa ei. Dar de ce se simţea atât de afectată de 
dezamăgire? Chipul ei era cea mai mare speranţă a sa, nu-i 
aşa? întotdeauna depinsese de el. 

— Va fi război sau dragoste, sau o avere neaşteptată, 
spuse Hollister. Poate un membru al familiei de mult 
pierdut. Aceşti interpreţi au rutina lor bine stabilită. 

— Cred că doamna Hull vrea să ştie dacă îşi va găsi 
sau nu sufletul pereche, spuse tare Weston. 

Jane îşi acoperi ochii cu o mână, sfioasă precum o 
pisicuţă. 

— O, Dumnezeule, spuse ea. Nu mă tachinaţi aşa! 

În sfârşit, Michael se simţea competitiv, observă Liza, 
întrucât păşi în faţă pentru a-i lua mâna lui Jane de pe faţă. 

— Nu fiţi timidă, spuse el, cu o voce atât de plină de 
afecţiune, încât o tăcere scurtă şi uimită se aşternu peste 
încăpere. Aveţi tot dreptul să fiţi curioasă. 

Katherine şi Nigel făcură schimbi de priviri grăitoare. 

— Bine, spuse Liza. Acea remarcă îşi atinsese scopul, 
şi, brusc, ei nu îi mai ardea să flirteze. Nu fără câteva 
pahare de vin. Doriţi să cerem răcoritoare? 


* 


La ora zece în dimineaţa următoare, Liza se strecură 
în holul de la intrare, coborându-şi vocea în caz că se auzea 
până la etaj. 

— Vreo scrisoare importantă? 

Ronson ridică dezaprobator din sprâncene, dar avea 
corespondenţa pregătită pentru ea, întinzându-i teancul cu 
promptitudine. 

Ea răsfoi grăbită printre plicuri, fiind şi cu ochii în 
patru pe oaspeţii ei. Ţinea evidenţa scrisorilor trimise şi a 


celor primite. Tilney și Katherine Howthorne îi scriseseră lui 
Nello - dar nu şi Nigel sau altcineva. Era bine de ştiut cine îi 
erau prietenii şi cine erau simpli spioni. 

O singură scrisoare o puse pe gânduri. Era adresată 
înălţimii Sale, ducele de Marwick, într-o caligrafie pe care 
nu o mai văzuse înainte. Era citeaţă, încrezătoare, dar deloc 
elegantă. 

Ronson îşi drese glasul. 

— De la Lord Michael, doamnă. 

Da. Liza ar fi ghicit că era scrisul lui. Îi amintea cumva 
de modul în care mergea Michael. Il putea vedea acum, 
acei paşi încrezători, agresivi. 

Cât de categoric era în contrast cu maniera lui atunci 
când vorbea despre Marwick. Scrisoarea aceasta putea 
conţine o provocare îndrăzneață, dar Liza ar fi pus pariu pe 
proprietăţile pe care le mai avea că, în schimb, Michael îşi 
exprima sincera îngrijorare. 

Nu mai vorbiseră de seara trecută, după ce 
balivernele clarvăzătoarei se îndreptaseră spre suflete 
pereche. El fusese prea ocupat să îi acorde întreaga atenţie 
lui Jane, iar ea... îşi reluase obligaţiile de gazdă. Impărţind 
zâmbete încolo şi încoace pentru Hollister, întrucât 
intenţiona să îl ţină interesat, trecuse de la o persoană la 
alta, rostindu-şi cele mai bune replici, făcând cele mai 
îndrăzneţe glume. 

Seara fusese un mare succes. Jane păruse foarte 
mulţumită de atenţia primită de la Michael. 

Liza avusese grijă să bea suficient cât să adoarmă 
instantaneu atunci când avea să ajungă în camera ei. 

Dar el stătuse treaz. Stătuse treaz ca să îi scrie o 
scrisoare fratelui său, care, cu siguranţă, nu merita 
scrisorile lui. 

Primul impuls fu să meargă în căutarea lui. Să îl 
întrebe ce îi scrisese. Păruse atât de îngrijorat când vorbise 
despre Marwick... şi nu avea pe nimeni cu care să 


vorbească despre asta, întru cât ţinea secret faţă de toată 
lumea comportamentul ciudat al fratelui său. 

Faţă de toată lumea, cu excepţia ei. 

Liza îşi muşcă buza. Nu voia să se lase impresionată 
de el. Dar nu putea să nu admire o dragoste care 
supravieţuise ameninţări lor. O asemenea fidelitate spunea 
multe despre el. 

Ah! Ce făcea ea? îi înapoie scrisorile lui Ronson. 

— Dacă o vezi pe Mather, spune-i că m-am dus la 
chiromant, spuse ea brusc. 

Voia să se asigure că nu vor mai exista discuţii despre 
războaie şi fum, şi nemți. 


Michael se trezi destul de greu în dimineaţa 
următoare. Stătuse treaz ore întregi, compunând o 
scrisoare de probă pentru fratele său - câteva rânduri 
amabile şi precaute, prin care făcea aluzie la interesul său 
pentru o tânără văduvă sfioasă. Mai uşor de spus decât de 
făcut să compună o scrisoare care să nu pară o provocare 
sau o tachinare. 

În timp ce mergea prin galerie, îndreptându-se spre 
un mic dejun târziu, o zări pe Elizabeth grăbindu-se pe 
coridor, înaintea lui. Se ascunse imediat în spatele unei 
statui, ghidat de un instinct pasager. Privirea pe care ea o 
aruncă peste umăr înainte să dea colţul îi răsplăti 
bănuielile: ea făcea ceva pe ascuns. 

Michael se luptă cu impulsul de a o urmări. Scrisoarea 
aceea nu fusese singurul lucru care îl ţinuse treaz în orele 
nopţii. Îi era clar acum că avea un caz grav de... gelozie. 
Oare Liza se furişa să îl găsească pe Hollister? 

Gândul îl făcu nerăbdător şi curios. Dacă ea îşi 
urmărea perspectivele, nu era treaba lui. Lui îi era foame. 
Ar fi trebuit să fie la masă, făcându-i ochi dulci lui Jane. 


Ah, dar curiozitatea era diavolul. leşi în tăcere din 
ascunzătoare şi porni după ea. Când dădu colţul, o zări 
urcând scările de deasupra. 

— A! exclamă ea şi se opri pentru a vorbi cu cineva pe 
care Michael nu îl vedea. Domnişoară Trelawney! Aici erai! 

El păşi sub scară ca să asculte. 

— Te căutam, continuă ea. N-ai primit biletul meu? 

Răspunsul fu prea încet pentru a-l distinge, dar după o 
clipă, treptele trosniră: Elizabeth şi însoţitoarea ei coborau 
din nou. 

Michael se retrase mai în spate în spaţiul înghesuit şi 
aproape că dărâmă un bust roman de pe piedestal. Ciudat 
loc pentru a-l ascunde. Senatorul, fără nas, dar încă în plină 
splendoare cu coroana lui de lauri, îl privea cu reproş. 

— ... să-mi adun gândurile, spuse o voce feminină 
liniştită, nu a lui Elizabeth. Un cap limpede mă ajută să 
primesc mesaje de dincolo. 

Deci, unul dintre spiritişti. 

Scârţâielile se opriră. După cum se auzea totul, 
păreau să stea direct deasupra capului lui. 

— În legătură cu asta, spuse Elizabeth. Ezitarea 
neobişnuită din glasul ei îl făcu să ciulească urechile. Mă 
întreb dacă poate... 

— Poate? veni politicos răspunsul. 

Femeia părea destul de tânără. 

— Poate ai putea să direcţionezi puţin o viziune. 

Michael îşi abţinu râsul. Micuța escroacă! Intervenţia 
ei de cu o seară în urmă fusese prea deschisă; acum îşi lua 
măsuri mai ascunse. 

Spiritista nu înţelese atât de repede ca Michael. 

— A, nu, spuse ea cu toată convingerea, nu pot 
controla ceea ce văd în palma unei persoane. V-aş 
recomanda cu tărie să nu vă încredeţi în cine pretinde că 
poate să vadă cunoştinţe specifice... 

— Da, da, înţeleg că spiritele sau orice ai dumneata 


hoinăresc pe unde vor, spuse Elizabeth. Totuşi, de dragul 
oaspeţilor mei, mă întreb dacă este posibil să nu te 
concentrezi în mod special asupra chestiunilor legate de 
inimă. 

O scurtă pauză. 

— O palmă are multe de spus despre dragoste, 
răspunse femeia cu precauţie. 

„Foarte bine spus, domnişoară Trelawney.” 

— Hm, spuse Elizabeth. Splendid. Totuşi, te rog să fii 
cu băgare de seamă, există o anumită doamnă în grupul 
nostru, recent rămasă văduvă, care n-ar putea suporta o 
asemenea discuţie dacă ar privi-o în special pe ea. Cred, de 
fapt, că ar /igni-o dacă i-ai prezice o relaţie romantică în 
viitor. Doamna Hull este numele ei. Tânără, foarte blondă. 
De-abia a renunţat la doliu. 

Michael se încruntă. Elizabeth lucra împotriva lui 
acum? Sau încerca să îi distragă atenţia lui Weston de la 
Jane? leri păruse destul de interesată de Hollister. 

— Înţeleg, spuse domnişoara Trelawney. Nu mi-ar 
plăcea să jignesc pe cineva, desigur. 

— Desigur că nu! Cât despre noi, ceilalţi - ei bine, aş 
spune că eu, de exemplu, sunt tota/ dispusă să primesc 
orice veşti minunate de la viziunile dumitale. Da, nimic nu 
m-ar bucura mai mult decât să aud că sufletul meu pereche 
este prezent la această petrecere! 

— Suflet pereche? 

— Aceasta este expresia pe care am auzit-o folosindu- 
se, da. 

Weston o folosise. Michael presupuse că acest 
comentariu îi răspunse la întrebare. Se simţi straniu de 
bucuros. Nu îl plăcea deloc pe Hollister. Dobitoc 
monopolizator. Se apleca mult prea aproape de ea atunci 
când îi şoptea ceva. 

— Suflet pereche. Fu rostit încet, însoţit de un sunetul 
unui creion pe o hârtie. Domnişoara Trelawney, îşi dădu 


Michael seama încântat, lua notite. Vreo culoare de păr 
anume? întrebă ea. 

— O, Dumnezeule, nu-mi dau seama, spuse Elizabeth. 
Acesta este talentul dumitale, la urma urmei. Dacă părul lui 
este negru sau blond... n-am cum să spun. 

— Viziunea este înceţoşată, spuse cu milă domnişoara 
Trelawney. 

— Foarte înceţoşată, te asigur! 

— Bun. Din nou treptele începură să scârţâie în timp 
ce ele îşi reluară coborârea. Staţi liniştită, doamnă, am 
multă experienţă în şlefuirea acestor chestiuni. Nu veţi fi 
dezamăgită. 

Totul era bine şi frumos acum între cele două femei. 

— A, ştiu că nu voi fi, exclamă Elizabeth. 

Un moment îndelungat de linişte urmă, în care 
Michael începu să se întrebe dacă nu cumva ele se 
strecuraseră printr-o ieşire pe care nu o observase încă. 
Dar când făcu un pas înainte din ascunzătoare, conversaţia 
fu reluată, încremenindu-l în loc. 

— Încă un lucru, spuse Elizabeth, vocea ei fiind mult 
mai distantă acum. 

— Vă rog, spuneţi, doamnă Chudderley! Sunt aici să 
mă ocup de orice grijă a dumneavoastră. 

— Un anumit domn. Păr negru. Nas roman. Lord 
Michael este numele lui. 

El rânji. Roman? Se simţi... flatat. lar dacă pe podeaua 
de la picioarele lui ar fi apărut acum un şarpe veninos, el nu 
s-ar fi mişcat niciun milimetru. 

— Mă întreb, continuă Elizabeth, dacă nu cumva... are 
o nevoie teribilă de un semn de dincolo. 

— Cu toţii avem nevoie de îndrumare, spuse solemn 
domnişoara Trelawney. După o pauză, adăugă: în ce 
direcţie presupuneţi că Lord Michael ar avea nevoie de 
încurajare? 

El aşteptă, pregătit să îşi înăbuşe râsul când ea avea 


să arunce o sugestie prin care să îl nenorocească. 

— Fratele lui. Dacă ai putea să-l asiguri în mod subtil 
că fratele lui va fi bine, ar fi... minunat, cred. 

Amuzamentul lui se stinse. 

Domnişoara Trelawney şopti o asigurare, apoi paşii 
femeilor se retraseră. Tăcerea îl învălui din nou, devenind 
greoaie. Totuşi, Michael nu se putea mişca. Stătu acolo, 
simțindu-se fragil precum sticla, cu o mână pe capul 
senatorului roman. g 

Nu se aşteptase la asta. Nu o merita. Inchise ochii. 

„Distracţia unei amiezi. Nimic mai mult.” 

Ce mincinoşi erau. 


Capitolul 16 


Cu o seară în urmă, lui Michael i se păruse uşor - la 
modul în care scoaterea unui dinte ar putea fi considerată 
ceva uşoară - să fie martorul flirturilor lui Elizabeth cu 
Hollister. Într-o cameră aglomerată cu un şarlatan 
îndrugând absurdităţi, era... uşor să nu iei în serios 
asemenea chestiuni. Dar acum că auzise discuţia ei cu 
cititoarea în palmă, fiecare comentariu al ei către buriacii 
eligibili îl călca pe nervi. Michael fiersese în tăcere la foc 
mic în timpul gustării de la amiază, lăsând replicile să 
zboare peste şi pe lângă el ca nişte nimicuri; simțindu-se, 
adesea, ca şi cum şi-ar fi pierdut capacitatea de a zâmbi, 
buzele lui răspunzând în mod rigid comentariilor. 

Ceru să fie scutit de plimbarea cu barca şi se retrase 
în camera lui să citească. Sau să încerce să citească. In 
schimb, se trezi stând la fereastră, bosumflat ca o fetiţă 
căreia îi fusese refuzată cina, privind printre copaci, 
aşteptând întoarcerea grupului. lar apoi, după ce şi acest 
lucru deveni de neîndurat, merse la birou şi scoase un 


teanc de foi de hârtie. 

Îi scrisese lui Alastair cu o zi în urmă, un bilet 
prietenos, în care nu făcuse nicio aluzie la cearta lor. Dar 
nu aceasta era intenţia lui acum. 


Îţi scriu, începu el, despre o femeie pe care am 
cunoscut-o. 

Primul tău impuls va fi să o disprețuieşti. Dar dacă 
eşti atât de înțelept pe cât am crezut cândva că eşti şi dacă 
în tine a mai rămas măcar o fărâmă de sentimente 
fraterne, te rog să citeşti cu răbdare. Pentru că voi face o 
alegere. 


La câteva ore după ce înmână această scrisoare unui 
servitor, auzi râsete şi voci. Privind pe fereastră, îi văzu pe 
oaspeţi întorcându-se, Elizabeth fiind braţ la braţ cu Weston 
şi Hollister. Vorbea destul de însufleţită şi îşi prinsese la 
pălăria de paie o floare sălbatică. 

Mândria unui bărbat era un lucru groaznic. Ţopăi ca 
un mânz sălbatic la vederea acelei privelişti, care îl făcu să 
îşi dorească să ceară ca scrisoarea să îi fie înapoiată. Să fie 
arsă. „O alegi pe ea? Ea nu te alege pe tine.” 

În schimb, îşi puse haina şi ieşi din cameră. Era 
timpul, gândi el, să vâneze o văduvă. 


* 


O găsi, după o căutare de jumătate de oră, stând 
singură pe terasa care dădea în grădina casei. Sorbea dintr- 
un pahar cu vin şi privea apusul. 

— Succes? întrebă el, ieşind pe terasă. 

Râsul ei fu tăios. 

— Eşec, spuse ea în timp ce se întoarse spre el. Un 
eşec jalnic. 

— Nu părea aşa de la fereastră. 


Ea luă o gură devin. 

— Ne priveai, nu-i aşa? Hollister a fost curtenitor, dar 
Weston - ei bine, nu este o ţintă atât de uşoară precum ai 
spus. Mi-am dat silinţa, am încercat să fiu cochetă în cel 
mai inocent mod cu putinţă, am aruncat priviri sfioase şi tot 
tacâmul. Ştii ce m-a întrebat? 

— Nu-mi pot închipui, spuse el, mergând spre ea. 

— Dacă m-am rănit în timpul plimbării cu barca. 
Pentru că arătam de parcă aş fi avut un junghi la gât! 

Michael încercă să nu zâmbească. 

— Poate voia să îţi facă masaj. 

— Nu, el nu este atât de îndrăzneţ. 

— Adevărat, spuse Michael după un moment. Nu cred 
că are vreun os îndrăzneţ în corpul ăla, de fapt. 

Ochii li se întâlniră. Elizabeth ridică din sprâncene. 

— O, Dumnezeule, bombăni el. Îşi lovi uşor fruntea cu 
palma. Un teribil dublu înţeles. 

— O să pretind că n-am băgat de seamă, bine? Atâta 
timp cât par modestă. 

— Mii de mulţumiri. Dar când Michael ridică din nou 
privirea, nu făcu niciun efort în a-şi ascunde rânjetul. Mai 
cunoscuse vreodată o femeie cu care să poată glumi cu 
atâta plăcere? Nu doar tăcerile dintre ei erau confortabile. 
Haide, spuse el, chiar te-a întrebat dacă te doare gâtul? 

Ce netot! 

— Să fii sigur, dacă voiam să mint, aş fi inventat o 
poveste mult mai distractivă decât asta, spuse ea. Sau mai 
măgulitoare! Arăt de parcă aş avea dureri? 

Elizabeth îşi schimonosi faţa şi îl privi cruciş. Michael 
izbucni în râs. Cu câtă uşurinţă îi alungase supărarea. 

— O, încântător. Sunt surprins că n-a încercat nimeni 
niciodată să fotografieze privirea asta pentru vitrinele 
magazinelor. 

Elizabeth încetă să se mai strâmbe şi oftă, întorcându- 
se spre grădină. 


— Fotografiile alea blestemate. 

Tonul ei scârbit îl surprinse. Michael se simţea mai 
bine acum, capabil să înţeleagă treptat şi natural lucrurile. 
Proptindu-şi coatele pe balustradă, se aplecă înainte, 
întinzându-şi gâtul pentru a-i vedea chipul. 

— Să înţeleg că nu te bucuri de faimă? 

— Să mă bucur! Ea scutură din cap şi râse încet. A 
fost una dintre cele mai stupide isprăvi din tinereţea mea. 
Proaspătă văduvă, murind de nerăbdare să simt gustul 
libertăţii. Soţul meu nu a fost, să spunem, un spirit liber. 

Michael îşi aminti cuvintele lui Lady Forbes. 

— O acritură, nu-i aşa? 

— Până şi acriturile sunt mai însufleţite, spuse ea. Era 
un mototol. Teribil de serios. l-a plăcut că eram frumoasă - 
până ne-am căsătorit. Apoi nu i-a plăcut că bărbaţii se uitau 
după mine. Era convins că făceam ceva să-i încurajez. Ceea 
ce nu era adevărat, adăugă ea încet. Dar acuzaţiile lui au 
devenit obositoare. lar odată ce a murit, m-am gândit - păi, 
lasă-i să se uite. Lasă-i să se uite cât vor. Pentru că sunt 
frumoasă, şi nu-mi voi mai cere scuze pentru asta. Ridică 
din umeri, apoi continuă: Domnul Readey - un fotograf 
destul de distins în urmă cu câţiva ani - m-a rugat să pozez 
la momentul oportun. 

— Dar regreţi acum? 

Ea îşi luă paharul de pe balustrada de piatră. 

— Ei bine, spuse ea, apoi luă o gură sănătoasă de vin. 
Nu pot să spun că-mi surâde ideea că orice necunoscut 
poate adormi holbându-se la faţa mea. Dacă ştii la ce mă 
refer. 

Michael zâmbi, în ciuda voinţei lui, pentru că ştia 
exact la ce se referea. Dar tot îl luă prin surprindere să 
întâlnească o femeie dispusă să facă aluzie la chestiuni 
despre care se presupunea că femeile nu trebuiau să ştie. 
Zâmbetul lui se stinse când îşi dădu seama de implicaţii. 
Dacă ea ştia cum îşi ofereau singuri bărbaţii plăcere... 


atunci, poate că descoperise şi cum o puteau face femeile. 

Elizabeth îl privi pe sub gene. 

— Mă întreb pe unde îţi umblă mintea. 

Vocea ei seducătoare avu acelaşi efect pe care l-ar fi 
putut avea şi mâna ei între picioarele lui. Michael se foi, 
simțindu-se incomod. 

— Nu cred că vrei să ştii. 

Elizabeth îl privi pentru încă o clipă, zâmbetul de pe 
buzele ei devenind încă un impuls pentru imaginaţia lui 
deja încinsă. Michael înghiţi în sec şi îşi aruncă ochii peste 
câmpul verde ce înainta spre copaci. Dacă Alastair nu era 
rezonabil, ea avea să fie soţia altui bărbat. Pentru că el nu 
putea să îi ofere nimic. lar aceste gânduri... 

Oh, la naiba! Aceste gânduri urmau să îl însoţească 
până la bătrâneţe, când avea să fie prea neputincios ca să 
facă ceva în privinţa lor, chiar şi cu fotografia ei drept 
ajutor. lar el era - trase adânc aer în piept - resemnat. 
Scrisoarea de astăzi dovedea acest lucru. 

— Vai, ce oftat, spuse ea în timp ce Michael eliberă 
aerul din plămâni. Acum ard de curiozitate. 

Mai luă o gură de vin, iar el se întrebă, nu pentru 
prima oară, dacă băutura ei era un lucru grăitor, la fel de 
clar şi de previzibil precum grimasa unui jucător slab de 
pocher. Sau poate era un medicament, un fel de anestezic, 
întrucât ea îi evită privirea şi spuse încet: 

— Poate că ar fi mai bine să rămânem la subiecte mai 
precaute. 

— Într-adevăr. 

Michael îşi drese glasul şi se îndreptă, strângând 
balustrada cu mâinile, pentru a le găsi o ocupaţie, în afară 
de a hoinări spre ea. În lumina palidă, Elizabeth arăta ca şi 
cum ar fi fost poleită cu aur, o creatură a pădurii, micuță şi 
perfectă. Dar frumuseţea chipului ei, deşi, probabil, avea să 
îl surprindă întotdeauna, nu îl mai interesa atât de mult pe 
cât o făcea mintea ei. Trebuia să găsească o cale de a-i 


descifra creierul. 

— Deci ai renunţat la Weston? întrebă el. 

Ea ridică din umeri. 

— Fără rezultate. 

— Şi Hollister? 

Grimasa ei fu pasageră. 

— L-aş prefera pe Weston, cred. Privirea lui Hollister 
este prea... evidentă. 

Cuvintele ei erau destul de ilogice, întrucât dorinţa 
bărbatului putea doar să fie de folos scopului ei. Dar 
Michael nu voia să fie el cel care să îi atragă atenţia asupra 
erorii ei de gândire. Da, afirmaţia i se păru profund 
încurajatoare. _ 

— Atunci, Weston, spuse el. In secret, acum era de 
acord cu ea: observându-l pe Weston foarte atent în aceste 
ultime zile, remarcase că atenţia bărbatului devenea mai 
aprigă atunci când Jane Hull era prin preajmă. Nu renunţa 
încă la el. Poate că l-ai abordat greşit. 

— Ţi-am spus... 

— Lasă-mă să văd ce faci. 

Elizabeth îi aruncă o privire uimită. 

— Adică... te referi la privirea cochetă? 

— Exact. 

Ea îşi afişă dinţii albi într-un rânjet care o făcu să 
arate ca o fetişcană, într-adevăr. 

— Serios? 

Michael o încurajă. 

— Ai pornit cu dreptul, mai încearcă. 

— Foarte bine. Elizabeth puse paharul pe balustradă 
şi se întoarse pe călcâie. Făcând câţiva paşi în spate, 
aruncă o privire sfioasă peste umăr, cu bărbia în jos. 

Dacă Weston nu răspunsese la asta, era mort pe 
dinăuntru. 

— Groaznic, spuse el. Zâămbeşti prea mult. 

Ea se întoarse şi îşi puse mâinile în şolduri. 


— Dar nu zâmbesc deloc. 

— Ba da. Doar cu o parte a gurii, te asigur, dar deja 
este cu jumătate de zâmbet prea mult. Aproape mai rău 
decât un zâmbet întreg, pentru că sugerează că ai vreun 
secret. Cheia, desigur, este să priveşti ca şi cum n-ai avea 
pic de creier în cap. 

Acum Elizabeth îşi încrucişă braţele. 

— Asta este cheia către Weston? 

— Mă tem că da. Michael încercă să pară înţelegător. 
Îi place simplitatea. 

lar bărbatul credea în mod eronat că o găsise în Jane 
Hull. Mult noroc cu asta. 

Elizabeth scutură neîncrezătoare din cap. 

— Şi tu chiar vrei să mă mărit cu un asemenea 
bărbat? 

„Nu”, gândi el. „Nu, nu vreau.” 

Dar nu avea de gând să îşi joace cartea acum. Nu 
până când nu ştia răspunsul lui Alastair. Aşa că doar o privi 
şi o văzu dându-şi seama de greşeala ei şi de ceea ce 
însemna tăcerea lui. Elizabeth îşi feri privirea şi merse 
grăbită să îşi recupereze paharul. O înghiţitură şi îl termină. 
Când privi în jur, Michael ştiu că ea căuta clopoţelul, pentru 
a cere mai mult vin. 

lar el nu voia să ia parte la asta - să fie bărbatul care, 
chiar şi întâmplător, o făcea să bea şi mai mult. Din fericire, 
acum ştia cum să o distragă. 

— Ar trebui să o studiezi pe Jane, spuse el. Ei îi 
reuşeşte foarte bine privirea aceea de flirt insipid. 

Pentru o clipă, Elizabeth încremeni. Apoi se întoarse 
spre el, uitând de clopotel şi de paharul gol. 

— Jane? Acum vă spuneţi pe numele mic? 

— Nu în public, răspunse el. 

Ceea ce era destul de adevărat. Nici în privat nu îşi 
spuneau pe nume, dar Michael nu găsi necesar să 
menţioneze acest lucru. 


— Ah. Elizabeth se holba la el. Atunci, prefăcătoria a 
devenit ceva mai mult? 

Întrebarea părea atât de veselă. Suspect de veselă. 
Michael aşteptă un moment şi, aşa cum se aştepta, 
Elizabeth îşi afişă zâmbetul larg: masca ei inteligentă şi de 
nădejde. 

— Dar ce veşti fericite! 

— Nu fi naivă, spuse el. Eu şi Jane Hull - asta ar fi o 
combinaţie făcută în iad. 

— Sau poate nu. Ea îşi învârti uşor paharul, ţinându-l 
de picior, apoi îl puse deoparte. Poate că v-aţi potrivit 
perfect. Fratele tău ar fi de acord cu ea, ceea ce înseamnă 
că ai avea banii necesari pentru a menţine spitalul pe linia 
de plutire. lar ea ar intra, prin căsătorie, în una dintre cele 
mai importante familii din Anglia. O combinaţie ideală din 
toate privinţele. 

Michael nu ştia cum să îi răspundă. Toate răspunsurile 
sincere la care se gândea nu aveau să facă discuţia mai 
confortabilă. 

— Desigur, uiţi că o căsătorie fără iubire nu este 
niciodată o afacere fericită. 

Râsetul ei păru tensionat. 

— Vinzi castraveți grădinarului, domnule. Uiţi care 
este scopul meu. 

— Nu ţi-am uitat idealul, spuse el încet. Te-am auzit 
vorbind despre părinţii tăi. 

Şi asta îl speria, îşi dădu el seama brusc. Pentru că 
idealul ei era singurul lucru care ar putea-o convinge să 
renunţe la şansa unei combinaţii strălucite - o combinaţie 
cu un aristocrat bogat. lar acel ideal era un standard foarte 
înalt pentru a putea fi atins de un bărbat, mai ales dacă 
acel bărbat nu ştia nimic despre căsătorii fericite. 

Ea se uita încă la el. Michael zâmbi uşor. Elizabeth se 
întoarse pe călcâie, îndreptându-se spre clopoţelul care 
stătea abandonat pe balustrada terasei. El se mişcă 


repede, totuşi; când ea începu să sune, Michael îi prinse 
mâna. 

Ea încremeni. Încheietura ei era atât de mică. Ea era 
atât de mică pentru a avea atâta viaţă în ea, pentru o 
asemenea forţă vibrantă. 

— Ascultă, spuse el, foarte încet, creierul lui fiind în 
întregime concentrat pe acest discurs, pe acest discurs 
important, o tentativă disperată de a câştiga puţin timp 
pentru amândoi. Chiar dacă Alastair se opunea, avea el să 
îşi croiască o situaţie financiară, dar va avea nevoie de 
timp. M-am gândit la asta, continuă Michael. Nevoia ta nu 
poate fi atât de mare încât să nu poată supravieţui încă o 
vreme. În martie, Londra va fi plină de burlaci bogaţi. Nu 
trebuie să cedezi... 

— Ba da, trebuie, rosti ea printre dinţii încleştaţi. Crezi 
că fac asta doar de distracţie? Ştiu exact ce trebuie să fac. 

— Dar să intri într-o căsnicie lipsită de dragoste, doar 
aşa de dragul... 

Elizabeth îşi eliberă mână. 

— Nu îmi ţine predici - tu, dintre toţi oamenii! Michael 
de Grey, care spune că cel mai rapid leac pentru iubire este 
căsnicia! 

Michael respiră adânc. 

— Nu ţi-am spus ţie asta, Elizabeth. 

— Dar te-am auzit. Ai spus-o foarte convins. Şi, se 
pare, că nu pentru prima oară! Este filosofia ta de viaţă, 
aşa a spus Sunburne! 

— Niciodată... „Niciodată cu referire la tine.” 
Niciodată cu femeia potrivită, continuă el încet. 

Dumnezeule! Se torturau reciproc, nu-i aşa? Toată 
situaţia asta blestemată era intolerabilă. 

— Şi ce vrea să însemne asta? întrebă ea. De asta 
refuzi să accepţi oferta fratelui tău? Te păstrezi pentru 
femeia potrivită? 

Michael o privi, reprimându-şi cuvintele şi alungând 


gândurile cărora nu le putea da glas. Ea ridică uşor capul, 
bărbia înălţându-i-se cu mândrie, aproape sfidător. După un 
moment îndelungat, el fu cel care îşi feri privirea, 
muşcându-şi atât de tare limba, încât era de mirare că nu 
simţi gustul sângelui. 

— Ei bine, spuse ea. Îţi doresc mult noroc, domnule. 
Fie ca aşteptarea să nu te dezamăgească. După cum 
spuneai, Londra este plină de posibilităţi financiare în 
timpul sezonului de primăvară - chiar şi pentru bărbați; 
prezenţi printre noi. 

El se întoarse atât de brusc, încât ea tresări. 

— La naiba, Elizabeth. Vrei să spun lucruri pe care nu 
ar trebui să le spun? Pentru că o voi face, să ştii. Ţi le voi 
spune ţie şi oricui mai vrea să le asculte, inclusiv fratelui 
meu. 

Tăcerea ei - atât de încăpăţânată, de /așă; Elizabeth îl 
aducea pe marginea prăpastiei, apoi ea însăşi se îndepărta 
de ea - îi distruse răbdarea. O prinse de braţe şi o trase 
spre el. Strecurându-şi o mână în părul ei - agrafele zburară 
căzând pe terasă -, o sărută cu pasiune. Fără vreun 
avertisment politicos. O penetră cu limba. 

Şi, în numele lui Dumnezeu, acesta era locul lui. Unde 
trebuia să fie iar şi iar, şi iar: înăuntrul ei, cu limba şi cu 
mădularul lui, în fiecare oră din zi, în timp ce mâinile ei mici 
şi înfierbântate se încleştau pe talia lui, apoi pe umerii săi, 
strângând, frământând, ca şi cum ar fi fost înfometată, cu 
aceeaşi disperare ca şi el. Elizabeth icni în gura lui când 
Michael o lăsă uşor pe spate, dar nu îi păsa; trecuse de 
această fază. Las-o să fie, măcar o dată, flexibilă; e/ avea 
să stabilească ritmul aici. Erau ferestre deasupra lor, uşi din 
sticlă în dreapta; lui Michael nu îi păsa. Îi săruta şi îi poseda 
gura; îi luă buza între dinţi şi mormăi când ea încercă să se 
elibereze. 

— Nu te mişca, spuse el, lingându-i acum lobul urechii 
şi mângâindu-i gâtul cu răsuflarea, făcând-o să tremure. 


Lizei îi plăcea gestul. Michael descoperise asta. Era 
descoperirea /ui;, el trebuia să profite de ea. Hollister te-a 
sărutat aşa? îi şopti el la ureche. A făcut-o? 

— Nu m-a... atins, spuse ea. 

Palmele ei îi cuprinseră chipul, trăgându-i gura mai 
aproape de a ei. Buzele ei nu mai erau reticente acum, ci 
zdrobitoare, brutale; Michael ar fi tresărit dacă nu şi-ar fi 
dorit mai mult, mai mult din brutalitatea ei; o voia deasupra 
lui, cu mâinile în părul lui, provocându-i acea durere 
plăcută. 

Şi erau ferestre deasupra şi uşi de sticlă în dreapta 
lor. 

— Aici, spuse el răguşit şi încercă să o ghideze spre 
un loc mai adăpostit privirii. 

Dar primul pas rupse vraja; şi atunci, la fel de brusc 
cum Liza începuse să îi răspundă la sărut, se eliberă, 
scuturând din cap, rostind pe nerăsuflate un refuz. Şi deşi 
în Michael zăcea brutalitate - care pulsa precum o ceaţă 
fierbinte şi furioasă, îndemnându-l să o ignore, să o posede 
în întuneric, să o convingă, aşa cum ştia că poate, să Îi 
placă - o eliberă. Pentru că, la naiba, el nu era tatăl lui, nu 
era un nenorocit, nu avea să - nu avea să o forţeze, 
împotriva voinţei ei... 

Elizabeth se retrase spre balustradă, dărâmând 
clopoţelul, care scoase un dangăt strident. Sunetul o făcu 
să se oprească brusc. Cobori privirea şi scoase o înjurătură, 
un cuvânt vulgar care l-ar fi şocat pe Weston dincolo de 
orice posibilitate de  revanşare. Apoi ridică grăbită 
clopoţelul şi îl strânse la piept. Intorcându-se, porni spre 
uşile duble, intrând în casă fără niciun cuvânt. 

Odată ajunsă de partea cealaltă a uşilor totuşi, Liza se 
opri şi privi înapoi. Michael nu ştia ce îi dezvăluia chipul lui, 
dar, orice ar fi văzut ea acolo, o făcu să îşi pună mâna pe 
geam, un gest care îl străpunse mai tăios decât ar fi făcut-o 
un cuţit, apoi se întoarse şi dispăru în casă. 


Gestul semănase atât de mult cu un rămas-bun. 


* 


Elizabeth fugi de pe terasă. Fugi ca o laşă, 
încetinindu-şi paşii doar când se apropie de salon, de teamă 
să nu o vadă cineva fugind. 

Murmurul vocilor îi atrase atenţia, iar când trecu pe 
lângă salon, îl zări pe Tilney înghesuind-o pe Mather într-un 
colţ, ceea ce o făcu să se oprească brusc. Răsucindu-se pe 
călcâie, pomi înapoi. 

— Ochi foarte pătrunzători, îi spunea Tilney lui 
Mather, în timp ce aceasta clipea, aproape oarbă. 

Dumnezeule! Toate gândurile propriei nefericiri se 
evaporară. Dacă ar fi dat peste un băiat care lovea un căţel 
cu un băț, Elizabeth nu ar fi fost mai enervată de atât. 

— Tilney! rosti ea tăios, făcându-l să tresară şi să îşi 
îndrepte postura. Şterge-o! se răsti ea, înainte ca el să 
poată veni cu o replică prin care să îşi ascundă tulburarea. 
Caută-le pe Katherine şi doamna Hull dacă vrei să flirtezi. 
Secretara mea are lucruri mai importante de făcut şi mă 
aştept să-ţi aminteşti asta în viitor. 

Ridicând din sprâncene, Tilney privi de la una la alta. 

— Am înţeles, spuse el băţos, apoi schiţă o plecăciune 
înainte de a pleca. 

După ce Liza închise uşa în urma lui, Mather vorbi: 

— Aveam situaţia sub control, doamnă. 

— Da, sunt convinsă. 

Fata era foarte roşie la faţă, iar priveliştea îi aprinse şi 
mai mult temperamentul Lizei. Nu putea suporta şi accepta 
bărbaţi care abuzau de statutul lor ca să îi hărţuiască 
angajaţii. 

— Ai o experienţă foarte vastă cu bărbaţii, continuă 
ea. Fără îndoială, drumul tău spre şcoala de dactilografie a 
fost presărat cu inimi frânte. 


Sarcasmul ei câştigă un zâmbet timid din partea lui 
Mather. 

— Aţi fi surprinsă. Dactilografele atrag tot felul de 
nechibzuiţi, să ştiţi. 

Imbujorarea fetei începuse să se stingă, iar Liza nu 
observă niciun alt semn care să indice că Tilney se purtase 
urât cu ea. Totuşi, voia să se asigure că Mather nu lucrează 
sub presiunea neînțelegerilor despre ce ar accepta sau nu 
angajatoarea ei din partea oaspeţilor. 

— Dacă te mai deranjează cineva, dragă - şi mă refer 
la oricine, chiar dacă deţine o mică ţară - ştii cum să ţipi. ŞI, 
de asemenea, ştii cum să loveşti un bărbat într-un mod 
care să-l facă să regrete? 

Pentru un scurt moment, Mather păru impresionată. 
Apoi zâmbetul i se lărgi şi râse. 

— Doamnă, cât de uimitor că mă întrebaţi asta! Este 
tocmai prima lecție predată la şcoala de dactilografie! 

— Foarte bine, atunci. Ne înţelegem una pe alta. 

— Da, şopti Mather. Ne înţelegem. Sunteţi foarte 
amabilă, doamnă. 

— Prostii. Şi unde îţi sunt ochelarii? 

— l-am scăpat, spuse Mather. Domnul Tilney s-a oferit 
să mă ajute să îi caut, dar... 

Canalia. Liza privi în jur, cercetând cu atenţie salonul, 
în care fusese servită o gustare foarte substanţială. O 
farfurie pe care erau câteva plăcinte mâncate pe jumătate 
zăcea abandonată pe un fotoliu - chiar lângă ochelarii lui 
Mather. Ridicând farfuria şi dându-i fetei ochelarii, Liza se 
aşeză. Avea să profite de această ocazie ca să îşi recapete 
cumpătul. 

„Nu te gândi la el.” 

Mather îşi puse ochelarii şi clipi încet. Privind-o, Liza 
se simţi epuizată. 

— Tilney este un ticălos, spuse ea. Bărbaţii aduceau 
probleme nesfârşite. Toti- chiar şi cei demni de laudă. Cred 


că ţi-a văzut ochelarii şi a ales să-i ignore. 

Mather ridică din umeri. 

— Dacă intenţia dumneavoastră, doamnă, este să mă 
preveniţi, nu este nevoie. Nu l-aş putea lua niciodată în 
serios pe domnul Tilney. Rânjeşte atât de des, încât 
bănuiesc că îşi rade mustaţa doar pentru a evita să se irite 
la nas. Mather făcu o pauză. După cum aţi sugerat, doamna 
Hull i s-ar potrivi de minune. 

Liza râse încântată. 

— Mather, îţi cer să nu te schimbi niciodată. Ar fi atât 
de dezamăgitor dacă ţi-ai descoperi vreodată vreo latură 
blândă. 

Mather se aşeză pe fotoliul din faţa Lizei. 

— Atunci, îmi voi da mereu silinţa să rămân un 
mitocan perfect. 

— Ce calitate minunată la o secretară! 

Mormăitul stomacului Lizei îi aminti că mâncase foarte 
puţin în acea zi. Mâncarea ar fi o distragere excelentă, 
întrucât mintea ei îşi dorea acum să hoinărească pe terasă, 
în ultimul loc în care ar trebui să meargă. Dacă se gândea 
la cum o sărutase el, la lucrurile pe care i le spusese... 

Atenţia ei se îndreptă spre o plăcintă din apropiere, 
aproape intactă, cu excepţia uneia sau a două muşcături. 

— A cui a fost farfuria asta? 

— Cred că a doamnei Sunburne. 

— A, este în regulă atunci. Liza o luă, adăugând, după 
ce zări privirea uimită a lui Mather: Păi, cu siguranţă nu aş fi 
vrut să mănânc resturile lui Katherine. Turbarea este fatală, 
cred. 

Mather puse o mână la gură, înăbuşind un chicot. 

— Doamnă, nici cu dumneavoastră nu îmi este ruşine. 

— Presupun că de aceea ne înţelegem noi două atât 
de bine. 

Liza mestecă o clipă, apoi privi în jur, căutând alte 
farfurii cu mâncare. Zahărul era un medicament excelent 


pentru o inimă rănită. Vai, o bucată de prăjitură cu mac 
stătea neatinsă lângă fereastră! Ce neghiob renunţase la 
ea? Prăjitura bucătăresei era opera unui geniu. 

— Ştii a cui a fost prăjitura... 

Dar când se întoarse spre Mather, îşi uită cuvintele. 
Pentru prima dată, fata renunţă pentru un moment la 
demnitatea ei şi la postura băţoasă. Cu umerii uşor lăsaţi 
sub volănaşele rochiei ei din satin safiriu, arăta precum un 
personaj dintr-un tablou romantic. Albastrul intens al 
rochiei îi făcea ochii să strălucească şi pielea palidă să 
lumineze. Părul ei strălucitor, de culoarea frunzelor de 
stejar în plină toamnă, fusese ondulat în bucle care îi 
îmblânzeau forma pătrăţoasă a maxilarului, iar faţa ei 
părea lipsită de pori şi opalescentă, o perlă făurită în foc. 

— Vai, eşti extraordinar de frumoasă! 

Liza auzi surprinderea din propria voce, dar decise să 
nu îşi ceară scuze: ar fi nevoie de frivolitate ca să se simtă 
jignită, iar Mather nu avea deloc aşa ceva. 

Mather ridică privirea cu un zâmbet uimit. 

— Mă tachinaţi. 

— Deloc. 

Cum de îi luase atât de mult timp să conştientizeze 
frumuseţea fetei? Mather era în slujba ei de aproape doi ani 
deja. Zâmbetul lui Mather se stinse uşor într-o privire mai 
visătoare. 

— Atunci, este din pricina rochiei. 

Fata îşi cobori privirea în poală, mângâind admirativ 
mătasea. Un gând teribil îi trecu Lizei prin cap. 

— N-ai mai fost niciodată la o modistă înainte? Acum 
că se gândea la asta, toate rochiile lui Mather erau 
cumpărate de-a gata, cu excepţia celor pe care Liza i le 
comandase pentru această petrecere. Cât de îngrozitor din 
partea mea! Ar fi trebuit să-ţi cumpăr o garderobă din 
Londra. 

— Nu, doamnă, spuse cu calm Mather. Nu este o 


propunere obişnuită din partea angajatorului pentru 
secretara ei, nu se cuvine. 

— Atunci, nu te plătesc suficient? Să ştii că există 
modiste cu tarife foarte rezonabile... 

— Mă plătiţi foarte generos. Dar mă tem că sunt mai 
econoamă de felul meu. 

— Ah. Pusă în dificultate, Liza făcu o pauză. Ei bine, 
este un lucru foarte virtuos, spuse ea în cele din urmă. Un 
exemplu pe care ar face bine să îl urmeze. Dar pentru ce 
economiseşti? 

Mather nu avea familie; era orfană, după cum ea 
însăşi recunoscuse. Fata ridică din umeri. 

— Pentru zile negre, presupun? Înainte ca Liza să mai 
poată întreba ceva, Mather adăugă: Trebuie să mulţumesc 
din nou. Rochia mă prinde foarte bine. Mărturisesc, mi se 
pare foarte... uimitor, efectul pe care îl pot avea aceste 
haine. 

Liza zâmbi. 

— Dar nu rochia este cea care te face frumoasă, 
găgăuţă. Sau poate că da, dar doar pentru că rochia este o 
invitaţie către lume să te privească cu adevărat. lar 
ochelarii tăi fac exact opusul, să ştii. Îţi permit tie să vezi, 
dar ne orbesc pe noi, ceilalţi. 

Mather îşi muşcă buza. 

— Poate că acesta este scopul lor, spuse ea după un 
moment. 

— Este?  Renunţând la precauţie, Liza traversă 
încăperea, mergând să ia prăjitura cu mac. Prima 
muşcătură îi răsplăti curajul: moale, aromată, perfectă. 
Atunci, să înţeleg că şcoala de dactilografie a fost atât de 
periculoasă? 

Privirea lui Mather se plimbă de la propriile mâini spre 
fereastră, apoi înapoi la Liza. Rar vorbea despre trecutul ei. 
Această expresie de pe chipul ei acum era motivul pentru 
care Liza nu insistase niciodată asupra subiectului. 


Directoarea şcolii îi dăduse o recomandare foarte bună, 
ceea ce fusese suficient pentru Liza. 

— Nu este nevoie să răspunzi, spuse blând Liza - deşi, 
deodată, curiozitatea ei crescu, nerăbdătoare să descifreze 
această enigmă, care îi distrăgea într-un mod foarte 
eficient atenţia. 

Văzând-o pe Mather îmbrăcată de parcă ar fi fost de 
viţă nobilă şi simțindu-se atât de confortabil în această 
postură, o făcu să se întrebe şi mai multe lucruri. Mather 
vorbea cu accente elegante, dar dacă fusese obligată să îşi 
caute de muncă, atunci, cu siguranţă că familia ei nu 
fusese suficient de înstărită cât să îi asigure o guvernantă. 

— La şcoala de dactilografie ai învăţat franceza? 

Şi să cânte la pian şi toate acele cunoştinţe 
impresionante despre geografie? Fata se încruntă uşor. 

— Nu. Şcoala era preocupată de lucruri mai utile. 

— Sună foarte plictisitor. 

— Deloc. Este minunat să înveţi să fii util. Să te simţi 
util. Franceza... Mather se strâmbă. Franceza nu este utilă. 

— Vorbită ca o persoană care nu suportă Parisul! Liza 
mai luă o îmbucătură din prăjitură. Pentru că era vorba de 
Mather, făcu un gest foarte primitiv şi vorbi cu gura plină. 
In plus, dragă, tu eşti definiția utilității. Bănuiesc că aşa te- 
ai născut. Dar sunt curioasă în privinţa francezei. Dacă nu 
la şcoală, unde ai învăţat-o? 

— De la mama, spuse Mather încet. 

— Şi ea cânta la pian? 

— Oricum, este exact opusul, doamnă - m-am născut 
teribil de inutilă. Şi foarte zgomotoasă, mi s-a spus. 

O eschivare îndemânatică. 

— Un copil plângăcios, spuse Liza. Da, îmi pot închipui 
asta: sigur ai avut colici. Uneori, cred că încă mai ai. 

Mather râse. lată o altă ghicitoare: albul incredibil al 
dinţilor ei. Intr-adevăr, acum că Liza le căuta, apăreau mici 
indicii pretutindeni, contrazicându-i presupunerile 


anterioare. Ţinuta graţioasă a lui Mather; înălţimea ei, care 
sugera mese îmbelşugate în copilărie; stăpânirea ei de 
sine: aceste lucruri nu sugerau un copil crescut în sărăcie. 

— Mama ta a fost franţuzoaică? sugeră Liza. 

Mather se foi uşor, rochia ei din satin foşnind. 

— Nu, doamnă. A fost englezoaică. Nimeni cu renume, 
spuse ea, ceea ce Lizei i se păru straniu - cine şi-ar fi 
închipuit că mama unei dactilografe ar fi opusul? 

— Şi tatăl tău? 

— Am fost doar eu şi mama. 

— Văduvă? 

Mather se încruntă uşor. 

— Abandonată, doamnă. 

Răspunsurile ei scurte îi dădură de înţeles Lizei că fata 
era epuizată de interogatoriu. 

— Inţeleg. 

Liza simţi cum o nouă suspiciune se formează în 
mintea ei. 

— Nu trebuie să credeţi ceea ce este mai rău, adăugă 
Mather, făcând-o pe Liza să se întrebe dacă expresia de pe 
propriul chip trăda ceva. Ne-am descurcat întotdeauna. 

Atunci, nu trăiseră din milă. Intuiţia Lizei se adeveri. 

— Îmi închipui că mama ta a fost foarte frumoasă. 

Mather zâmbi din tot sufletul acum. 

— Da, a fost. O mare frumuseţe, cred. 

Amanta unui bărbat bogat. Asta ar explica caracterul 
tainic al lui Mather şi, de asemenea, ar explica şi cum 
putuse o femeie abandonată să aibă un venit cu care să 
susţină educaţia copilului ei. 

— Atunci, înfăţişarea ai primit-o de la mama ta, spuse 
Liza. Cu sau fără rochia aia, şi tu eşti o frumuseţe. Oricât ai 
încerca să o deghizezi. 

Elizabeth se întinse după o ceaşcă cu ceai plină doar 
pe jumătate. 

— Sper că nu sunt o frumuseţe, spuse posomorâtă 


Mather. Pentru că văd acum cum vă tratează această 
şansă. 

Cu ceaşca în aer, Liza încremeni. 

— Poftim? 

Mather oftă. 

— Nu vă bucuraţi de petrecerea asta, doamnă. 

Liza puse ceaşca jos. 

— Ai auzit ceva din partea oaspeţilor? 

Ultimul lucru de care avea nevoie era ca poveşti 
despre starea ei deprimată să înceapă să circule. 
Dumnezeule, Nello avea să presupună că e/era cauza. Cât 
de enervant! 

— Nu cred că a mai observat cineva. Dar pentru mine 
este destul de limpede. Încruntându-se, Mather se aplecă 
spre ea. Doamnă, ştiu că simţiţi o presiune de a vă căsători 
şi că urmăriţi o partidă foarte bună. Dar, mă întreb... 
Mather ezită. Nu vreau să jignesc. 

Liza flutură din mână. 

— Întotdeauna ai fost sinceră cu mine, spuse ea, 
zâmbind. Cel puţin în ceea ce mă priveşte. Aşa că, spune, 
dragă. 

— Mă întreb dacă un titlu este ceea vă trebuie. 
Mather îşi aranjă ochelarii, evidenţiindu-şi ochii albaştri 
mari şi serioşi. Aţi spus cândva că Lord Michael are nevoie 
de o... virgină pioasă, acestea au fost cuvintele 
dumneavoastră. Dar nu cred că este cazul. 

— Ah. Liza simţi că buna dispoziţie îi dispare. Cât de 
repede şi de complet îşi pierdu greu recăpătatul cumpăt. 

„Vrei să spun lucruri pe care nu ar trebui să le spun? 
Pentru că o voi face, să ştii.” 

— N-ar fi trebuit să vorbesc, spuse imediat Mather. 
lertaţi-mă, eu... 

— Nu. Nu-ţi face griji. Liza se întinse din nou după 
ceaşcă, răsucind-o în mâini în timp ce gândurile îi goneau 
prin minte. Dumnezeule, dăduse de bucluc. Mather, 


continuă ea, te-ai uitat cu mine peste registrele contabile. 
Ştii cât de mare este nevoia mea. Şi un al doilea fiu... Liza 
înghiţi în sec. Nu o poate susţine. 

În tăcere, îşi tinu privirea pe ceaşca de ceai, pe 
bucăţile de frunze de pe fundul cănii. Unele persoane 
credeau că norocul cuiva poate fi citit în frunzele de ceai. 
Ce idee deprimantă - că norocul cuiva ar putea sta, la 
propriu, în reziduuri. 

— Nu sunt vreo romantică, spuse Mather în cele din 
urmă. 

Nu trebuie să credeţi asta. 

Râsetul Lizei văluri suprafaţa ceaiului. 

— Dumnezeule, Mather, te asigur că nu mi-am 
închipuit niciodată asta. 

— Dar tocmai de aceea mă simt încurajată să spun 
asta. Căsătoria este cel mai mare risc pe care şi-l poate lua 
vreodată o femeie. Ştiu că aveţi oarecare experienţă, dar 
sunt atât de multe umbre de nefericire într-o căsnicie. lar 
cele mai întunecate... nici măcar sărăcia nu este atât de 
periculoasă. 

Liza ridică privirea. Mather îşi privea mâinile pe care 
le ţinea împreunate în poală. Umerii îi erau încordaţi. 

— Ai vreun motiv personal să ştii lucrurile astea? 
întrebă cu blândeţe Liza. 

Mather ridică privirea, cu chipul indescifrabil. 

— Am doi ochi, doamnă. Şi am văzut multe lucruri cu 
ei. 

Liza ezită, uimită de misterul care devenise secretara 
ei. 

— Ştii că sunt aici întotdeauna dacă ai nevoie de 
ajutor, Mather. 

Expresia fetei se îmblânzi. 

— Ştiu, doamnă. Dar acum vorbesc de 
dumneavoastră. N-aş vrea să vă văd nefericită. 

Liza încercă să zâmbească. 


— Bine. Sunt de acord cu tine că opusul nefericirii nu 
sunt banii. Banii nu pot cumpăra fericirea. Dar nici 
dragostea nu este o valută prea de nădejde, să ştii. Şi nu 
mă gândesc doar la mine când mă gândesc la căsătorie. Mă 
gândesc la Bosbrea. La sutele de arendaşi care muncesc 
pământul, care se bazează pe mine pentru traiul lor. 

Putea să vândă pământul, dar oamenii care aveau 
bani să îl cumpere nu mai căutau să facă profit din 
agricultură. Oamenii ca Hollister căutau minereuri sub 
pământ ca să îşi crească averile sau să defrişeze păduri 
pentru fabrici... 

— Viitorul nu este doar al meu, dragă, continuă Liza. 

Cu câtă înţelepciune vorbea. De-ar putea să îşi audă 
propriile vorbe! Mather o studia. 

— Atunci, este dragoste? 

Gâtul i se încordă. 

— Oh, Mather, spuse ea cu dificultate. Nu fi ridicolă. 

„Oh, Liza”, îşi spuse în sinea ei. „Te rog, te rog, nu fi 
ridicolă.” 


Capitolul 17 


Domnul Smith, scriitorul spiritist, insistate pe un decor 
specific: semiîntuneric, cu tavane înalte pentru a permite 
„Circulaţia vaporilor”... orice ar fi însemnat asta. Sfătuindu- 
se cu Mather, Liza alesese să găzduiască evenimentul în 
galeria cu portrete, unde adusese mai multe sfeşnice 
pentru a ajuta la crearea atmosferei. Bărbatul luă loc sub 
un portret de-al tatălui ei şi îşi scoase ustensilele - o 
călimară; o pană; un teanc de pergamente - pe un birou 
mic, pe care îl adusese cu el tocmai din York. 

Hieroglife misterioase fuseseră gravate pe picioarele 
lăcuite din lemn ale biroului. Poate că Liza nu le-ar fi 
observat dacă nu ar fi încercat din răsputeri să evite 


privirea lui Michael. El stătea la câţiva paşi distanţă şi nu 
făcea niciun efort să îşi ascundă interesul pentru ea. li 
putea simţi privirea fermă ca pe o mână fierbinte pe pielea 
ei. Michael voia ca ea să îl privească înapoi. Liza nu putea. 
Ceea ce se petrecuse pe terasă o afectase mai mult decât 
putea ea să suporte. Dacă îl privea, avea să meargă lângă 
el; dacă mergea lângă el, avea să îl ia de braţ şi să îl scoată 
din încăpere. Michael aprindea în ea un foc pe care Liza nu 
ştia cum să îl stingă. 

„Nu este iubire. Nu este.” 

Încercând cu disperare să îşi distragă atenţia, Liza se 
aplecă spre Lydia, care se aşezase lângă ea. 

— Simbolurile acelea de pe birou. „Da, foarte bine, 
Liza. Ce e cu ele?” Nu sunt impresionante? Le recunoşti? 

Lydia era un fel de expert în asemenea chestiuni. 

— Nu, deloc, răspunse Lydia. Imi amintesc vag de 
hieroglife, dar bănuiesc că vreunui artist i-a luat ceva 
vreme să le inventeze. 

— Este un escroc? întrebă James. Denunţă-l, Lyd. 

Acest schimb de replici îi făcu pe soţii Sunburne să 
râdă tare. Din câte îşi dădea Liza seama, era o aluzie la 
cum se cunoscuseră prima dată - James îl tachinase în 
public pe tatăl lui în legătură cu un artefact pe care Lydia îl 
declarase fals. 

O viziune însufleţită se contură în mintea ei. Ea şi 
Michael ar schimba asemenea glume - o aluzie vicleană la 
autenticitatea doctorilor de provincie. El ar râde, la fel şi ea. 
Şi nimeni altcineva din încăpere nu ar înţelege de ce. 

Un fior o străbătu, puternic şi dulce-amărui. Cum de 
îşi închipuise vreodată că fusese îndrăgostită de Nello? 
Glumele lor fuseseră răutăcioase şi întotdeauna pe seama 
altcuiva. El o excitase, desigur - şi o înfuriase şi enervase; 
fiecare moment petrecut cu el fusese tumultuos, iar în 
pauzele dintre întâlnirile lor, ea se agitase, analizând 
fiecare moment din interacţiunile lor trecute. Dar aceea nu 


era dragoste. Dragostea, îşi dădu Liza seama acum, nu se 
simţea deloc la fel. 

Dragostea era mai mult decât pasiune. Era construită 
pe intimitate, o poveste ţesută din momente intime, priviri 
semnificative şi zâmbete tăcute. Ea ştiuse asta când era 
mică. Cum de ajunsese atât de confuză acum? Liza văzuse 
o asemenea dragoste între mama şi tatăl ei, iar acum, 
pentru prima dată, văzuse posibilitatea de a avea şi ea 
parte de aşa ceva. Văzu într-un singur moment cum ar 
putea decurge lucrurile între ea şi Michael, dacă ea... 
abandona orice altceva. 

Moştenirea părinţilor ei. 

Propria siguranţă. 

Viitorul arendaşilor ei şi speranţele tinerilor precum 
cei din familia Broward. 

Era o cruzime prea mare. Propriile gânduri păreau să 
îi spintece inima. Nu mai putea să asculte şoaptele lui 
James şi ale Lydiei niciun moment în plus. Plecă de lângă ei 
şi se alătură conversaţiei lui Tilney cu fraţii Hawthorne. 
Tonurile lor tăioase i se potriveau mai bine. 

— A, doamnă Chudderley, spuse Nigel drept salut. 
Tocmai vorbeam despre ideea puţin probabilă că spiritele 
ar putea prefera o formă scrisă de exprimare. 

— Lui Nigel îi lipseşte imaginaţia, spuse Katherine. Era 
îmbrăcată din cap până-n picioare într-un satin de un bronz 
roşiatic, care reflecta lumina lumânărilor în valuri stranii. La 
urma urmei, scrisul este modul firesc pentru răspândirea 
tuturor veştilor şocante şi delicioase. Dacă ştiţi la ce mă 
refer. 

Katherine ridică o sprânceană neagră. Cuvintele 
aveau o direcţie clară şi invitau la o replică pe măsură. 

— Cât de incitant, spuse Liza. Acesta pare a fi punctul 
de vedere al unei femei cu corespondenţi extrem de 
interesanti. 

— Aşa este, spuse Tilney cu un râset ironic. Dacă lui 


Katherine i s-ar cere să îşi citească propriile scrisori în 
această seară! Acela ar fi divertisment! 

Katherine îşi ridică bărbia semeaţă, adoptând o 
atitudine satisfăcută. 

— N-aş trăda niciodată încrederea corespondenţilor 
meu. Pot spune totuşi că am primit cea mai fascinantă 
scrisoare pe ziua de azi. Ridică din sprâncene spre Liza. 
Presupun că nu ai primit şi tu veşti din partea domnului 
Nelson? 

Cât de previzibil! 

— Dragă, nu ţi-ai dat seama că interesul meu pentru 
domnul Nelson a scăzut considerabil? De fapt, cred că nu 
m-am mai gândit la el de săptămâni întregi. 

— Inţeleg. Katherine făcu un schimb de priviri cu 
Tilney. Ce păcat! Atunci, presupun că nu trebuie să-i 
menţionăm numele. 

Ce naiba se întâmplase cu Nello? Oh, dar nu îi păsa. 
Amintirea lui era ca o mâncărime pe cale să se vindece, 
uşor enervantă, dar nu merita atenţia ei. 

Domnul Smith bătu din palme, atrăgând atenţia 
grupului către micul său birou, unde o singură lumânare 
ardea lângă un teanc subţire de pergamente. 

— Dacă sunteţi amabili, spuse el. Voi avea nevoie de 
tăcere deplină pentru munca mea aici. 

Conversaţiile se stinseră în şoapte, apoi încetară 
definitiv, când domnul Smith ridică lumânarea în dreptul 
feţei pentru a-şi evidenția încruntarea aprigă. Lumina 
pâlpâitoare revărsă o mască stranie şi fioroasă pe chipul lui 
ca de buldog, care era brăzdat de riduri adânci. Ochii îi erau 
întunecaţi şi ameninţători şi îi sclipeau în mod ciudat. 

Un efect foarte bun. Liza aruncă un zâmbet prietenilor 
ei, menţinându-l când privirea ei îl găsi pe Michael şi când 
întâlni privirea lui Hollister. 

Orice străin l-ar considera mai chipeş decât Michael. 
Dar cât s-ar înşela acel străin! Pentru că o singură privire 


nu putea dezvălui priceperea din mâinile lui Michael, fie 
pentru a mângâia sau pentru a salva o viaţă, sau umorul 
care se ascundea în spatele zâmbetelor lui, sau modul în 
care, atunci când privea o femeie, ea se simţea văzută în 
toate felurile, expusă înaintea lui şi totuşi atât de 
protejată... 

— Acum voi lua pana, spuse Smith, şi voi aştepta 
îndrumare divină. Dacă liniştea va fi întreruptă, la fel se va 
întâmpla şi cu transa mea, iar apoi ar trebui să începem din 
nou. Aşadar, pentru răbdarea şi satisfacția dumneavoastră, 
doamnelor şi domnilor, vă voi ruga să aveţi puţină 
indulgență. 

Liza nu era atentă la Michael. Totuşi, fu complet 
conştientă când el se retrase cu un pas mare din cerc; când 
atenţia lui se concentră asupra tabloului din dreapta 
scriitorului spiritist. Inima ei o luă la goană. Se uita la ea pe 
când era doar o fetiţă, când chipul încă îi era rotund şi avea 
acei obraji de copil, inocenţa personificată în acea rochie 
albă, ridicolă, pe care mama ei insistase să o poarte, legată 
în talie cu o centură din mătase albastră. O copilă a cărei 
expresie era timidă şi plină de speranţă, nesemănând deloc 
cu frumuseţea profesionistă pe care domnul Readey o 
surprinsese în fotografiile lui. 

Oare Michael o recunoscuse pe acea fată? Se întreba 
cum fusese ea? Pentru că Liza îşi dorea ca el să se întrebe 
acest lucru, îşi dorea să fie cunoscută de către el. 

Ce lucru curios! Farmecele unei femei erau învăluite 
în mister. Dar Liza îşi dorea să fi fost transparente precum 
sticla pentru el. 

— Aici, spuse brusc domnul Smith. Aici... aici. 

Pana lui începu să se mişte. 

Un lucru foarte demodat, să scrii cu o pană. Dar Liza 
înţelese motivul, întrucât sunetul hârşâit era un accesoriu 
teatral potrivit cu grimasa lui concentrată în timp ce scria, 
şi scria, şi scria. Din când în când, icnea şi ridica pana de pe 


pagină, ca şi cum ceea ce descoperea acolo era mult prea 
teribil pentru cuvinte; şi apoi, gura lui schimonosindu-se şi 
deschizându-se ca într-un țipăt tăcut, cufunda pana cu 
violenţă în călimară şi începea din nou să scrie. 

Impotriva voinţei ei, Liza fu copleşită de dorinţa de a 
râde. Işi muşcă tare obrazul, întrucât ar fi fost păcat să îşi 
distrugă propriul program de divertisment. 

In cele din urmă - după cinci minute sau treizeci; 
fiindu-i interzis să i se pară amuzant, Liza consideră 
activitatea plictisitoare -, domnul Smith icni şi aruncă pana, 
făcându-le pe doamnele din apropierea lui să ţipe şi să se 
dea înapoi, ca nu cumva cerneala să le păteze rochiile. 
Apoi, evident ignorând privirile încruntate care îi erau 
adresate, Smith se ridică şi flutură hârtia în aer, poate 
pentru ca astfel cerneala să se usuce, poate pentru un 
efect general, comportându-se ca un nebun cu o caligrafie 
foarte urâtă. 

— Ascultaţi! strigă el. Mesaje de dincolo! Ridică 
pagina în dreptul feţei şi începu să citească, vocea lui 
reducându-se la un murmur atât de vag, încât grupul fu 
nevoit să se apropie de el pentru a-l auzi. 

— Silfida cu păr auriu va ieşi triumfătoare din umbră, 
spuse el foarte repede. Din durere se ridică, precum 
phoenixul renăscut. 

— Doamna Hull, spuse Weston entuziasmat. Trebuie 
să fii dumneata, doamnă Hull. 

— O, nu ştiu. Jane stăpânea arta sfielii; Liza prevăzu o 
nuntă înainte de Crăciun. N-aş vrea să cred... 

— Dar este un mesaj minunat, o asigură Weston. Vei 
triumfa! 

Bărbatul era, crezu Liza cu dezgust, puţin prea 
entuziasmat pentru toată această şarlatanie. Domnul Smith 
trecu la mormăieli acum: 

— Când oglinzile se vor sparge, imaginile gemene vor 
fi despărțite. O nouă viziune se va înălța între ele, întru 


pericolul lor! 

Feriţi-vă de cioburi! 

Acum toată lumea se întoarse spre fraţii Howthorne. 
Katherine îşi dădu ochii peste cap. 

— O, prostii! spuse Nigel. 

— Coroanele militante vor fi răsturnate, strigă domnul 
Smith. Doborâte de un şarpe veninos care apare din 
subteran! Doar una va supravieţui pentru a recupera 
coroana princiară, dar toate prăzile de război se vor 
întoarce împotriva lui! 

— Asta nu are niciun sens, se plânse Tilney. Doar 
dacă nu cumva avem un cuplu secret de prinți printre noi? 
Nu, aşa credeam şi eu. 

— Lordul Forbes este rudă îndepărtată cu un prinţ 
habsburg, spuse vioaie Lady Forbes. Dar, vă asigur, el se 
ceartă doar cu câinii lui de vânătoare. 

Baronul protestă zgomotos. 

— M-aş descurca în luptă. 

— Desigur că da, dragă, spuse baroneasa. 

Domnul Smith îşi drese glasul: 

— Să continui? 

Liza se întrebă dacă, într-o viaţă anterioară, bărbatul 
fusese majordomul cuiva. Aerul lui serios şi autoritar îi 
aminti foarte mult de Ronson. 

— Fireşte, spuse Hollister. Suntem cu sufletul la gură, 
bunule domn. 

Şi ce păcat că Hollister se pripi. Liza admirase 
întotdeauna o persoană rezervată. S-ar fi lăsat convinsă să 
treacă de partea lui dacă ar fi dat dovadă de mai multă 
subtilitate. 

Liza îşi muşcă buza. Era o mincinoasă! De ce se 
deranja să se prefacă? Nu era nevoie să se îndrăgostească 
pentru a se căsători. Şi nu era nevoie de căsătorie pentru a 
se alege cu inima frântă. Şi-o frângea singură, cu fiecare 
privire furişă pe care o arunca spre Michael. 


— Zâna cu părul negru va reduce vocea la tăcere, 
dezvăluindu-i adevărata origine, spuse domnul Smith. O 
nouă viaţă, ea însăşi fiindu-şi aliat. 

Liza simţi un fior incomod, recunoscându-se. 

— Despre tine e vorba? o întrebă Katherine. 

— Doar spiritele ştiu, răspunse ea încet, dar nu se 
putu abţine să îşi frece discret ceafa cu mâna pentru a-şi 
alunga un fior rece. 

Absurdităţi din partea unui actor priceput. Cât de 
stupid din partea ei să îi permită să o afecteze chiar şi 
pentru o clipă. Liza nu auzea cu adevărat vocea mamei ei. 
Era o născocire a imaginaţiei sale, nimic mai mult. 

Smith deveni pompos. 

— Fratele regelui îşi va vedea istoria repetată, intonă 
el. O uşuratică drept mamă şi una drept soţie, iar el devine 
fraierul, bufonul ridiculizat de toată curtea. 

Lizei i se tăie răsuflarea. Nu era nevoie să întrebe 
nimeni cui aparţinea acest mesaj. Exista o singură 
persoană în încăpere a cărui frate fusese descris în termeni 
regali. 

Reacţia lui Michael se pierdu în umbră. Dar niciun 
milimetru din corpul lui nu păru să mişte. Tăcerea parcă era 
brăzdată de sticlă - şi de furia ei crescândă. Liza păşi 
înainte. 

— Continuă, spuse ea tăios. Care este următoarea 
prezicere? 

Domnul Smith pufni. 

— Nu sunt preziceri, doamnă, ci mesaje din tărâmuri 
înceţoşate. 

Îngâmfat nesuferit. 

— Atunci, următorul mesaj. 

Bărbatul citi din nou de pe hărtie: 

— Regalitate falsă pentru o minte nesănătoasă: 
regele însuşi se va ofili în propria închisoare... 

— Destul despre regi, spuse ea, dar o mişcare 


surprinsă cu coada ochiului îi atrase atenţia. 

li zări pe fraţii Howthorne făcând un schimb de priviri 
cunoscătoare. Priviri de felicitare, de fapt. 

Aşa că, poate Liza ştia, la urma urmei, ce veşti le 
adusese scrisoarea lui Nello. Ciudăţeniile fratelui lui Michael 
deveniseră publice. Şi se părea că ea nu era singura care 
se gândise să mituiască un spiritist. 

— Următorul mesaj, spuse ea pe un ton ameninţător. 
Ceva mai... 

Liza tăcu în timp ce Michael păşi în cercul uşor 
luminat din jurul spiritistului. 

— De fapt, mi se pare foarte interesant, îi spuse 
Michael Lizei. Te rog, domnule Smith... continuă. 

Tonul lui era amabil, iar expresia îi era neutră. Dar în 
timp ce vorbea cu domnul Smith, ochii lui trecură de la Liza 
asupra fraţilor Hawthorne, iar zâmbetul pe care li-l oferi o 
făcu să se gândească la un lup care tocmai îşi zărise cina. 
Rânjetul fraţilor se stinse. Chiar şi spiritistul păru brusc 
nesigur de materialul său. Privind de la Michael pe hărtie, 
ezită puţin. 

— Ah, a... Dădu pagina. Midas, care a plătit monedă 
pentru statutul său, va afla... 

— O, cred că este suficient, spuse grăbit Hollister. 
Zvonurile spuneau că îşi cumpărase titlul. Nu părea deloc 
amuzat. Cine vrea ceva de băut? 

— Sună minunat, spuse Lady Forbes. 

— O idee foarte bună, adăugă şi Liza grăbită. Pe 
terasă, atunci. Gesticulă larg spre coridor, apoi nu pierdu 
nicio clipă şi îi smulse pagina din mână domnul Smith. Voi 
vorbi cu dumneata mai târziu, spuse ea încet. 

Angajaţii ei, temporari sau nu, nu luau mită de la 
nimeni în afară de ea. 


După ce grupul se reuni pe terasă pentru o distracţie 
aranjată în grabă cu şampanie şi şarade, Liza îşi dădu 
seama că pierduse un oaspete. Michael nu era nicăieri. 
Scuzându-se faţă de Jane şi Weston, care stăteau lângă ea, 
se întoarse în casă. O servitoare, trecând grăbită pe lângă 
ea cu urcioare de apă proaspătă pentru dormitoare, îi spuse 
că da, îl văzuse pe Lord Michael intrând în bibliotecă în 
urmă cu câteva minute. 

Acolo îl găsi Liza. El aprinsese toate lămpile şi răsfoia 
un raft plin de Shakespeare, iar zâmbetul pe care i-l oferi 
când ea intră în încăpere fu tulburător de vesel. 

— Ai o bibliotecă frumoasă. Sper că nu te superi. 

Liza alungă comentariul, fluturând din mână, apoi 
vorbi: 

— Îmi pare atât de rău, spuse ea. Îmi asum 
responsabilitatea pentru toate prostiile domnului Smith. Ar 
fi trebuit să mă asigur dinainte că nu se va ajunge la 
răutăţi. 

Michael nu răspunse imediat, dar privirea lui 
gânditoare îi transmitea Lizei un mesaj care îi ocolea 
complet creierul. Următoarea ei răsuflare deveni sacadată, 
iar ea făcu un pas în spate, punând mâna pe mânerul uşii. 
Poate că nu fusese foarte înţelept din partea ei să vină aici, 
singură. 

El îi observă mişcarea şi zâmbi uşor, apoi privi înapoi 
spre raft. Cu vârfurile degetelor, trasă conturul cotorului 
unui volum. Gestul păru straniu de grațios... senzual, 
cumva. Mâinile lui erau magice. Abilitatea lor nu înceta să o 
fascineze. 

— l-ai cerut scuze şi lui Hollister? şopti Michael. 

Degetele ei se plimbau agitate pe mânerul din bronz. 

— Ar trebui? Ceea ce a spus domnul Smith despre el 
era adevărat. 

Michael ridică din umeri. 

— La fel şi mesajul pentru mine. 


Lizei nu îi plăcea asta. 

— Ce absurdităţi! Ştii că cineva i-a dat replicile alea 
ca să... 

— Mă  întărâte? Michael plecă de lângă raft, 
îndreptându-se spre o canapea lungă, pe care se aşeză. Nu 
sunt supărat, spuse el. Dacă erai îngrijorată... te asigur, nu 
m-am furişat aici ca să stau bosumflat. Doar că nu-mi plac 
jocurile de şaradă. Râse. Ceea ce este destul de ironic, dacă 
stai să te gândeşti. Pentru că, ce se întâmplă între noi doi, 
dacă nu o şaradă imensă? 

„Pleacă. Pleacă acum.” Deja se învârtiseră pe 
marginea subiectului astăzi şi asta o afectase, lăsând-o 
plină de dorinţe mistuitoare şi impotente. Dar tonul straniu 
al vocii lui o împiedică. Liza se trezi cuprinsă de o 
suspiciune care îi depăşea grija pentru sine. Eliberând 
mânerul uşii, făcu un pas spre Michael. 

— Nu poţi crede că este adevărat, spuse ea. Că vei 
sfârşi ca tatăl tău. Că... soţia ta va urma calea mamei tale. 

— Mama nu a greşit cu nimic, spuse el fără ezitare. 

Dar asta nu răspunse întrebării ei. 

— lartă-mă, spuse Liza. Nu ştiu prea multe despre 
trecutul familiei tale. 

— Mi se pare greu de crezut. 

Ea tresări. Desigur că ştia esenţialul: un divorţ 
scandalos, un proces presărat cu poveşti şocante despre 
infidelitate şi certuri violente. Dar ea era mică atunci când 
ziarele vuiseră despre problemele familiei de Grey, iar 
bârfele vechi rar erau readuse la viaţă. 

— Nu pot pretinde că ştiu adevărul, zise Liza. Eu, 
dintre toţi oamenii, ştiu că autorii de zvonuri pot deforma 
faptele după bunul-plac. 

— A, dar majoritatea zvonurilor au fost adevărate, 
spuse el, ridicând din umeri. Cel puţin cele referitoare la 
tata. A fost un crai violent şi abuziv. lar dacă mama a 
făcut... alegeri proaste, atunci nu poate fi învinuită pentru 


asta. Cu tata drept soţ, ce altă alegere avea? El scotea la 
iveală tot ce era mai rău din toate persoanele pe care le 
întâlnea. 

— Îmi pare rău, spuse ea cu blândeţe. Pentru o clipă 
stătu stingheră, apoi îşi încrucişă braţele la piept. Nu îşi 
putea închipui cum era să ştii asemenea lucruri despre 
părinţii tăi. Este groaznic, continuă Liza. 

— Da, presupun că este. Michael zâmbi, un zâmbet 
supărător, care îi dezveli dinţii. Dar asta este ceea ce ştiu 
eu despre dragoste, Elizabeth. Şi se spune că învăţăm din 
exemple. Aşa că spune-mi, cum poţi fi sigură că spiritistul s- 
a înşelat? Istoria se repetă, nu-i aşa? 

Starea lui de autocompătimire o luă prin surprindere 
pe Liza şi i se păru deranjantă. Făcu încă un pas spre el. 

— Istoria se repetă pentru că nu învăţăm din ea, 
spuse Liza. Atunci, tu, dintre toţi oamenii, eşti cel mai bine 
pregătit pentru a evita o uniune nefericită. 

Michael îşi întinse braţul pe spătarul canapelei, 
lăsându-se pe spate, studiind-o. 

— Dar tu? întrebă el încet. Cum rămâne cu tine? Nu ai 
învăţat nimic din povestea cu domnul Nelson? 

Elizabeth simţi cum îi îngheaţă sângele în vene. 
Povestea ei nu fusese un secret pentru el; ea presupuse că 
nu ar trebui să fie surprinsă că Michael aflase cu cine îşi 
pierduse ea vremea. Dar o îngrozea, în egală măsură. 

— Să nu crezi că l-am iubit, spuse ea. Nu sunt atât de 
proastă! 

El ridică din sprâncene, dar nu răspunse. 

— Nu l-am iubit, spuse ea. M-am păcălit pentru o 
vreme, dar... 

Urgenţa cu care nega acea poveste o derută. Dar Liza 
nu îşi închipuise că atunci când el o privea, avea cunoştinţă 
despre Nello. Acest lucru o făcu să se simtă ciudat de 
panicată. Ea... ei bine, îşi dorea ca el să o vadă aşa cum o 
cunoscuse în zilele de dinaintea petrecerii. In acele zile 


petrecute cu Michael, ea fusese o femeie care nu avusese 
nicio legătură cu ticăloşi precum Nello. Fusese femeia care 
i-ar plăcea să fie întotdeauna. 

Gândul o făcu să-şi piardă echilibrul şi se aşeză pe 
fotoliul din faţa lui. 

— Cu siguranţă, poţi vedea că nu eşti deloc precum 
tatăl tău, şopti ea. Michael scosese la iveală ce era mai bun 
în ea. Făcea lucruri miraculoase. Tu faci doar bine în lume. 
Nu uita cum ai salvat-o pe doamna Broward! Şi ce-ai făcut 
cu spitalul tău! Cum poţi să spui că semeni cu el? 

El se aplecă înainte acum, sprijinindu-şi coatele pe 
genunchi. 

— Pentru că mă uit la tine, spuse Michael blând. Şi nu- 
mi pasă de nevoile tale. Nu-mi pasă de alegerea ta. Mă uit 
la tine şi mă gândesc doar că te vreau. Şi sunt foarte 
tentat, Elizabeth, să te iau, şi la naiba cu toate grijile tale. 

Liza trase speriată aer în piept. Acele cuvinte 
întunecate, fierbinţi trimiseră un fior sălbatic în corpul ei. 
Nu avea să îl nege. 

— Atunci, şi eu sunt ca tatăl tău, reuşi ea să spună. 
Pentru că simt la fel. 

El miji ochii şi parcă se pregăti să se ridice - dar Liza 
se ridică de pe fotoliu şi făcu un pas înapoi. 

— Dar este greşit, Michael. Cuvintele ieşiră grăbite; 
Liza de-abia ştia ce voise să spună. Se ascultă pe sine 
parcă din depărtare, în timp ce continuă: Este teribil de 
greşit. Pentru că nu este vorba doar de tine şi de spitalul 
tău. Sunt oameni care depind şi de mine, de asemenea. 
Atât de mulţi oameni, şi nu-i pot dezamăgi, îmi cunosc 
datoria! Şi totuşi, în ciuda ei, vreau... 

Ochii lui o devorau. Liza se simţea de parcă nu mai 
putea să respire. Nu mai voia. Voia să se înece în ochii lui şi 
să savureze moartea. 

— Mă gândesc doar că te vreau, recunoscu ea. Acela 
era adevărul. 


— Atunci vino aici, spuse el încet. Şi ia-mă. 

Pentru o secundă, Liza ezită. Ochii lui o chemau. lar 
apoi, de parcă ar fi fost într-un vis, se privi păşind înainte. 
Rațiunea ei parcă dispăru odată cu gravitația. Liza pluti 
peste covor. Mâinile lui îi cuprinseră şoldurile, iar ea se 
aşeză uşor pe genunchii lui. 

Michael se aplecă înainte şi îşi puse buzele pe gâtul 
ei. Palmele Lizei pe spatele lui îi simţiră încordarea în timp 
ce trase aer în piept, iar ea simţi pe piept căldura arzătoare 
a respirației lui. 

— Ascultă-mă, îi spuse el. Te-am minţit, dar nu voi 
minţi în legătură cu asta. Am aflat ce este dragostea. Şi cu 
toţi oamenii care ar suferi din pricina asta, cu ruşinea pe 
care ar trebui s-o îndur şi cu vina care m-ar ţine treaz 
noaptea, tot cred că aş demola spitalul şi l-aş vinde 
cărămidă cu cărămidă, dacă asta mi-ar aduce ceea ce am 
nevoie pentru a te avea doar pentru mine. 

Liza închise ochii pentru a împiedica lacrimile să 
curgă. 

— Dar nu te-aş lăsa eu, spuse ea cu tristeţe. 

— Nu. Michael îi sărută blând clavicula. lar pentru asta 
te iubesc şi mai mult, Elizabeth. 

Ea resimţi şocul pe pielea ei - uimire şi teamă. 

— Taci, şopti ea. 

El spunea lucruri care nu puteau fi spuse. Lucruri cu 
care ea va fi nevoită să trăiască şi să şi le amintească 
întotdeauna. 

— De ce să nu o spun? Ştim amândoi... 

Liza îi acoperi gura cu a ei. Din poziţia în care stătea 
pe genunchii lui, fu nevoită să îşi întoarcă gâtul într-un 
unghi ciudat, dar ce conta? Las-o să se contorsioneze, să se 
rupă; avea nevoie de acest sărut. li cuprinse obrazul în 
palmă şi îi arătă cu buzele ceea ce simţea: „Te iubesc”, 
gândi ea, „şi iubesc asta, şi nu pot avea asta din nou”, dar 
simţi că momentul era atât de adevărat, de glorios. Când 


buzele lui se întredeschiseră, iar Michael îi sorbi limba în 
gura lui, ea gemu de o plăcere care părea aproape vicioasă. 

El se răsuci uşor sub ea, întinzându-se pe toată 
lungimea canapelei şi aşezând-o peste el. Sărutul lor deveni 
mai fierbinte; aveau să se devoreze unul pe altul sau să se 
topească unul în celălalt. Una sau alta, acum. Mâinile lui se 
plimbară pe spatele ei, cuprinzându-i fundul prin rochie, dar 
nu era suficient. Liza îşi puse picioarele peste ale lui, vrând 
să îl înconjoare; să îl simtă pe fiecare parte din corp. 
Michael era cald, puternic, atât de solid sub trupul ei, 
oasele lui rezistente ca piatra susţinând-o şi legănând-o. li 
simţi oasele şoldurilor prin straturile rochiei şi prin jupă, 
împungând în carnea moale a coapselor ei. „Nu e destul de 
tare.” Ea îi muşcă buza de jos, apoi încremeni, şocată de 
sine - de cât de brusc şi de violent crescuse dorinţa ei. 

Michael râse blând, ciudat. 

— Din nou, şopti el, apoi îşi plimbă mâna pe gâtul ei, 
după care degetele i se strecurară în păr şi o trase atât de 
tare, încât Liza simţi un fior dureros - la început neaşteptat, 
iar apoi, deodată, teribil de corect şi de îndreptăţit. 

Pentru că ei aveau să se rănească reciproc dincolo de 
orice şansă de vindecare. Aceasta era soarta lor. Se prea 
putea ca asta să fie scrisă în scripturi, atât de convinsă era 
Liza de acest lucru. Nu îl va mai avea niciodată, nu îi va mai 
linge niciodată buza, foarte uşor acum, pentru a-i trasa 
conturul ferm, atât de flexibil şi de perfect. Se ridică puţin 
pentru a o putea mângâia cu degetul, pentru a o admira, 
pentru a-şi vedea propria mână pe buzele lui şi pentru a şti, 
cel puţin în acest moment, că el era bărbatul potrivit pentru 
ea. 

După această noapte, Liza nu va mai simţi niciodată 
duritatea dinţilor lui când îi luă degetul în gură. l-I supse 
încet, privind-o în ochi, palid şi frumos precum lumina 
pătrunsă printr-un vitraliu. Limba lui i se plimbă pe deget, 
iar Liza scoase din gât un sunet aproape animalic, plin de 


dorinţă. Îşi eliberă mâna şi îşi coborî gura pe gâtul lui, 
mirosindu-l, inhalându-i mireasma fierbinte şi masculină, ca 
şi cum trupul lui era medicamentul ei, leacul pe care îl 
căutase întreaga viaţă. Nu va mai cunoaşte vreodată gustul 
gâtului lui, al pielii lui fierbinţi sub atingerea gurii ei 
deschise. 

Avea atât de multe de memorat. Atât de puţin timp. Îi 
împinse haina de pe umeri, aproape părându-i rău că era 
nevoită să primească ajutor, blestemându-i vesta în timp ce 
o deschise grăbită, urând rezistenţa nasturilor cămăşii lui. 
Aproape că o rupse şi ah, dezvălui mai mult din el, pielea 
lui încordată şi palidă peste muşchii tremurători ai 
stomacului său. Liza îşi puse gura pe buricul lui şi îl simţi 
cutremurându-se. Altă femeie va face la fel; avea să 
împartă cu altele această amintire pe care ea o crea, şi le 
ura pentru asta. Voia să le scoată ochii, dar şi pe ai /ui, 
pentru că avea să le permită să se bucure de această 
privelişte prețioasă, o alta care nu va mai fi vreodată a ei. 
Cobori mai jos, urmând dâra subţire de păr care ducea spre 
curea pantalonilor. Mâinile lui îi găsiră părul din nou, 
oprindu-i coborârea, gâfâind. 

— Dumnezeule. 

Liza îi luă mâinile şi i le puse pe lângă corp. El îşi 
luase deja partea; era timpul să şi-o ia şi ea pe a ei înainte 
ca totul să se termine. 

Nasturii pantalonilor lui nu opuseră rezistenţă; cedară 
fără luptă. Mădularul lui fu eliberat, lung şi gros, şi drept, cu 
venele proeminente în lumină. Liza îşi plimbă limba pe 
toată lungimea mădularului, gustând perla de lichid din 
vârf. 

Michael înjură pe un ton jos, arzător. 

— Elizabeth... 

— Da. 

Vocea ei era sălbatică. El nu avea să o uite vreodată. 
Îi luă mădularul în gură, iar Michael icni. Îl învălui cu limba 


şi simţi un fior fierbinte de triumf când şoldurile lui se 
zvârcoliră sub ea. „Nu vei uita asta.” 

— Elizabeth... 

Ea îl privi. Michael avea o expresie uimită în timp ce 
se uita la ea, respirând greoi. Apoi clipi, trăsăturile lui 
recăpătându-şi treptat simţurile. 

— Nu te mişca, spuse ea, apoi îşi cobori din nou gura. 

Fu un sărut diferit de oricare altul pe care îl oferise 
vreodată, dincolo de intimitate, încărcat de plăcerea stranie 
de a şti cât de vulnerabil era el. Cu dinţii, l-ar fi putut 
pedepsi. În schimb, Liza supse, blând apoi mai tare, iar el 
se zvârcolea sub trupul ei, scoțând un geamăt sugrumat 
înainte să o prindă de mâini. Degetele lui se împreunară cu 
ale ei. 

— Aşteaptă, spuse el răguşit. Nu pot... 

Liza îl ignoră, vrând să îl distrugă, să îl facă să devină 
incoerent. Era aproape să cedeze; ea îşi dădea seama din 
sunetele pe care le scotea. Dar apoi, strânsoarea lui se 
înteţi şi o trase peste trupul lui cu o mişcare brutală. 

Liza încercă să se elibereze - apoi uită de sine, pentru 
că mâinile ei îi găsiră încheieturile mâinilor lui, groase şi 
puternice, apoi braţele lui, atât de ferme, la fel ca muşchii 
lui, toate aceste locuri preţioase pe care ea trebuia să le 
reţină. Bicepşii lui se încordară; mâinile îi cuprinseră 
şoldurile; dar Liza nu se putea concentra pe asta, întrucât 
acum îi descoperise umerii, pe care îi strânse fără milă. 
Trupul lui fusese croit cu atâta eleganţă, cu o musculatură 
fermă; nu avea niciun cusur. Şi îi spusese că o iubeşte, iar 
Liza nu avea cum să nu mai audă acele cuvinte. 

Gândul o făcu să îşi înfigă unghiile în umerii lui cu 
brutalitate, în timp ce gura ei o găsi din nou pe a lui. 
Propria furie o deruta, dar se contopi cu dorinţa ei când 
Michael o sărută înapoi, arzător, palma lui plimbându-se pe 
gâtul ei şi strângând, pentru a o ţine nemişcată. Liza îşi 
împinse şoldurile în el, iar Michael icni în gura ei, apoi 


încercă să se ridice. 

Liza încercă să se lase în genunchi pentru a-i face loc, 
dar rochia îi era prea voluminoasă, iar frustrarea ei se 
revărsă într-un mârâit iritat. 

— Nu te mişca, şopti el, strecurând un braţ sub ea, 
prin spatele genunchilor, apoi ridicând-o de pe canapea. 

Pentru un moment, camera se învârti puternic, apoi 
Michael se aşeză din nou, iar ea stătea peste el. Mădularul 
lui împungea în locul unde se uneau coapsele ei, iar trupul 
Lizei încremeni pentru o clipă, totul în interiorul ei 
concentrându-se pe acel loc. 

Şi el se opri şi, pentru o secundă tensionată, se priviră 
unul pe celălalt. În acel moment, o cuprinse teama, rece şi 
delicată precum fâşii de gheaţă. 

Niciodată. 

Michael îi cuprinse chipul în palme. Foarte blând, o 
sărută pe buze. Fâşiile de gheaţă se sparseră, iar ceea ce 
ieşi din gura ei fu: 

— Nu vei uita niciodată? 

Michael respiră adânc pe buzele ei. 

— Te voi purta ca pe un costum, spuse el răguşit. Nu 
îţi voi da niciodată drumul. 

Liza se întinse spre fusta rochiei în acelaşi timp cu el. 
Mâinile li se ciocniră, iar ea aproape că râse, dar privirea lui 
- dură, concentrată - îi stinse râsul şi îi dizolvă oasele. 

Împreună ridicară straturile din mătase ale rochiei, 
apoi el băgă mâna sub ele şi îşi potrivi mădularul sub ea, 
iar Liza se lăsă uşor, coborând până când simţi că nu mai 
putea primi nimic înăuntrul ei. Apoi, şoldurile lui se înălţară, 
iar ea icni în timp ce mădularul lui o penetră atât de adânc, 
încât Liza se temu pentru o clipă că nu va putea suporta. 

Cu următoarea suflare, Michael o ridică uşor de 
şolduri, iar teama se transformă în dorinţă disperată de a-l 
simţi din nou atât de adânc în ea. Uşor, rochia foşnind în 
jurul lor, Liza se mişcă. Cu buzele pe obrazul ei, apoi la 


tâmplă, Michael îi şopti: 

— Da, aşa. Ah, cum te simt... Cuvinte fierbinţi, 
explicite, pe care nu le mai auzise niciodată de la nimeni. Îți 
place, spuse el în gura ei, gustându-i suspinul; Michael se 
mişcă din nou, iar trupul ei se cutremură precum o coardă 
întinsă. Te rog să gemi pentru mine, tare, spuse el, iar Liza 
o făcu; nu avea de ales. Cuvintele lui răzbăteau prin ea şi 
preluau controlul asupra ei, la fel ca trupul lui. Vreau să te 
fac să ţipi, îi spuse el din nou la ureche, cu o voce joasă şi 
aspră. 

Şi avea să o facă. Mâinile lui erau fierbinţi şi brutale, şi 
păreau să se mişte conform gândurilor ei, găsind fiecare 
milimetru de piele care tânjea după atingerea lui. 

— Mai tare, şopti Liza, iar râsul lui fu înăbuşit. 

— Te iubesc, îi şopti el cu buzele în părul de pe 
fruntea ei. 

Nu. Liza îi acoperi din nou gura cu a ei. „Nu asta.” îl 
imploră cu limba să tacă. „Fără promisiuni. Doar momentul 
ăsta.” 

Dar când strânsoarea lui, menită să o facă să se frece 
uşor de el, se înteţi, grijile Lizei se evaporară, întrucât 
promisiunea lui de a o face să tipe începu să se 
adeverească, scâncetul din gâtul ei îndreptându-se spre 
ceva mai zgomotos. Fiori fierbinţi de plăcere începură să se 
contopească. Michael se eliberă din sărutul ei, apoi îi trasă 
conturul urechii cu limba şi şopti un mesaj fierbinte: 

— Dă-ţi drumul pentru mine, Liza. 

lar ea o făcu, cu un țipăt pe care nu l-ar fi putut 
înăbuşi nici dacă viaţa ei ar fi depins de asta. 

„Niciodată”, gândi ea, iar gândul deschise înăuntrul ei 
o noapte întunecată şi plină de pierdere. „Nu se va mai 
întâmpla niciodată.” 

Capitolul 18 


În uşa dormitorului ei se auzi o bătaie uşoară. Liza se 
întoarse pe partea cealaltă a patului, trăgându-şi pătura 
mai sus, în jurul umerilor. Lumina care se strecura pe sub 
draperii ajunsese acum la ciucurii covorului. Probabil că era 
amiază. La un moment dat în viaţa ei, fusese destul de 
pricepută la a lenevi sau a dormi toată ziua. Dar acum era 
nevoie de ceva efort pentru asta. 

Prea multe lucruri necesitau un efort exagerat zilele 
astea. Flirtul. Râsul. Negarea şi ignorarea propriilor dorinţe. 
Nu dobândise această abilitate în timpul căsniciei? Nu o 
perfecţionase când îndurase tratamentul lui Nello? De ce ar 
fi trebuit să o uite acum? 

„Nu îl poţi avea!” 

Uşa scârţâi şi se deschise uşor. Enervarea o făcu să se 
ridice în şezut. 

— Ce... 

— Vicontele Sunburne, spuse menajera ei 
posomorâtă, păşind în lateral şi dezvăluindu-l vederii pe 
James. 

Cu mâinile în buzunare, îi aruncă un rânjet pieziş. 

— Deci aici te-ai ascuns toată ziua. 

Liza aruncă pătura. 

— Pleacă! Mă doare capul! 

În schimb, James porni spre ea - apoi se opri destul de 
brusc. Ridicând din sprâncene, cercetă încăperea cu o 
expresie diabolică. 

— O, este minunat, spuse el. Nu e de mirare că ne-ai 
neglijat. 

În timp ce îi urmări privirea, valul de căldură care îi 
înroşi obrajii îi aprinse şi mai tare temperamentul Lizei. O 
tavă uitată de ceai, două cărţi zăcând cu faţa în jos pe 
covor, unde le aruncase ea, o sticlă goală de vin şi o 
compresă rece pe marginea mesei, din care încă se 
scurgea apă. Dacă directorul unui teatru ar fi avut nevoie 
de un decor care să sugereze vădit autocompătimire, 


camera ei ar fi fost cel mai bun exemplu. 

Liza trase aer în piept pentru a-i da o replică 
usturătoare - dar ironia o părăsi. Îşi simţea creierul la fel de 
îmbibat precum compresa, un terci inutil. Cu o noapte în 
urmă, se smulsese de pe trupul lui Michael şi plecase fără 
să privească înapoi. lar el ştiuse că nu ar fi rezolvat nimic 
dacă ar fi încercat să o oprească, întrucât ştia ceea ce 
trebuia să accepte creierul ei stupid: „Nu îl poţi avea”. 

Liza luase decizii groaznice înainte. Dar acum era 
diferit. Să plece de lângă el fusese de parcă ar fi călcat pe 
cuțite, ca şi cum şi-ar fi târât inima prin cioburi de sticlă. Se 
mai îndrăgostise de bărbaţi nepotriviţi înainte; greşise în 
atât de multe feluri. Dar niciodată înainte nu se mai trădase 
pe sine în mod conştient şi intenţionat. 

lar faptul că plecase de lângă el îl resimțea ca pe o 
trădare îngrozitoare. Ceea ce era absurd. Nu avea de ales! 

Se trânti înapoi pe pat, făcând aşternuturile să 
danseze. 

— Pleacă, mormăi ea. Nu sunt o companie prea 
plăcută. 

Patul se legănă uşor când James se aşeză pe margine. 
Măgar încăpățânat! 

— Lydia ştie că dai buzna în dormitorul altei femei? 

— O, a fost ideea ei, spuse el calm. Ştiu cum stau 
lucrurile. Nu poţi sfida o leoaică în propria cuşcă. 

Liza îşi acoperi ochii cu braţul. 

— Sunt atât de nesuferită? 

Era de acord. Ce impuls idiot o făcuse să seducă un 
bărbat despre care ştiuse de la început că nu îl poate 
păstra? Indiferent că era doar un doctor de provincie, 
fratele unui duce sau un prinţ cerşetor - nu era pentru ea. 
Cum de îşi închipuise că totul avea să se termine cu bine? 

James ţâţâi din buze. 

— Haide, Lizzie. Mâna lui o acoperi pe a ei, mângâind- 
o blând. Când îi observă lacrimile, zâmbetul lui pieri şi se 


încruntă. Ce s-a întâmplat? 

ingrijorarea din ochii lui cenuşii o făcu să se simtă şi 
mai rău. 

— Nimic. 

Nu îl putea iubi pe Michael. Dragostea nu ar 
supravieţui în faţa sărăciei. Sau, mai exact, ei nu ar 
supravieţui. Fratele unui duce şi o frumuseţe profesionistă - 
da, mult noroc ar mai avea trăind de pe o zi pe alta, în timp 
ce proprietăţile ei s-ar nărui şi arendaşii s-ar întoarce 
împotriva ei! 

Dar chiar şi sărăcia părea minunată atunci când şi-o 
închipuia alături de el. 

Liza îşi înăbuşi un geamăt. Ce idee ridicolă! Era 
limpede, creierul ei se prăjise. Şi mai multe dovezi: asta era 
o pasiune nebună, ameţitoare, pasageră. Avea să treacă. 

— O, da, spuse James, arăţi perfect bine. Serios, 
Lizzie, adu-ţi aminte cu cine vorbeşti. 

Ea oftă. Într-adevăr, James o cunoştea mai bine decât 
restul lumii. Îi devenise un fel de frate în timpul verilor 
copilăriei lor, întrucât părinţii lui îşi petrecuseră adesea 
vara la Sitby, la o oră de mers cu trăsura spre nord, şi îi 
invitase pe părinţii ei în vizite lungi acolo, lângă ocean. 

Dar el fusese plecat atât de mult timp... iar ea de-abia 
îl recunoştea acum. Cândva fusese frumos şi desfrânat, şi 
uşor nemilos. Acum, pe chipul lui, Liza văzu genul de 
compasiune pe care el nu şi-ar fi permis niciodată să o 
arate. Lydia îl învățase ce este fericirea. lar oamenii cu 
adevărat fericiţi... erau dispuşi să încerce să înţeleagă 
orice. Dar, ca rezultat al propriilor vieţi confortabile, rareori 
reuşeau asta. 

Ea era născută sub o stea nenorocoasă. Avea ghinion 
în dragoste. Un fior primitiv de panică o făcu să se teamă 
că ar putea fi ceva molipsitor, pe când ea îi dorea lui James 
doar bucurie. Aşa că spuse doar: 

— Probabil că toată lumea se întreabă unde sunt. 


James se lăsă uşor pe spate, sprijinindu-se într-o 
mână şi privind-o. 

— Eu aş spune că i-ai ţinut destul de ocupați. 
Secretara aia a ta a mărşăluit la micul dejun azi-dimineaţă 
cu o listă de activităţi lungă de un kilometru. Dar, da, cred 
că fraţii Hawthorne, cel puţin, se întreabă destul de vădit 
cât de mult poate să dureze o durere de cap. 

Liza îşi dădu ochii peste cap. 

— l-aş pocni peste capetele alea pompoase ca să afle 
răspunsul din propria experienţă. 

— O idee foarte bună, spuse James. Dar eu nu cred că 
tu chiar ai o durere de cap. Te voi mai întreba o singură 
dată, apoi voi începe să împrăştii zvonuri despre posibile 
răspunsuri: ce se întâmplă? 

Liza îşi întoarse privirea spre fereastră. 

— Ai fost plecat atât de mult timp, spuse ea. 

De-abia când rosti cuvintele îşi dădu seama cât de 
mult resimţise şi urâse absenţa lui. Avusese nevoie de el. 
James oftă. 

— Ei bine, Canada, spuse el, ca şi cum acesta ar fi fost 
un răspuns. Al naibii de greu să ajungi acolo şi chiar mai 
greu să pleci. Porturile îngheaţă, drumurile îngheaţă, 
zăpada se aşterne mai înaltă decât capul tău. Mi-a fost 
puţin teamă că va trebui să sap un tunel ca să ajungem 
înapoi în Anglia - pe drumul cel lung, fii atentă, pentru că 
am fi ieşit din tunel în China, şi am fi pornit de acolo. 

Liza zâmbi fără să vrea. 

— Dar ţi-a plăcut. 

O simţea în vocea lui. 

— Nu cred că aş fi reuşit, spuse James. Dar să o văd 
prin ochii lui Lyd a fost ceva... nou. Destul de diferit. 

Liza înghiţi în sec. James nu putea să o înveselească, 
nu când orice cuvânt promiţător se tot întorcea înapoi, atât 
de previzibil, spre ridicarea în slăvi a soţiei lui. 

„Cât de egoistă ai devenit.” 


Liza îşi muşcă buza. 

„Oh, mamă.” Mama fusese în al nouălea cer la nunta 
lui James. „în sfârşit, o femeie care îl merită. Ştiam eu că o 
să apară una. La fel şi cu tine, dragostea mea. Trebuie doar 
să aştepţi, şi el va veni.” 

— Ascultă-mă, spuse James. Ar fi trebuit să mă întorc 
acasă. Când am primit telegrama ta, era la două zile 
distanţă de Montreal. Ar fi trebuit să mă întorc şi... 

— Nu. Liza încercă să iasă din starea de visare, 
ştergându-şi discret nasul înainte de a-l privi. Adică... este 
drăguţ din partea ta, James. Dar murise deja. Şi după 
aceea... 

După aceea, nu mai avusese ea starea necesară 
pentru compania cuiva. Işi dorise doar destrăbălare, dulcele 
gust al uitării. Nello îi oferise asta într-un mod foarte 
satisfăcător, pentru un timp. 

— N-am fost singură, spuse ea cu dificultate. 

James o privea cu o expresie compătimitoare. 

— Era de aşteptat ca nenorocitul să te dezamăgească. 
Îţi e mai bine fără el. 

Cât de bine o cunoştea de îi urmărea gândurile! 

— Aşa mi-ai spus. Trebuia să te fi ascultat. 

James îşi înclină uşor capul, părul lui arămiu căzându-i 
peste un ochi. 

— Dar nu din motivul ăsta ai plâns, nu-i aşa? 

— Nu. Liza ezită, cuprinsă de dorinţa de a avea 
încredere în el. Dar dacă i-ar spune întreaga poveste tristă 
despre situaţia ei materială precară, el ar încerca să îi 
rezolve problema. l-ar plăti datoriile din averea sa, poate. 
James nu îşi putea permite asta. Nu încă. Relaţia cu tatăl lui 
era încordată, iar existenţa şi-o ducea în principal din 
profitul fabricilor sale din nord. Până nu căpăta titlul, nu se 
putea juca de-a eroul. Şi indiferent de ce s-ar putea oferi el 
să facă, Liza nu îşi putea închipui că soţia lui ar aprecia o 
asemenea demonstraţie a prieteniei lor. Ea nu fusese 


întotdeauna la înălţime în faţa Lydiei, care se trăgea dintr-o 
familie foarte burgheză. Avea noţiuni foarte stricte despre 
decenţă! 

— Este o prostie, spuse ea în cele din urmă, cu vocea 
fermă, nelăsând să se simtă vreo fărâmă din durerea pe 
care o simţea. Sunt doar... foarte agitată, cred. M-ai întâi 
te-ai însurat tu. Apoi Phin. Şi Lord Ashmore făcuse parte din 
grupul lor văratic din copilărie, cel mai adesea ca oaspetele 
lui james la Sitby. La gândul noii lui soţii, Liza se strâmbă. 
Căsătorit cu o americană, din atâtea femei! Şi ce fată 
ciudată. Este frumoasă, nu pot să neg, dar ultima dată când 
ne-am întâlnit, a încercat să mă convingă să mă 
rostogolesc după un deal, doar pentru distracţie. Purtam o 
rochie Worth atunci, nu uita - şi mai grav, la fel purta şi ea! 

James îi zâmbi pieziş. 

— Phin însuşi este destul de ciudat. Poate noi le 
părem lor ciudaţi. 

— Presupun că da. Şi probabil că Phin îşi putea 
permite oricâte rochii Worth voia. Liza oftă. În orice caz, se 
pare că toată lumea din vechea gaşcă din copilărie îşi 
găseşte drumul în viaţă. Şi mă bucur foarte mult pentru voi, 
doar că eu... poate ajung să-mi dau seama că nu este 
destinul meu să fiu iubită aşa cum sunteţi voi. 

James râse neîncrezător. 

— Din câte îţi pot spune eu, ai cel puţin doi burlaci jos 
care îţi sorb fiecare cuvânt. Nu spun că vreunul din ei este 
cel potrivit pentru tine, dar, cu siguranţă, nu ai niciun motiv 
să disperi că nu vei găsi dragostea, dacă asta îţi doreşti. 

Liza îşi dădu ochii peste cap. 

— Weston şi Hollister? Chiar m-ai vedea cu vreunul 
din ei? 

Acum James ridică din sprâncene. 

— Cine l-a pomenit pe Weston? Eu mă gândeam la de 
Grey. 

Pentru o clipă, Liza aproape că uită să respire. Dacă 


Michael ar fi eligibil pentru scopul ei! Dacă viaţa ar oferi 
soluţii din basme... 

— Lord Michael este al doilea fiu al ducelui. Vocea ei 
era aspră, îşi drese glasul şi încercă din nou. Cu siguranţă, 
ai ţinti mai sus pentru mine! Nu merit un prinţ sau un rege, 
cel puţin? 

James o studie. 

— Fără îndoială, spuse el după un moment. Desigur, 
nu sunt orb, văd cum îl priveşti. Mă aştept să existe o 
poveste în spatele acestor priviri. 

Liza simţi cum gâtul i se încleştează. „Vrei să spun 
lucruri pe care nu ar trebui să le spun?” Asta o întrebase 
Michael pe terasă. „Pentru că o voi face, să ştii. Ţi le voi 
spune ţie şi oricui mai vrea să le asculte.” 

În acea secundă, Liza ştiu exact la ce se referise el. 
Impulsul de a vorbi despre el, de a se /ğuda că el pusese 
mâinile pe ea şi că fusese minunat, era de o ferocitate 
aproape fizică. 

Dar ducele de Marwick îşi dorea pentru fratele lui o 
soţie pe care să nu o critice nimeni. Liza nu ar putea fi 
niciodată acea persoană. Cu siguranţă, Michael şi-ar pierde 
spitalul. 

— Privirea ta spune multe, observă James. 

Liza scutură din cap. 

— Multe prostii. 

— Mărturisesc, m-a luat prin surprindere când m-am 
gândit prima oară la asta. Tu şi sfântul Michael? 
Întotdeauna a fost un făţarnic. lar acum, un blestemat de 
spital. Sunt surprins că nu a câştigat rangul de cavaler până 
acum. 

Descrierea lui o surprinse. 

— L-ai înţeles greşit. Nu este deloc făţarnic sau 
ipocrit. 

— Nu? James ridică din umeri. Ei bine, n-am fost 
niciodată apropiat de el la şcoală. Dar mereu părea foarte 


ferm în convingerile lui. Dar ştiind ceea ce ştiu despre 
fratele lui... James zâmbi, deloc încântat. Marwick pare un 
tiran, un bărbat făcut din acelaşi aluat ca tatăl meu. Aşa că 
îmi voi schimba părerea şi voi spune că îl plac pe de Grey 
din simplul motiv că are curajul să îl sfideze pe nenorocit - 
pentru că sunt convins că Marwick prevăzuse o carieră mult 
mai glorioasă pentru fratele său decât medicina. 

Ea se încruntă, iritată de idee. 

— Dar spitalul este o realizare foarte importantă! 
Are... cea mai joasă rată a mortalităţii din ţară, cred. Dacă 
Marwick nu vede gloria din acest fapt, atunci este un prost! 

James o privea, dar nu răspunse. În tăcere, propriile ei 
cuvinte îi răsunară în urechi, iar Liza le auzi aşa cum 
probabil că le auzise el - sincere şi defensive - şi închise din 
nou ochii. Cine era prostul aici? Se pare că nu Marwick. 

— Lady Elizabeth de Grey, spuse James. Sună bine, 
elegant. 

Liza îşi muşcă buza. 

— James, nu face asta. 

— Oamenii îl plac. Nu vei avea nicio problemă să îl 
prezinţi grupului nostru. Desigur, este puţin cam sobru 
pentru gustul meu... 

— Sobru! Liza rămase cu gura căscată. Spune 
bărbatul care s-a căsătorit cu o doamnă lector! 

James rânji. g 

— Dar Lydia este departe de a fi sobră. iți vei da 
seama de asta când o vei cunoaşte mai bine. Creierul ei, 
Lizzie... este minunat; nu pot începe să-mi explic cum 
funcționează. Faptul că nu o plictisesc este o surpriză 
constantă pentru mine. 

Ce absurditate! 

— Tu n-ai putea fi niciodată plictisitor. lar dacă ea nu 
este sobră, atunci Lord Michael cu siguranță nu este. 

— Ah, dar el munceşte, ştii. Ne face pe noi să părem 
puţin cam leneşi. James ezită. Şi mai este şi harababura cu 


părinţii lui. Nu e de mirare că a avut întotdeauna un aer 
mai... dur. 

Liza se juca gânditoare cu dantela de pe pătura de 
sub ea. 

— Un proces, dacă îmi aduc bine aminte? 

— Da, un divorţ foarte urât. Bătrânul duce şi-a acuzat 
soţia de numeroase păcate, unele dintre ele fiind prea 
indecente chiar şi pentru ziare. lar ducele însuşi nu era 
vreun premiu. James oftă. Tot ce-mi amintesc e destul de 
vag - în mare parte bârfe aflate de prin glumele stupide de 
la şcoală. De Grey a fost o ţintă din clipa în care s-a înscris - 
a îndurat multe tachinări, după cum îţi poţi imagina. Dara 
dat înapoi la fel cum a primit. Zâmbind uşor, James adăugă: 
O mică bestie, cu pumni foarte abili. Nu că l-aş condamna 
pentru asta. Glasul lui deveni mai serios. Nu este nicio 
onoare să cedezi în faţa bătăuşilor. Eu spun că trebuie să 
răspunzi cu aceeaşi monedă, continuă el. 

Acum era rândul Lizei să ghicească încotro îl 
purtaseră gândurile. O mare parte din ura lui James pentru 
tatăl său se datora faptului că bărbatul o abandonase pe 
sora lui James, Stella, atunci când soţul ei devenise abuziv. 

Stella îşi omorâse soţul. Acum era într-un azil din 
Kent. 

— Nu-mi răspunde la scrisori, spuse blând Liza. Ea şi 
Stella fuseseră foarte apropiate cândva. Dar toate scrisorile 
ei erau respinse cu tăcere. Ai spus că era... mai bine. Dar 
nu-mi răspunde. Mă întreb de ce. 

James ridică din umeri. 

— N-aş putea să îţi spun. Aş elibera-o de acolo şi 
mâine dacă ar vrea asta. Dar pare să aştepte ceva. Moartea 
lui tata? N-aş învinovăţi-o. Dar nu are ce căuta acolo, Lizzie. 
Este la fel de raţională ca tine sau ca mine. James râse, fără 
să fie deloc amuzat. Mai raţională, de fapt. Am văzut-o - 
chiar înainte de nuntă. Ţi-am spus? 

— Da, şopti Liza. 


El scutură din cap. 

— Nu pot să-ţi spun cât de bine arăta. Doar că a 
insistat că trebuie să rămână... închisă acolo, ca un animal. 
James trase adânc aer în piept. Lydia spune că trebuie s-o 
las în pace; că nu trebuie să încerc să o conving. Că trebuie 
să aştept până va fi pregătită. 

Liza îşi puse mâna peste a lui. Durerea de pe chipul 
său îi frânse puţin inima. 

— Lydia are dreptate, rosti ea cu blândeţe. Las-o pe 
Stella să aleagă. Se va întoarce la noi când va considera că 
este timpul. 

Mâna lui se răsuci sub a ei, strângându-i uşor 
degetele, apoi retrăgându-le. 

— Deci, la naiba cu asta, spuse James. Nu am decât 
admiraţie pentru de Grey. Ripostează când eşti lovit. 
Ripostează împotriva nedreptăţii. La dracu - arde locul din 
temelii. Mult mai bine decât să fii amabil şi să te porţi 
frumos. 

Liza se retrase, uşor alarmată acum. Dacă el hotărâse 
că Michael semăna oarecum cu sora lui, atunci nimic nu 
avea să îl împiedice din a-i susţine cazul înaintea ei. 

— James, n-am niciun interes pentru Michael. 

Pentru binele lui, dar şi pentru al ei, nu trebuia să aibă 
vreun interes pentru el. James încuviinţă din cap. 

— Eşti o mică pesimistă obosită şi te ador pentru asta. 
Dar ascultă de la cineva care a învăţat: dragostea te poate 
transforma oricând într-un optimist. 

Liza îşi simţi zâmbetul tremurând. 

— Acesta nu este optimism, ci idealismul care 
vorbeşte prin tine, James. Chiar de-ar fi să găsească cineva 
dragostea... 

El aşteptă un moment, apoi spuse: 

— Cineva ca tine, poate? 

Liza îşi simţi inima grea ca o piatră. 

— Chiar dacă cineva găseşte dragostea, nu înseamnă 


că poate să o şi păstreze. 

— Da? James zâmbi în timp ce se ridică, un zâmbet 
care nu era deloc liniştitor. Atunci dovedeşte-o, spuse el. 
Haide jos şi flirtează cu Weston pentru mine. 


* 


În absenţa Lizei, dinamica petrecerii devenise 
complicată. Katherine Hawthorne dezvoltase un interes 
inexplicabil pentru Weston. Jane stătea bosumflată. lar de 
îndată ce Liza intră în încăpere la ora ceaiului şi a gustării, 
Hollister o trase deoparte, cerând o discuţie privată. 

Privindu-i faţa chipeşă şi calmă, Liza se simţi, brusc, 
foarte iritată. Să o ceară în căsătorie după un timp atât de 
scurt părea jignitor. Putea măcar să pretindă că îi păsa cât 
de puţin de cum era ea ca persoană? Sau, cel puţin, să pară 
puţin agitat în preajma ei! Evident, bărbatul credea că 
datorită banilor, a înfăţişării lui şi noului său titlu, Liza avea 
să îi cadă la picioare. 

Îi refuză invitaţia pretinzând că are datorii de gazdă 
de îndeplinit, iar apoi îşi dădu silinţa să îl evite, asigurându- 
se că era implicată constant în conversaţie cu altcineva. Cu 
altcineva în afară de Michael. Pe Michael îl evita. 

lar în această tentativă, el părea hotărât să o ajute. 

În timp ce mergeau spre salonul mare la şapte şi 
jumătate, ea se apropie din greşeală de un grup, înainte să 
îl zărească printre ei - dându-şi seama de greşeală doar 
când Michael părăsi grupul şi se alătură lui Jane şi soţilor 
Forbes. Şi, în mod ilogic, cooperarea lui tacită o răni. Ca o 
săgeată  străpungându-i inima, văzându-l că se 
îndepărtează de ea o lăsă fără aer. 

Asta trebuia să înceteze. Trebuia. 

În decursul unei cine interminabile, Liza născoci 
glume pe care le împărtăşi cu fraţii Hawthorne şi Tilney, 
reuşi să râdă convingător când oaspeţii îşi povestiră 


predicțiile clarvăzătoarei şi încercă să nu dezvăluie prea 
multe când i se cerură detalii despre activităţile serii. Nu 
intenţiona să bea foarte mult, pentru că nu avea rost; deja 
se simţea ameţită şi amorţită. Dar era politicos să ţină 
pasul cu toasturile, iar mâncarea din farfurie nu o interesa 
deloc. Când se ridică de la masă, podeaua păru să se mişte 
sub picioarele ei. Fu nevoită să se sprijine de marginea 
mesei ca să îşi păstreze echilibrul. 

— Dumnezeule! 

Reuşi să râdă vesel şi spuse ceva despre covor - se 
împiedicase de covor; cât de ridicol! Dar fără vreun folos. 
Văzu asta în modul în care Lydia îşi feri grăbită privirea. 
Avea un dar de a privi în altă direcţie în cel mai critic mod 
cu putinţă. 

În secunda următoare, Hollister fu lângă ea, oferindu-i 
cu solicitudine braţul. Dacă Liza nu s-ar fi lipsit de 
formalităţi în prima seară, el nu ar fi avut şansa să o 
însoţească; femeile s-ar fi retras în salon în timp ce bărbaţii 
se bucurau de trabucurile lor. Dar de îndată ce ea se ridică, 
la fel făcu şi restul, şi acum ieşeau din încăpere, vorbind 
entuziasmați despre următoarea demonstraţie spirituală. 
lar ei i se învârtea capul şi nu se putea desprinde din 
strânsoarea lui Hollister fără să rişte să îşi piardă din nou 
echilibrul. Nu încă. Îşi simţea inima ca şi cum încerca să îi 
iasă din piept. Prea puţină mâncare; prea mult vin. 

— Poate ar fi mai bine să vă odihniţi puţin înainte să 
vă alăturaţi oaspeţilor, îi spunea Hollister, iar acum o 
îndruma în direcţia opusă celorlalţi. 

Când Liza încercă să se elibereze, ameţeala o asaltă 
din nou, încremenind-o în loc. Pentru prima oară în viaţa ei, 
se simţi cu adevărat panicată. Pentru prima oară, îşi dorea 
cu adevărat să nu fi băut deloc. Trupul ei nu răspundea 
corespunzător comenzilor ei. Un val irațional şi exagerat de 
panică o cuprinse. Era în propria casă. Era în siguranţă. 

— Sunt bine, spuse ea, dar camera se învârti din nou, 


iar Hollister râse şi spuse: 

— Eraţi bine înainte de al cincilea pahar. 

Râsul lui nu avea nimic răutăcios în el, dar panica ei 
păru să crească mai mult. Ce femeie ar primi liniştită 
vestea că un bărbat ţinuse socoteala consumului ei de 
alcool? Liza făcu un pas. 

— Nu... 

— Vreau doar să vă conduc în siguranţă în camera 
dumneavoastră, spuse el. Nu voi profita... 

— Nu, nu o vei face. 

Această afirmaţie fermă veni de la Michael, vocea lui 
învăluind-o ca o briză răcoritoare, făcând-o să se simtă 
uşurată. Veni lângă ei şi îşi strecură braţul în jurul taliei ei, 
îndepărtându-i braţul lui Hollister în acelaşi timp. O întoarse 
uşor, iar Liza deveni conştientă că fraţii Hawthorne se 
opriseră în prag şi priveau - James veni lângă ei şi îi 
îndemnă să meargă înainte. 

Dumnezeule! Îşi dorea ca pământul să se deschidă şi 
să o înghită. Una era să bea în exces în mod intenţionat şi 
alta să descopere că se ameţise din greşeală. li minte îi 
veni brusc o amintire de la balul dat de Stromond în urmă 
cu un an - cea mai urâtă ceartă dintre ea şi Nello; mult 
prea multă şampanie, ca uleiul turnat peste flăcările furiei 
ei - şi James salvând-o din camera de toaletă, unde se 
trezise ceva mai târziu, întinsă pe podea. 

Cum de nu o speriase acea întâmplare? Cum de 
putuse să râdă pe această temă a doua zi? Acum, brusc, 
voia să şteargă acea amintire din mintea ei. Ce se 
întâmplase cu ea în acest an? 

„Cine ai devenit?” şopti mama. „N-ai visat niciodată 
aşa ceva pentru tine.” 

Liza îşi îndreptă umerii. 

— Sunt bine, spuse ea. Nu avea să se prăbuşească 
azi. Lord Michael mă va însoţi. 

Hollister îi privi. 


— Sunteţi sigură? Când ea dădu aprobator din cap, el 
făcu un pas înapoi. Foarte bine. Pe mai târziu, doamnă 
Chudderley. 

Când el se îndepărtă, ea l-ar fi urmat, dar Michael o 
tinu pe loc. 

— Într-un minut, spuse el. 

Stătea lângă ea şi puţin în spatele ei, oarecum. Liza 
nu voia să îl privească. Ea nu era aşa atunci când era cu el. 
Când era cu Michael, nu se bucura de acest sentiment de 
ameţeală; nu avea nevoie de el. 

— Sunt bine, spuse ea. Şi, într-adevăr, ameţeala se 
risipea uşor. 

— Bine. Dar trase de câteva ori aer în piept şi respiră 
adânc. Şi bea puţină apă. Poftim. 

Cu braţul încă în jurul ei, se aplecă să ia un pahar pe 
jumătate băut de pe masă. Este al meu, spuse el în timp ce 
i-l dădu, ca şi cum ea nu ar fi ştiut; el era ciudăţenia de la 
masă, oaspetele care ceruse apă împreună cu vinul său. 
Mâna lui se închise peste a ei pentru a o susţine în timp ce 
îi duse paharul la gură. 

Asemenea unui tată cu copilul lui. Ar fi trebuit să o 
îngrozească. Dar lacrimile care îi umeziră ochii erau 
provocate de un alt sentiment. „Vrei să... vei avea 
întotdeauna grijă de mine aşa? Nu îţi vei pierde niciodată 
răbdarea?” 

Liza bău ezitant o gură de apă, temându-se pentru o 
secundă că stomacul ei avea să o respingă. Dar de îndată 
ce înghiţi, îşi dădu seama că era exact ceea ce avea 
nevoie. Dar apoi un strop o luă pe calea greşită, făcând-o 
să tuşească. Braţele lui se închiseră în jurul ei, trăgând-o la 
pieptul său, liniştindu-i agitația. 

— Termină apa, îi şopti el la ureche. Sprijină-te pe 
mine. 

Pentru un moment totuşi, Liza nu se putu convinge să 
îl asculte. Senzaţia braţelor lui în jurul ei fu mai mult decât 


o revelaţie. Era uşurare în cea mai pură şi mai fizică formă. 

„Sprijină-te pe mine.” 

„Asta”, şopti mama ei. „Asta, aici.” 

Gâtul îi era atât de încordat, încât nu era sigură că 
poate înghiţi. Dacă fraţii Hawthorne ar fi dat buzna să vadă 
acest tablou grăitor, ei nu i-ar fi păsat. 

— Termin-o, spuse el, glasul lui tăios readucând-o cu 
picioarele pe pământ. 

Liza bău apa, repede. Apoi se răsuci în îmbrăţişarea 
lui pentru a pune paharul pe masă - devenind conştientă de 
servitorii adunaţi în cadrul uşii, părând nesiguri dacă 
această scenă permitea intervenţia lor. 

Ea încuviinţă din cap pentru a le acorda permisiunea, 
apoi cercetă masa cu privirea, încercând astfel să îşi 
recapete cumpătul. 

Farfurii cu deserturi şi firimituri. lederă împletită cu 
iscusinţă în jurul sfeşnicelor din argint. Nu putea suporta să 
îl privească în ochi şi să vadă dispreţ. 

— Mai bine? întrebă Michael. 

Ezitant, se eliberă din îmbrăţişarea lui. Chipul îi era 
serios în lumina lumânărilor. Nu îşi putea da seama ce 
sentimente se puteau ascunde sub seriozitatea lui. 

Ea nu îşi cerea scuze în faţa nimănui. Nu-i aşa? 

„Poate ar trebui să-ţi ceri scuze faţă de tine.” 

— Cel puţin nu m-am trezit în toaletă, spuse ea. 
Întreabă-l pe Lord Sunburne despre asta, spuse ea. 

Expresia lui nu se schimbă. 

— Crezi că ar face vreo diferenţă, Elizabeth? 

Nu era convinsă ce voia el să spună cu asta. Sau 
poate credea că ştia şi îi era teamă să descopere că se 
înşela. Sau că avea dreptate. El nu era pentru ea. 

— Mă întreb dacă nu cumva ar trebui să pleci, spuse 
Liza. Glasul nu îi era deloc ferm. Dacă ar fi mai... uşor. 
Pentru amândoi. 

— Dacă eu sunt motivul pentru care bei, spuse el 


încet, voi pleca astă-seară. 

Ea trase aer în piept. 

— Nu. Simţea o nevoie urgentă să îi clarifice acest 
subiect. A început cu mult înainte de tine. Şi a... Nu este 
mereu atât de grav. Nu beau niciodată când sunt singură. 
Nu aş... „bea cu tine”. 

— Atunci, poate ar trebui să reconsideri anturajul pe 
care îl ai, spuse Michael. 

Apoi se auzi clinchetul blând al porţelanului în timp ce 
tacâmurile erau strânse. Liza se temea de ceea ce ar putea 
spune dacă rămâneau acolo. Ochii lui albaştri erau fixaţi 
într-ai ei. Atât de palizi, cu un inel auriu în jurul irişilor. Cei 
mai frumoşi ochi din lume. 

— Ar trebui să ne alăturăm celorlalţi, spuse ea. „Nu 
putem fi singuri.” În seara asta avem... mediumul. Bătăi în 
masă în timpul şedinţelor de spiritism. Râsul ei era slab. Un 
vechi truc favorit de-al meu. 

Michael îşi înclină uşor capul. 

— Arăţi mai bine, spuse el. Dar poate că ar trebuie să 
te culci mai devreme. 

Liza îşi şterse gura cu mâna - apoi încremeni în timp 
ce îşi dădu seama de ceea ce făcuse, de gestul nepoliticos 
şi copilăresc. El zâmbi uşor. 

— Cred că ai ratat un loc. Se aplecă şi îşi trecu blând 
degetul mare peste bărbia ei, ştergând ultimul strop de 
apă. 

Lizei îi scăpă un sunet înăbuşit. Zâmbetul lui pieri. Ea 
păşi înapoi, agitată. Felul în care o privea! 

— Chiar n-am băut atât de mult, spuse ea grăbită. 
Doar că n-am mâncat nimic până la cină. 

— Şi atunci de-abia te-ai atins de mâncare, şopti el. 

O studiase. li simţise privirea asupra ei. Liza trebuia 
să plece. Acum. 

— Voi fi bine. Trebuie doar... 

Uşa se deschise brusc. Mather dădu buzna în 


sufragerie, gâfâind şi împiedicându-se în una dintre noile 
sale rochii. 

— Doamnă, spuse ea. Tocmai a sosit o trăsură de la 
gară şi se pare - domnul Nelson este aici! 

— Cine? întrebă ea prosteşte. Şi apoi: Ce? 

— Mă ocup eu de asta, spuse Michael, încruntându-se 
- iar acum, cel puţin, Liza avu puterea să răspundă imediat. 

— Ba nu o vei face. 

Expresia lui nu lăsa nicio urmă de îndoială că nu avea 
de gând să se ocupe într-un mod diplomat. 

— Nu eşti în stare să te ocupi de oaspeţi neinvitaţi, 
spuse el calm, apoi ieşi din sufragerie - nelăsându-i de ales 
decât să îl urmeze, cu Mather pe urmele amândurora. 

Liza nu îşi dorea ca el să îl întâlnească vreodată pe 
Nello. Insuşi gândul o înnebunea de teamă. Nello nu era... 
un bărbat pentru care nu îşi dorea vreodată să fie nevoită 
să dea socoteală. Sau ca Michael să îl asocieze cu ea. 

II prinse de braţ chiar când el ajunse în holul principal. 

— Stai! Stai, spuse ea. Asta nu te priveşte pe tine! 

Cât despre vizita lui Nello, Liza nu îşi putea închipui 
care era scopul ei - dar el nu avea niciun rol în ea. 

Michael se întoarse, înjurând. 

— Nu mă priveşte? Nu am dreptul... 

Pe chipul lui citi violenţă. Expresia lui o şocă. 
Instinctul îi spunea să se ferească de el, să îşi ia mâna de 
pe braţul lui - iar reacţia ei, în schimb, păru să îl şocheze pe 
el. Michael clipi şi îşi frecă faţa cu mâna. Trăgând adânc aer 
în piept, îşi lăsă mâna să cadă. 

— Desigur, ai dreptate, spuse el cu răceală. Nu mă 
priveşte deloc. Scuză-mi presupunerea, doamnă 
Chudderley. Atunci, mă voi alătura celorlalţi oaspeţi. 

Plecăciunea lui fu dureros de formală. Liza înghiţi în 
sec şi aşteptă ca el să plece înainte să se întoarcă spre 
Mather. 

— Nello? întrebă ea. 


— Da, doamnă! 

— Ce vrea? Ţi-a spus? 

Mather scutură din cap. 

— Ronson nu a ştiut ce să facă. Domnul Nelson s-a 
autoinvitat în salonul mic. Îl veţi da afară, desigur. Mă voi 
ocupa eu - nu este nevoie nici măcar să-l vedeţi. 

— Nu. Nu, asta nu ar fi deloc înţelept. 

Pe măsură ce relaţia lor se deteriorase, Liza ajunsese 
să îşi dea seama - prea încet şi foarte ezitant - că Nello era 
făcut din acelaşi aluat ca fraţii Hawthorne. El se distra pe 
seama nefericirii altora. Să îl alunge acum, când era 
evident că vizita lui avea un motiv, ar fi ca şi cum ar 
întoarce spatele unei trăsuri ai cărei cai erau speriaţi şi 
loveau cu copitele. Era mai bine să afle scopul vizitei lui. Îşi 
îndreptă umerii. 

— Arăt bine? 

Era uimitor cât de repede i se evaporă ameteala 
înaintea pericolului. 

Mather se încruntă. 

— Foarte bine, spuse ea pe un ton solemn. Dar nu-mi 
place - adică, pot să ascult la uşă, în caz că... aveţi nevoie 
de ajutor? 

— Nu va fi nevoie, spuse Liza. 

Deja spărsese o vază în camera aceea, dar mai 
rămăseseră câteva obiecte grele care ar putea fi arme 
excelente. 


Capitolul 19 


Când intră în salon, Nello stătea lângă şemineu, 
studiind un bibelou. Se întoarse imediat, afişând un zâmbet 
pieziş - printre armele preferate din arsenalul lui de 
farmece. Dar zâmbetul acela, care cândva îi făcuse inima 


să tresară, acum îi dădea o senzaţie stranie, ca o 
furnicătură, asemănătoare cu o răsuflare rece pe spate, 
urmată adesea de un pericol mortal. 

El arăta departe de a fi ameninţător. Parcă trezindu-se 
dintr-un vis, Liza fu uimită să descopere că şi-l amintea într- 
un mod greşit. Nello părea mai mic, oarecum micşorat, iar 
părul lui blond, care fusese întotdeauna rar şi subţire, părea 
să se fi retras vreo doi centimetri de când îşi vorbiseră 
ultima dată. Haina lui, croită după ultima modă, părea o 
alegere proastă, reverele largi evidenţiindu-i umerii înguşti. 

Intotdeauna fusese atât de mic? 

Liza se simţi învăluită de calm. Pulsul îi încetini şi 
trase aer în piept. 

— Ce cauţi aici? 

— Direct la subiect, spuse el. N-ai vrea să bem ceva 
mai întâi? Am bătut cale lungă. 

— Şi încă vei mai bate. N-am nicio intenţie să te 
găzduiesc peste noapte. 

— Ei, haide acum! Râzând, Nello se aşeză într-un 
fotoliu de lângă şemineu. Când îşi scoase mănuşile şi le 
împături, mâinile lui păreau palide şi subţiri ca ale unei fete. 
Chiar vei fi atât de rece cu mine? Noi doi suntem prieteni 
vechi. 

Liza tremură când îşi aminti cum o atinseseră cândva 
acele mâini. 

— Nu rece, spuse ea. Plictisită, deja. Şi de-abia ai scos 
cinci cuvinte. 

— Uimitor, spuse el. Pari să o duci minunat fără mine. 
Ştii că nu pot rezista indiferenţei unei femei. 

Cum de crezuse vreodată că umorul lui răutăcios era 
amuzant? Şi, serios vorbind, exista ceva mai demoralizator 
decât întâlnirea cu un fost iubit? O femeie nu avea 
niciodată mai multe motive să se îndoiască de propria 
judecată decât atunci când era confruntată cu dovezi 
patetice a ceea ce cândva crezuse a fi atrăgător. 


— Nu-mi întorci complimentul? întrebă el, făcându-i cu 
ochiul. 

Acel gest o enerva. Îl văzuse aruncându-l încolo şi 
încoace în zeci de săli de bal, dar ei niciodată nu îi plăcuse 
comportarea aceasta  copilărească. Acea amintire o 
încurajă. Da, încă de la început văzuse toate semnele de 
avertizare care îl făcură insuportabil în cele din urmă. 

— Cu siguranţă n-ai bătut drumul până în Cornwall 
pentru complimente. 

— Poate că mi-a fost dor de tine, spuse el. 

Liza zâmbi. 

— Foarte amuzant! Atunci, domnişoara Lister a rupt 
logodna? Fraţii Hawthorne se tot întrebau de ce nu a fost 
fixată încă o dată pentru nuntă. 

El râse şi flutură alene din mănuşi. 

— Doamne, nu! Copila aia crede că eu culeg stele 
pentru ea. Nu, nu ştie că sunt aici. Tatăl ei, pe de altă 
parte... Nello oftă. Este mai dificil. Chiar aş vrea să iei loc, 
Lizzie. 

Acela era numele de alint al lui James pentru ea. 
Faptul că Nello îl folosea acum, când nu o mai făcuse 
niciodată înainte, anunţă foarte limpede cât de hotărât era 
să fie prietenos. Realizarea acelui fapt fu uşor alarmantă. 

Liza se aşeză pe un fotoliu. 

— Poftim, spuse ea. Acum, explică-te. 

— Ei bine, dacă trebuie să ştii - am o propunere 
pentru tine. Una delicată. N-am vrut să ţi-o prezint în scris. 

Râse din nou. Râsul era unul dintre farmecele lui 
principale, jos şi adorabil. Dinţii lui, pe de altă parte, erau 
galbeni. Liza ştiuse întotdeauna asta. 

— Nu-mi pot închipui ce fel de propunere ne-ar putea 
implica pe amândoi, spuse ea. 

— Nu poţi? A 

Acum Nello începu să bată din picior. Intotdeauna îi 
lipsise talentul de a sta liniştit. Cercetă încăperea cu 


privirea, oprindu-se asupra bufetului cu băuturi, spre care 
dădu din cap. 

— Doar un pahar, spuse el. 

— Serveşte-te singur. Liza îşi împreună mâinile. Voi 
aştepta. 

El deveni serios. 

— Ai fost nevoită să renunţi la servitori? Ştiam că 
strângi cureaua, dar nu mi-am imaginat că totul se va duce 
de râpă atât de repede. 

— Servitorii sunt ocupați cu oaspeţii mei. 

— Da, Katherine mi-a spus că ai o casă plină cu netoţi. 
Foarte bine. Se ridică şi merse la bufet, cotrobăind până 
găsi o sticlă cu whisky. Scoţându-i dopul, adulmecă alcoolul 
şi se strâmbă. Faci economii şi aici? 

— Nu eşti deloc creativ, spuse ea. Ti-am spus deja 
despre problemele mele. Dacă vrei să mă jigneşti, va trebui 
să găseşti o abordare nouă. 

— Să te insult? Îşi turnă câteva degete de whisky în 
pahar, apoi reveni la locul său. Nu, nu am niciun interes să 
fac asta. Şi, desigur, n-am spus nimănui un cuvânt... încă. 

Liza mimă un căscat plictisit. 

— Şi acum ameninţări. Dar sunt convinsă că pe astea 
le puteai face în scris. E nevoie doar de puţină subtilitate. 

— Foarte adevărat, spuse el şi luă o gură sănătoasă 
de whisky. Dar vorbesc serios când spun că nu-ţi doresc 
răul, Liz. Eşti minunată. Şi mă gândesc cu drag la timpul 
petrecut împreună. 

Liza simţi o mâncărime pe piele. Ar fi mai uşor, îşi 
dădu ea seama, să audă că o ura. 

— Nu te gândi deloc la mine, spuse ea. Şi îţi voi 
întoarce favoarea. 

— Nu, am în minte un alt târg, continuă el. 

Ea nu îşi închipuia ce diavol se învârtea prin capul lui. 

— Atunci spune-l, ca să mă pot întoarce la petrecere. 

— Foarte bine, zise el. La subiect, atunci. Ceea ce m-a 


făcut să mă gândesc la tine a fost Hollister. Înnobilat în 
urmă cu trei ani, da? 

O remarcă foarte stranie. 

— Eu nu urmăresc asemenea evenimente. Dar o poţi 
întreba pe secretara mea. Vrei să o chem? 

Nello alungă sugestia, fluturând din mână. 

— Ei bine, nu contează. A fost în urmă cu trei ani. Am 
auzit că ducele de Marwick a avut mare legătură cu asta. 

Liza încercă să nu se încordeze. Ultima oară când 
Marwick intervenise în discuţia lor, ea izbucnise în lacrimi 
din pricina trădării lui Nello cu soţia lui Marwick. Era 
îngrozitor să îşi amintească acum cât de îndurerată fusese 
atunci. Acest bărbat nu meritase nicio oră nedormită. 

— Şi ce e cu asta? 

Nello se aşeză picior peste picior şi se lăsă pe spate în 
fotoliu, făcându-se confortabil. 

— Să fie clar - vorbesc acum bazându-mă pe faptul că 
noi doi ne vom păstra secretele unul altuia, ca o favoare 
reciprocă... 

— Da, spuse ea nerăbdătoare. Nu este nevoie să spui 
în gura mare; nu vreau să aud că problemele mele 
personale sunt bârfite afară. 

— Foarte bine, spuse el. Atunci, ca să fiu direct: tatăl 
viitoarei mele mirese n-a fost deloc încântat de logodna 
noastră. O aberaţie, crede că fiica lui merită un titlu. 

Liza râse. 

— Închipuie-ţi asta! Şi presupun că tu n-ai avut nicio 
legătură cu aşteptările lui. 

Nello învârtea aceeaşi poveste de ani buni: putea să 
primească un titlu nobiliar în orice zi. Era înrudit cu regina 
printr-un văr de-al doilea şi făcea ocazional încercări de a 
apărea la curte, deşi nu mai era bine-venit acolo după ce 
regina îl văzuse beat la teatru primăvara trecută. Totuşi, el 
insista să creadă că legătura de sânge pe care o avea cu ea 
şi puţinii ani în care servise în regimentul de gardă călare 


meritau, cumva, o înnobilare. 

— Posibil să fi făcut nişte aluzii, spuse el, ridicând din 
umeri. Întotdeauna lipsit de ruşine. Niciun preot din lume 
nu îl putea face să roşească. Dacă Hollister poate face rost 
de o baronie - un nimeni ai cărui părinţi au fost crescuţi 
într-o colonie de deţinuţi! — ei bine, nu văd de ce eu n-aş 
putea fi la fel de norocos, continuă el. Practic, titlurile sunt 
de vânzare acum. De-a dreptul ruşinos. 

Liza oftă. O controversă foarte veche. 

— Dacă sunt de vânzare, atunci Hollister, cu 
siguranţă, a avut mijloacele necesare pentru a şi-l cumpăra 
pe al lui. Dar presupun că, de îndată ce te vei însura cu 
moştenitoarea ta, şi tu o vei putea face. 

— Aici este problema, spuse el, schimonosindu-se. 
Tatăl ei vrea o asigurare mai solidă a promovării mele 
înainte de nuntă. 

— Dar asta este absurd. 

În ciuda articolelor din ziarele conservatoare, nu era, 
la urma urmei, atât de obişnuit ca titlurile să fie create. Da, 
apăreau o mână de baroneţi în fiecare an şi câte un baron 
nou sau doi, - poate - dar titlurile nu erau acordate 
persoanelor care nu realizaseră nimic important. 

— Nu-i aşa? Nello oftă. Ar fi mult mai uşor dacă fiica 
lui mi-ar finanța şansele. Dar este insistent, aşa că am făcut 
cercetări discrete. De fapt, am primit asigurări din partea 
câtorva persoane că numele meu ar putea fi inclus pe o 
listă specială care să îi fie prezentată Maiestăţii Sale la 
începutul anului viitor - dar va fi nevoie de fonduri, înţelegi 
tu, ca să garantez acest lucru. Şi, mai important, un cuvânt 
sau două din partea oamenilor potriviţi. 

— Normal, spuse Liza. Dar habar n-am ce legătură are 
asta cu mine, desigur. 

— Niciuna, de fapt, spuse Nello. Doar că deţin 
anumite informaţii, care nu ti-ar plăcea să fie divulgate şi 
care îmi asigură discreţia ta - iar tu te afli destul de 


aproape de cineva care mă poate ajuta. Sau, mai degrabă, 
de fratele lui. 

Liza avea acum o mică bănuială încotro se puteau 
îndrepta aberaţiile lui ocolite, iar asta o nelinişti. 

— Continuă. 

— Din moment ce te descurci atât de bine fără mine, 
sper că nu te deranjează dacă îţi spun că Margaret de Grey 
era foarte vorbăreaţă în pat, continuă Nello. Chiar şi mai 
vorbăreaţă în afara lui. Foarte indiscretă în scrisorile ei - 
mai ales în una dintre ele. Voi fi direct: nu am doar o listă a 
bărbaţilor cu care a împărţit patul, dar şi câteva anecdote 
foarte amuzante despre aceşti bărbaţi şi secrete 
împărtăşite cu ea de către soțul ei. Acum, ştim cu toţii că 
Făuritorul de Regi este cel mai sensibil când vine vorba de 
reputaţia lui, continuă Nello. Cred că ar aprecia foarte mult 
dacă aceste scrisori n-ar vedea niciodată lumina zilei. Dar 
nu sunt atât de prost încât să-l abordez pe Marwick direct. 

— O, într-adevăr, spuse Liza. Îmi amintesc că te târâi 
pe jos de frică la gândul că el ar putea afla despre legătura 
ta cu soţia lui. 

— Frică este un cuvânt prea puternic, spuse Nello 
tăios. Dar un respect sănătos, da, desigur. Aşa că voi lăsa 
negocierile pe mâna ta. 

Ea pufni. Propunerea era mult mai absurdă decât 
orice altceva îşi imaginase Liza. 

— Pe mâna mea? De-abia am schimbat două vorbe cu 
omul! 

— Da, dar ar fi un miracol ca el să nu fi auzit de tine - 
şi de aventura noastră. În plus, îmi închipui că va fi destul 
de intrigat când o frumuseţe ca tine va apărea smiorcăindu- 
se la uşa lui. Este văduv, ştii doar. Tu poţi juca rolul iubitei 
cu inima frântă. Un văduv ar putea aprecia asta. In 
schimbul scrisorilor, vei insista ca Marwick să pună o vorbă 
bună pentru mine când regina va lua în considerare noile 
titluri. De fapt, continuă el, cred că dovada acestui 


devotament continuu al tău faţă de mine i se va părea 
înduioşătoare. Cine ştie? Poate vei ajunge ducesă. Zâmbi. 
Vezi? Chiar îţi doresc tot ce-i mai bun, Liz. 

Liza se ridică în picioare, râzând din tot sufletul. 

— Charles Nelson! Serios, cred că te-ai lovit foarte 
tare la cap. N-aş ridica un deget ca să te salvez din calea 
unei trăsuri grăbite, şi ştii asta. 

— Ei, haide, dragă, sigur ai putea să strigi măcar, să 
mă avertizezi? 

Liza îşi dădu ochii peste cap. Când te gândeşti că 
această neruşinare i se păruse cândva amuzantă! Nello se 
ridică şi el în picioare. 

— Dar, şi mai direct, ai putea să ceri o plată pentru 
tine, spuse el. Nu voi fi egoist - nu voi avea nevoie de bani 
de îndată ce această chestiune nobiliară va fi stabilită, iar 
eu şi domnişoara Lister ne vom îndrepta spre altar. Cere 
cât vrei de la Marwick. Îţi salvezi casa şi mica parohie. Vezi? 
Ti-am adus un dar! 

— Dumnezeule, spuse Liza. Cât de amabil din partea 
ta. Ţi se pare că eu aş fi o şantajistă? 

— Nu, dar am încredere că poţi învăţa să devii una. El 
zâmbi încet. Întotdeauna ai fost foarte... inventivă. 

Dacă ar fi fost mai aproape de ea, Liza l-ar fi pălmuit 
pentru privirea aia îngâmfată. 

— Vei pleca acum, spuse ea. Sau voi pune să fii dat 
afară. 

El ţăţăi din buze. 

— Gândeşte-te, Liz. Dacă nu o faci pentru tine, poate 
ti-ar plăcea să-l scuteşti pe Marwick de ruşinea provocată 
de publicarea acelor scrisori. Nu i-ar face prea bine fratelui 
său. 

Ea încremeni. 

— Da, spuse Nello. N-ai fost niciodată foarte pricepută 
în arta discreţiei, nu-i aşa? Scrisorile fraţilor Howthorne au 
fost foarte sugestive. 


O cacealma bazată pe suspiciuni seci. Ea nu făcuse 
nimic compromiţător în prezenţa celor doi fraţi. 

— Nu ştiu despre ce vorbeşti. 

— Nu? Nello îşi termină băutura şi puse paharul pe 
măsuţa de cafea. Foarte bine. Atunci, presupun că s-au 
înşelat. Nu contează pentru tine dacă Lord Michael de Grey 
ajunge din nou de râsul lumii din cauza familiei lui. Foarte 
bine. 

Nu, Liza nu era deloc de acord cu acea perspectivă. 
Faptul că Nello era cel care o prevedea îi făcu inima să 
tremure de furie. Trase adânc aer în piept şi gândi cu 
precauţie. 

— Din câte ştiu eu, minţi, spuse ea. Ce femeie ar fi 
atât de proastă încât să lase în scris toate aceste secrete? 

— O mâncătoare de opiu, spuse Nello, rânjind. Nu mă 
privi aşa - cum am spus, a fost o greşeală să mă culc cu ea. 
Dar una pentru care sunt destul de recunoscător că am 
făcut-o, acum că îmi oferă o soluţie atât de simplă. 

— Minunat, spuse ea. Deci, propui să merg în paşi de 
dans acasă la Marwick şi să-l informez despre toate astea? 
Sunt convinsă că va fi foarte dispus să te ajute după aceea. 
Presupunând că mă va crede! 

— Ei bine, vei avea dovada sub forma scrisorilor, 
spuse Nello. Cât despre Marwick... cu siguranţă va 
recunoaşte scrisul soţiei sale. 

Liza îl privi, nevenindu-i să creadă. 

— N-ai pic de ruşine. 

El îi zâmbi mieros. 

— Odată îţi plăcea asta. 

Dezgustată, Liza alungă comentariul fluturând din 
mână. 

— Dacă ce spui este adevărat, ar trebui să mergi la 
Lord Michael, nu la mine. _ 

— După cum am spus, vreau să rămân anonim. In 
legătură cu asta... Nello făcu o pauză. Dacă îi spui un 


cuvânt lui de Grey - dacă află că eu sunt în spatele planului 
-, ei bine, scrisorile vor fi publicate. lar situaţia ta tristă va 
deveni publică instantaneu. 

Pe lângă scandalul scrisorilor, situaţia ei personală de- 
abia ar fi băgată în seamă. Dar nu avea de gând să Îi 
menţioneze asta lui Nello. El doar ar căuta o altă cale de a 
o constrânge. Liza nu credea că ar găsi una, dar... Michael 
va plăti preţul pentru asta. 

Poate că ar trebui să facă exact ce îi cerea Nello: să îi 
ducă scrisorile lui Marwick şi să îl lase pe e/să descopere 
sursa lor. 

Dacă Michael ar afla că ea era implicată, nu ar ierta-o 
niciodată. 

Michael. Michael ştia că Nello era aici. 

— Lord Michael va pune lucrurile cap la cap, spuse ea. 
Ştie că ai venit în Bosbrea. Nu este idiot. Işi da va seama că 
tu eşti în spatele acestei intrigi. 

— lar tu trebuie să-l convingi de contrariu, spuse 
Nello. Sau copiile scrisorilor vor începe să circule. 

Liza îşi muşcă buza. Trebuia să existe vreo soluţie, dar 
avea nevoie de timp ca să o găsească. 

— Trebuie să mă gândesc, spuse ea. Să-mi dau 
seama cum să-l abordez pe Marwick. 

— Nu gândi prea mult, spuse el vesel. Nu vrem să 
păţească ceva căpşorul tău drăguţ. 

Nenorocitul! 

— Mereu ai fost aşa de ticălos? întrebă ea. Sau te-ai 
lovit recent la cap? 

— Repet - înainte îţi plăcea, spuse Nello, râzând. Porni 
spre uşă. Mă conduc singur, bine? Scrie-mi de îndată ce ai 
luat o decizie, dacă îţi mai poţi permite să trimiţi scrisori. 

Uşa se închise în urma lui, lăsând-o într-o tăcere 
sufocantă. 


Elizabeth nu se mai întoarse după întâlnirea cu 
ticălosul. Că niciunul dintre oaspeţii ei nu îi observă absenţa 
îl enervă şi mai tare pe Michael. Aceştia erau prieteni; ei. 
Nu se întrebau unde se dusese? Nu, se pare că erau 
mulţumiţi să bea până la moarte şi să poarte conversații 
ridicole. 

Mai târziu în acea seară, conversaţia fu despre 
chestiunea credinţei, a convingerilor: credea cineva în 
aceşti spiritişti? lar vicontesa Sunburne, o femeie minunată, 
dar foarte serioasă, care petrecuse mare parte din timp 
zâmbind în tăcere la replicile soţului ei, se aplecă înainte şi 
argumentă că magia era reală. 

Inţepăturile care răspunseră afirmației ei - chiar şi 
baronul Forbes râse - nu o descurajară. Încordându-se, le 
explică faptul că ea nu credea în vrăjitorie sau în chestiile 
de acest gen, dar credinţa în sine era un mister şi poate o 
putere magică, în măsura în care nimeni nu îi putea 
contrazice proprietăţile transformaţionale. 

— De exemplu, spuse ea, un anumit trib din nord- 
vestul Americii are o ceremonie care necesită trei zile şi trei 
nopţi de nesomn, în bătaia tobelor, explică ea, bărbaţii 
tribului inhalează un fum toxic şi vorbesc mai întâi despre 
viziunile pe care le primesc, în a treia noapte, totuşi, nu mai 
vorbesc deloc, întrucât intră într-o transă mută, în care 
niciun sunet sau imagine nu are nicio influenţă asupra lor. 
De-abia după ce se trezesc din nou, încheie ea, sunt 
consideraţi bărbaţi - întrucât au atins un loc dincolo de 
rațiune, un loc foarte sacru, în care au ajuns să descopere 
un adevăr mai profund despre sine, dincolo de logică. În 
multe cazuri, par transformați - unii îşi descoperă abilităţi 
noi, iar alţii observă că şi-au schimbat chiar personalitatea. 

Fraţii Hawthorne nu luaseră în serios discursul ei, aşa 
cum le era obiceiul. Dar cu mult timp după ce grupul se 
despărţi, cuvintele vicontesei continuară să răsune în 


mintea lui Michael, până când sensul lor deveni perfect 
limpede pentru el. Poate că toate marile adevăruri apar din 
constrângeri. Pentru că, în timp ce el hoinărea pe holul 
întunecat acum, nimic - nicio fărâmă de logică, niciun 
raţionament - nu l-ar fi putut constrânge să se întoarcă din 
drum. Era mânat pe această cale, deşi avea să îl schimbe 
irevocabil. 

Nu putea să renunţe la ea. 

Chiar dacă preţul era onoarea lui şi orice altceva 
crezuse că ştia despre el însuşi - dedicarea lui faţă de spital 
şi de oamenii care munceau acolo; hotărârea lui a de 
vindeca; ideea cinică conform căreia dragostea nu era un 
pariu înţelept - nu putea renunţa la ea. 

Aproape ajunse lângă uşa ei, când o siluetă păşi din 
umbră direct înaintea lui. 

— Ai intenţii rele, spuse silueta. 

Michael recunoscu vocea şi se opri. 

— Sunburne. De ce eşti treaz? 

Vicontele păşi înainte, în lumina palidă revărsată de o 
făclie din apropiere. Purta o cămaşă de noapte, iar ochii îi 
erau pe jumătate închişi. 

— Sunt treaz pentru că am o soţie căreia nu-i place să 
sun din clopoțel la două şi jumătate noaptea. Fursecurile 
alea pe care le-am servit la ceaiul de după-amiază, spuse el 
sec. li e o poftă teribilă de ele. Şi are idei ciudate despre 
servitori, despre care crede că au nevoie de somn. 

Michael zâmbi fără să vrea. 

— Ai plecat să prazi bucătăria? 

— Într-adevăr. Sunburne îl privi suspicios. 7u încotro 
ai plecat? 

Michael nu răspunse. Dormitorul lui Elizabeth era la 
trei uşi distanţă. Ştiuse asta de zile întregi deja, iar faptul îl 
ţinea treaz şi agitat nopţile. După un moment, Sunburne 
oftă. 

— Dacă o răneşti, mă voi asigura că vei regreta. Tonul 


lui era amabil şi ferm. De fapt, voi face din asta o ocupaţie 
principală. 

Michael nu pretinse că nu înţelege. 

— N-am asemenea intenţii. Şi mă bucur că are 
prieteni care să-i poarte de grijă. 

Sunburne îşi îndreptă umerii, un gest nerăbdător. 

— Nu are doar unul. 

— Atunci, sunt cu atât mai bucuros. 

Urmă o scurtă pauză, în care Sunburne îl studie cu o 
curiozitate sinceră. 

— Uite care-i treaba, spuse el. Eşti un tip decent, ceea 
ce este mai mult decât aş putea spune despre mine înainte 
să o întâlnesc pe Lyd. Şi presupun că şi Lizzie ar putea avea 
poftă de fursecuri într-o zi. Ai şti unde să le cauţi? 

Conversaţia se apropia rapid de supranatural. 

— Presupun că aş încerca întâi cămara, spuse 
Michael. 

Sunburne dădu aprobator din cap. 

— Şi dacă vrea doar din acelea cu căpşune? 

Pentru numele lui Dumnezeu! 

— Presupun că le-aş lua pe toate şi aş lăsa-o să 
aleagă. 

Sunburne râse. 

— Îmi place asta. Păşind înainte, puse o mână dură pe 
umărul lui Michael. Nu uita ambiția asta. Toate fursecurile. 
Ea nu s-ar mulţumi cu mai puţin, să ştii. Nici n-ar trebui să o 
facă. lar acum... Cred că mă voi preface că nu te-am văzut 
aici. Ridicând o pălărie invizibilă, îşi continuă drumul. 

Michael rămase în întuneric, ascultând paşii vicontelui 
îndepărtându-se. Se simţi ciudat de dezorientat - ca şi cum 
fusese într-o transă şi de-abia acum se trezise. 

„Toate fursecurile.” Zâmbi încet. Poate că Sunburne 
era puţin dus cu pluta, dar avea dreptate: Elizabeth merita 
totul. 

Dar Sunburne nu cunoştea circumstanţele. Indiferent 


de ce făcea sau nu făcea Michael, ea avea să sufere la final. 
Dragostea nu îi putea salva proprietăţile. 

„Întoarce-te. Pleacă.” 

Acela era drumul onorabil. 

Se enervă. Deja plecase o dată în acea seară, când ar 
fi trebuit să o urmeze şi să îi tragă un pumn sănătos lui 
Charles Nelson. Şi după aceea - după aceea s-ar fi întors 
spre ea şi i-ar fi spus: „Era dreptul meu. Şi va rămâne aşa”. 

De ce nu se întorsese în salon după întâlnirea cu 
ticălosul? Michael se putea forţa să respecte nevoia ei 
pentru bani - dar dacă ea avea de gând să se împace cu 
măgarul acela... atunci Elizabeth îşi abandonase planurile. 
Caz în care, putea la fel de bine să se distreze şi cu el. 

Parcurse distanţa rămasă în mai puţin de un minut. 
Uşa de la salonaşul ei se deschise fără un sunet. Prin 
lumina lunii, văzu următoarea uşă întredeschisă. lar prin 
ea... 

Înaintă, mergând pe vârfuri. 


* 


Ea deschise brusc ochii. În întunericul dormitorului, 
Liza ştia că nu era singură. 

Dar nu îi era teamă. Mai târziu avea să i se pară 
curios cum de ştiuse din primul moment că el era cel care 
stătea la piciorul patului ei. Clarviziune, i-ar fi spus spiritiştii 
ei. Dar cunoştinţa ei era mult mai pământească, născută 
dintr-un curent de aer care îi aduse căldura lui, mirosul 
exact al pielii sale. Cu un instinct animalic, îl simţi în 
apropiere. 

Se ridică în capul oaselor. O umbră se mişcă şi se 
apropie. 

— Plec mâine, spuse Michael. 

Ea se frecă la ochii, resimţind lipsa somnului. În urmă 
cu doar zece minute, sau aşa i se părea ei, încă se foia şi se 


răsucea de pe o parte pe alta, căutând o cale de a-i 
zădărnici planurile lui Nello, de a-l proteja pe acest bărbat. 

„Plec”, spuse el. Da, aşa era cel mai bine. Pentru 
amândoi. 

— Dacă ai de gând să te întorci la el, mormăi Michael, 
eu nu pot sta să privesc. 

Ar fi mai înţelept să nu îl corecteze. Dar Liza nu putea 
suporta ca el să o creadă atât de naivă. 

— Nu mă întorc la el, spuse ea. 

Il auzi răsuflând uşurat. Apoi salteaua se lăsă uşor, 
când Michael se aşeză lângă ea. 

— Nu m-aş mai putea întoarce la el acum, şopti Liza. 

Căldura degetelor lui pe obrazul ei o făcu să închidă 
ochii. Stătură împreună în tăcere pentru un moment 
îndelungat, în timp ce prin fereastra deschisă pătrundea 
sunetul brizei calde de vară, care legăna frunzele copacilor. 

El nu mai fusese până acum în dormitorul ei. Cât de 
surprinzător şi de greşit părea acest fapt. El aparţinea 
acestui loc, unde ea dormea. Presiunea îi acceleră pulsul. 
Liza văzuse durerea de pe chipul lui când îşi făcea griji 
pentru fratele său; o auzise în vocea lui când vorbise 
despre părinţii lui. Ce fel de dragoste ar fi dragostea ei dacă 
nu l-ar proteja de alte suferinţe? 

Se forţă să o spună: 

— Mă bucur că pleci. Este cel mai bine. 

— Da, şopti Michael. 

Salteaua scârţâi uşor când se aplecă. Buzele lui erau 
ca o şoaptă peste ale ei. Sărutul, atât de blând, parcă 
distruse ceva înăuntrul ei. 

Liza îşi puse mâna pe după gâtul lui şi îl sărută înapoi, 
cu toată sinceritate. „Trebuie să te protejez.” Gândul, atât 
de panicat în urmă cu un moment, acum păru dulce şi 
încurajator. Putea să facă asta pentru el, cu toată bucuria, 
fără niciun regret. Dar nu înainte ca el să o mai iubească 
încă o dată. 


— Vino, şopti Liza, şi îl trase de braţe, chemându-l să 
se întindă lângă ea. 


Michael o lăsă să îl ghideze - dorindu-şi, pentru o 
secundă, să se fi gândit să tragă draperiile, să o poată 
vedea în acea cămaşa subţire pe care o purta. Dar apoi, 
gura ei o găsi din nou pe a lui şi toate celelalte gânduri 
pieriră, cu excepţia unuia: cât de delicată era ea sub trupul 
lui, cât de parfumată, o notă florală subtilă îmbinându-se cu 
mireasma naturală a pielii ei; greutatea diafană a părului ei 
printre degetele lui, apoi conturul delicat al gâtului ei. 
Braţele ei se închiseră uşor pe spatele lui, dar Michael îi 
simţi forţa când se împinse în el. Îşi plimbă mâna spre talia 
ei, apoi peste şold. 

Ar fi atins-o la nesfârşit. Nu simţea nicio grabă, nicio 
urgenţă fizică. Tot ce îşi dorea era să o atingă astfel, în 
întunericul dormitorului ei, fiind uimit că ea acceptase 
prezenţa lui acolo. 

Liza se dădu în lateral pentru a-i face loc. Michael se 
aşeză lângă ea, sărutând-o leneş şi îndelung. Nicio grabă, 
absolut niciuna. Îi mângâia părul în timp ce o săruta, şi 
fruntea delicată, apoi îi trasă conturul urechii cu degetele. 
Liza oftă, iar el simţi cum genele ei îi mângâie obrazul, ceea 
ce îi trimise un fior pe şira spinării. Ştia pe de rost locul 
aluniţei ei, lângă ochi, şi îşi puse uşor buzele peste ea. „Te 
cunosc.” 

Buzele ei îi găsiră urechea, făcându-l să tresară din 
nou. Mădularul i se întări, iar Michael simţi o dezamăgire 
trecătoare, una familiară, la gândul că trupul lui nu era mai 
presus, la urma urmei, de pofta lui. Se lăsă puţin mai jos 
pentru a-i săruta gâtul, apoi îi mângâie sânul şi sfârcul care 
se întărise atât de ispititor sub materialul subţire. Apoi îl 
muşcă uşor cu dinţii, udând materialul cu limba, după care 


supse cu putere, până când Liza scânci. 

Dar nu era suficient. Atât de multe părţi ale trupului ei 
necesitau atenţia lui. Îi ridică uşor şi treptat cămaşa din 
mătase, sărutând fiecare parte pe care o dezgolea: 
gleznele ei, mici şi osoase, apoi gambele delicate; locul 
sensibil din spatele genunchilor ei şi coapsele, care 
tremurau sub buzele lui. 

Timpul, se gândi Michael, era un privilegiu, iar într-o 
lume dreaptă, acesta ar fi patul lor, iar această noapte nu 
ar trebui să aibă o semnificaţie aparte, fiind prima dintr-o 
serie nenumărată de nopţi. Dar Michael ştia acum de ce se 
căsătoreau oamenii: pentru că era timpul lor, un privilegiu 
şi un drept; „timpul tău este tot al meu”, i-ar spune el. lar 
Michael observă, de asemenea, că să faci dragoste este un 
gen foarte special de sex, unul de care nu se mai bucurase 
înainte, dar acum acest lucru era atât de limpede pentru el, 
părând să izvorască dintr-un loc antic al cunoaşterii 
dinăuntrul lui. Era o lume aparte faţă de simpla uniune, 
dorinţa lui era de nerecunoscut - nu era mai puţin 
arzătoare decât atunci când o avusese pe Liza în căsuţa din 
pădure, dar era profund redirecţionată. Imboldul care îl 
făcea să continue, plăcerea după care tânjea, nu avea nicio 
legătură cu propria lui plăcere, doar dacă plăcerea ei 
devenea a lui. 

Michael linse locul dulce dintre picioarele ei, ţinându-i 
şoldurile nemişcate atunci când ea voia să se răsucească. 
Liza avea gustul oceanului şi suspina precum marea. Cu 
limba, găsi micul mugur care o făcea să tresară. Pătrunse 
uşor cu limba înăuntrul ei, lingând iar şi iar, făcând-o să 
suspine. lar când ţipă, rămânând fără vlagă sub el - când îi 
şopti să se oprească; nu mai putea îndura - de-abia atunci 
era doar începutul. Incă era doar începutul. 

Se ridică din nou, gura găsindu-i sânul, iar mâna lui 
plimbându-se cu fermitate între picioarele ei, folosindu-se 
de podul palmei pentru a tortura carnea ei sensibilizată în 


timp ce îi luă din nou sfârcul în gură. Şoaptele ei deveniră 
fragmente incoerente, suspine care nu aveau niciun sens; o 
mângâie şi mai tare cu mâna şi gemu în gura ei când Liza 
încercă să se elibereze. 

— Te vreau înăuntrul meu, îi şopti ea răguşit la 
ureche. 

Nu încă. Încă era doar începutul. Michael era 
concentrat... 

Îi scăpă un geamăt când mâna ei micuță îi cuprinse 
mădularul. Liza îl eliberase din trei mişcări abile, aşezându-i 
mădularul ferm deasupra intrării ei. 

— Te rog, şopti ea. 

Michael o sărută în timp ce pătrunse în ea. Nu mai era 
o mişcare inocentă, nu mai era pură; dorinţa lui ardea, iar 
el ura că îl făcea atât de neajutorat - până când Liza îşi 
înfăşură picioarele în jurul lui şi îşi arcui spatele, iar 
frumuseţea gestului îl învălui ca o revelaţie minunată. Nu 
era pic de ură în acest moment. Doar recunoştinţă. 

— Dumnezeule, eşti frumoasă, spuse el. 

Liza râse înăbuşit. 

— Nici măcar nu mă poţi vedea. 

De parcă ar conta. 

— Eşti o minune, spuse el. Şi dacă aş fi orb, aş vedea 
cât eşti de frumoasă. 

Dar lui Michael nu îi plăcea că ea încă putea să lege 
cuvintele, îşi undui şoldurile, iar Liza rămase fără aer. 
Aplecându-se, îi linse lobul urechii şi se împinse mai tare în 
ea. Coapsele ei se încordară în jurul şoldurilor lui, iar acesta 
fu semnalul de care avea nevoie, împinse iar şi iar în ea, 
mai adânc, mai repede, în timp ce ea respira sacadat, 
gâfâind, izbucnind... 

Liza se contractă în jurul lui, iar Michael se simţi de 
parcă i-ar fi fost retezat creştetul capului. Una, două, încă 
trei mişcări şi apoi - ah, Dumnezeule, nu voia să o facă, nu 
voia... 


Mâinile ei îi strânseră fesele, zgâriindu-l poruncitor cu 
unghiile. lar cu un geamăt puternic, Michael atinse apogeul 
înăuntrul ei. 

O greşeală. O ştiu în momentul în care se ridică de pe 
trupul ei şi se aşeză lângă ea. Dar nu trebuia să fie aşa. 

— Căsătoreşte-te cu mine, spuse el. 

Respirația ei sacadată se stinse. Apoi o auzi trăgând 
adânc aer în piept. 

— Nu pot, spuse ea. Ştii că nu pot. 

— Uită de ce nu poţi, spuse Michael. Doar spune-mi că 
vrei. Că o vei face. 

Mâna ei îi găsi gâtul. Îi mângâie cu blândeţe obrazul. 
Atingerea uşoară a buzelor ei îl distruse. 

— Nu pot, spuse ea tandru. Nici tu nu poţi, dragostea 
mea. 

Dragostea mea. 

— Nu folosi cuvintele astea, spuse el aspru. Nu dacă 
nu vorbeşti serios... 

— Şi vei pleca de dimineaţă, iar inima mi se va 
frânge, spuse ea. Dar te iubesc. Asta nu se va schimba, nici 
când inima îmi va fi bucăţi. 

Michael rămase nemişcat, curios să afle ce avea să se 
frângă mai întâi - inima ei sau el. 

Apoi, brusc, toate aceste cuvinte, toată această 
harababură, îl iritară peste măsură. Se ridică în capul 
oaselor. Fratele lui nu îi răspunsese la scrisoare. Era timpul 
pentru o confruntare. 

— Dacă mă întorc cu bani, spuse el. Dacă îl putea 
convinge pe Alastair - sau ameninţa, pentru că, în numele 
lui Dumnezeu, era în stare să o facă. Atunci, te-ai... 

Liza se ridică şi ea şi îl sărută din nou, îndelung, pielea 
ei rece fiind umedă pe a lui, umedă de sudoarea trupurilor 
lor împreunate. Michael simţi pe buzele ei un mesaj pe care 
nu voia, refuza să îl audă. Se retrase din sărutul ei. 

— Răspunde-mi! 


— Vreau ce este mai bun pentru tine, şopti ea. Asta 
înseamnă dragostea. 

— Ce este mai bun pentru tine sunt eu. 

Nu primi niciun răspuns. Scrâşni din dinţi. 

— Şi dacă se va naşte un copil din asta? 

— Îţi voi spune, zise Liza. Ne vom ocupa de asta 
atunci. Dar este puţin probabil. De-abia mi s-a încheiat 
ciclul. 

Ea avea toate răspunsurile, dar nici unul pe care 
Michael voia să îl audă. Se ridică din pat, luându-şi hainele. 

— Promite-mi că nu vei lua nicio decizie până data 
viitoare când ne vom vedea. 

— Da, spuse Liza. Promit. 


* 


Michael plecă în dimineaţa următoare, la o oră după 
răsărit, în timp ce soarele urca pe cer printre bancuri de 
nori roşietici. Dar Liza nu era la Havilland Hall ca să îl vadă 
plecând. Se ţinuse tare pentru el înainte să plece din 
dormitorul ei, apoi plânsese până când începuse să o doară 
gâtul. Pentru o vreme, gânduri teribile o chinuiseră - 
modalităţi de a-l face pe Marwick să se supună dorinţei lor; 
de a-l face să fie de acord cu ea apoi raţiunea o învălui din 
nou. 

În cele din urmă, la primele raze ale dimineţii, plecase 
din camera ei spre pădure. Lacul strălucea sub lumina 
zorilor, dar ea zăbovi acolo doar un sfert de oră, după care 
îşi continuă drumul. 

Până în ultimele câteva minute, Liza nu fu în stare să 
recunoască în sinea ei încotro o purtau paşii. Cimitirul 
părea un loc paşnic, pietrele de mormânt aruncând umbre 
alungite pe pătura de iarbă. Mintea ei era straniu de 
liniştită în timp ce deschise poarta, zăvorul scârţâind. 

Un buchet de trandafiri proaspeţi zăcea pe mormântul 


mamei sale, pe petalele roşietice licărind broboane de rouă. 
Liza se aplecă să îl ridice, picături de apă scurgându-se pe 
mânecile ei, mirosul puternic al florilor ameţind-o. Clipi. 
Lipsa somnului şi, poate, câteva lacrimi insistente, 
înceţoşară cuvintele gravate pe piatra de mormânt a 
mamei ei. 

„Aşază-mă ca pe un sigiliu pe inima ta... pentru că 
dragostea este puternică precum moartea.” 

— Mama, spuse ea tandru. 

Briza blândă îi mângâie obrajii; purta miresmele verii, 
sugerând căldura zilei ce o aştepta, dâra fumului dintr-o 
vatră, unde era încălzită mâncarea pentru micul dejun. 
Îngenunche în iarbă. Aşeză cu grijă trandafirii la loc. „De la 
mine, mama. Întotdeauna au fost de la mine.” 

Se temuse atât de mult de acest loc. Ruşinea o ţinuse 
la distanţă. Dar mama ei nu era aici. Şi chiar dacă ar fi fost 
în locul acesta... nu ar fi judecat-o niciodată pe Liza atât de 
dur. 

Vocea aceea din capul ei... fusese întotdeauna propria 
ei voce. 

— Mi-e dor de tine, şopti ea. 

Surprinse un fâlfâit de aripi cu colţul ochiului: un 
cintezoi mic, maroniu, aterizase pe mormântul tatălui ei. 
Pasărea înclină uşor capul, privind-o. A 

Cum suportase mama despărţirea de el? Il plânsese, 
dar niciodată nu se lăsase doborâtă de disperare. 
Blândeţea, mila, tandreţea ei - nu dispăruseră nicio clipă. 
Întotdeauna avusese dragoste de oferit. 

Michael avea dreptate. Fiecare copil avea nevoie de 
un exemplu. lar Liza avea să înveţe din exemplul mamei ei. 

Se ridică în picioare. Ciudat faptul că, exact în timp ce 
iubitul ei o părăsea, urcându-se într-un tren spre Londra, în 
timp ce stătea într-un cimitir, înconjurată de nume şterse şi 
suflete uitate, Liza putea simţi, în cele din urmă, cum 
sentimentul de singurătate se ridică de pe umerii ei. 


Singură, dar nu singuratică. 

Odată cu moartea mamei ei, îşi închipuise că nu avea 
să mai găsească vreodată pe cineva care să o iubească 
necondiţionat. Dar uitase că întotdeauna avea să existe 
cineva care să o facă: ea însăşi. 

„Eşti o minune”, îi spusese Michael. 

Liza era decisă să nu fie nimic mai puţin. Dar dacă, 
uneori, avea să eşueze în a se ridica la înălţimea acestei 
perspective a lui despre ea... atunci, Liza avea să se 
iubească chiar şi aşa. Nu îşi va mai permite niciodată 
contrariul. 

— Vise plăcute, mamă. 

Întorcându-se pe călcâie, porni spre casă. 


* 


Două ore mai târziu, stătea la măsuţa ei de toaletă, 
ascultând doar pe jumătate recitalul lui Mather despre 
treburile dimineţii. În ziua următoare aveau să plece şi 
ceilalţi oaspeţi, iar aranjamentele pentru călătoria lor 
presupuneau multe lucruri, iar Mather părea să le 
stăpânească foarte bine pe toate. 

— lar soţii Forbes iau trenul de dimineaţă, spuse 
Mather, dar asta n-ar trebui să fie o problemă, întrucât Lord 
Hollister a sosit cu trăsura proprie şi va fi bucuros să îi 
conducă pe Lord Weston şi pe domnul Tilney la gară cu 
vehiculul său. 

— În regulă. Liza îşi studie pudrele şi fardurile. 
Speranţa ei era să reuşească să construiască o faţă care să 
nu fie umflată şi roşie în urma plânsului de noaptea trecută. 
Atunci, noi două vom merge cu trăsura. Nu este nevoie să o 
grăbim pe Jane; ne poate însoţi după bunul-plac. 

Mather se încruntă. 

— Dar... unde mergem, doamnă? 

— La gară. Şi eu vreau să prind primul tren. 


Luă capacul borcănelului cu pudră, apoi se răzgândi. 
Niciun produs cosmetic nu avea să o facă să arate bine 
astăzi. Gândul, în mod straniu, nu o deranjă deloc. 

— Eu... eu nu ştiam, se bâlbâi Mather. Biata fată; nu îi 
plăcuseră niciodată schimbările bruşte de plan. Dar casa 
din oraş este închisă, doamnă. Va trebui să trimit 
personalul acolo de îndată... 

— A, pot deschide obloanele şi după ce ajungem, 
spuse Liza. Avea două treburi urgente, ce nu puteau 
aştepta după asemenea detalii - o întâlnire cu Nello, 
urmată imediat după aceea de o vizită la ducele de 
Marwick. Incă un lucru, continuă ea, întorcându-se pe scaun 
spre Mather: Trebuie să fii pregătită să calmezi servitorii 
sau să îi consolezi. Situaţia mea financiară va deveni 
publică în curând. Mă aştept ca ei să fie foarte speriaţi în 
legătură cu asta. Trebuie să-i asiguri că nu am nici cea mai 
mică intenţie de a concedia pe cineva. „Incă.” Nu fără să-i 
anunţ dinainte, adăugă ea. 

Mai putea să reziste încă şase luni, să le dea 
angajaţilor ei o marjă generoasă de timp, pentru a-şi găsi 
alte slujbe. 

Fu de-a dreptul surprinsă când Mather se prăbuşi într- 
un fotoliu fără să-i ceară permisiunea. Era aşa o maniacă. 
Liza avea să îi simtă lipsa. 

— Nu înţeleg, spuse fata. De ce ar... de unde ar putea 
afla cineva? Brusc, se încruntă. Domnul Nelson. Vreţi să... 

TŢuguie brusc buzele, ţinând gândul captiv. 

Liza ridică din umeri. 

— La urma urmei, avea să se afle. 

Şi aşa avea să fie, cu siguranţă, de îndată ce Nello şi- 
ar fi dat seama că ea îl aruncase în cuşca lupilor - sau, mai 
degrabă, a Făuritorului de Regi. Pentru că nu avea nici cea 
mai mică intenţie de a-l proteja. Cu atât mai prost fusese 
pentru că îşi închipuise că Liza şi-ar pune mândria şi 
presupusele câştiguri financiare mai presus de şansa de a-l 


vedea zvârcolindu-se. 

Mather o studie pentru o clipă. 

— Foarte bine, spuse ea încet. Apoi Liza începu să se 
ridice. Mai este un singur lucru, doamnă, spuse Mather, 
întinzându-i o scrisoare. 

Luând-o, Liza simţi cum i se taie respiraţia. Nu îi era 
adresată ei. O privi tăios pe Mather. 

— De ce mi-o aduci mie? Ar fi trebuit să o trimiţi mai 
departe, lordului Michael. 

Mather îşi cobori privirea, ascunzându-şi expresia. La 
o fată recunoscută pentru caracterul ei direct, acea privire 
jenată spunea la fel de multe ca o confesiune. 

— Am crezut că v-ar plăcea s-o citiţi. 

Liza îşi dădu seama că rămăsese cu gura căscată. 

— Ticăloasă mică! Ai luat lecţii de la fraţii Hawthorne? 
N-aş citi niciodată scrisorile altcuiva. 

Indiferent cât de arzătoare era tentaţia, acum că 
Mather o sugerase... De ce naiba... 

Dar se opri când Mather ridică din sprâncene. „Haide 
acum”, spunea privirea ei. „Nu sunt proastă.” 

Liza oftă. 

— Era atât de evident? 

Mather ridică din umeri. 

— Uneori trag cu urechea, doamnă. Este un viciu. 

— Dumnezeule, Mather. Măcar te cunosc? 

Fata se înroşi. 

— Seara trecută mi-am făcut griji că domnul Nelson 
nu se va purta cuviincios. Am vrut să fiu pregătită să vă 
ajut, în caz că... Se strâmbă. Şi nu pot spune că s-a purtat 
prea frumos! Ce plan infam! 

Deci ştia şi ea despre chestiunea Marwick? 

— Dumnezeule, ce a/tceva ai mai auzit? 

— Din spusele fraţilor Hawthorne, suficient cât să-mi 
dau seama că aveţi dreptate: Lord Michael nu este o soluţie 
potrivită pentru dificultăţile dumneavoastră financiare, 


spuse Mather cu fermitate. Totuşi, nu a fost nevoie să trag 
cu urechea ca să-mi dau seama că v-aţi fi dorit exact 
opusul. 

Se lăsă o tăcere scurtă, pe care Liza nu ştiu cum să o 
spargă. Secretara ei ar fi fost un spion foarte bun! 

— Atunci, înţelegi în mare problema. Dar tot nu voi 
citi această scrisoare. 

Mather îşi frământa mâinile pe genunchi. 

— Atunci, am o altă propunere. Nu vă va surâde, 
totuşi, spuse ea, apoi continuă grăbită: Puteţi folosi 
scrisorile acelea pentru a-l şantaja pe duce şi a-l face să vă 
accepte. Să... să îl forţaţi să vă plătească datoriile, aşa cum 
a sugerat domnul Nelson, dar şi să vă dea binecuvântarea 
de a vă căsători cu fratele dumnealui. 

Liza oftă. Poate că ar fi fost surprinsă, de-a dreptul 
şocată... dacă ideea nu i-ar fi trecut şi ei prin cap în orele 
dinaintea dimineţii. 

— Dar n-aş putea, spuse ea - blând, întrucât, 
judecând după paloarea crescând a chipului lui Mather, şi 
secretara ei vedea imoralitatea din spatele acelui fapt. Lord 
Michael îşi iubeşte fratele. Când s-ar afla adevărul, cum m- 
ar ajuta pe mine dacă el ar şti că eu l-am ameninţat pe 
fratele lui cu acele scrisori? 

In plus, ea avea în cap o ameninţare foarte diferită la 
adresa ducelui. Nefiind obişnuită cu şantajul, Liza putea 
doar să presupună că amenințările erau mai eficiente la 
singular. 

— Nu, desigur că nu v-ar sta în fire, spuse Mather. Dar 
dacă altcineva s-ar ocupa de scrisori pentru 
dumneavoastră... 

— Dumnezeule, nu! N-aş târî pe nimeni altcineva în 
dezastrul ăsta. Privirea îi căzu pe scrisoarea din mână. 
Părea să devină din ce în ce mai fierbinte. Şi nu pot citi 
asta, spuse ea, înapoind-o lui Mather. 

— Dar... 


Mather părea foarte agitată acum. În timp ce Liza o 
studia, o bănuială teribilă îi veni în minte. 

— Mather, de unde ştii că Lord Michael are nevoie de 
aprobarea fratelui său pentru a se căsători? 

Dacă mai era posibil, Mather deveni şi mai palidă. 
Pistruii ei păreau de-a dreptul livizi. Liza oftă adânc. 

— Nu-mi spune că ai citit-o. 

Ochii ei căzură pe sigiliu, care părea neatins. Mather 
strângea atât de tare plicul, încât degetele i se albiseră. 

— Eu... nu vă spun, spuse Mather şoptit. 

Liza îşi acoperi ochii pentru câteva secunde. 
Dumnezeu să o ajute. 

— Nu mai ai voie să umbli cu corespondenţa! 
Niciodată! 

— Nu se va mai întâmpla, doamnă! Vă promit! 

— Atunci... Mâna îi căzu pe lângă corp şi trase aer în 
piept. Pari să crezi că aş găsi interesant conţinutul scrisorii. 
Spune-mi... ce scrie? 

Mather înghiţi în sec. 

— Cred că... dacă aţi citi această scrisoare... aţi 
înţelege cât de mult ţine Lord Michael la dumneavoastră... 
şi ce idiot este ducele de Marwick! 

Liza reuşi să zâmbească. 

— Bine, spuse ea. Asta pusese capăt ultimei ei 
speranţe - o speranţă pe care nu ştiuse că o are până în 
acest moment, când o găsise în adâncul inimii ei. Nu este 
nevoie să citesc ceva ce deja ştiu. 

— A închis spitalul! L-a închis şi a dat afară toţi 
pacienţii! 

Lizei se tăie respiraţia. Asta nu ştiuse. Şi făcea 
misiunea ei la Londra şi mai urgentă. 

— Mather, asigură-te că rezervi biletele alea - la 
primul tren care urmează, te rog. Vreau să fiu la Londra 
până mâine la miezul nopţii. Făcu o pauză. ŞI... pune 
scrisoarea la poştă pentru mine, bine? 


— Sunteţi o persoană mai bună decât mine, spuse 
Mather răguşit, smulgându-i Lizei un râset. 

Se părea că ea avea să râdă în continuare, indiferent 
de situaţie. Era bine de ştiut. Poate că nu avea blândeţea 
mamei sale - dar darul veseliei ei nu avea să piară 
niciodată, nici măcar în împrejurări triste precum acestea. 

— Mather, spuse ea, acesta este un verdict foarte 
măgulitor pentru mine şi foarte sinistru pentru tine - în 
ciuda talentului tău la spionaj. Acum, te rog să duci 
scrisoarea la poştă - şi asigură-te că sigiliul pare neatins. 

— Da, doamnă. Imediat. 


Capitolul 20 


Pentru a doua zi la rând, Michael se aşeză vizavi de 
fratele său. Astăzi nu avea de gând să tipe. Astăzi voia să 
fie la fel de rece precum ducele. 

— Mulţumesc pentru că m-ai primit, spuse el calm. 

Dacă aveau să sfârşească la tribunal, dacă istoria era 
decisă să se repete, atunci Michael avea să încerce să o 
modifice, cumva. Nu voia să dea ziarelor motive să 
raporteze certuri şi insulte. Partea vătămată nu avea să le 
furnizeze citate meschine. 

— Trebuie să mărturisesc, am fost surprins când ai 
fost anunţat, spuse Alastair. 

Din nou, el stătea în spatele biroului său. Jones 
spusese că îşi petrecea majoritatea zilelor în birou şi încă 
refuza să iasă din casă. Refuzul lui devenise şi mai vizibil, 
mai ales din pricina faptului că slăbise alarmant de mult; 
dacă ar fi fost un pacient care căuta ajutor, înfăţişarea lui l- 
ar fi îngrijorat pe Michael şi i-ar fi recomandat o supă 
fierbinte şi mâncare sănătoasă. 

Dar, deşi pielea lui Alastair avea o culoare 


bolnăvicioasă şi părea că se usucă, voinţa lui rămase la fel 
de dură precum diamantul. „Este spre binele tău”, spusese 
el cu o zi în urmă. „O văduvă, o târfă renumită, nu, nu voi 
de acord cu aşa ceva. Îmi iroseşti timpul şi-mi insulţi 
inteligenţa cu această propunere.” 

Amintirea acelor cuvinte îi uşură sarcina atunci când îi 
întinse teancul de hârtii. Michael nu simţi nimic în timp ce 
îşi privi fratele răsfoindu-le. 

— Nu înţeleg, spuse Alastair fără ezitare. 

— Este o acţiune legală elaborată de către Smythe şi 
Jackson. Avocaţii îl acceptaseră drept client cu o zi în urmă, 
înţelegându-se să îşi tragă onorariile din câştigurile lui. 
Dacă nu-mi vei da alocaţia care mi-a fost acordată prin 
testamentul tatălui nostru, atunci îmi voi înainta cererea în 
faţa unui judecător. În plus, cer la tribunal excluderea ta din 
consiliul director al spitalului. Ai depăşit limitele când ai 
ordonat închiderea lui. L-am rugat pe Weston să te 
înlocuiască. Este posibil să mi se alăture şi Hollister. 

Michael vorbise cu ambii bărbaţi înainte să plece de la 
Havilland Hall. 

— Interesant,  murmură Alastair. Puse deoparte 
hârtiile, mâna lui odihnindu-se anemică peste ele. Inelul cu 
sigiliu atârna larg pe degetul lui, alunecându-i până la 
articulaţia degetului. Totuşi, mă îndoiesc că au vreun 
interes pentru a-ţi sponsoriza eforturile. 

— Referitor la asta, spuse Michael, Weston mi-a oferit 
o sumă considerabilă, şi amândoi îmi susţin propunerea de 
a ne extinde serviciile şi către pacienţii din clasa mijlocie. 
Taxele colectate de la noua clientelă vor sprijini 
operaţiunile noastre caritabile. 

Revăzuse bugetul cu o noapte în urmă. Presupunând 
că burghezia avea să îşi dea acordul să fie tratată la un 
spital caritabil, ar putea funcţiona. Nu îşi făcea speranţe 
prea mari, totuşi. Dar era o şansă, şi era mai mult decât 
avusese în urmă cu trei zile. 


Zâmbetul lui Alastair era nesigur şi se stinse repede, 
lăsând impresia că era epuizat. 

— N-aş conta pe Hollister să rămână implicat. l-am 
fost un foarte bun prieten, după cum poate ştii. Impinse 
hârtiile spre Michael. Şi nu-mi plac oamenii fără loialitate. 
De fapt, tind să mă asigur că regretă lipsa ei. 

Michael scrâşni din dinţi. 

— Amuzant lucru, spuse el. Până recent, am crezut că 
frăția ar putea implica loialitate. Dar văd că tu înţelegi 
noţiunea într-un mod diferit de-al meu. Ilmpinse hârtiile 
înapoi spre Alastair, apoi se ridică. Acum, îţi urez o zi bună. 

— Stai. Alastair îl privi. Tu... 

Michael aşteptă cu nerăbdare, încercând să ignore 
cum ochii fratelui său păreau să se retragă în craniul lui. 
Alastair arăta din ce în ce mai mult ca un cadavru. 

— Ce este? 

— Chiar ai de gând să faci asta? spuse Alastair. Să mă 
duci la tribunal. 

Michael îşi invocă cel mai sinistru zâmbet. 

— O ironie fină, nu crezi? Şi tu care îţi doreai să-ţi ţii 
numele departe de scandal. _ 

Un muşchi se zbătu în obrazul lui Alastair. Incepu să 
se ridice şi... Dumnezeule, dar fu nevoit să se ajute de 
mâini; cu palmele pe birou, se împinse în sus cu o 
dificultate vizibilă. 

Sacoul îi atârna larg pe umeri. Nu mai avea carne cu 
care să îl umple. 

Şi în ciuda efortului lui de a rămâne rece - pentru că 
Alastair nu merita nimic din partea lui; nimic -, Michael îşi 
simţi indiferența cedând. 

— Dumnezeule, spuse el. Dumnezeule, Al. Te sinucizi. 
Tu... 

Dar ce mai putea să spună care să nu fi fost spus 
deja? 

Mai era un lucru: 


— Te iubesc, spuse el cu dificultate. Asta nu s-a 
schimbat. Dumnezeule - noi am trecut prin iad împreună 
când eram mici. Erai totu/ pentru mine. Singurul meu aliat. 
Cel mai bun prieten. Protectorul şi sprijinul meu. Dacă am 
ieşit întreg din iadul ăla, este numai datorită ţie. Cum aş 
putea vreodată să uit asta? Vei fi întotdeauna fratele meu. 

Alastair se încruntă. 

— Şi cât de nobil o arăţi, spuse el. Afecţiunea asta 
frățească. 

— Nu-mi dai de ales. Michael scutură din cap. Alastair, 
tu ai devenit bărbatul de care cândva ai încercat să mă 
protejezi. Eşti tatăl nostru reîncarnat - dar eu nu sunt 
mama. Dumnezeu mi-e martor, tu m-ai crescut mai bine de 
atât. Deci, da - nu-ţi voi arăta pic de milă. Te voi duce la 
tribunal şi voi lupta pentru ceea ce este al meu, şi voi 
câştiga. Şi, îţi jur, acea zi va marca sfârşitul legăturii 
noastre. Deşi mă întristează, te voi lăsa în braţele destinului 
tatălui nostru - pentru că tu însuţi l-ai atras asupra ta. 

Alastair se holbă la el pentru un moment îndelungat. 
Apoi râse, un râset care suna precum foşnetul frunzelor 
uscate. 

— Foarte dramatic, spuse el. Dar mă tem că mi-ai 
înţeles greşit surprinderea. Sunt uimit de prostia ta. Vei 
câştiga, crezi? Nu. Te voi zdrobi. Foarte uşor. Este foarte 
simplu să-i mituieşti pe Weston şi Hollister! Şi eu am la 
dispoziţie avocaţi care sunt specializaţi în a închide repede 
aceste cazuri... şi întotdeauna, intotdeauna în detrimentul 
oponenților mei. 

Michael oftă. 

— Corect. Acum uiţi cu cine vorbeşti. Ani de-a rândul 
am fost martorul manevrelor tale. Dar dacă îţi face bine să 
stăruieşti asupra puterii care ţi-a mai rămas - pentru că 
întreaga Londră şuşoteşte acum că ai luat-o razna - atunci, 
te rog, stăruieşte. Şi exercit-o împotriva mea, dacă aşa 
crezi că trebuie. 


Alastair miji ochii. 

— Nu de mine va râde societatea. Tu eşti cel care ne 
va transforma din nou în râsul lumii. Şi pentru ce - o 
femeie? Ce-ţi închipui că vor spune oamenii? De Grey se dă 
în spectacol, se ruinează de bunăvoie pentru o târâtură 
care îşi vinde fotografiile pentru bani; care se prăbuşeşte la 
baluri de la prea multă băutură; care, după toate zvonurile, 
a avut amanti care... 

— Destul! Michael făcu un pas în spate, ca nu cumva 
să se repeadă înainte; ca nu cumva să îşi rănească pumnii 
în faţa fratelui său. Te-aş lovi, spuse el printre dinţii 
încleştaţi, dar mă tem că te-aş ucide, în starea patetică în 
care eşti. Dar acum ascultă-mă cu atenţie: acea femeie 
este femeia pe care o iubesc. Şi, spre deosebire de 
dragostea mea pentru tine în acest moment, ceea ce simt 
pentru ea este meritat. Michael izbucni într-un râs sinistru, 
apoi continuă: lar tu o judeci pe baza poveştilor pe care 
spionii tăi le-au cules despre ea? Tu, care ai văzut cât de 
nerăbdătoare era lumea să creadă ce era mai rău despre 
mama noastră? Dumnezeule, te-aş întreba unde ţi-ai 
pierdut simţul ruşinii - dar mă aştept să-l fi lăsat acolo unde 
ţi-ai pierdut şi mintea! Mă spăl pe mâini de tine, Alastair. 
Dar îţi jur, dacă ridici un deget ca să-i faci probleme, mă voi 
răzgândi. Mă voi întoarce aici şi te voi dobori precum furia 
lui Dumnezeu. 

Cuvintele ieşiseră din gura lui ca un val fierbinte de 
furie. Făcu din nou un pas în spate, întrucât furia nu i se 
domoli; voia să îl împingă înainte, să îl provoace să facă 
ceva ce ar regreta. Dar se controlă şi, în cele din urmă, îşi 
văzu fratele reacționând aşa cum ar face-o un om. Alastair 
clipi foarte rapid şi aproape că se prăbuşi în scaun. Arăta, în 
sfârşit, zdruncinat. 

Michael nu îşi permise să spere, totuşi. Se săturase să 
spere că asemenea semne prevesteau o revelaţie. 

— Am terminat cu tine, repetă el încet - atât pentru 


sine, cât şi pentru Alastair. Terminat. 

Apoi se întoarse şi plecă. 

Pe coridor, trecu pe lângă Jones, care îi aruncă o 
privire scandalizată. Poate că bătrânul ticălos ascultase la 
gaura cheii. Michael grăbi pasul, disperat să iasă cât mai 
repede din acea casă, să respire un aer care să nu fi fost 
otrăvit de fratele său. 

În capul scărilor totuşi, se opri brusc. La parter, în 
holul de la intrare, stătea o siluetă care îi făcu inima să 
tresară. 

Din pur instinct, se retrase în alcovul care ascundea 
vederii intrarea în aripa de vest. Inima lui, care pe tot 
parcursul întâlnirii cu Alastair stătuse precum un cadavru în 
pieptul lui, acum reveni brusc la viaţă, bătând violent. 

În numele lui Dumnezeu, ce căuta Elizabeth aici? 

Jones trecu din nou pe lângă el, ignorând poziţia lui 
ascunsă. Majordomul cobori grăbit scările. Făcu schimb de 
câteva replici şoptite cu Elizabeth, pe care Michael nu le 
putu distinge. Apoi, împreună, începură să urce scările. 

Alastair o primea? 

Muşchii i se contractară, inima bătându-i şi mai tare, 
întreg corpul încordându-i-se ca şi cum s-ar fi pregătit de 
luptă. Fu nevoie şi de ultima fărâmă de voinţă să nu iasă 
din ascunzătoare şi să o împiedice să intre în acel birou. 
Fratele lui nu era un bărbat cu care să glumeşti. Dacă 
Alastair ridica mâna la ea - Dumnezeule, dacă ridica doar 
vocea... 

Michael aşteptă, de-abia respirând, până când Jones 
reveni, singur, pentru a cobori scările. 

Fără să mai piardă vreo secundă, ieşi din 
ascunzătoare şi alergă silențios de-a lungul holului. Uşa 
biroului era închisă. Dar exista o gaură a cheii pe care 
puteai spiona. Michael îngenunche şi îşi puse urechea peste 
ea, vag conştient de umilinţa poziţiei, nepăsându-i nici cât 
negru sub unghie. La primul semn de probleme, avea să 


dea buzna în camera aia şi... 

— lertaţi-mi îndrăzneala, spuse Elizabeth. Ştiu că nu 
am făcut cunoştinţă. Dar am o chestiune foarte urgentă de 
discutat cu dumneavoastră şi nu putea aştepta amânare 
pentru amabilităţile obişnuite. 

Michael ştia că înfăţişarea fratelui său trebuie să o fi 
speriat-o - şi că Alastair o privea cu un dezgust de fier. Dar 
ea părea destul de calmă, chiar puţin rece. 

— Îmi pare rău să aud asta, răspunse Alastair, pentru 
că, după cum vă puteţi imagina, cea mai mare dorinţă a 
mea este să rămânem nişte străini. 

— Atunci, reacţia politicoasă ar fi să vă mulţumesc 
pentru amabilitatea de a mă primi, spuse ea. Dar nu vă voi 
mulţumi. Nu văd niciun motiv să fiu politicoasă cu un 
bărbat ale cărui recente acţiuni faţă de fratele său merită 
doar disprețul meu. 

Michael respiră adânc. Era ciudat să o audă luându-i 
apărarea. O plăcere stranie şi... deplasată, în asemenea 
circumstanţe. Ce căuta ea aici? 

— Foarte sinceră, spuse Alastair. 

— Da, spuse ea. Simt cunoscută ca fiind o persoană 
sinceră şi directă. Şi voi fi mai directă, încă. Vedeţi 
dumneavoastră... 

— V-aţi întâlnit cu fratele meu când aţi urcat? 

Această simplă întrebare primi răspuns după o pauză 
foarte scurtă. 

— Nu, spuse ea. El este... aici? 

Michael îşi înfipse unghiile în palmă. Acea idee o 
tulburase într-un fel în care cuvintele fratelui său nu 
reuşiseră. Pentru Dumnezeu, dar el voia să o vadă... Se 
stăpâni, trăgând adânc aer în piept. Răbaare. Trebuia să 
afle de ce era ea aici. 

— Presupun că a plecat deja, spuse Alastair. Ei bine, 
atunci vă rog să terminaţi repede ce aveţi de spus. N-am 
timp pentru femei ca dumneavoastră. 


Râsul ei fu jos şi uşor răutăcios. 

— Atunci, standardele dumneavoastră au crescut 
considerabil în ultima vreme - şi, cu siguranţă, de când au 
fost scrise aceste scrisori. 

O tăcere mai îndelungată acum. Michael trase cu 
ochiul prin gaura cheii. Ea stătea cu spatele la el, dar îi 
dăduse lui Alastair un teanc de hârtii. El le răsfoia cu mai 
multă energie decât meritaseră documentele legale. 

— De unde aveţi astea? întrebă el apoi, cu vocea 
tăioasă. 

— De la un anume domn Nelson, spuse ea. El mi-a dat 
sarcina de a vi le aduce şi de a cere, în schimb, să-i 
susţineţi încercarea de a obţine o baronie. lar eu trebuia să 
cer şi partea mea, poate optzeci sau nouăzeci de mii de 
lire, ca să-mi pot plăti datoriile - pe care el va fi bucuros să 
le facă publice de îndată ce va afla că i-am divulgat rolul în 
acest plan. Dar, în schimb, am o propunere total diferită 
pentru dumneavoastră. 

Michael  scutură cap. Nelson o șantajase? O 
ameninţase cu divulgarea sărăciei care o pândea? Avea să 
îl ucidă pe nenorocit. 

— Nelson, spuse Alastair. 

— Charles Nelson. Amantul soţiei dumneavoastră. 
Unul dintre ei, cel puţin. După cum puteţi vedea. 

— Barclay, mormăi fratele lui. Şi Patton! 

— Da, spuse ea, şi Huston, de asemenea. Răposata 
ducesă era destul de ocupată, nu-i aşa? Lumea s-ar putea 
întreba ce făceaţi dumneavoastră în tot acest timp. Ah, da, 
îmi amintesc acum: vă jucaţi de-a politica şi vă promovați 
preferaţii. Dar se pare că soţia nu era de acord cu politica 
dumneavoastră, întrucât sentimentele ei favorizau opoziţia 
- iar ei se pare că au profitat din plin de asta. De fapt... 
înălţimea voastră, îndrăznesc să spun că ducesa era şi ea o 
făuritoare de regi! 

Michael rămase fără aer. Acum îi era limpede. 


Scrisorile pe care i le dăduse fratelui său aveau legătură cu 
Margaret. Cumva, Nelson pusese mâna pe corespondenţa 
personală a lui Margaret. Doamne! Nelson fusese unul 
dintre amanţii ei. 

Nevenindu-i să creadă, Michael aproape izbucni în râs, 
un râs isteric care l-ar fi dat imediat de gol. În schimb, îşi 
muşcă degetele şi încercă să asculte în continuare discuţia, 
în timp ce gândurile i se învălmăşeau în cap. De ce nu îi 
spusese lui? De ce Liza nu venise la el? 

— Acestea sunt originalele? întrebă Alastair. 

— Doar câteva, spuse ea. Vi le voi da pe celelalte mai 
târziu. Da, ştiu - sunt mai multe! Închipuiţi-vă. Foarte 
productivă soţia dumneavoastră. Dar înainte să primiţi 
opera ei, trebuie să-mi faceţi o favoare specială. 

Lui Michael i se tăie respiraţia. Cu acest avantaj 
asupra fratelui său, ea putea cere... orice din partea lui. 

Brusc, se ridică. Nu voia să audă asta. Nu era de 
mirare că Liza nu îi spusese despre ameninţarea lui Nelson 
- pentru că voia să îl şantajeze pe Alastair, aşa cum Nelson 
procedase cu ea. Michael nu putea să respire, o prăpastie 
părând să se deschidă în pieptul lui. Era o dezamăgire, o 
trădare, dincolo de orice suferinţă... 

Nu. Ea nu avea să facă asta. Nu fratelui său. 

In secunda următoare, ştiu că nu avea să o facă. Nu l- 
ar dezamăgi niciodată. Nu l-ar trăda niciodată astfel - sau 
în orice mod atât de important. 

Siguranţa acestei convingeri se dezlănţui înăuntrul lui 
atât de rapid şi de puternic, încât aproape îi fură tot aerul 
din plămâni. 

Nu avea nicio îndoială în privinţa ei. Wiciuna. lar 
această siguranţă, în care crezuse cândva, pe care o ştiuse, 
nu avea să o mai simtă pentru nicio altă femeie - la urma 
urmei, nu părea atât de miraculos. O simţea... naturală. Să 
aibă încredere în ea era cel mai natural şi mai simplu lucru 
din lume. Nu avea de ales; încrederea lui în ea era precum 


răsuflarea lui, fermă şi involuntară. 

Se temuse atâta vreme să nu repete tragedia 
părinţilor lui. Dar asta era dragoste: nu ceva separat de 
încredere, ci țesut din ea. Asta le lipsise părinţilor săi. 
Povestea lor nu avea să fie niciodată povestea lui. 

Simţindu-se ameţit şi ciudat de uşor, îngenunche din 
nou, la timp pentru a o auzi spunând: 

— Veţi redeschide spitalul fratelui dumneavoastră. 
Aceasta este favoarea mea. Şi veţi continua orice făceaţi 
pentru munca lui înainte. Vreau să-mi promiteţi în scris, 
printr-un document legalizat de avocaţii mei, că vă veţi 
îndeplini partea de înţelegere faţă de e/ oricât timp va cere. 

Michael închise ochii. „Elizabeth, prostuţo.” Nu era 
nevoie să facă asta. El avea situaţia sub control. La naiba, 
ar fi trebuit să ceară banii pentru ea. Ea... 

Michael se ridică şi deschise brusc uşa. Alastair ridică 
privirea de pe scrisori. Elizabeth, întorcându-se spre uşă, 
deveni palidă. _ 

— Tragi cu urechea? spuse Alastair. Incântător. 

— Dă-i banii, spuse Michael. Optzeci, nouăzeci de mii 
de lire. Fă-o, sau scrisorile devin publice! 

— Nu. Liza păşi spre el. Nu asta este calea cea bună. 
Michael... 

— N-am nevoie de susţinerea lui, spuse el. La naiba, 
nu am nevoie de ea. Dar tu ai nevoie de bani. 

Liza se schimbă la faţă. Se opri, ducându-şi mâna la 
gât. 

— Şi tu crezi că i-aş lua? De la e/? leri mă credeai 
altfel! 

O jignise. Propria idioţenie îl uimi. 

— Nu, spuse el, păşind înainte şi luându-i mâinile în 
ale lui. Nu, m-ai înţeles greşit. Tot ce vreau este ca tu - îşi 
spori strânsoarea când Liza încercă să se elibereze. Ascultă- 
mă, Elizabeth! Nu te poţi căsători cu alt bărbat. Nu voi 
permite să o faci! Vei lua banii ăia blestemaţi! 


Din dreapta lor se auzi un hârşâit. Alastair aruncase 
scrisorile în foc şi acum le împungea cu vătraiul. 

— Există mai multe, îi spuse Michael. Şi, pentru 
Dumnezeu, eu însumi le voi tipări şi le voi distribui pe 
străzi... 

Mâinile lui Elizabeth se răsuciră în ale lui, înfigându-şi 
unghiile în încheieturile sale pentru a-l readuce în simţiri. 

— Ba nu o vei face, spuse ea tăios. N-ai nicio legătură 
în treaba asta. Este fratele tău, Michael. Eliberându-l, se 
întoarse spre Alastair. Dar ameninţarea mea rămâne 
valabilă. Voi avea promisiunea aceea din partea 
dumneavoastră, domnule, asigurându-mă că spitalul Lady 
Marwick se redeschide - şi rămâne deschis - începând cu 
săptămâna viitoare. Altfel, veți regreta. 

Se întoarse iar spre Michael, ridicând mâna şi 
atingându-i foarte uşor obrazul. Dar când el încercă să o ia 
de mână, ea scutură din cap şi păşi înapoi. 

— Trebuie să plec, spuse ea încet şi porni spre uşă. 

— Nu. La naiba cu asta. Michael se mişcă fără să 
gândească, apucând-o de braţ şi întorcând-o spre el. Nu vei 
fugi de mine! Nu ai auzit? Am găsit o soluţie pentru spital. 


Şi... 

— Şi nicio soluţie pentru mine, rosti ea blând. Michael, 
dacă ar fi doar viitorul meu în joc, l-aş lăsa bucuroasă în 
mâinile tale. Dar... 

— Te iubesc, spuse el. Voi găsi o cale. Voi găsi o 
soluţie. Nu poţi pleca. 

Liza îl privi, cu buzele întredeschise. Tremurau vizibil, 
iar priveliştea îl duru pe Michael. Întinse mâna şi le linişti 
blând cu degetul lui mare. 

— Ai încredere în mine, şopti el. Aşa cum eu am în 
tine. Vom găsi o cale. 

Elizabeth scânci într-un mod straniu. 

— Dar... eu... dacă era vorba doar de mine... dar atât 
de mulţi oameni depind de mine... 


— Şi vom găsi o cale. Aproape că o convinse. Victoria 
pulsa în sângele lui. Spune-mi doar că ai încredere în mine 
şi, îţi jur, nu te voi dezamăgi niciodată. 

Liza ridică privirea spre el şi o singură lacrimă se 
prelinse din ochii ei magnifici. Verzi precum jadul. Michael 
nu suporta să o vadă plângând. Se aplecă uşor şi prinse 
acea lacrimă cu buzele lui. 

— Îţi interzic să plângi, spuse el. Îi voi cere preotului 
să includă asta în jurămintele noastre. 

Răsuflarea ei sacadată îi încălzi urechea, spunând: 

— O. Bine, atunci... dacă tu... promiţi. 

— Îţi promit totul, spuse el, foarte încet. 

Cu un sunet înăbuşit, Liza îl apucă de păr şi îi trase 
gura peste a ei. 

Fu un sărut fierbinte, intens, şi avea gustul - /iniştii, în 
numele lui Dumnezeu; ea era a lui. O îmbrăţişă strâns. 

— Să nu mă părăseşti, spuse el. 

— Nu, spuse ea. Eu... nu pot, cred. 

— O, pentru Dumnezeu! 

Elizabeth tresări în braţele lui. Şi Michael uitase de 
fratele său. Ignoră încercarea Lizei de a se elibera, dar doar 
îşi slăbi puţin strânsoarea pentru a-i permite să se întoarcă 
spre fratele lui odată cu el. 

Dezgustul animă trăsăturile lui Alastair, ceea ce 
Michael nu mai văzuse de luni întregi. 

— Ce scenă patetică! izbucni Alastair. 

— Sper ca farmecul lui să nu fie o trăsătură de familie, 
spuse cu indiferenţă Elizabeth. 

Michael fu uimit de propriul râset. 

— Vino, spuse el şi o îndreptă pe Elizabeth spre uşă. 

— Voi pune mâna pe scrisorile alea! se auzi un strigăt 
panicat în spatele lor. 

— Ignoră-l, spuse Michael. Nu există un moment mai 
bun decât prezentul pentru a face din asta un obicei. 

— Poţi să-ţi iei banii. 


Auzind asta, Michael se opri brusc. Când Elizabeth se 
încruntă, el ridică din sprâncene. Ea scutură din cap. 

— Nu-i vreau. Nu aşa. 

— Banii şi sponsorizarea spitalului. Alastair părea de-a 
dreptul disperat acum. Destui bani cât să o duceţi amândoi 
bine. 

— Bani murdari, spuse Elizabeth, dar acum îşi 
frământa îngrijorată buza între dinţi. 

— Mai curati decât ar fi dacă te-ai căsători pentru ei, 
spuse Michael. lar tu erai dispusă să faci asta - sau te-ai 
gândit la opţiune, adăugă el grăbit, pentru că Liza începuse 
să se încrunte. 

— Blestemaţi să fiţi! Îţi voi plăti şi datoriile! lar 
aceasta este propunerea finală! 

Elizabeth se întoarse spre fratele lui. 

— Acceptată! spuse ea veselă. 

lar Michael izbucni în râs, uimit. Pentru Dumnezeu, 
crezuse că ea avea să protesteze - dar nu o făcu. Liza 
jucase la cacealma în aceste ultime momente, aşteptând ca 
miza să crească. _ 

— Foarte bine, atunci, spuse Alastair. Imi voi pune 
avocaţii să elaboreze un contract. lar tu îmi vei da 
scrisorile. Dar mai am o singură condiţie. 

— Nu, spuse Michael instantaneu. 

Elizabeth îi atinse blând braţul. 

— Aşteaptă. Să o auzim mai întâi. 

Alastair, sprijinindu-se cu o mână pe şemineu, trase 
adânc aer în piept, 

— ŞI... referitor la nunta voastră... 

— Dumnezeule, cât de grăbit este, şopti Elizabeth. 

— Este logic, spuse Michael. Pentru că intenţionez să 
mă însor cu tine. 

— Nu mă întrebi mai întâi? 

— Într-un minut, da. Aş prefera să avem puţină 
intimitate. 


— Trebuie să fie o nuntă publică, mormăi Alastair. lar 
eu trebuie să fiu inclus, altfel vor apărea zvonuri despre 
absenţa mea. 

Elizabeth îşi întoarse privirea spre Michael. 

— Asta este decizia ta, îi spuse ea încet. 

Michael îşi muşcă obrazul. Era posibil ca această 
condiţie a lui Alastair să fie, de fapt, un gest mascat pentru 
o scuză. Dar poate că doar îşi făcea el iluzii. Nu îl mai 
cunoştea atât de bine pe fratele său pentru a-şi da seama. 

— Nu ne vom căsători în casa asta, spuse el. Aşa că 
alegerea îţi aparţine: eşti bine-venit la nuntă, dar numai tu 
poţi spune dacă eşti în stare. 

Alastair miji ochii. 

— Voi fi în stare, spuse el. Dumnezeule - crezi că aş 
rata nunta ta? 

lar Michael simţi ceva relaxându-se înăuntrul său, 
ceva care, fără să fie conştient de asta, pusese presiune pe 
plămânii lui de luni întregi. 

Era un început slab de împăcare din partea lui 
Alastair... dar era un început. 


Capitolul 21 


Nu încăpea nicio îndoială că Michael avea să se 
întoarcă acasă cu ea în seara aceasta. Noutatea unui final 
fericit era prea proaspătă şi părea prea fragilă pentru a 
risca fie doar şi un moment de despărţire. De îndată ce 
urcară în trăsură, mâinile ei se plimbară pe trupul lui, iar 
gura lui era pe a ei, şi, cumva, Liza ajunse în poala lui, 
sărutându-se cu pasiune. Dar drumul fu prea scurt - 
frustrant de scurt; coborâră gâfâind şi răvăşiţi din vehicul. 
lar apoi, odată ajunşi acasă, grăbindu-se spre dormitorul ei, 
Liza descoperi o surpriză foarte neplăcută: cutia în care 


pusese scrisorile ducesei - cutia pe care o ascunsese în 
dulapul ei - stătea pe măsuţa de toaletă. 

Speriată, o deschise. 

— Nu! exclamă ea. Scrisorile sunt încă aici. 

Nu, stai - nu erau toate. Scoţându-le din cutie, le 
numără grăbită. 

— Dar lipsesc jumătate din ele, strigă ea. Ar trebui să 
fie douăsprezece! 

— Cum este posibil? Michael le luă, numărându-le din 
nou. Şapte. Eşti sigură că erau douăsprezece? 

— Foarte sigură! Dar cine le-ar lua? 

Se întoarse cu precauţie, privind în jur, ca şi cum în 
budoarul ei confortabil s-ar putea ascunde un hoţ. Dar 
nimeni, în afară de ea şi de Hankins, nu venea aici. Un fior 
rece o străbătu. 

— Mather, şopti ea. 

Mather intrase aici chiar când ea închidea uşa 
dulapului. Nu. Nu era posibil. 

— Ce e cu Mather? vru Michael să ştie. 

Liza scutură din cap şi fugi pe coridor, unde graba ei 
făcu două servitoare speriate să se oprească din drumul lor. 
Nu, nu o văzuseră pe domnişoara Mather în acea după- 
amiază. Nici menajera - nici Ronson, care tocmai sosise din 
Bosbrea. Dar unul dintre lachei o zărise plecând de acasă în 
urmă cu o oră, cu o valiză într-o mână şi o mapă în cealaltă. 

— Nu e posibil să fi făcut asta, îi spuse Liza lui Michael 
în timp ce urcau din nou scările. De ce ar fi făcut asta? Şi ce 
va face fratele tău când nu voi putea să-i dau toate 
scrisorile? 

— Sunt destule ca să-l mulţumească, spuse Michael. 
Nu i-ai spus câte mai erau. Se întoarseră în budoarul ei, 
unde Michael răsfoi scrisorile rămase. Sunt destule detalii 
aici ca să fie mulţumit, spuse el. Nu va şti niciodată că 
lipsesc câteva, şi poate că ea... 

Michael încremeni. 


— Ce este? întrebă Liza îngrijorată. 

Cu o expresie serioasă, Michael se întinse peste 
măsuţa de toaletă şi găsi o foaie de hârtie pe care Liza nu o 
observase din pricina panicii ei. 

Scrisul lui Mather era ordonat pe hârtie. 


Doamnă, 


Sunteţi, într-adevăr, o persoană mai bună decât mine. 
Dar poate că păcatele mele vă vor fi de folos. Am luat 
câteva scrisori ale ducesei ca să le păstrez în siguranță - o 
selecție atentă, care să vă asigure un tratament onorabil 
din partea ducelui. Dacă înălțimea sa va continua să vă 
stea în cale, îi puteţi spune că eu voi avea grijă să regrete 
amarnic. 

Vă veti întreba de ce am făcut acest lucru. Din motive 
pe care nu le pot divulga, sunt obligată să-mi inchei munca 
pentru dumneavoastră. Dar aţi fost foarte amabilă cu mine 
şi, fie că sunteţi sau nu de acord, am o datorie fată de 
dumneavoastră, în acest mod vă răsplătesc. Îmi pare rău că 
trebuie să o fac pe ascuns, dar, vă implor, dacă puteți, să 
nu consideraţi gestul meu o trădare, ci un dar de rămas- 
bun. 

Cu sinceritate, 


Olivia Mather 


P.S.: S-ar putea să vă intereseze că am prins-o pe 
doamna Hlussy” Hull închisă în budoarul ei cu Weston în 
dimineața plecării noastre, vorbind despre căsătorie şi... 
alte lucruri. Prevăd că mireasa va avea nevoie să-şi 
slăbească foarte considerabil corsetul inainte de nuntă. 


— Unde naiba s-a dus? şopti Liza. 


7 Hussy înseamnă femeie uşoară. 


Michael citea peste umărul ei. 

— Are familie? 

Ea scutură din cap. 

— Mama ei este moartă. Şi nu a pomenit niciodată de 
altcineva. 

— Vreun angajator anterior? 

— Am găsit-o la o şcoală de dactilografie, spuse Liza. 
Habar n-am unde s-o caut! 

Michael îşi puse mâinile pe umerii ei, liniştind-o. 

— Se pare că nu-ți vrea răul, spuse el. 

— Poftim? Nu, desigur că nu. Vorbim despre Mather! 
Dar de ce-a fugit? Liza reciti grăbită scrisoarea. Nu-mi place 
cum sună. Sună ca şi cum ar fi fost obligată să plece. Dar 
ce a obligat-o? N-a dat niciun semn că ar vrea să mă 
părăsească... 

— Şşşt. Michael începu să îi maseze umerii, degetele 
lui frământând-o blând. În ciuda voinţei ei, Liza îşi simţi 
muşchii relaxându-se. Oriunde s-ar fi dus, nu ar trebuie să 
fie prea greu să dai de urma unei roşcate de înălţimea unui 
bărbat. Poliţia o va găsi repede. 

Liza îşi muşcă buza. 

— Nu înţelegi. Nu sunt... furioasă pe ea, mai mult 
îngrijorată. Adică - da, a fost greşit din partea ei... şi nu m- 
am aşteptat niciodată... nu a dat niciun semn... 

Dar asta nu era tocmai adevărat, nu-i aşa? Acum că 
se gândea mai bine, Mather făcuse o aluzie la planul ei în 
timpul ultimei conversații pe care o purtaseră în Bosbrea. 
„Dacă altcineva s-ar ocupa de scrisori pentru 
dumneavoastră?” întrebase ea. 

— Fără poliţie, spuse ferm Liza. Ceva era în neregulă 
cu Mather. Aceste împrejurări misterioase care o siliseră să 
plece - sugerau că avea nevoie de ajutor. O vom găsi noi 
înşine. 

— Foarte bine, spuse Michael. O vom găsi. 

— Dacă putem, se agită ea. 


Michael o întoarse spre el, aplecându-şi capul pentru 
a o privi în ochi. 

— O vom găsi, spuse el. Este o promisiune. 

Liza trase adânc aer în piept, apoi simţi cum un 
zâmbet răsare pe buzele ei. 

— De ce oare, spuse ea, mă poţi face să cred orice? 

— Pentru că ţi-aş da orice. 

Michael devenise brusc serios. 

Liza se aplecă spre el - iar scrisoarea, uitată în mâna 
sa, se mototoli între ei. Michael cobori privirea pe ea. 

— Mai scrie ceva pe spate? întrebă el. 

Liza întoarse biletul - şi se încruntă, uimită. 

— Este o copie a regulilor! Cele pe care le-am 
născocit pentru peţitori. Râse uşor. A păstrat asta? Dar - 
cât de absurd; a corectat-o! 

Michael studia biletul cu susul în jos. 

— Ce-a tăiat acolo? 

— Observaţia aia despre cuvintele care trebuie să se 
potrivească cu faptele. 

— A, da. Nu i-a plăcut deloc, dacă îmi amintesc bine. 

— A protestat cu înverşunare, spuse Liza. Privind 
înapoi, ar fi trebuit să-mi dea de gândit. 

Michael râse uşor. 

— Era foarte îngrijorată, cred, cu privire la potenţialul 
pericol reprezentat de câinii domnilor... Dumnezeule! O 
privi uimit. 

Inima Lizei o luă la goană, cuprinsă de panică. 

— Ce mai este acum? întrebă ea. Prea multe revelații, 
iar ea se temea că avea să devină apoplectică. 

— Tocmai ce mi-am dat seama că nu te-am servit 
niciodată cu ceai! 

Liza clipi confuză. 

— O. Este în regulă. Stai - unde te duci? 

Michael se întorsese spre uşă. Peste umăr, spuse: 

— Să sun pentru ceai. Trebuie să-mi repar repede 


greşeala, ca nu cumva să te răzgândeşti şi să decizi că nu 
sunt eligibil. 

Bărbat naiv! Liza se repezi după el, prinzându-l de 
mână pentru a-l împiedica să sune. 

— Nu este nevoie de ceai acum. Coborându-şi glasul, 
continuă: Poţi să... îmi dovedeşti că eşti eligibil în alt mod. 

Michael îi urmă privirea spre dormitor şi un nou licăr i 
se aprinse în ochi. Cuprinzându-i talia, o trase spre el. 

— Plăcerea este de partea mea, spuse el şi se aplecă 
să o sărute. 

Ea îşi puse braţele după gâtul lui şi îi răspunse cu sete 
la sărut. Simţindu-i pielea pe a ei, toate grijile se spulberară 
asemenea picăturilor de ploaie de pe o fereastră. Pentru un 
moment îndelungat, se desfătă cu sentimentul de a-l avea 
aproape, de a-i simţi mâinile ferme pe spate. Era al ei, 
putea să îl păstreze - să îl aibă aici şi în Bosbrea, şi oriunde 
în altă parte dorea; dar, mai presus de orice, să îl aibă 
acum, pentru că dorinţa ei creştea din ce în ce mai repede, 
gonind prin ea şi trezindu-i toate simţurile. Farmecul 
momentului se extinse; Liza simţi lumina amiezii 
strecurându-se în spatele ei precum o mângâiere caldă pe 
gâtul său şi mirosul trandafirilor din vaza de pe măsuţa de 
cafea şi auzi foşnetul distant al oraşului, mulțimile grăbite 
de pe drum, care nu erau conştiente de perfecțiunea ce se 
desfăşura în dormitorul ei. 

Întreaga lume era a lor acum. 

Apoi el distruse momentul, eliberându-se din sărut. 
Când ea încercă să îl tragă înapoi, Michael scutură din cap. 

— Trebuie să mai spun ceva. 

— Acum? Nu putem să... 

— Data viitoare când cineva încearcă să te şantajeze, 
vii la mine. Nu încerci să te descurci de una singură. 

Liza oftă. 

— O, foarte bine. Poţi adăuga şi asta la jurămintele 
noastre. 


Dar Michael deveni şi mai serios, iar privirea îi era 
gânditoare. 

— Incă un lucru pe care trebuie să-l fac: să-l vânez pe 
Nelson şi să-l fac să plătească pentru că te-a ameninţat. 

— Nu cred că va fi nevoie să faci asta, spuse ea. N-ai 
văzut chipul fratelui tău când mi-a auzit povestea. De fapt, 
cred că-ţi va părea un om renăscut în următoarele zile, 
pentru că niciodată n-am văzut pe nimeni care să se 
transforme instantaneu, ca urmare a simplului fapt de a 
afla numele duşmanilor săi. 

Michael se concentră asupra ei. 

— Aşa crezi? 

Ah, el îşi iubea fratele. Inima Lizei se încordă când citi 
speranţa de pe chipul lui, atât de fragilă, de prețioasă. lar 
Michael încerca din răsputeri să o controleze, să o ascundă 
de ea. Liza îi mângâie obrazul. 

— Vreau ca fratele tău să fie bine, spuse ea blând. De 
dragul tău. Nu îl putea plăcea pe Alastair, dar, din iubire 
pentru Michael, îşi dorea ce era mai bine pentru el. Şi cred 
că va fi bine, cu timpul. 

Michael îi zâmbi. 

— Dacă îşi va reveni, atunci va fi datorită ţie. 

Ideea o încântă. 

— Deci nu eşti singurul vindecător de aici. 

Ridicându-i mâna, Michael îi sărută palma. 

— Într-adevăr, nu. Într-o zi îţi voi dezvălui toate 
modurile în care m-ai vindecat. Pentru moment, permite-mi 
să-ţi spun doar că am ales să mă însor cu o femeie foarte 
inteligentă. 

— Lasă-mă să adaug că eşti foarte norocos că m-ai 
găsit, râse ea. Apoi, devenind serioasă, îi luă mâna şi îi 
sărută palma, la rândul ei. Şi ce comoară fără egal este 
faptul că te am pe tine. 

Pentru un moment, se priviră fascinaţi. Apoi, în 
acelaşi timp, se strâmbară. 


— Prea sentimental, spuse ea. 

— De-a dreptul mieros, încuviinţă el. 

— În acest caz, vom fi la fel de rău precum Lydia şi 
James. Sau poate mai rău - pentru că Lydiei nu îi place să 
se afişeze în public, ştii doar. 

Michael ridică din sprâncene. 

— lar ţie da? Cât de neobişnuit. 

Îi studie lent trupul, într-un mod senzual, făcându-i 
inima să o ia la goană. Dar acest joc putea fi jucat în doi. 

— Sunt atât de multe lucruri pe care nu le ştii încă 
despre mine, spuse ea. Totuşi, ştiu un loc de unde ai putea 
începe să înveţi. Este convenabil de aproape şi destul de 
confortabil. 

Michael îi ghici gândurile. 

— Atunci, cu toată graba cuvenită, spuse «el, 
aplecându-se şi ridicând-o în braţe atât de brusc, încât Liza 
ţipă şi se prinse de gâtul lui. Spre dormitor, dragostea mea. 

Liza oftă. 

— Şi apoi, la trăsură. 

— Şi, în cele din urmă, spuse el, împingând uşa cu 
umărul, la lac? 

— Pretutindeni, spuse ea şi îl sărută. 


Reguli pentru doamne  nesăbuite, pentru a 
distinge domnii eligibili de bădărani escroci şi alte 
tipuri de ticăloşi 


+ Burlacul eligibil trebuie să fie chipeş, dar nu trebuie să 
creadă niciodată că este mai chipeş decât tine. 

2- Burlacul eligibil este fermecător fără să fie prefăcut. 
Complimentele sale nu sunt niciodată ghidate de motive 
ulterioare sau de interese personale. 


3- Astea fiind-—spuse, ştie, de-asemenea, cum-—să Îşi 


fol s laba ; . - . s Stabil 
decâtvorbirea 

+ Nu are datorii, este generos dar nu prea generos! cu 
prietenii săi şi nu se supără pe o femeie pentru zorzoanele 
ei, chiar dacă acestea au prea multe funde pentru gustul 
lui. Eii-preeaute, nu -eurmva-să-i-plaecă-prea—mult—fundele 
dumneavoastră 

4-Burlacul eligibil se face util în moduri neaşteptate: îi 
ai ii mi doamne; Pi pl = Sa 
exemplu, hu provoacă o durere decap în primul rând. De 
exemplu, o pelerină pentru orice băltoacă. 

5- Este îngrijit fără să fie un filfizon; costumele îi vin bine 


6- Burlacul eligibil este priceput la a-şi cere scuze. Îşi 
mărturiseşte greşelile şi cere cu sinceritate iertare, pentru 
care este dispus să aştepte o zi sau două, timp-în-eare; 


+ Burlacul eligibil îşi priveşte doamna cu admiraţie, dar 
admite că celelalte talente ale ei reuşese-eumwva-apreape 
inimaginabi! să îi depăşesc frumuseţea remarcabilă. 

8- Cuvintele burlacului eligibil trebuie să se potrivească 
tot timpul cu acţiunile lui. Nu face promisiuni goale, întrucât 
nimic nu este mai rău decât o promisiune goală (cu 
excepţia, poate, a unui minţi goale sau a unui buzunar gol!) 

Anexă! Burlacul eligibil îşi tratează câinii foarte bine, 
dar nu mai bine decât pe servitorii săi, pe care îi va trata 
minunat. 

Mai presus de toate, burlacul eligibil este neînfricat şi 
fidel în dragostea lui, dar niciodată sentimental fără scop. 


Sfârşit 


